
1. Despre călăuzirile devierii 


Oamenii spun "dacă văd, cred...", dar ei nu văd decât ce 
cred, iar ceea ce văd le arată ce cred, nu ce e... 


Înțelegerea ţine de capacitatea de a "vedea" (de a avea 
ochi de văzut și urechi de auzit). 

Pentru asta trebuie să fii dispus să te deschizi către. 

Ca să te deschizi către este necesar să vrei... să te 
desprinzi de convingerile care te-au orbit și surzit până 
acum, să renunți la ele. 

Asta e lucrul cel mai greu, pentru că simţi că dacă faci 
asta renunțţi la tine însuţi, la ce ai mai intim - ideile, 
convingerile, "adevărul" tău. 

Și nu este vorba de o capacitate "dată", de o evoluţie ca 
o creștere naturală. Evoluţia este în multe sensuri. 
Trecerea timpului nu asigură creșterea în mod obligatoriu. 


Aceste convingeri la care oamenii țin atât de mult îi fac să 
nu vadă altceva decât în conformitate cu ele. Nu renunță 
la ele decât dacă mor, dacă totul se "strică" total, 
iremediabil, dacă nu mai funcționează deloc. De multe ori, 
nici atunci. Mor cu "adevărul" lor în braţe. Pentru ei este 
mai important decât viața, decât orice. 


"Unele adevăruri sunt în conformitate cu ochii voştri, iar 
ochii voştri sunt în conformitate cu credințele voastre;" 
(The Gospel of Completion - Evanghelia Desăvârșirii, 29. 
Yeshua spune parabole despre credință, disperare, 
răbdare și lăcomie în Magdala) 


Atașamentul extrem al oamenilor față de ceea ce credii 
conduce la fanatism. De aceea ei nu văd decât ceea ce 
cred. Putem spune că nu vor să vadă, dar de fapt ei chiar 
asta văd, ceea ce corespunde credinţei, convingerii lor. 


A fi pregătit pentru a vedea... 
Termenul acesta face trimitere la un proces, la 
antrenare... 


Și așa e... 


Dar oamenii nu sunt niciodată pregătiți să renunţe la ceva 
în care cred, chiar dacă se pregătesc, se antrenează o mie 
de ani. 

Ești pregătit, atunci când ești dispus să renunțţi la ceva de 
care te-ai atașat. Când te predai. Iar ăsta este un act 
decizional, o alegere a ta. Dar asta nu necesită o pregătire 
în sensul de antrenament, exercițiu, învăţare. 

Ceea ce oamenii numesc pregătire în acest caz, nu este 
decât o amânare a renunţării, a desprinderii. Încă mai 
doresc să stea cu acel ceva pe care îl consideră al lor... 
Este necesar un cataclism, o disperare totală ca să fii 
dispus să te abandonezi, să renunțţi la convingeri - ca în 
sistemul celor 12 pași — acceptarea totalei tale neputințe 
(renunțarea la împotrivire, la control...) pentru a te putea 
încredința... 


Acest "a mă încredința" semnifică Credinţa. Încep să văd 
cum e, nu cum vreau, țin să fie... 


„paza, ştiul meu 

călăuzirile devierii îndepărtează." 

(Evanghelia Desăvârșirii, 15. Yeshua învață mulțimea 
Calea rugăciunii și a spiritului) 


Dumnezeu nu ne îndreaptă. Nici măcar nu încearcă să facă 
asta. Dar El stă drept lângă noi și chiar în noi înșine. EI 
doar ne lasă, dacă alegem, să ne agățăm de EI și astfel să 
ne ridicăm drept. În felul acesta, devenim asemenea. 

El este ca un stâlp, ca un arac care ne străbate ființa, iar 
noi, ca vița de vie, ne prindem și ne cățărăm pe El. Uneori 

lăstari dau pe lateral și ne pot devia de la urcușul spre 
Lumină. Este necesar ca ei să fie tăiați, pentru a nu devia 
de la arac, de la verticală. Dar Cine este Vierul care să 
facă asta? Cine se îndură să taie mlădiţele? 


Stâlpul,  Aracul este "Cel  Nestrămutat,  Veșnicul 
Binecuvântat" (Dumnezeu Tatăl, Eu Sunt). 

Vierul este Cel ce se îngrijeşte ca mlădița să crească 
dreaptă, este Calea, Adevărul și Viaţa (EI este "Paza, Știul 
meu" care "călăuzirile devierii îndepărtează"). El este 
Hristosul, cel care taie orice abatere de la Cale. El are 
aceasta îndurare. El este Sunt Eu, care scoate și aruncă 
de la mine ochiul meu care mă înșeală, care mă deviază, 
căci mie îmi este greu să mă despart, să mă desprind de 
el, pentru că este al meu, este din mine, e ceea ce cred 
că am şi fără de care nu cred că pot fi. Dar nu face asta, 
decât dacă îi cer, dacă mă încredințez Lui. El împlinește 
Voia Tatălui, dar o împlinește și pe a mea, dacă cer "fără 
intenții ascunse". 

Durerea pierderii îmi va fi mângâiată cu bucurie deplină 
de Mângâietorul (Vierul care mângâie, Sfântul Duh). 
Sunt doi lucrători ai viței. Doi vieri. Unul arată și ţine calea 
dreaptă tăind orice deviere, celălalt mă mângâie cu 
bucurie, mă acoperă cu putere de a trăi desprinderea, 
pierderea de ce mă abate de la Cale. 

Căci "înţelepciunea vine la voi când pierdeţi, iar din 
pierdere se câştigă mult." (Evanghelia Desăvârșirii, 5. 
Yeshua în Parsa: de la şaptesprezece până la 
nouăsprezece ani) 


Şi totusi ce am? 

Am ceva? 

"Dragoste, Iubire, Vreaul, Credinţă am 

Toatele Voia Nelimitării" 

(Evanghelia Desăvârșirii, 15. Yeshua învață mulțimea 
Calea rugăciunii și a spiritului) 

2. Egoul și "căderea" 


"Căderea în adânc de sine este o cădere în ego-ism, în 
adâncul cel mai exterior." 


Deci, după cum zice aici, egoul este o cădere a eului în 
exterior. Exterior lăuntricului. O cădere prin separare. 
Când mă separ, mă exclud, mă exteriorizez.. 

Cumva mă exclud/separ din/de lăuntric unde se arată Cel 
ce Se arată în ascuns (Eternul, Ascunsul Impărăţiilor 
Luminii). 

Lăuntricul — eu/"locul" eului. 

Când mă văd în sine/ego și cred această vedenie ca 
adevăr, ca adevăratul eu, atunci se petrece "Efectul 
Narcis", cad în exterior. Adică eu se crede proiecția, 
reflexia și gândește, resimte, acționează ca atare. 
Intr-un fel, Enouchyamae este o lume a oglinzilor, de unde 
și natura sa holografică. 


Egoul întruchipează călăuzirile devierii. Cele care ne 
conduc la siguranţă, la a avea, la apărări, la frici... din 
grijă... 

Când Hristos le-a spus apostolilor că urmează să meargă 
la Ierusalim unde va fi dat pe mâna cărturarilor și fariseilor 
care îl vor ucide, Petru în calitatea lui de "protector", de 
ego, l-a îndemnat să nu se ducă, iar Hristos i-a spus "treci 
în urma mea, satano!" sau "piei, satano!" 

Egoul este protectorul și temnicerul nostru... De multe ori 
părinţii joacă rolul ăsta. Așa își arată ei iubirea, păsarea 
din frica de a nu pierde. 

Tot Petru a ridicat sabia să-l apere pe Hristos când acesta 
a fost arestat... 

Și tot el a apărat doctrina cu înverșunare după Inălţare. 
Greu s-a lăsat înduplecat de Pavel în diverse lucruri... 
Toate le-a făcut cu bune intenții... 

Egoul este un samurai... el slujește. 

Casa egoului este siguranța, frica, grija. El este foarte 
păsător. 


3. Despre împotrivire 


Omul a fost întotdeauna obsedat de viitor... 

Să-l știe, să-l controleze, să-l determine în conformitate 
cu propriile dorințe, interese. 

În religiile bazate pe revelație, omul era la mâna voii 
divinității pentru a-i arăta viitorul. 

În cele bazate pe ritualuri, pe magie, accentul s-a mutat 
pe controlul uman, fie în a afla, fie în a determina/îmbuna 
divinitatea să facă asta. 

Prin știință, s-a mutat în totalitate accentul pe ce ţine de 
om, pe ce face el. Deci în știință, omul deține în totalitate 
pârghiile de a afla viitorul. Nu mai e la mâna nimănui - a 
divinităţilor, a universului. Deţine controlul propriului 
destin. 

Cum să renunţe la așa ceva? 

Niciodată... 


În religiile revelaţiei se pornea de la profetism, iar omul 
explica, încerca să deducă, să găsească o cauză a acestora 
pentru că asta îi conferea un control. Știind care ar fi 
cauza, știa cum să intervină şi să evite profeția în cazul în 
care aceasta era nedorită. In cazul în care era dorită, 
încerca să găsească determinantul/cauza pentru a o 
amplifica... 

Știința este știință dacă poate descrie un fenomen, dacă 
poate explica parcursul cauză-efect al acestuia și dacă 
poate face predicții (profeții) privind viitorul fenomenului 
respectiv, utilizând mijloacele conceptuale și materiale pe 
care le are la dispoziție la momentul "măsurării" prin 
observație, experiment etc. 

În religiile revelației sau în cele magice, ritualice exista o 
relație om-divinitate. Explicația și cauzalitatea erau 
domenii predilect umane în timp ce predicția/profeţia, 
revelarea viitorului era un domeniu al divinității. 

În știință, omul a reușit să aibă monopolul absolut al 
întregului spectru: cauzalitate/determinant - explicație - 
efect/eveniment prezent/viitor. 


Omul este interesat de predicție pentru că vrea ca viitorul 
să fie cum își dorește el. De aceea este foarte interesat de 
ce poate cauza un viitor efect nedorit pentru a-l preveni. 
Prevenţia este măsura, instrumentul de intervenţie pe 
care îl are omul. Îi dă senzaţia de putere, că deţine 
controlul propriului viitor. De aceea îl absolutizează. Dar 
pentru asta are nevoie ca și premisele (cauza, 
procesul/explicația, predicția) de la care pornește să fie 
sigure, certe. De aici nevoia de absolutizare a 
"adevărurilor" științifice. 

În religie, când explicația omului referitoare la revelații 
tinde să fie absolută, certă se transformă în fanatism. 
Fanatismul nu este altceva decât certitudinea omului că 
interpretarea/explicarea pe care o face el la o afirmaţie 
revelată a divinității este singura adevărată. 


În mod firesc, atunci când știința trece de la "dubiul 
științific" la certitudinea științifică acest lucru capătă 
valenţe de fanatism absolut. 

Din păcate, fără a absolutiza, nu este posibil a implementa 
la nivel social o măsură de prevenție. Pentru 
implementare eficientă este nevoie de o confirmare 
doctrinară absolută. Așa cere logica. Altfel, diversitatea 
opinională, credinţele particulare vor sabota acțiunile 
preventive. 


Ştiinţa, ca putere autarhică pur umană este absolutistă și 
își are originea în dorința omului de a preveni, adică de a 

schimba, modela viitorul în bine. Sursa acestei nevoi este 
frica - împotrivirea la un posibil eveniment nedorit care 
poate crea o pierdere. 


Când mă împotrivesc posibilului din rațiuni de siguranţă, 
încerc să limitez drepturile de a fi ale acestuia. Spun: să 
nu fie asta. Nu dau VOIE. Mă împotrivesc. Mă opun. Spun 
NU VREAU asta -> FRICĂ. 

Nu dau voie posibilului să poată fi. Și cred că ritualurile pe 
care le fac, vor putea să facă asta. Oamenii au crezut 
mereu asta. De mii de ani fac asta cu speranța că pot... 


Dar... 

Dacă mă strădui să constrâng ca ceva posibil dezirabil să 
fie, văd că fuge. Nu vrea să fie. Pe de altă parte, dacă mă 
strădui/constrâng să nu fie, într-adins va fi. 

În pofida acestei evidențe, oamenii aleg formula magică 
descrisă anterior. Taman pe aceea care produce nedoritul. 
De ce? Că așa au învățat ei. Și că le oferă senzaţia de 
control. 


Asta vor. SENZAȚIA de control. Pentru această senzație 
fac tot ce fac. 

Nu vor să renunţe la control orice ar fi. 

De ce? Când asta face să se întâmple chiar ceea ce nu 
vor? Când asta le ocupă viața și nu apucă să trăiască? 
Pentru că ei confundă persoana cu voința personală. 

Ori, când mă împotrivesc, am senzația cea mai intensă că 
îmi exercit voința MEA. Dacă accept, am senzaţia că nu 
mi-o exercit, ci că o altă voință mă penetrează. 


Conform doctrinei că persoana și voința una sunt, am 


senzația că sunt atunci când mă împotrivesc și că nu mai 
sunt atunci când accept. 

Asta este credința limitativă, care ne face să stăruim în 
împotrivire, în pofida ineficienței ei magice. De aceea ne 
agățăm (alegem) frica. 

Frica, adică nu vreau asta -> mă împotrivesc, adică 
control, exercitarea voinței proprii -> senzaţia că SUNT. 
Mai mult, am senzaţia că fac o diferență, că eu contez, că 
însemn ceva. Dacă las, dacă permit, dacă accept, dacă 
dau voie, pierd astea. Nu mai însemn nimic, nu mai 
contez, nu mai... SUNT. 


4. Despre "stres" și "motivaţie". 


Oamenii se plâng de stres, dar au o relație ambivalentă 
față de el, le este greu să se desprindă, pentru că fără 
stres, parcă nu mai au motivaţia de a face diverse lucruri. 
Stresul, frica, frustrarea îi mișcă. 

Este necesar să renunţe la ele dacă vor să fie liberi. Dar 
liberi fiind, fără aceste "motivații", la început nu vor ști ce 
să facă. Va fi ca un gol, ca o apatie, lipsă de chef. Este 
firesc. Le va trebui ceva timp să descopere cum este să 
trăiască fără să îi miște frica (fără să îi alerge pericolul că 
dezamăgesc, de exemplu), să descopere ce îi atrage pe 
ei, ce vor, ce își doresc ei cu adevărat, să exploreze... 
Vor descoperi cum este să fie în felul lor, își vor descoperi 
propriul. Vor descoperi ce, cum vor ei să fie - așa-ul lor. 


Toată lumea vrea ceva necondiționat - dragoste, 
încredere, de pildă. Și se străduie să le obţină. Dar în 
momentul în care cred că în urma efortului am obținut-o, 
văd că am dat greș. Pentru că ce am obținut este ceva ce 
eu însumi am determinat, am condiționat prin propriul 
efort. Deci, am obținut ceva (dragoste, încredere...) 
condiționat, nu necondiţionat. Golul, vidul resimţit care 
urmează acestui demers, este firesc. Mai mult, dacă obțin 
astea prin efort, stau cu frica să nu cumva să le pierd, să 

nu dezamăgesc... Când dezamăgesc? Păi când amăgesc. 
Cu ce amăgesc? Cu propriul efort, străduință de a dovedi 
ce nu sunt (amăgirea). Că dacă eu sunt într-un fel, atunci 
nu trebuie să mă strădui, să fac efort, doar să îmi dau voie 
să fiu în felul ăla. 


Este, deci, absurd să mă angajez în efortul de a mă face 
iubit necondiționat. Este imposibil. Dacă reușesc, 
înseamnă că am reușit să determin asta, să condiţionez și 
astfel ceea ce obțin este ceva condiționat, nu 
necondiționat. 

Ca să pot primi ceva necondiționat este necesar să nu fac 
nimic pentru asta, să nu forțez nimic, să nu mă străduiesc 
deloc, să nu depun niciun pic de efort sau să nu mă abțin 
de la a face pentru a evita - să nu ţin cont de asta într-un 
cuvânt. Tot ce fac să fac pentru că îmi place, vreau. 
Criteriul este respectul pentru libertate, a mea și a 
celorlalţi. Să mă las liber (libertatea mea) și să îi las liberi 
(libertatea celorlalți) - este imposibil una fără cealaltă. 
Oamenii își pierd timpul, deci viața, urmărind să le fie bine 
și să facă bine. Ei uită însă de binele fundamental - că 
sunt. Și în loc să se bucure de asta, se stresează să facă 
"mai" bine. Ce este mai bine decât să fii? Ce se poate face 
dacă nu ești? 


5. Despre voinţă 


Oamenii confundă voinţa cu persoana. Ei spun "nu e nicio 
voință aici", adică nu e nicio persoană, cineva... 

Dacă te lași în Voia Lui Dumnezeu, ei consideră că nu mai 
există cineva care să fie și să facă... 

Identifică voința cu persoana, cu eul (Eul divin sau 
superior), de fapt o identifică cu Voia Lui Dumnezeu. E 
corect că Hristosul (Conștiinţa Hristică) e Voia lui Eh, dar 
nu și că e Eul superior, divin. De asemenea, e corect că 

atunci când te lași în Voia lui Eh, adică te lași Hristosului 
din tine, nu mai ai o voie a ta (adică ești străbătut de Voia 
Lui), dar asta nu înseamnă că nu mai e nimeni acolo, că 
tu nu mai ești. Pentru că Simt (simţirea) și Cred (atenţia) 
îți sunt fundamentale. Ești Prezent prin aceste două verbe. 


Este de înțeles asta, pentru că oamenii, în general, percep 
Divinitatea ca ceva impersonal, iar unirea cu ceva 
impersonal te depersonalizează. 

De aici și tentația panteistă la toți cei care se 
"spiritualizează". Identifică verbul (Vreau) cu cel care îl 
spune (Eh). Asta în cazul nivelului divin. 


La nivelul individual uman, când se ajunge la nivelul lăsării 
în Duhul și/sau Fiinţei și/sau Hristosului, se consideră că 
nu mai există eu individual, pentru că acesta nu mai 
exercită o voie a sa. Asta este o idee, o convingere, o 
credință limitativă. 


Din cauza asta există la majoritatea oamenilor o reticență 
față de spiritualitate, dar și față de acceptare sau a se lăsa 
în Voia Sa, pentru că ei cred că dispar ca eu. De aceea 
majoritatea ajung să se împotrivească, să spună nu, 
pentru că văd în asta exprimarea fundamentală a 
persoanei, a eului. Și, într-un fel, e. Doar că nu văd și că 
a-ți da acordul, a spune Da, e tot exprimarea 
fundamentală a persoanei. Deci, prin împotrivire ei își 
confirmă existența. Intr-un fel, ei spun "mă împotrivesc, 
deci eu sunt, exist"... 

Cu toate că Cineva observă (atenţie) și Cineva simte acea 
Voie. Deci, cineva nu dispare, pentru că nu e totuna cu 
voia... 


A fi de acord, a-ți da acordul, adică a spune da și a alege 


să faci asta este același lucru cu voia. Totul este în Voia 
Domnului. Voia mea este să fiu sau să nu fiu în Voia lui. 

Dacă spun da, sunt în Voia lui, adică mi-o însușesc, devine 
a mea, o simt a mea, pentru că o primesc în mine. Dacă 
spun nu, voia mea devine un nu vreau, o împotrivire. Şi 
atunci, orice simt, gândesc, intenționez, fac este o 
împotrivire la ce este. Voia Lui e doar Da (să fie...), voia 
care e doar a mea, separată de a Lui, altfel decât a Lui, e 
doar un Nu... 

In sensul ăsta, când renunţ la împotrivire, la a spune nu, 
renunţ la voia mea (care e doar a mea, nu și a Lui). In 
momentul acela renunţ la ceva care e doar al meu. 


Când spun Da Voii lui, încep să spun Da împreună cu El. 
O simt Voia mea, dar nu sunt singur în această Voie. Nu 
e doar a mea. Suntem cel puțin doi în aceasta Voie... și în 
ea au loc toți cei care renunţă la a avea ceva doar al lor 
(renunţă la exclusivism), fie aceasta o dorință, o vrere, o 
idee, un gând, o faptă... Toate acestea fiind proprietăți 
prin care ei se identifică a fi ei. Deci, aici se află credința 
limitativă că fără aceste proprietăți private ale lor (adică 
prin separare, prin deosebire), nu ar mai fi ei. Ar 
dispărea... 


Am primit ceva în dar. 

E simplu. Ce fac cu el e treaba mea. Tot treaba mea ee și 
ce nu faccuel. 

Dacă fac, sunt consecinţe, dacă nu fac, sunt consecinţe. 
Consecința face trimitere la principiul liniar al cauzalităţii- 
efectului... deci în planul liniarității. 

Dacă eu sunt în perfect acord cu ce fac, nimeni nu îmi cere 
socoteală. Dar Eu sunt un mic "Eh" - ca atare sunt una cu 
Eh. 

Deci sunt "răspunzător", adică răspunsul pe care eu îl dau 
lui Eu din mine. Adică acordul. 

Cu adevărat mi-am făcut voia? 

Acea voie era a lui eu sau a egoului/(ne)voilor? 

Acordul îl dă eul, care e Eul și care e "fiul" EULUI (Eh). 

El este reperul suprem, nu principiile vehiculate în Creație 
sau pe Pământ, valorile despre bine și rău, despre corect- 
incorect, plăcut-neplăcut etc. etc... 

Când ești în acord, oricât de greu sau neplăcut sau dureros 
ar fi, te simţi ușurat, despovărat, deci liber... ori asta este 
valoarea supremă și semnificația despovărării de păcate, 
de lanţuri... 


6. Despre acceptare și încredere 


"Acceptându-te complet, încrederea devine completă. Nu 
mai există nicio separare între persoane, pentru că nu mai 
există nicio separare în interior. În spaţiul în care trăia 
frica, dragostea este lăsată să crească." 


Ideea este că, dacă nu accepțţi ceva din tine, dacă nu te 
accepți complet, nu există spațiu în interior. Când te 
accepțţi pe tine cu totul, când te lași oricum, se creează 
acel spațiu. Resimţirea unui spaţiu în interior înseamnă 
resimţirea libertăţii, iar asta e o precondiție fundamentală 
pentru încredere (în mine și în ceilalți) și dragoste. 
Spaţiul în care trăiește frica, e un spațiu strâmt, 
constrâns, înghesuit, strivit de respingerea mea față de 
mine și cea față de exterior... 


Ideea e că, nu îi accept pe ceilalți, pentru că nu m-am 
acceptat pe mine mai întâi complet. 

De exemplu, de multe ori când cineva face către noi un 
gest de dăruire nu vedem, nu recunoaștem darul, ci 
constrângerea. Pentru că este deja în noi... 

7. Relaţia cu corpul 


Sunt în această lume prin și în acest corp. Corp pe care îl 
am de la mamă și din ea am ieșit așa. Ea este lumea din 
care am ieșit sau poarta prin care am venit în lume. 
Legătura între corpul meu și mama (părinți în genere) este 
mare.. 


Relația mea cu corpul meu poate să reflecte relația mea 
cu mama, cu tata.. 

Dacă resping părinţii asta se poate vedea în corp, în cum 
mi-l resping. 

Dacă mă simt prea constrâns s-ar putea ca și corpul să 
prezinte unele deformări. 

Relația cu corpul, deci cu simţirea concretă a vieţii, are ca 
element conex sau central identitatea de sine. De 
asemenea, mai are și o componentă legată de sens, de 
direcție a vieții. 

Relația traumatică cu mama generează orice relație 
proastă cu corpul și cu viaţa. 

Adăugarea problematicii sensului vine dintr-o relaţie 
proastă (traumatică) cu tatăl. 


8. Despre dreptate 


Dreptatea este un concept juridic. Adică cere justiție... 
justifică /îndreptățește o acțiune de reparaţie, de corecție. 
În mod subtil te îndepărtează de acceptare, de iertare... 
Binele este partinic, se opune răului. În mod subtil se 
împotrivește și te îndepărtează de acceptare. 

Dreptatea pedepsește nedreptatea. Binele se opune 
răului. 

Ambele îndepărtează de pace. 

Deci, dreptatea adevărului îndepărtează de adevăr și 
binele iubirii îndepărtează de iubire. 

Ambele se luptă cu libertatea nedreptății și a răului. Deci, 
ambele vor să atace libertatea. Ori libertatea este Mama 
iubirii, dragostei, păcii, luminii etc., dar și a orice pare a 
se opune acestora... 

Dacă ataci libertatea, ataci totul... 


Ce înseamnă a avea un drept? 

Dreptul de a ce? 

De a dispune și/sau supune ceva, fie fizic, fie nonfizic. 
Dreptul înseamnă autoritatea de a exercita această 
acțiune asupra a ceva. Și, de asemenea, de a interzice 
altora această acțiune - diminuându-le autoritatea de a 
dispune/supune ceva. 

Deci dreptul înseamnă autoritate și interdicție. Deci 
dreptul prin definiție este un atac la libertate. 

Dreptul este prin definiție un atac, un război. De aceea 
dreptatea duce la război... 

Renunţarea la drepturi, la dreptate, înseamnă renunțarea 
la război, la neîmpăcare. E calea către libertatea păcii... 
Dreptatea e sămânță de ne-iertare, de ne-impăcare, de 
război, de neiubire... 


Cel mai greu îi e omului să se desprindă, să renunțe la 
dreptatea lui. Preferă să-și sacrifice viața pentru dreptatea 
sa, dar nu-și sacrifică dreptatea pentru viața sa sau a 
celuilalt. D-aia e greu să ajungi la bucurie și pace - cele 
două cuvinte cel mai des pronunțate de lisus. Pentru că 
iertarea înseamnă în primul rând renunțarea la propriul 
drept... 


Să accepți moartea întru iertare, decât să omori pentru 
dreptate. 

Da. 

Numai acceptând, numai primind cu brațele deschise 
această "moarte" de sine pentru celălalt întru totală 
iertare putem ieși în înviere și apoi în înălțare. 

Numai așa putem lucra cu bucurie ca sămânţa iubirii să 
crească și să înflorească prin iertare necontenită în fructul 
mult dorit al dragostei. 


9. Despre a face bine 


Este falsă ideea că dacă cineva ne face un bine, și-a 
câștigat un drept asupra noastră. 

Aceasta idee ne face captivi, sclavi celui care ne face un 
bine. Și astfel în loc să-i mulțumim prin a fi noi înșine 
mulțumiți și bucuroși, începem de fapt să-l urâm în 
adâncul sufletului așa cum sclavul urăște stăpânul pe 
ascuns, în timp ce-i zâmbește servil. 


Nimeni nu datorează nimic nimănui. 

Cei care fac ceva, orice, bun sau rău își au propria răsplată 
prin ceea ce fac. 

Nimeni nu are cum să ne răsplătească pentru ceea ce 
facem. Nu există răsplată în afara a ceea ce facem. Dacă 
nu vrem să facem ceva, nu facem. Dacă facem, înseamnă 
că a fost alegerea noastră, decizia noastră, chiar dacă nu 
ne-am dorit acel lucru. Nu putem, adică, să învinovățim, 
să responsabilizăm pe nimeni pentru ceea ce facem. 
Dacă eu fac ceva pentru tine, pentru că tu mă rogi, eu 
sunt cel care decide să fac asta. Da, o fac pentru tine, dar 
eu am ales să fac. 

Dacă îți reproșez că mi-am rupt spinarea făcând nu știu 
ce pentru tine, ce îţi cer de fapt? Concret? Mulţumiri? Ce 
sunt alea? Vorbe și plecăciuni? Cu ce mă încălzesc ele? Ce 
îmi oferă ele concret? Sunt ele o plată? 

Dacă nu asta doresc, atunci ce doresc? Doresc oare ceva 
de la tine? 

Doresc oare să fiu răsplătit de univers? De Dumnezeu? 
Dacă ar fi așa, înseamnă că ce-am făcut, am făcut pentru 
această răsplată din partea lui Dumnezeu, a universului. 

Deci tu nu trebuie să faci nimic pentru mine. Unu, că nu 
ai ce, doi, pentru că nu am făcut nimic pentru tine, ci 
pentru mine. 

E treaba mea cu mine, cu Dumnezeu, cu universul... 


Mi s-a dat un ajutor. Pot să mulțumesc, pot să fiu 
recunoscător... 

Dar cum fac asta? 

Încercând să fiu servil și supus? Să fac temenele în faţa 
salvatorului? 

Este împovărător... 

Strivitor... 

Mă simt ca un sclav. 

M-ai salvat și acum sunt sclavul tău... 

Urât... 


Dar oare tu te simţi bine când mă vezi făcând asta? 

Te simţi bine când mă vezi că mă simt îndatorat? Adică 
neliber, sclav, nefericit, împovărat? 

Pot eu să fiu mulțumit în felul ăsta? 

Sigur, nu contenesc să îți mulțumesc din gură, dar nu sunt 
deloc mulțumit. Pentru că nu mă simt bine. Mă simt rău 
pentru că mă simt neliber, îndatorat. 

Și atunci, paradoxal, de fapt nu îți mulțumesc. Doar încerc 
să-ți plătesc datoria pentru a scăpa de povară, pentru a 
scăpa de tine. Pentru că, de câte ori te văd, nu simt 
bucurie și mulțumire, ci îndatorare... De aceea încerc să 
te evit... Pe de altă parte mă simt vinovat că te evit și mă 
forțez să nu... 

Dacă eu te ajut cu ceva, simplu fapt că te văd mulțumit 
îmi este suficientă plată. Dacă te văd că te simţi îndatorat, 
deci nefericit, simt că am ratat, că am făcut muncă în 
zadar... 

10. Despre educație 


Părinții oamenilor păcătuiesc, pe lângă marea lor lipsă de 
răbdare, cu lipsă de fermitate, în cazul taților și cu foarte 
multă sufocare de grijă, în cazul mamelor. 

Taţii înlocuiesc fermitatea cu autoritarismul regulilor (iar, 
uneori cu autoritatea forței fizice - violență), mamele 
înlocuiesc căldura hrănitoare cu captivitatea dependenţei. 
Taţii afectează crenguţele și, în loc de flori și fructe, micul 
lăstar dezvoltă spini. Este reacţia firească la autoritate, 
atunci când cuminţenia, complianţa din frica de autoritate, 
nu ofilește și mumifică lăstarul... 

Mamele sunt fie ca pământul prea acid de anxietate, deci 
otrăvesc rădăcinile lăstarului, fie se încleștează de 
rădăcinile acestuia să nu fie smuls de furtuni, înțepenindu- 
| până îi sufocă rădăcinile. Intr-un astfel de sol, atât de 
dens, de tare nu mai intră apa, nu mai circulă nutrienţii 
necesari micului vlăstar. Acesta, deci, va muri otrăvit, îi 
vor putrezi rădăcinile sau i se vor usca. Sau va supraviețui 
la limită, mititel și necrescut... 

De aceea în multe povești și basme, mama (baba cloanța) 
și tatăl (balaurul/zmeul) trebuie uciși/învinși de erou 
pentru a merge mai departe... 


Părinții aplanează, încearcă să compenseze, să abată 
atenţia de la gravitate crezând că feresc copilul de durere 
și traume. 

E un fel de ascundere în nisip a problemelor... în loc de a 
scoate la lumină ce e de scos... sincer, direct, dar cu 
căldură. 

Este necesar ca părinţii să invite copiii să spună, dar 
ținându-i în brațe, însă fără a face nimic pentru a le alina 
durerea, adică să facă ceva să treacă sau să o diminueze. 
Este bine ca părinţii să-și ajute copiii să trăiască cu ea. 


Cum îi ajută concret? 

Prin exemplu. 

Atunci când tu trăiești cu durerea că pe ei îi doare, cu 
vinovăția că pe ei îi doare. Dacă tu trăiești asta în mod 
firesc, natural fără să faci ceva să compensezi, vor face și 
ei asta... tot natural. 

Nu vor mai fugi de durere. 

Durerea este simțire de maximă intensitate. Dacă fug de 
ea nu mai simt. Nu mai trăiesc. Devin ne-simţitori. 

Și de aici tot felul de "complicaţii". 


Deci... 

Nu pot să ajut pe cineva să trăiască (cu) durerea, dacă eu 
nu pot trăi cu durerea, cu neputința, cu vinovăția că nu 
pot să-l ajut... 


"Când ești cu copiii, privește-i ca pe adulți. Când ești cu 
adulţii, privește-i ca pe copii. Astfel vei fi în înțelegere cu 
ei." 


11. Despre a ajuta 


Cât de devotați și implicaţi sunt oamenii în a-i ajuta pe 
alții, fie aceștia copii, părinţi, soți, prieteni, să se vindece 
fizic și psihic, să se îndrepte moral... 

Sunt în stare să aloce mult timp, multă energie... 

În cazul lor înșiși nu ar face așa ceva, ar amâna mereu ca 
nefiind o urgenţă. 

Se ocupă foarte mult de paiul din ochiul altora, dar nu și 
de buturuga din propriul ochi. 


Cum pot să scoată un pai din ochiul altora ei având o 
buturugă în propriul ochi? 

De ce fac ei asta? 

Ce le aduce asta? 

Dacă fac asta înseamnă, e o dovadă că ei sunt în regulă? 
Dacă te ajut pe tine, e clar că sunt măcar un pic mai bine 
decât tine, nu? 


Cu cât pot să te ajut mai mult, cu atât sunt mai bine decât 
tine. Iată o credință care mă mână să mă îndrept cu 
energie și stăruință în această direcție. 


Are multe avantaje. Satisface multe norme și valori moral- 
culturale. Cea mai importantă dintre ele ar fi ideea de 
altruism. "O fac pentru el, nu pentru mine". Nu sunt atât 
de preocupat de mine, nu sunt egoist. Ne este jenă să 
investim atât de mult în a scoate buturuga din ochiul, 
sufletul nostru. Atât de multe resurse pentru propriul 
interes? Mai încolo, după ce rezolv problema cu copilul, cu 
soțul, cu părinţii, cu... 

Având în vedere că aceste probleme ale celorlalți s-ar 
putea să nu se rezolve sau să apară mereu altele, vom 
amâna la nesfârșit să ne ocupăm de ale noastre. 


Dar noi nu putem face nimic pentru a scoate paiul din 
ochiul, sufletul celuilalt dacă acesta nu ne lasă. Mai mult, 
de cele mai multe ori doar ei înșiși pot face lucrul ăsta. Noi 
putem doar să-i asistăm. 

Alteori, în timp ce noi ne străduim să scoatem paiul din 
ochiul celorlalți, ei, la rândul lor gândind ca și noi, se 
străduie să ni-l scoată pe al nostru... Ce imagine!... 


În fine, putem înţelege de ce observăm că cei mai mulți 
oameni cer ajutorul nu pentru ei înșiși, ci mai degrabă să 
ajungă să poată să-i ajute pe alții... 


Culmea este că funcţionează pe moment. Ne creează 


senzația de putere - că deţinem controlul, că suntem 
sănătoși, că suntem ok... Are efect narcotic, creează 

dependenţă. Și astfel vom avea nevoie mereu de a ajuta. 
Vom avea mereu nevoie de neajutorați... 


12. Despre sens și scop 


Nu prea găsim sensul lucrurilor așa-zis măreţe... 

Sau a celor mărunte care trăiau în/prin cele mărețe... 

Ce fac eu aici? 

Ce am de făcut? 

Poate că întrebarea nu e corect pusă. Poate nu e vorba de 
a face. Poate e vorba de cum fac și/sau de cum trăiesc ce 
fac, indiferent ce ar fi aceasta... 


Suntem dresați să ne îndreptăm către ţintă. Să ieșim la 
lumină. Dar când ieșim, suntem dezorientați. Nu mai știm 
ce să facem. Noi știm doar să scăpăm de întuneric. Nu 
știm ce să facem cu lumina. Cât timp avem o ţintă - 
Luminița de la capătul tunelului - ne îndreptăm spre ea. 
Știm clar ce facem, ce vrem. Ne orientam bine în tunelul 
întunecos pentru că avem Luminiţa ca ghid. Dar când se 
face lumină peste tot (pentru că am ieșit din tunel), 
încotro ne îndreptăm? 

Dar trebuie să ne îndreptăm? 

Așa am fost învățați. Așa ne-am obișnuit. Să parcurgem 
cărarea prin tunel. Aveam o treabă, un scop. Aveam de 
lucru. Făceam ceva... eram în epic, în epopee... 


Când aflăm, când ne e clar, când știm, ceea ce ni se părea 
cu sens înainte, acum nu ni se mai pare. 

Ne e greu să trăim fără această direcţie, fără un înainte... 
fără sens, fără menire, fără misiune, fără un job... fără 
utilitate. 

Ne este familiar verbul a face, dar nu și verbul a fi. Am 
fost obișnuiți să fim prin a face. Că ține de noi. Facem să 
fim... 

Ei bine, aflăm că suntem oricum... 
Și acum, ce vrem să facem? 

Mai vrem să facem? 

De ce? 


Dar oare este importantă întrebarea cauzală de ce? 
Ne-am obișnuit cu ea. Că ea justifică totul. Orice "a 
face"... 

Când nu mai ai de treabă să fii pur și simplu sau să fii sau 
să nu fii într-un fel sau altul, te simţi ca și când ţi-ai pierdut 
toate reperele, toate valorile... 


A fi Util — a face ceva care fără mine nu ar fi. 


Dorinţa de a crea, de a fi creator, măcar într-un fel, ca 
element necesar în Creaţie, ca unealtă. Deci, necesar fiind 
(unealtă), Creatorul nu ar putea să creeze fără mine. Eo 
dorință de a limita atotputerea și libertatea Creatorului 
prin necesitatea existenței mele. Paradoxal, îmi diminuez 
valoarea absolută de a fi pur și simplu, că Dumnezeu m-a 
vrut de frumusețe, prin dorința de a mă fi vrut ca 
necesitate -— "să-i aduc un pahar la bătrâneţe". 


Viața nu este despre și pentru scop, de a găsi sens în tot 
ceea ce faci și de a face din cauza sau pentru ceva. Viața 
nu este pentru a face o anumită treabă și pentru asta să 
te ferești de detaliile vieții pentru a nu te îndepărta de 
calea cea bună. Nu există o cale corectă de a trăi. Există 
doar trăire a fiecărui detaliu cât de mic al vieţii. 

Există o frică de a te pierde în detaliu, de a te pierde în 
viață, dar fără a (te) pierde, nu (te) poţi găsi. 

Ce s-ar întâmpla dacă ne-am pierde în detaliile pe care 
viața ni le așterne pe drumul vieții? 

Dacă ne-am pierde în ele, dacă le-am trăi? Oare nu ar 
însemna asta mai mult decât finalul, sfârșitul drumului? 
Dar ăsta e un cuvânt greu de dus pentru oameni. 

Le e extrem de greu să trăiască în afara constrângerilor 
scopului, sensului... în afara oricărei finalități... 

Să trăiască iac'așa, d'aia, degeaba, ar resimţi asta ca pe 
cel mai mare coșmar... 

Cel mai adânc iad... 

Și "Iadul", așa cum și-l imaginează ei, cu suferințe și 
chinuri, e de preferat decât asta... 

Și, cum asta este de fapt libertatea, se vede câtă repulsie, 
frică au de libertate... 

În veșnicie scopul, sensul e nonsens. Numai în orizontul 
limitat al morții, al finalității, al fricii de moarte omul se 
agaţă de sens ca de un colac de salvare care să-l scoată 
din nimicnicie, din micime... Prin el vrea să facă o 
diferență, să însemne ceva. De aici alergatul după caii 
verzi pe pereţi ai trufiei... 


În veșnicie nimic nu are sens în afara libertăţii, a lipsei de 
sens și scop. In spațiul timpului limitat, libertatea nu are 
sens, fiind strivită de scop și sens, de rațiuni și reguli... 
Clar e că oamenii nu sunt pregătiți pentru veșnicie atâta 
vreme cât resping libertatea și se agaţă de sens ca de un 
drog... 


13. Despre păsare/a ţine la (a ţine partea) 


"Ucenicul ce va fi împărțit, va fi plin de întunecimi; cel ce 
va fi gol, va fi umplut de lumină." (Evanghelia după Toma) 


Ca să primesc Voia Lui Dumnezeu (să spun facă-se Voia 
Ta), este necesar să-i fac loc. Ea nu are loc de dorinţele și 
vrutele mele. Dar doar așa, golit de ale mele, voi fi umplut 
de Voia Lui Dumnezeu, de Hristos. 


Când vrei să ţii partea mai multor lucruri, să împaci de 
exemplu opinii diferite, dorințe diferite, interese diferite, 

te vei împărţi. Îţi vei împărți timpul pentru a le satisface 
pe fiecare. Vei împărți timp și spațiu. Vei pune granițe. 
Dar acest lucru conduce la conflicte la graniță. Fiecare va 
intra în competiţie cu toate celelalte pentru obținerea unui 
spaţiu și unui timp mai mare pentru sine. Deci dorința 
obsesională de armonizare a totului diferit, de satisfacere, 
mulțumire a fiecăruia conduce inevitabil la conflict. 
Aceasta politică corectă nu conduce la pace, ci la 
competiție, la conflict interior (sau exterior), conduce la 
război, la "întunecime". A ține partea înseamnă păsare 
pentru oameni. Așa înțeleg ei să iubească, prin păsare 
partinică, uitând (sau negândindu-se) că a ţine partea 
cuiva/la ceva se împotrivesc, intră în conflict cu alt- 
cineva/alt-ceva, intră în război, nu fac pace. Asta este o 
atitudine patriotică de tip tribal, nu iubire. 


Când cineva spune "nu-ți pasă de mine?", ce vrea el de 
fapt de la tine? 
Când spun "îmi pasă de tine", ce spun de fapt? 


Păsarea înseamnă de fapt a avea sentimente de căldură 
și grijă față de celălalt. 


Dar nu este folosită în sens de dragoste, ci în sens de îţi 
vreau binele. Cum? Așa cum consider eu. Nici tu, nici 
Dumnezeu nu știți... ce este bine pentru tine așa cum știu, 
văd eu. Pentru că îmi pasă atât de mult... 

lar Dumnezeu trebuie să mă asculte, dacă mă rog mult, 
mult... 


A păsa are mai degrabă (așa cum este el folosit de obicei) 
sensul de a ţine la, a ţine de, adică a te crampona de 
cineva/ceva considerat al tău, valoros pentru tine. Apare 
astfel tendința de a îl apăra, de a lupta pentru el. Se vede 
asta mai mult referitor la ceva (idei, principii, adevăruri...) 
pe care tindem să le apărăm cu înverșunare când credem 

că sunt atacate, "rănite". Astfel intrăm în conflict/război 
cu orice "amenințare" la adresa lor - ieșim din pace. 
Pentru că noi credem că acestea pot fi pierdute pentru noi. 
Ne este frică sau ne doare... 

Dar nimic din ce este adevăr nu se poate pierde. Nu se 
pot pierde Adevărul, Dragostea, Iubirea, Bucuria, Pacea... 
Nu pot fi nimicite și nici avute. Dar pot fi îndepărtate de la 
noi tocmai atunci când ţinem de ele, când ne luptăm 
pentru ele, când ne împotrivim "dușmanilor" acestora... 


"Cu o singură sămânță pe zi, dați corpurilor voastre ceea 
ce este necesar și minţii voastre dați spațiu pentru a se 
lărgi în adâncurile cunoașterii posibile, deoarece nu există 
perfecțiune decât dacă există completitudine şi nu există 
completitudine fără iluminarea absolută a conştiinţei. 
Căci cineva nu trebuie să fie umplut până la saturație, ci 
să mănânce atât încât să nu se gândească la hrana pentru 
trup, ci la hrana pentru suflet. 

Luaţi această sămânță: atunci când mâncaţi sămânța, 
mâncaţi potenţialul vieţii și, odată cu aceasta, consumați 
și dobândiţi propriul potenţial și întelegerea viitorului 
vostru. Căci din această sămânță poate să crească un 
copac, iar acesta este pomul vieţii voastre și ramurile sale 
se pot răspândi, atât timp cât sămânţa nu este înghesuită 
de alte semințe. 

La fel cu mâncarea pe care o consumaţi, la fel este și cu 
gândurile pe care le produceţi. Căci dacă auziți multe idei 
contrastante, alegeţi una și urmaţi-o pe aceea pentru a 
construi calea în fața voastră. 

Căci, dacă alegeţi toate ideile, niciuna dintre ele nu poate 
creşte și, ca seminţele, se înghesuie reciproc." 
(Evanghelia Desăvârșirii, 7. Yeshua în Tod-Bod: de la 
vârsta de douăzeci și trei la douăzeci și cinci de ani) 

14. Despre siguranţă și încredere/credinţă 


"Siguranţa se bazează pe știu, însă încrederea se așează 
pe nu știu. Deci, nu putem trăi fără încredere, fără a 
crede, fără credință, pentru că nu putem ști niciodată 
totul..." 


Iar dacă am ști totul, nimic nu ne-ar mai surprinde și astfel 
trăirea ar fi searbădă, în pofida sau chiar din cauza 
senzației de stabilitate pe care o poate da pre-știutul. 
Dar omul vrea să știe, să prevină, să se simtă în siguranță. 
Astfel,  instrumentarul de homo sapiens - logica, 
imaginația, creativitatea, memoria etc. - este pus în 
slujba instinctului de conservare/supraviețuire. Lipsa sau 
insuficienta dezvoltare a acestora la alte vietăți 
favorizează o trăire în prezent. Adică o trăire, pentru că 
trăirea nu poate fi decât în prezent. In viitor este 
imaginație, iar în trecut este memorie. Trăirea în 
imaginaţie/proiecție sau în amintire se petrece, este 
adevărat, în prezent, dar ceea ce se trăiește este o 
simulare. 

Oamenii spun că celorlalte ființe le lipsește conștiența de 
sine, conștiența faptului de a fi aici și acum. Adică, a fi "cu 
știință". 

Presupunând că această teză ar fi adevărată (cu toate că 
nu o putem nici confirma, nici infirma deocamdată), 
oamenii au avantajul lui "a fi cu știință", dar tocmai de 
aceea poate le este extrem de greu (iar pentru unii 
imposibil) să trăiască pe a fi, adică să se menţină în 
prezent. Sunt atrași de știu, iar știul nu se poate trăi. 
Nevoia de siguranţă îi răpește în viitor, amintirile (plăcute 
sau neplăcute) îi trag în trecut. Trecutul e sigur și căldicel, 
iar viitorul e ameninţător prin faptul că e neștiut. 
Retrăind trecutul, retrăim ceva stabil, fixat, sigur, chiar 
dacă este neplăcut. Dacă este prea neplăcut, avem 
posibilitatea de a-l uita. Putem rescrie povestea... 

Poveștile pot fi atractive în multe feluri. Din locul sigur din 
care le privim, suntem dispuși să ne uităm chiar și la o 
poveste horror... De multe ori chiar acestea ne atrag mai 
mult. Au mai mult suspans, adică neștiut. Ne place să fim 
surprinși... ne place să trăim. Și uite așa stăm în jurul 
focului sau la televizor și retrăim ca în simulare poveștile 
noastre sau ale altora - trecutul nostru sau al altora. Când 
este al nostru, spunem că ne cunoaștem, că vrem să ne 
înțelegem, că vrem să înțelegem ce și de ce s-a întâmplat. 
Când este a-l altora spunem că empatizăm, simpatizăm, 
socializăm, că îi vom cunoaște și ne vom apropia de 
ceilalți. Desigur că toate acestea se întâmplă și nu este 
nimic rău sau bun în sine, doar că nu mai ieșim de acolo, 
nu ne mai ridicăm de pe canapea. Nu mai venim în 
prezent. Rămânem în deja știute, deja trăite... 

Ca să proiectăm însă un viitor dorit, trebuie să știm. 
Pentru a ști, presupune să adunăm informaţii, să evităm 
eventuale erori, greșeli, să  prevedem eventuale 
piedici/pericole ce este posibil să apară pe parcursul 
îndeplinirii proiectelor, dorințelor noastre. Cu cât 
realitatea apare a fi mai complexă, cu atât nevoia de a ști 
se arată mai stringentă. Cu cât nevoile, dorințele sunt mai 
stringente, cu atât nevoia de a ști pentru a le satisface 
devine mai stringentă. Pe parcursul îndeplinirii proiectelor 
se arată a fi necesar în primul rând îndepărtarea/evitarea 
obstacolelor, pericolelor - ce se împotrivesc săvârșirii 
proiectelor. Amenințarea pericolelor se arată a fi în primul 
rând ţinta știutului pentru a le putea pre-întâmpina. A le 
veni înainte, a le întâmpina cu eficacitate și o cât de mare 
eficientă (Randamentul  - reducerea posibilității 
pierderilor). 

Știința în general, precum și diferitele domenii științifice, 
specialităţile și specialiștii săi există și au apărut ca să 
asigure siguranţa viitorului. Nu întâmplător, una din 
cerințele pentru ca o disciplină să fie considerată științifică 
este ca aceasta să poată emite predicții pe baza 

informaţiilor acumulate. Cerința de a oferi explicaţii în 
vederea înțelegerii realității studiate este în plan secund, 
stringent (constrângător) este să avem o predicție în baza 
căreia să putem imagina intervenţii de corectare (control) 
pentru a fi cât mai siguri de reușita proiectelor/satisfacerii 
dorințelor. 

Cam asta este istoria umanităţii, cel puțin cea înregistrată 
de un timp încoace. 


Dar ce facem cu această nevoie de siguranţă în cazuri 
concrete? 

De pildă în domeniul sănătăţii, pentru că acesta este un 
domeniu sensibil pentru majoritatea oamenilor, indiferent 
de varietatea dorințelor și valorilor. De ce? Pentru că are 
o puternică legătură cu instinctul de 
conservare/supravieţuire, chiar punctul de plecare al 
acestui discurs, dar și al întregului proces de a ști al 
omului. 


În domeniul sănătăţii problema centrală este putinţa de a 
interveni într-o afecțiune/boală pentru a reduce sau 
îndepărta efectele incapacitante, nu în ultimul rând 
putinţa de a trăi. 

Constatarea, în urma observării în practică, că la 
majoritatea bolilor cu cât intervenţia este mai tardivă, 
efectul benefic este mai mic sau ineficient, a condus la 
orientarea spre  prevenție. Prevenţia s-a axat pe 
diagnostic și prognostic. Prognosticul unei boli este stabilit 
pe experienţa trecutului - cum a decurs, cum a evoluat 
aceasta la majoritatea oamenilor care au avut-o. Tot 
prognosticul stabilește și gravitatea unei afecțiuni/boli în 
funcție de gradul de incapacitate sau letalitate pe care îl 
poate provoca. Gravitatea unei boli, deci, face trimitere la 
costuri sociale contabilizate în efort financiar și economic, 
precum și în costuri personale contabilizate în suferință și 
pierderea vieții. Individul și societatea cu instituţiile sale 

specializate ar fi deci cointeresate de a depune eforturi în 
diagnosticare. 

Diagnosticul unei boli vine la pachet și cu prognosticul ei, 
cu gravitatea. A lua "din pripă" o boală pentru a avea 
șanse de vindecare înseamnă a pune diagnosticul din 
timp. Dar ce înseamnă din timp? La unele boli, chiar 
înainte de apariția primelor semne, ceea ce înseamnă a 
monitoriza, a ţine sub observaţie. Acest lucru a condus la 
o uriașă investiție în "industria" analizelor, testelor care să 
arate înainte de consultul clinic, care se bazează pe 
simptome prezente, dacă există posibilitatea și 
probabilitatea apariției vreunei afecțiuni. S-a demarat o 
serie întreagă de cercetări, studii care să determine ce 
poate să conducă la modificări ce pot predispune la 
diverse afecțiuni. S-au investigat elemente genetice, 
alimente, factori poluanţi, comportamentali etc. In baza 
rezultatelor s-au luat măsuri de prohibiție sau de promo 
educaționale, toate acestea modelate fie pe factori 
coercitivi, fie pe inducere a fricii. Totul până aici pare 
perfect logic și chiar este, dar nu și psiho-logic. 

De exemplu, s-a considerat și încă se consideră că este 
eficient așa, chiar dacă memoria a câteva mii de ani de 
experiență educațională, precum și o serie de studii au 
arătat că coerciția (binele cu forța) are de cele mai multe 
ori efectul contrar, iar inducerea fricii conduce chiar la 
efectul pe care vrei să-l eviți. Pe de altă parte, verificarea 
anticipată pentru afecțiuni grave induce o obsesivă 
căutare, vânare de rezultate. Orice abatere de la 
standardele statistice creează panică. Panică ce fie 
agravează prognosticul când diagnosticul este pus, fie 
scade drastic calitatea vieții în fața posibilității apariţiei 
unui asemenea simptom. Aceeași panică (din motive 
diferite) este împărtășită și de specialiști și de pacienţi sau 
posibili pacienţi. Variația rezultatelor testelor conduce la 
nevoia repetării lor pe motivul absolut logic "ca să fim 
siguri că nu e..." Conduce, adică, la nevoia de precizie, de 

certitudine. Ne aflăm astfel în situația în care acest proces 
preventiv a ajuns să aibă costuri uriașe și sociale și 
personale. Cele personale, însă, sunt cele mai 
dezastruoase. Omul a ajuns să trăiască în frica de 
posibilitatea bolii și a morții, motiv pentru care el nu mai 
locuiește deloc în prezent, ci doar în viitor, consecința fiind 
o scădere drastică a calității vieții până la a nu mai trăi 
deloc... decât frică atunci când e sănătos și suferință 
atunci când este bolnav. 

Specialiștii, însă, au încă un cuvânt de spus în această 
situație. Ei pot provoca frică sau pot liniști în funcţie de ce 
prognostic pot da pe baza interpretării unor rezultate la 
analize sau teste. In funcţie de cât de multă precizie și 
siguranță își doresc ei înșiși, fie pentru ei (d.p.d.v. al 
praxisului legal), fie pentru pacienți (d.p.d.v. deontologic 
uman), vor înclina fie spre a induce nocebo, fie spre 
reducerea acestuia, fie spre a induce placebo. 

Dar acest lucru ţine de caracteristici individuale, 
independente de nivelul de pregătire profesională. 
Specialiștii sunt situați în fața unei dileme. Dacă nu 
depistăm la timp o afecțiune/boală, este posibil ca acest 
lucru să conducă la moartea unui om; dacă inducem frică 
pentru a determina obsesia investigării preventive în 
vederea depistării și a punerii diagnosticului la timp, 
menţinem majoritatea oamenilor în stres cu efectele sale 
nocive pentru sănătatea fizică, mentală și scăderea 
generală a calității vieții. 

Deci, ca să salvăm la timp pe cineva putem pune în pericol 
pe mulți... Putem face oare o comparaţie cantitativă aici? 
Unul valorează mai mult decât mai mulți sau mai mulți 
decât unul? 

Cine își poate asuma asta? 

Numai subiectul investigaţiei și-o poate asuma. Pentru că 
el este cel care suportă direct consecințele - boala, 
suferința, moartea... 

Dacă acesta nu-și asumă și vrea să pună în cârca 
specialistului întreaga responsabilitate, atunci specialistul 
poate intra în reacție de apărare și apela la nevoia de 
certitudine, care după câte am văzut, conduce la nocebo 
pentru pacient. Deci, în acest caz depinde de conștiința și 
în final de curajul specialistului. Curaj, pe de o parte, 
pentru că nu poate ști tot și deci să ajungă la certitudine 
și, pe de altă parte, curaj în a face alegeri libere sub 
amenințarea, responsabilizarea din partea pacientului. 
Dacă subiectul investigaţiei își asumă, el se poate duce la 
diverși specialiști pentru a avea mai multe opinii. Dar în 
final, alegerea îi aparține. 

Este adevărat că specialistul este reprezentantul autorizat 
al autorității unui domeniu, pe când omul (potenţialul 
pacient) nu este. Dar acesta din urmă este singura 
autoritate în ceea ce privește propria viață. Nevrând, însă 
să poarte, această responsabilitate, cel puţin nu de unul 
singur, se va consulta cu mai mulți doctori. Unul poate să- 
| anxieteze, altul poate să-l liniștească, să-i neutralizeze 
noceboul indus de celălalt. 

Numai un specialist poate să facă asta pentru că este 
investit cu autoritate. De aceea, o atitudine, un cuvânt, o 
informaţie a unui specialist are putere. Atâta vreme cât îl 
investești cu autoritate de competenţă. "O ști el ceva, nu 
se poate, doar e specialist"... Este de fapt vorba de a 
investi cu autoritate o disciplină științifică. Și automat pe 
cei "certificați" ca specializați oficial în ea, ca specialiști... 
De aceea o informație negativă (indicând un pericol) 
provenită de la ei naște neliniște, provoacă nocebo. Și tot 
de la ei poate veni placebo sau neutralizarea nocebo -— 
liniștirea... 

Altcineva nu prea poate desființa ce spune un specialist... 
pentru că nu-l investim cu încredere, nu are competenţă 
pe domeniu. Culmea este că domeniul însuși este acaparat 
de o doctrină științifică bazată pe axioma pericolului, pe 
nocebo. Şi cum nocebo are putere de determinare a 

realității prin credință, se va confirma prin "dovezi" 
concludente... prin statistici... 
E un cerc vicios... 


Atenţie unde îţi pui credinţa... 

Unde acorzi atenție... 

Că aceea va i... 

Avem de lucru cu noi înșine... 

Dacă pentru credința noastră avem nevoie de dovezi 
exterioare, atunci suntem fără scăpare. Pentru că nocebo 
ne va furniza dovezile că pericolul este real și se va 
produce conform doctrinei. La fel și placebo, numai că 
acesta, fiind mai puţin "promovat", va aduce mai puţine 
dovezi și astfel va fi în "dezavantaj statistic"... 

Este necesară o schimbare cataclismică. Atunci când, în 
disperare fiind, când nu mai am nicio speranţă din partea 
specialiștilor, am de ales între resemnare și a-mi pune 
credința în altceva. Resemnarea ar însemna staționarea în 
aceeași paradigmă, fidel credinței în dovezile statistice ale 
existenţei pericolului, ale nocebo, ale osândei... 
Renunţarea la această credință ar însemna renunţarea, 
desprinderea de toate reperele și valorile conexe prin care 
am văzut viața până în acel moment - renunţarea la 
"cunoscut", într-un fel la lumea mea. Asta ar fi o 
schimbare radicală și năucitoare pentru spirit, pentru că 
necesită o plutire în derivă, în neant, în nu știu, în nimic... 
Este ca un salt în neant, în prăpastia nimicului. Acest salt 
este saltul în credință. Credința este încredințarea în 
nimic, pentru că nu te mai bazezi pe niciun ceva știut. Este 
facă-Se Voia Ta (Nelimitării), nu a mea, nu împlinirea 
propriei dorințe. Iar eu nu știu această Voie, dar mă 
încredințez în ea, mă arunc în ea. 

Credinţa este un avânt, o aruncare în, nu o pășire cu grijă, 
nu o precauție. Seamănă mai mult cu nebunia și prostia 
pentru că este făcută în neștiință - Neștiutul fiind casa 
încrederii... 

Deci, dacă cineva nu vrea, nu suportă să trăiască fără să 
știe, nu va trăi... decât neviaţă și/sau nemoarte. 


Cine... e indestructibil și nemuritor. E întreg. Nu îi lipsește 
nimic și nimeni. A-ţi păsa de Cineva înseamnă de fapt 
"vreau să fiu cu tine". Atât. Prin păsarea de Cineva nu dau 
decât prezență, timp... 

În lumea asta păsarea este păsarea de ceva, cevaul 
cinevaului. Trupul lui. Confortul lui. Adică sănătatea și 
averea. Eventual durere/plăcere... 

Neutralitatea poate părea o nepăsare. Și, totuși, e 
deasupra păsării care înseamnă a face bine cu forța. Abia 
păsarea venită în acceptare putem spune că e eficientă, 
că nu naște conflicte, război... 

"Cine ţine (îi pasă) de viaţa asta o va pierde, cine nu, o va 
câștiga..." spune Yeshua e Meshyha. Se referă aici la 
intenția paradoxală sau la eficiența acceptării, a lăsării? 
Sună a nepăsare pentru cei care vor neapărat să fie bine, 
forțat. Pun binele deasupra libertăţii. Or, libertatea este 
persoana în esența sa absolută. Nimic nu poate fi pus 
deasupra... Una este să îți dorești moartea, alta este să 
nu te agăţi/cramponezi de viață cu disperare (atașament). 
Viața, persoane, proprietăți etc... cum spunea Buddha, 
atașamente. 

Când traducem concret expresia îmi pasă și îți vreau 
numai binele, ne referim la persoană sau la cevaul ei? La 
trupul ei etc.? 


Inchiziția era foarte păsătoare... nimicea prin tortură și 
ardere trupul pentru a salva sufletul... cu forța. 

Acum ce se încearcă a se salva? Și pentru asta, ce se 
sacrifică? 

Oamenii sunt mișcați de ceva mai mult decât de cineva. 
Din frică de a nu pierde. Numai ceva se poate pierde. 
Oamenilor le este frică să nu își piardă 
sănătatea/integritatea corporală sau viața (corpul) - în 

principiu, ceea ce consideră valoros. Inadaptările la viața 
de relație (cu partenerul, cu jobul, cu familia etc.) pot 
conduce la pierderea acestora. 

Dacă toate astea nu ar fi în pericol de pierdere, nu s-ar 
sinchisi. Deci nu persoana, nu cinevaul e important... 
Cevaul. El reprezintă siguranța lor... AVEAUUL. 


"Când ne dorim ceva al nostru, pierdem Totul, în special 
ce ne dorim." 


"Trupul meu este în întregime perfect, căci este creat în 
întregime de Dumnezeu să fie loc de întâlnire în bucurie și 
pace." 


Trupul (fie acesta fizic sau de altă natură - în esenţă tot 
Fiinţă) este locul în care ne întâlnim cu oricine și orice. În 
el simțim lumea (oricare ar fi aceasta), pe celălalt (oricine 
ar fi acesta), Creaţia. In Lume fiind, tot în trup mă 
întâlnesc și îl simt pe Dumnezeu. 


15. Despre încredere 


Credinţa este încredere - știul meu. 

Este iubirea în esență. Este Timpul. Este Atenţia. Atenţia, 
Credinţa... 

Bucuria este atitudinea (trăirea) cu care primesc, las 
Iubirea în/prin mine.. 

Adică, ca să punem în formulă, cu cât intenţia mea (voia 
mea, sensul, scopul...) este mai mare fie în iubire 
(atenţie), fie în dragoste (simţire), cu atât bucuria scade.. 
"Fie voia Ta" este Bucuria. Lipsa de voie a mea este 
bucurie. Degeaba-ul este bucurie. Mă bucur de ce este, nu 
de ce/cum vreau să fie.. 

Ce este este. Este Ființa. Mă bucur de Fiinţă. Așa cum e. 
Cum se arată ea mie la un moment dat. Nu poate fi altfel. 

Dacă vreau altfel, condiționez. Ce? Pe Cine? Fiinţa. Pe 
Yeh!!! 

Pe buneeee?! 

Deci, bucuria este lipsa oricărui scop, utilități etc.... 

Lipsa vreaului meu. Lipsa intenţiei. Indiferent că intenția 
este bună.... 

Fără bucurie, iubirea și dragostea se pierd și/sau se 
pervertesc în chin și suferință... A 

De multe ori apare și conflict între ele. Între timp și spațiu, 
între minte și inimă... 

Renunțarea la propria voie este Calea. 

Fie voia Ta este cheia - este Bucuria 


Nu există un "domeniu" al Voii Tatălui. 

Sunt toate și niciunul. 

Accidentele pot fi din prostia, neatenţia (deci alegerea 
lipsei de atenție) a persoanei sau spiritul de competiţie și 
demonstrativitate (orgoliu) și alte prostii.. sau greșeala 
altuia, dar oricum s-ar fi întâmplat oricum dacă alegerea 
era deja făcută de tine anterior acestei vieți. 

Toate astea sunt îngăduite de Tatăl, dar nu sunt Voia Lui. 
Dar "primirea" lor, acceptarea lor după ce s au întâmplat 
este la fel. Dacă s a întâmplat, acum este așa. Las sa fie 
sau nu. Aici este vorba de asumare (a primi, a îmbrăţișa 
ce este, ce simt etc.). 

Deci nu este vorba de: 

"Stai puțin să văd care este Voia Tatălui, pentru că doar 
pe a lui trebuie să o fac, nu pe a altui labagiu (eu sau 
altul). Dacă am păţit asta din voia Tatălui, atunci o accept, 
dacă e din cauza mea sau a unui cretin, atunci mă 
împotrivesc și urlu ca nebunul..." 

Asta ar fi mai degrabă o supunere la o autoritate - cea a 
Tatălui. Nu despre supunere este vorba aici. Hai să 
cercetăm care e Voia Lui, să nu cumva să facem voia 
altuia... 

E simplu sa vezi dacă ești sau nu în Voia Tatălui... 

Când nu simți că faci efort, adică când nu te opui 
(indiferent de ce simţi - durere, plăcere, disperare etc.), 
atunci lași să fie. Ce? Ce este. Voia Tatălui... 

De exemplu, și dacă vrei prea tare să simţi bucurie, te 
opui, forțezi. Ce? Ce simţi acum. Și care nu este bucurie. 
Când lași să simţi, să se întâmple ORICE, atunci te lași în 
Voia Tatălui. 

Când alegi să faci ceva, orice ar fi aceasta, bucuria cu care 
o faci arată că ești în Voia Tatălui. Când se duce din 
bucurie, începi să ieși din Voia Tatălui. 

Deci bucuria este reperul... 


"Mama e Totul și Totul e Mama. Tatăl e Nimic(ul) din care 
Totul s-a născut." 

"Copiii Tatălui vin de la/din Tatăl prin pântecele sacru al 
Mamei și locuiesc la/în sânul Mamei, în îmbrăţișarea Ei, cu 
fața la ea, iar Tatăl îi mângâie pe spate." 

Asta înseamnă că nimeni nu-L poate vedea pe Tatăl. Cel 
care L-a văzut pe Fiul, L-a văzut pe Tatăl. 


Orientalii scot mai întâi graniţa dintre eu și minte-emoție- 
corp (care este de fapt egoul, adică reflectarea, imaginea 
eului în ființa "proprie"), identificând eul cu egoul. Prin 
asta desființează eul și îl transformă în iluzie sau în ceva 
concret (psihofizicul), apoi scot și granița asta ajungând 
la cevaul absolut, infinit, total - Totul. 

În partea cealaltă, în mistica creștină ortodoxă (în 
isihasm), se desființează graniţele dintre minte, emoție și 
corp, apoi cea dintre psihofizicul propriu "ființa proprie" 
(curtea pe care am făcut-o, gardurile ridicate de noi) și 
Ființa infinită, Totul. 

Apoi eul rămâne "eu", "martorul" constant, dar sare 
graniţa și are acces la Ființa Totală, la Totul. 

Eul este nonlocal/aspațial și atemporal, fiind niciun ceva 
(nimic), fiind cineva. Dar nu poate exista decât în Fiinţă, 
în sânul acesteia, în Totul. Adică nu poate exista decât în 

Eu Sunt, nu doar Eu. Doar Eu nu poate "fi" decât EU cel 
absolut (Nimicul Absolut), izvorul a toate, din care a ieșit 
Sunt, Fiinţa absolută, Totul - Mama. 

Ființa este ca o oglindă în care eu se poate vedea și poate 
fi văzut. 

De aceea Dumnezeu îi spune lui Moise că "Voi trimite Faţa 
mea înaintea poporului Meu". Se referea la Hristos, care 
este Fața Tatălui, Icoana. Iar cine vede această Icoană, 
Față l-a văzut pe Tatăl. Chipul, Fața, Icoana sunt elemente 
fundamentale în Creștinismul ortodox. Treimea, Cei de O 
Fiinţă este înfățișată ca Un Trup (Fiinţa) cu trei Feţe, 
Chipuri. Acestea sunt imaginea formată în ființă a 
Persoanelor, nu Persoanele Insele. 

Tatăl s-a făcut Fiu, s-a făcut frate cu noi pentru a-L vedea, 
a-L atinge, a-L auzi de aproape, a Fi cu noi în Sânul Fiinţei. 
A fi în noi și noi în EI, în Trupul Totului, Ființa. Dar el ţine 
Ființa (icoana în care Maica Domnului este mică și ținută 
în brațe de Hristos) și El este în Sânul Maicii (Fiinţei, 
Totului), ţinut în braţe de Maica Domnului, adunâdu-ne pe 
toți în Biserică, în Maica. Euharistia este accesul nostru la 
Sânul Maicii în împreună cu El. Pâinea cea de toate zilele 
este Pâinea Cea spre Fiinţă, spre Sânul Fiinţei, unde 
sălășluiește El ca Pantocrator. Trupul lui este Calea către 
acest loc. Asumarea, mâncarea acestui Trup de Fiinţă este 
accesul pentru a fi împreună cu Tatăl ca Frate. Doar așa 
putem fi cu Tatăl, ca Fiu și Frate al nostru - Icoană a 
Tatălui. Pentru asta trebuie să fim un Trup. Să desființăm 
granițele care ne separă trupurile, "ființele noastre 
proprii". Să nu ne mai apărăm cu îndârjire, "curțile" pe 
care ni le-am format ridicând garduri din uluci de piele... 
Când toți vom fi una în Fiinţă, cu tu, cu el... Când nu voi 
mai percepe diferența între "ființa mea" și cea a ta sau a 
pietrei... 

De aceea Teologia Icoanei și în principiu Creștinismul 
Ortodox, în pofida multor limitări de natură omenească, 
este în esență cel mai aproape de Adevărul Lui Hristos. 

Fiinţa este un miracol, un miracol de frumuseţe în 
diversitatea Ei infinită. Persoana, însă, este o Taină, 
ascunsă Lumini... 

Ea se arată în Lumina Fiinţei, dar în momentul în care se 
arată ca și Chip în Fiinţă, se învăluie, se ascunde... 


16. Despre Credinţă ca "tehnică" 
Extrase din "Legea şi Făgăduiţa" (Neville Goddard, 1961) 


"Imaginaţia este atât conservativă cât şi transformatoare. 
Este conservativă atunci când îşi construieşte lumea din 
imagini oferite de memorie şi de evidenţa simţurilor. Este 
creativ transformatoare atunci când imaginează lucrurile 
aşa cum ar trebui să fie, construindu-şi lumea din vise 
generos de extravagante. În procesarea imaginilor, cele 
care au prioritate firesc sunt cele ale simțurilor. Cu toate 
acestea, o impresie vizuală curentă este numai o imagine. 
Nu diferă ca natură de o imagine din memorie sau o 
imagine dintr-o dorință. Ceea ce face o impresie vizuală 
actuală atât de real concretă este imaginaţia individului 
care funcționează în ea şi gândeşte din ea; pe când, într- 
o imagine din memorie sau dintr-o dorință, imaginatia 
individului nu funcţionează în ea și nici nu gândeşte din 
ea, ci funcționează în afara ei şi gândeşte la ea. 


Dacă ai intra într-o imagine în imaginaţia ta, ai înţelege ce 
înseamnă a fi creativ transformator: atunci ţi-ai realiza 
dorința; și atunci ai fi fericit. Fiecare imagine poate fi 
întrupată. Dar dacă tu, tu însuți, nu intri în imagine și nu 
gândeşti din ea, este incapabilă de a se naşte. Aşadar, e 
culmea nebuniei să aştepţi ca dorința să se realizeze prin 
simpla trecere a timpului. Ceea ce necesită ocupare 
imaginativă pentru a-şi produce efectul, evident, nu poate 

fi îndeplinit fără o asemenea ocupare. Nu poți fi într-o 
imagine și să nu suferi consecinţele de a nu fi în alta. 


Imaginaţia este senzaţie spirituală. Intră în imaginea 
dorinţei împlinite, apoi dă-i dinamism senzorial și tonuri 
de realitate purtându-te mental așa cum te-ai purta de ar 
fi o realitate fizică. Iată, deci, ce vreau să spun prin 
senzaţie spirituală. Imaginează-ți că ţii un trandafir în 
mână. Miroase-l. Remarci fragranţa trandafirului? Ei bine, 
dacă trandafirul nu e acolo, de ce simţi mirosul lui în aer? 
Prin senzație spirituală - adică prin vedere, auz, miros, 
gust și pipăit imaginare poţi da imaginii dinamism 
senzorial. 


Imaginile imaginației noastre sunt realități ale căror orice 
manifestare fizică e numai o umbră. Dacă suntem fideli 
viziunii, imaginea va crea pentru sine unica manifestare 
fizică de sine pe care are drept să o creeze. Vorbim despre 
„realitatea" unui lucru atunci când vrem să spunem 
'substanța lui materială'. Asta e exact ceea ce un 
imaginator vrea să spună prin 'irealitate' sau 'umbră'. 


Imaginarea e senzaţie spirituală. Intră în sentimentul 
dorinţei tale împlinite. Prin senzaţie spirituală prin 
folosirea imaginară a văzului, auzului, mirosului, gustului 
și - atingerii tale - vei da imaginii tale vitalitatea 
senzorială necesară pentru a produce acea imagine în 
lumea ta exterioară, sau „a umbrelor". 


Orice activitate imaginativă ce dobândeşte intensitate prin 
atenţia noastră concentrată asupra clarităţii finalului dorit 
tinde să se reverse în zone dincolo de cea în care ne 
situăm noi; dar trebuie s-o lăsăm să se regularizeze de la 
sine. Este minunat de bogat echipată pentru a se adapta 
și a-şi ajusta mijloacele de a se realiza pe sine. Odată ce 
începem să gândim în termeni de influenţă în loc de 

claritate a finalului dorit, efortul imaginării devine un efort 
al voinţei şi măreaţa artă a imaginării este pervertită în 
tiranie. 


Omul și trecutul lui sunt o structură continuă. Această 
structură conţine toate cele ale trecutului ce au fost 
conservate şi încă operează sub limita simţurilor pentru a 
influența prezentul şi viitorul acestei vieți. Intregul îşi duce 
cu sine tot conținutul; orice alterare a conținutului va duce 
într-o alterare a prezentului şi a viitorului. Primul act de 
corecție sau vindecare este întotdeauna: "Revizuieşte!". 
Dacă trecutul poate fi recreat în prezent, la fel poate fi și 
trecutul revizuit. Şi astfel trecutul revizuit apare în chiar 
inima vieţii sale actuale. 


Nu există ficțiune. Dacă o activitate imaginară poate 
produce un efect fizic, lumea noastră fizică trebuie că e, 
în esență, imaginară. Pentru a dovedi asta, trebuie numai 
să ne observăm activitățile imaginare și să vedem dacă 
acestea produc sau nu efecte externe corespondente. 
Dacă o fac, atunci trebuie să concluzionăm că nu există 
ficțiune. 


Închipuirea jucată ca un soi de scenetă în minte este ceea 
ce cauzează întâmplările fizice ale vieţii. Omul crede că 
realitatea constă în obiectele solide pe care le vede în jurul 
său, că în lumea asta îşi are originea piesa vieţii, că 
evenimentele țâşnesc brusc în existență, create clipă după 
clipă de fapte fizice anterioare. Dar cauzalitatea nu se află 
în lumea exterioară a faptelor. Piesa vieţii îşi are originea 
în imaginația omului. Adevăratul act al devenirii are loc în 
imaginaţia omului, iar nu în afară. 


Atenţia, vârful de lance al imaginării, poate fi ori atrasă 
din afară, unde simţurile stau aţintite, ori direcționată voit 

dinlăuntru_ şi, prin simţuri, să ajungă spre dorinţa 
împlinită. 


Pentru a trece de la conştienţa perceptivă, sau lucrurile 
aşa cum par, la conştiența conceptivă, sau lucrurile aşa 
cum ar trebui să fie [dorite], imaginăm cât mai viu şi mai 
aidoma-vieţii posibil ce am vedea, auzi şi face dacă am fi 
prezenți fizic şi dacă lucrurile aşa cum ar trebui ele să fie 


[dorite] ar fi experimentate fizic şi participăm imaginativ 


la acea scenă. 


Limitele lumii simţurilor reprezintă o barieră subiectivă. 
Atâta vreme cât simţurile observă, Ochiul Imaginaţiei este 
deviat de la adevăr. 


Suprafața amăgitoare a faptelor reflectă mai degrabă, nu 
dezvăluie, deviind sau blocând Ochiul Imaginaţiei de la 
adevărul care-l eliberează pe om. 


Numai și numai acest Ochi al Imaginaţiei este cel care ne 
poate elibera de fixaţia simţurilor asupra lucrurilor din 
afară care ne domină complet existența obişnuită şi ne 
menține ațintiți asupra oglinzii reflexive a lucrurilor. 


Secretul creaţiei este secretul imaginării mai întâi dorind 
şi apoi însușindu-ţi sentimentul dorinței împlinite până ce 
visul fantezist, 'Vidul de dincolo de Existenţă, este pătruns 
şi se încorporează în sine şi devine pântec, un loc de 
sălăşluire și o grădină de şaptezeci de ori roditoare'. 
Observăm bine cum Blake ne îndeamnă să pătrundem în 
aceste imagini. Această pătrundere în imagine o face să 
se încorporeze în sine şi să devină pântec, Omul, 
pătrunzând [în] o stare, o însămânțează şi o face să 
creeze ceea ce implică uniunea. Blake ne spune că aceste 
imagini sunt 'Ceţoase acelora care nu sălăşluiesc în ele, 

biete posibilităţi; dar acelora care le pătrund, par singura 
substanţă...'. 


A gândi la [imagine] este o mărturisire că nu sunt în ea; 
a gândi din ea este dovada că sunt în ea. Pătrunderea în 
imagine dă substanţă imaginii. 


Abia când se pătrunde în această imagine, când Eva 'este 
cunoscută', abia atunci evenimentul dă buzna în lume. 


Dorinţa împlinită trebuie plămădită în imaginația omului 
înainte ca evenimentul să poată evolua din ceea ce Blake 
numeşte 'Vidul' [vidul cuantic sau vidul fizic al lui Genady 
Şipov; dimensiunea a șasea, Oglindirea, Imaginea ce 
reflectă Lumina Fiinţei din dimensiunea întâi; sistemul 
Ajna, în special Manas - mintea formativă, formală, ce dă 
formă și Indu - mintea lunară, imaginativă] 


'Cel ce nu imaginează în trăsături mai puternice şi mai 
bune, şi în lumină mai puternică şi mai bună decât poate 
vedea ochiul său trecător şi muritor, nu imaginează defel.! 
(Blake) 


Dacă individul nu se imaginează ca fiind altul [alt-fel, alt- 
ceva], sau altundeva, condiţiile şi împrejurările prezente 
ale vieţii sale vor continua să fie aceleaşi şi problemele lui 
se vor perpetua, căci toate evenimentele se reînnoiesc 
singure din imaginile constante ale sale. De el au fost 
făcute; prin el vor continua să fie; şi prin el pot înceta a 
fi, 


Secretul cauzării stă în montajul imaginilor dar, un cuvânt 


de atenţionare, montajul trebuie să aibă înțeles; trebuie 
să implice ceva ori nu va duce la actul creativ - Cuvântul. 

Felul în care arată lumea depinde în întregime de locul în 
care stă omul când priveşte. Şi omul, fiind Imaginaţie în 
întregime, trebuie să fie acolo unde este el în imaginaţie. 


A refuza să recunoşti puterea creativă a activității 
imaginare, invizibile a omului, e peste poate de a se 
comenta. Omul, prin activitatea sa imaginară, 
literalmente 'cheamă la ființă cele ce încă nu sunt' 
[Romani 4:17]. Prin activitatea imaginară a omului, toate 
lucrurile s-au făcut, şi fără această activitate 'nimic nu s- 
a făcut din ce s-a făcut' [loan 1:3]. 


O asemenea activitate cauzală poate fi definită ca un 
montaj imaginar al imaginilor care, odată producându-se, 
unele evenimente fizice invariabil apar. E rostul nostru să 
montăm imaginile unui rezultat fericit şi apoi să ne 
înfrânăm de la a ne mai amesteca. Evenimentul nu trebuie 
forțat, ci trebuie să i se îngăduie să se producă. Dacă 
imaginaţia este singurul lucru care acţionează sau care 
'este' în ființele omeneşti (aşa cum credea Blake), atunci, 
'nu vom şti niciodată dacă nu cumva a fost vreo femeie ce 
călca prin teasc cea care a pornit acea schimbare subtilă 
din minţile oamenilor' [William Butler Yeats]. 


Scopul vieţii este realizarea creativă a dorinței. Omul, 
lipsit de dorință, nu ar putea exista eficient într-o lume a 
problemelor continue ce necesită soluții continue. O 
dorință este o conştientizare a ceva ce ne lipseşte sau de 
care avem nevoie pentru a ne face viața mai plăcută. 
Dorințele au întotdeauna un anume câştig personal în 
vedere. Cu cât e mai mare câştigul anticipat, cu atât mai 
intensă e dorința. Nu există dorință neegoistă. Chiar şi 
când dorinţa noastră e pentru altul, căutăm tot să 
satisfacem o dorință. Pentru a ne realiza dorinţa trebuie 
să ne imaginăm scene ce implică împlinirea ei şi să 
interpretăm scena în imaginaţia noastră, fie şi numai 

pentru o clipă, cu o bucurie interioară simțită suficient 
pentru a atinge naturaleţea. E ca în cazul copilului care se 
costumează pentru a juca 'Queen'. Trebuie să ne 
imaginăm că suntem ceea ce am vrea să fim. Trebuie să 
jucăm asta mai întâi în imaginaţie - nu ca spectator - ci 
ca un actor. 


Acţiunile interioare trebuie să corespundă acțiunilor pe 
care le-am face fizic 'după ce fi-vor toate acestea'. 


Memoria, deşi imperfectă, e suficientă pentru invocarea 
asemănării. Dacă ne amintim pe altul aşa cum îl ştim, îl 
recreăm în acea imagine, şi trecutul va fi recunoscut în 
prezent. Imaginarea creează realitatea. Dacă e loc de mai 
bine, ar trebui să-l reconstruim cu un nou conţinut; să-l 
vizualizăm aşa cum am vrea ca el să fie, decât să-l facem 
să poarte povara amintirii noastre despre el. 


'Numai Lucrurile Mentale sunt reale; ce se cheamă 
Material, nimeni nu ştie unde sălăşluieşte: acolo, în 
sofisme, şi existența sa e o impostură. Unde-i existența în 
afara Minţii ori a Gândului? Unde altundeva decât în 
mintea nebunului? 

Orice cu putință de a fi crezut este o imagine a adevărului.' 
(Blake) 


E o vastă diferență între voinţa de a se opune unei 
activităţi şi hotărârea de a o schimba. Cel ce schimbă o 
activitate, acționează; pe când cel ce rezistă unei 
activităţi, reacţionează. Unul creează, celălalt 
perpetuează. 


Nimic nu e real dincolo de tiparele imaginative pe care le 
turnăm. Amintirea, nu mai puțin decât dorința, seamănă 
unui vis cu ochii deschişi. De ce să facem din acesta un 
coşmar diurn? Omul poate ierta numai dacă-şi tratează 

amintirea ca pe un vis cu ochii deschişi şi îl modelează 
după gustul inimii lui. 


Nu e nimic mai fundamental în privința secretului 
imaginării decât distincția dintre imaginare şi starea 
imaginată. 


'< Cunoştinţe generale> înseamnă cunoştinţe vagi; în 
detalii constă înţelepciunea și fericirea.' (Blake) 


Trebuie să ne folosim imaginaţia pentru a obţine finaluri 
anume, chiar dacă finalurile sunt lucruri mărunte. Fiindcă 
oamenii nu-şi definesc limpede şi nu-şi imaginează 
finalități specifice, rezultatele sunt incerte, pe când ar 
putea fi perfect sigure. A imagina un final specific 
înseamnă a face o deosebire clară. 'Cum distingem 
stejarul de fag, calul de bou, dacă nu prin conturul ce-l 
defineşte?" [William Blake, "Human Form Divine"] 


Definirea impune realitatea lucrului specific împotriva 
generalizărilor fără formă ce inundă mintea. 


Viața pe pământ e o grădiniță pentru facerea de imagini. 
Mărimea ori micimea obiectului de a fi creat nu e 
importantă în sine. 'Regula cea mare şi de aur a artei, ca 
şi a vieţii', spunea Blake, 'e aceasta: cu cât mai clară, 
ascuțită şi robustă linia conturului, cu atât mai perfectă 
lucrarea de artă, şi cu cât mai puţin ascuţită şi tăioasă, cu 
atât mai mare evidenţa unei slabe imitații. Ce zideşte o 
casă şi sădeşte o grădină de nu precizia şi hotărârea?... 
Omite linia asta şi vei fi omis viața însăşi.! 


Până ce inima noastră nu e implicată, până ce nu ne 


imaginăm în chiar sentimentul dorinţei noastre împlinite, 
nu suntem acolo - căci noi suntem imaginaţie pe de-a- 

ntregul, şi trebuie să fim acolo unde şi ceea ce suntem în 
imaginație. 


Există un trecut imaginar şi un viitor imaginar. Dacă, prin 
reacțiune, trecutul e recreat în prezent - la fel -— 
acţionându-ne visele fanteziste putem aduce viitorul în 
prezent. 


Nimic nu stă între om şi împlinirea visului său în afara 
faptelor. Şi faptele sunt creaţii ale imaginării. Dacă omul 
îşi schimbă imaginarea, el va schimba faptele." 


Din cele arătate de Neville mai sus, problema nu este 
de vizualizare în sine. Oricine visează cu ochii deschiși... 
Problema este de a te întrupa în imaginea creată de 
dorință, în sensul în care să simţi, să trăiești aievea din 
finalitatea dorinței. Adică să crezi, să simţi că ea s-a 
împlinit deja și tu o trăiești. Deci să simţi împlinirea 
îndeplinirii dorinței. Să trăiești ca și cum ceea ce îţi dorești 
chiar este. Acum ești deja întrupat în această realitate pe 
care o dorești. Într-un fel nu o mai dorești pentru că este 
reală. Trăiești în ea. Imaginea este concretă pentru tine. 
O simţi, îi simți mirosul, o auzi - o simţi cu toate cele cinci 
simţuri. Nu te îndoiești. Te comporți ca atare, ești 
mulțumit, nu frustrat că nu e. Că dacă ești frustrat, 
înseamnă că tu nu crezi în ea, nu o vezi, nu o miroși... 
Deci nu o aduci la realitate. 

Deci Cheia este mulțumirea că ea e, bucuria că este deja. 
Și atunci e. 

Asta este tehnica... 


Foarte concret spus ar fi așa: 


Dacă îmi doresc o savarină, este necesar să o văd efectiv 
în fața mea, cu detalii, să o miros, să-i simt gustul - adică 

să implic toate celelalte simţuri pentru a o contura, pentru 
a o aduce în realitate, ca într-un vis în care nu sunt 
conștient că visez, ci pare că este real (tocmai pentru că 
implic și alte simțuri decât văz și auz). 

De exemplu dacă visez că mă piș și simt cum mă piș, ghici 
ce? Mă piș pe mine. Se întâmplă în realitate. 

A mă întrupa în imagine, în ceea ce imaginez ca obiect al 
dorinţei, înseamnă a implica toate simţurile. Adică din 
interiorul imaginii, poveștii, situației, imaginate să simt cu 
toate simţurile cea ce se simte în situația respectivă. Să 
trăiesc deplin acea stare imaginată cu toate simțurile. 


Cheia consta în accentul pus pe detalierea a ceea ce simt. 
să fiu atent la ce miros îmi apare, la ce gust etc. Este 
necesar să aloc timp pentru asta. De obicei avem o 
imagine vagă, la nivel de idee abstractă. Ideea de 
savarină, iar ceea ce simțim și vedem este lipsa acesteia. 
De aceea nici nu credem, dar impunem, insistăm, forțăm 
o intenționare încordată să se producă, în pofida faptului 
că simţim foarte tare că nu este. Ceea ce denumim noi 
dorință este de fapt această intensă simțţire că nu este, o 
intensă simţire de lipsă. Și ceea ce simţim, credem... că 
nu este - deci nu va fi, nu o vom întrupa, chema la 
manifestare, la realitate. 


Este interesant că noi avem acest exercițiu de a întrupa 
ceea ce credem. Un exemplu este frica (sau mai exact 
anxietatea). Când nu vrem ceva (să picăm un examen, de 
exemplu), ne imaginăm în detaliu acel lucru. Ne vedem în 
acea situație, simţim privirile aţintite asupra noastră, 
disprețul, umilirea, senzația de transpiraţie etc. Trăim 
toate astea repetat... Și ghici ce? Se întâmplă. 


Credinţa fricii adevărate este mai mare decât iubirea falsă. 


În Evanghelia Desăvârşirii, Hristos spune: "Atenţie la 
adevărul fricii, căci frica consumă, frica transformă, frica 

creează, iar creaţiile fricii adevărate sunt mult mai mari 
decât creațiile iubirii false, căci acolo se află credinţele 
voastre;" (16. Yeshua își încheie învățăturile de pe munte 
pentru mulțime). 


De ce? 

Pentru că iubirea falsă este netrăită, este mimată doar la 
suprafață, nu este conturată prin simţuri, prin trăire. 

Pe de altă parte, dacă eu trăiesc deja dorința, în dorință, 
din dorință, sunt bucuros, sunt împlinit, satisfăcut. Deci 
nu îmi mai doresc în lipsă. Nu mai simt lipsa, deci nu mai 
cred că îmi lipsește. Deci nu mai impun, forțez... Las 
realitatea liberă pentru că nu mai vreau nimic de la ea. 
Am deja ce îmi doresc, trăiesc deja asta. O trăiesc cu toate 
simţurile. La nivel spiritual-psihologic ea este o realitate. 
Dacă se întâmplă și în plan fizic fenomenal nu mai 
contează. Dar ea se va întâmpla. Dar nu mai contează. 
Este doar o proiecție holografică, un simbol material a 
ceea ce deja s-a împlinit. 

Deci dacă sunt tot timpul mulțumit (și simt asta cu toate 
simţurile, nu doar îmi închipui vizual ca într-un vis vag) se 
vor petrece mulțumiri... 

Așa se petrece și cu frica. Prin trăirea ei autentică, aducem 
la realitate ceea ce trăim. D'aia, de ce ţi-e frică (de aia) 
nu scapi... 


A trăi prin simţuri, înseamnă a trăi concret. Înseamnă a 
crea realitatea concretă prin faptul că trăiesc în ea prin 
simţurile prin care o ating sau o creez. Ii dau viață sau o 
aduc la viață prin trăirea mea concretă - mă întrupez în 
ea. Dacă nu mă întrupez, va rămâne un potenţial. 


Cand ne vedem și simțim efectiv în situația dorită, când 


trăim deplin asta, această are puterea de a materializa 
improbabilul. Adică, ne vedem, trăim, simțim, ne bucurăm 

din locul, rezultatul imaginat a ceea ce dorim (paradoxal, 
practic nu mai simțim dorință, nu mai simțim adică lipsa). 
De multe ori când ne bucurăm pentru altul ca pentru noi, 
ca și cum noi înșine am fi în situația respectivă, atunci 
chiar dacă nu ne propunem la nivel conștient să provocăm 
rezultatul dorit, el se întâmplă. Deci nu propunerea 
conștientă, intenționată, voinţa este elementul activ aici, 
ci trăirea cu bucurie a elementului dorit ca și cum ne-am 
afla deja în situația respectivă. Asta este înțelesul concret 
al indicației lui Hristos: "și să și credeţi că ați primit ce aţi 
cerut". Dar nu este vorba de a îmi impune să cred, de a 
mă forța, de a declara asta, ci de a simți și a trăi bucuria 
că deja am primit. 


De aceea invidia, de exemplu, nu funcționează... 

În invidie nu te bucuri de rezultat ca și când tu ai fi în 
situație, ci te uiţi la rezultatul altuia și simţi lipsa acestuia 
la tine... 

Forța voinței nu are putere, imaginea creată de bucurie 
are putere... 

Ce este de reținut aici? 

De exemplu: 

Să nu ne mai bazăm pe convingerea că dacă vrei, poți... 
Că insistența și întărirea voinței conduce la... 

Că forța, forțarea evenimentelor să decurgă cum 
vrem/dorim ar avea un impact pozitiv în privința 
rezultatelor scontate... 


Tirania voii nu este ceea ce se promovează a fi... 

Ea poate avea putere doar în violență, în distrugere. De 
aceea se ajunge în final la asta, la conflict agresiv, violent, 
la dispută, război... 

Este singura putere a voii personale, pentru că se opune 
libertății, încearcă să supună libertatea, persoana, o altă 
voie sau ființa celuilalt sau chiar universul... 

Și când dă inevitabil greș, fie ne înfuriem și ajungem la 
violență cu alții, fie cu noi înșine, ne învinovățim că nu am 
putut, că nu am avut suficientă voință, că nu am depus 
suficient efort, nu ne-am silit (siluit) suficient... 


Faptul că ne bucurăm nespus la o imagine anume, la o 
situație, atunci când se întâmplă la altul ca și când ni s-ar 
fi întâmplat nouă, dovedește că noi suntem cu adevărat 
doritori să primim, să luăm în braţe respectiva "realitate 
potențială"... 

Și chiar dacă rațiunile de siguranţă sau calculele dau cu 
virgulă, cu minus și astfel conștient ne opunem la ceea ce 
ne dorim, ceea ce se va petrece va fi conform cu ceea ce 
trăim, nu cu ceea ce impunem prin voință. 

Deci, nu voinţa, intenţia conștientă ar avea putere. Ea nu 
are niciodată putere, decât să se împotrivească la vântul 
care bate... 


17. Disfuncţii în aplicarea "tehnicii credinţei" sau 
una din cele mai mari călăuziri ale devierii 


Unul dintre cele mai puternice blocaje în eficiența 
credinţei, dar și a simţirii de a fi eu constă în ritual. 
Atașamentul, cramponarea de felul "cum" facem ceea "ce" 
facem, ne creează senzaţia de identitate prin specificul nu 
atât a "ce" facem, cât a "cum" facem. 

A face este impulsul de a crea. Vrem să facem lucruri 
deosebite, diferite, altele decât alții, ceva nou, ceva făcut 
de noi înșine. Cumva, vrem să fim unici prin a face. Ce am 
făcut noi ca să merităm atenţia, ca să merităm statutul de 
creatori? Parcă suntem noi înșine doar dacă am făcut 
ceva. Prin acest ceva, noi existăm, suntem noi înșine. 
Altfel, dacă nu facem nimic, parcă nu suntem, nu ne 
arătăm... pentru că nu avem ce arăta. Arătăm ce facem. 
Ne arătăm prin ce facem. Asta este convingerea... 

Dar dacă ce facem e același lucru pe care îl fac și alții? 
Atunci senzaţia că eu sau altul este totuna este puternică. 
Este adevărat că acest lucru conduce la un sentiment de 
siguranță datorită validării statistice a ce fac, dar 
sentimentul de apartenență la turmă care îmi oferă 
siguranţă îmi șterge din specific. 

Dar ce pot să fac eu atât de diferit de ceilalți? Câte lucruri 
se pot face? Multe, dar nu nelimitate. Câte povești pot eu 
să imaginez și să transpun în fapt? Multe, dar nu 
nelimitate. 

La un moment dat, pot să am un blocaj de genul "Acum 
ce să fac? Acum ce să "mai" fac? Nu știu ce să fac..." 
Blocajul de a face este resimțit ca o stare de plictiseală. 
Nu mai am nicio idee de ce aș putea să fac. Toate ideile 
care îmi vin sunt nesatisfăcătoare, le-am mai făcut, am 
nevoie de ceva nou, să fac ceva nou, nu să repet ceva. Mă 
aflu în situația vulturilor din Cartea Junglei (desenul 
animat) -— "și acum ce facem?" 

Plictiseala este ideea și impulsul deopotrivă de a face ceva 
ca să exist și împotrivirea de a simţi că sunt/exist fără a 
face ceva anume. Dacă am ideea și m-am obișnuit să fiu 
doar prin a face, atunci mă va îngrozi starea de repaus, 
pentru că nu voi avea senzaţia că sunt așa cum sunt 
obișnuit - acea tensiune, acea încordare, acea poveste, 
acea dramă, acea călătorie, acea zbatere... In afara 
acestora, dacă nu "se întâmplă nimic", parcă nici nu e 
nimic. Doctrina este că sunt prin a face. Dacă nu fac, nu 
sunt, nu exist. Fapta este vizibilă. Ce nu se vede/percepe, 
nu există. lar dacă eu mă arăt prin ce fac, când nu fac nu 
exist. Dacă sunt invizibil, nu exist. 

Dar dacă fac același lucru, mă conduce iar spre senzaţia 
că nu sunt, spre plictiseală - mă amorțește prin repetiție. 
De aceea sunt atras de nou, bine-nţeles, în măsura în care 
nu-l resimt foarte periculos. Bine, și când îl resimt ca 
periculos mă atrage, dar nu sunt dispus să-l fac. 

Aș vrea să fac mereu ceva, ceva diferit, mereu altceva 
dacă este posibil, dar... la fel, în același mod, în același fel 
al meu. De felul meu nu mă plictisesc niciodată. "Cum" fac 
eu "ce" fac, oricât este de diferit acest "ce", trebuie să fie 
"Ja fel", în același mod. Vreau sa fac mereu ceva diferit, 
dar în felul meu. De exemplu, să mă îndrăgostesc de 
persoane diferite, să trăiesc povesti diferite cu aceeași 
persoană eventual, dar în același fel de îndrăgostească... 
În procesul a "cum fac" mă regăsesc eu însumi. În felul 
meu de a face ceva (orice verb în afara celui de a fi) încerc 
să-mi caut unicitatea în continuitatea felului meu. 
Interesant este că dacă întâlnesc pe cineva care face în 
același "fel" ca mine, mă bucur, nu-mi simt ameninţată 
unicitatea. Este un paradox aici. Caut să fac ceva diferit 
de altul, ceva nou sau măcar mai bine, mai mult, dar nu 
în alt fel. Felul îl simt cumva protejat în interior, e intim. 
Mă bucur să văd că cineva face în același fel ca mine, dar 
nu și dacă face același lucru. 

Dacă cineva face același lucru, ajunge la același rezultat 
ca mine, îl întreb "dar cum ai făcut asta? cum ţi-a dat 
rezultatul ăsta?" Dacă procedeul lui este diferit de al meu, 
tind să-i spun că nu este bine "așa", ci în "felul meu" este 
mai bine, că "așa este corect". Și asta în condiţiile în care 
rezultatul este același. Dacă face ca mine, atunci mă bucur 
ca și când mi-aș fi întâlnit fratele geamăn și îi zic "bravo!! 
Așa e..." 

Cum fac, felul de a ajunge la un rezultat, la ceva anume 
este procedeul, este calea, este metoda. Și în matematică, 
contează cum ai ajuns la un rezultat, nu rezultatul în sine. 
Nu lucrul în sine, ci cum îl demonstrezi. Este ca și cum 
fără acea demonstrație, acel "cum/fel" de a face lucrurile 
nu se legitimează lucrul în sine, nu primește viza de la 
aceasta. Nu este vorba atât de a demonstra, cât de a 
demonstra corect, adică într-un anume fel - de exemplu 
științific. Dar la nivel individual, toți sunt atotștiutori. Cum 
fac ei este cel mai bine, în pofida tuturor evidenţelor. De 

ce în pofida rezultatelor, a evidenţelor oamenii o țin pe-a 
lor și fac în continuare "cum" știu ei? Pentru că este 
important cum, nu ce. Pentru că acest cum este 
identitatea lor, felul lor de a fi, sunt ei înșiși desfășurați în 
acest proces. Dacă renunţă la acest cum/fel de a face nu 
se mai văd/recunosc a fi ei înșiși. 

Oamenii sunt mai atașați de "cum" fac un lucru decât de 
"ce" anume fac. Sunt fideli "felului" lor de a face, nu 
faptelor, aici vor chiar diversitate. Faptele sunt resimțite 
ca exterioare, felul de a le face este resimţit ca interior. 
Sergiu Al-George spune că "Ritul nu a fost decât prima 
imagine a spiritului şi spiritul l-a privit în momentul său 
auroral ca pe un instrument străin sieși, neştiind că de 
fapt se priveşte pe sine, ca în mitul lui Narcis." 

Deci dacă fapta se poate înstrăina, felul în care o fac 
rămâne întotdeauna ceva al meu, propriu. 

Să revenim însă la "cum" fac un lucru care este mai 
important decât a face "ceva". 

Observăm aici că accentul este pus pe demonstrare, pe 
argumentare, pe felul, metoda prin care am ajuns la un 
rezultat sau concluzie care este mai important decât "ce- 
ul". De multe ori "ce-ul" este chiar anulat pentru că nu s- 
a ajuns la el prin "cum-ul" potrivit (metoda științifică 
corectă, procedura legală, închinarea corectă...). 

Ai făcut asta? 

Da. 

Ok. Și cum ai făcut? 

Așa... 

Aaa, păi nu-i bine. Degeaba ai făcut. Mai bine nu făceai 
deloc, decât așa... 

Deci "cum" fac un lucru, dă voie lucrului să fie. Altfel, 
lucrul este clandestin. Un lucru oarecare, nu se 
argumentează prin el însuși, nu se evidențiază prin faptul 
că este, ci prin "cum" a ajuns să fie, prin ce procedeu, ce 
tehnică, ce metodă. Validarea lui se face printr-un discurs 

argumentativ anume. Dacă argumentaţia nu este 
"corectă", lucrul nu este validat ca fiind real. 

Acest accent pus pe procedură, pe ritual, pe "cum" se face 
blochează efectiv accesul la lucrul în sine. Este adică 
inversul metodei fenomenologice. 

Am ajuns la acel rezultat? 

Ce mai contează cum? 

Păi, rezultatul este nul, dacă nu ai ajuns la el cum trebuie. 
Mai mult, dacă nu faci cum este corect, cum este credibil 
este imposibil să ajungi la acel rezultat. Adică credința că 
o să ajung "acolo", depinde de credibilitatea că metoda 
mea mă va conduce acolo, adică de credința mea în 
metodă, în "cum" fac. 

Realitatea unui rezultat, credinţa în posibilitatea lui de a fi 
este subminată de credința în procedeu, în cum. 

Suntem obsedaţi de "cum facem cutare lucru", în ce fel o 
să ajungem acolo. Când spunem că nu credem ceva, 
spunem că nu credem că așa se poate - adică, că așa se 
poate ajunge acolo, că așa se poate realiza aia etc. 
Cineva spune "m-am vindecat de..." și prima întrebare nu 
este "da? arată-mi să văd...", ci "cum ai făcut asta?". Şi 
culmea este că dacă argumentarea (cum-ul) nu mi se pare 
credibilă, nu cred că te-ai vindecat. Este făcătură, iluzie, 
nici nu cred că ai avut boala respectivă. Evidenţa 
vindecării, a unui rezultat oarecare, a unui lucru nu este 
suficientă, nu este o dovadă în sine. Tot ceea ce contează 
este cum. Vreau să văd cum s-a întâmplat acest miracol 
pentru a crede. Mă interesează drumul, calea până acolo. 
Dacă eu nu văd în pașii acestei căi determinarea lucrului 
final, înseamnă că acesta este imposibil de atins. Și asta 
mă împiedică să ajung la el. Mă încurc în cale. Rămân în 
drum. Tot stau și cercetez căile de a ajunge la, în loc să 
mă îndrept direct acolo. 

Faptul că metoda de a ajunge la este mai importantă 
decât a ajunge la, că a ajunge la se poate doar într-un fel, 
că fără un cum ajungi la, nu poți fi la, ne împiedică efectiv 

să fim acolo unde dorim. Pentru că nu credem. Nu credem 
în metodă, nu credem că putem. 

Vrem să credem în metodă, pentru că metoda, acest cum 
ține de noi, noi o facem așa, noi suntem așa, noi 
determinăm asta, noi deținem controlul. Avem senzaţia că 
noi suntem făcătorii acelui ceva. Dacă doar mă "duc" 
direct la rezultat, parcă nu am făcut nimic, parcă nu eu 
sunt cel care a făcut asta. Și se pare că în profunzime asta 
ne interesează cel mai mult, noi să fim cei care provoacă, 
dar într-un fel în care să simțim asta, să avem senzaţia că 
noi o facem. Deci nu ne interesează la modul obiectiv să 
determinăm, ci să avem "senzaţia" că determinăm "așa 
cum" vrem noi. De multe ori determinăm lucruri fără să 
vrem, dar asta nu numai că nu ne satisface pentru că nu 
am văzut/urmărit cum l-am făcut, dar de multe ori și 
negăm pentru că nu ne convine rezultatul. Adesea ne 
deresponsabilizăm de rezultat, dar niciodată de "cum", de 
"felul" nostru de a ajunge la acel rezultat. Dacă, să zicem, 
că rezultatul nu este cum ne-am dorit, atunci de vină 
pentru asta este orice altceva sau cineva, dar nu cum am 
procedat noi. Asta vom apăra până în pânzele albe și 
împotriva oricăror evidențe. 

Ne raportăm la posibilitatea de a fi prin "cum este 
posibil?", prin "cum ajunge să fie posibil?" - prin calea 
către și eventual o cale înțeleasă, controlată 
comprehensiv de noi. Ori o metodă oarecare, pentru a 
determina un rezultat anume, depinde de controlarea 
tuturor variabilelor, ceea ce este imposibil. Este imposibil 
să știm toate posibilitățile de variație a unei mulțimi 
(poate infinite) de factori determinanţi în rezultatul 
respectiv. Ne depășește. Ce ţine de noi este să "vedem" 
rezultatul, dorit sau nedorit. Asta poate să facă numai 
întregul, numai universul sau cum vrem să-i spunem (Sf. 
Duh, Divinitatea etc.). Numai acesta poate ști tot ce 
trebuie pentru a se "aranja" lucrurile în felul acela. Noi nu 
putem ști decât ce ne dorim, nu cum să aranjăm lucrurile 

infinite pentru a se potrivi rezultatului dorit. Asta numai 
ceva mai mare decât noi poate, numai întregul, universul, 
Ființa infinită, Sf. Duh etc. Este necesar să deleg acest 
lucru cuiva sau la ceva care știe totul. Eu nu voi ști 
niciodată totul. Dacă aș avea vreo putere aș încurca 
treburile în univers. Atotputința este necesară împreună 
cu atotștiința. Mie îmi rămâne să știu exact ce îmi doresc. 
Atât. 

Dar să vedem mai departe cum poate acest "cum" să 
blocheze "tehnica credinţei”. 

În primul rând este important să observăm o discriminare 
aici între ceea ce ne dorim și ceea ce nu ne dorim. 

De exemplu, dacă nu ne dorim boală, moarte, sărăcie, 
ghinion etc. etc., atunci noi nu suntem interesați, în mod 
firesc, de procedeul de a ajunge la acestea, ci de 
procedeul de a le evita. Dar pornim de la premisa că 
acestea nu sunt doar posibile, nu doar probabile, ci sunt 
certe. Adică ne situăm, ne imaginăm în "realitatea" lor. Nu 
le punem sub semnul întrebării. Ne imaginăm cum ne-am 
simţi, de exemplu, cum ne-am simți facă am avea cutare 
boală. Am simţi asta și ailaltă, așa cum ne imaginăm noi 
boala. Avem senzaţii concrete în corp. Aceste senzații 
determină la rândul lor alte senzații mai mult sau mai 
puțin apropiate de cum decurge boala în imaginaţia 
noastră, dependent de memoria experiențelor noastre sau 
a ce am văzut sau auzit de la alții, în mod conștient sau 
inconștient. Apare deci boala ca fapt concret. Până să 
apară însă această boală sau ghinion sau orice altceva 
nedorit, ne zbatem să găsim o cale, o tehnică eficientă, 
adică credibilă pentru noi, ca să facem să nu se întâmple 
asta. Cercetarea și încercarea oricăror mijloace nu ne vor 
apăra însă de rezultat. Rezultatul îl simțim deja și asta îl 
aduce la realitate, pentru că îl credem cu tot cugetul și cu 
tot corpul, cu toate cele cinci simțuri. Dacă eu fac un test 
și aflu că am o infecţie și îmi imaginez sau îmi apare în 
minte imaginea infecţiei sau a unui infectat și intru (mă 

întrupez) în acea imagine și experimentez "empatic" 
senzații similare, voi dezvolta infecția. Dacă nu știu de 
infecție, nu mă infectez. De cele mai multe ori nu este 
nevoie de test, este suficient să știu că există un agent 
care mă poate infecta și mă infectez, pentru că acest 
"poate" îl iau ca cert. 

Dacă, de exemplu, am repulsie de gândaci numai dacă îmi 
imaginez cum arată, deja încep să am senzaţii de 
mâncărime pe piele, îi și văd și simt cum umblă pe pielea 
mea. Foarte posibil ca acest lucru să-mi creeze iritații pe 
piele. Nu-mi pun problema "cum" au ajuns acolo. 

Când Nu dorim ceva, nu ne punem problema cum se poate 
ajunge acolo, ne situăm deja în certitudinea realității 
respective, adică privim și trăim totul din acea 
perspectivă. La întrebarea "cum crezi că se poate întâmpla 
asta?", răspunsul va fi cel puţin "nu știu cum, dar se poate 
întâmpla..." - adică nu contează "cum" se poate, e clar că 
se poate. Parca din start, dacă nu mi-l doresc, capătă 
valență de posibil, de probabil, de cert în funcție de 
intensitatea nedorinţei mele, de intensitatea de a îl 
respinge. Cu cât crește această intensitate, cu atât cred 
mai mult în realitatea acestuia, cu atât am o mai mare 
certitudine în el, cu atât frica mea este mai mare - adică 
credința mea în realitatea lui. Și astfel, orice exemple 
faptice, argumente raționale, orice evidențe nu au putere. 
În cel mai bun caz, în asemenea situații, răspunsul va fi 
"stiu ce zici... văd că..., dar totuși...". Acel "totuși" este dat 
de cramponarea fanatică în credinţa fricii. Cramponarea 
nu este ideatică și rațională, ci senzorială. Câtă vreme el 
privește din imaginea horror în care stă, va simţi prin cele 
cinci simțuri că aia este realitatea și o va trăi ca atare -— 
de fapt, faptul că o trăiește devine pentru el realitate, o 
perpetuează. 

Interesant este că dacă îl întrebăm pe acesta "cum faci să 
se întâmple/simţi asta?", adică dacă îl orientăm spre 
procedeu, spre tehnică, spre a pândi procesul de devenire 

a lucrului respectiv, observăm că se blochează rezultatul. 
În cazul în care se "lasă ispitit" de a face acest lucru, de a 
se axa pe mijlocul de a "produce" sau de a urmări pas cu 
pas "cum" se produce fenomenul respectiv, el iese din 
starea, din imaginea respectivă. Se dezintrupează și astfel 
nu mai aduce la realitate fenomenul. Gândește la el, nu 
din el. Mai mult, gândește la "cum" se petrece, fiind blocat 
aici... 

Când pândim ceva, colapsăm unda în particulă - ca în 
celebrul experiment din fizica cuantică, efectul de martor. 
Acest experiment arată cum putem bloca un fenomen care 
ar decurge "natural" fără atenţia noastră, dar și influența 
noastră asupra acestui "natural". 

Este deci foarte clar ce este eficient, în ce constă credința. 
Frica ne arată operativ asta. Eficienţa fricii în a transforma 
în realitate tot ceea ce crede a fost observat de-a lungul 
timpului. De ce îţi este frică nu scapi, pentru că puterea 
credinței este mare în frică, în frică ai certitudini, nu 
îndoieli. Și nici nu încerci să le demontezi, dincontră, 
încerci să le argumentezi oricum, chiar și irațional. 
Pornești de la faptul că realitatea din frică nu trebuie 
argumentată, demonstrată pentru a se produce. Ea se 
produce oricum, explicaţia nu contează atâta vreme cât 
eu o simt. 

Intorcându-ne la comparaţia noastră, vom observa că 
atunci când ne dorim neapărat un lucru oarecare, ne 
poziționăm exact pe dos. 

Cum este posibil asta? 

Cum să fac ca să? 

Ne gândim, ne preocupăm de mijloacele de a atinge ce ne 
dorim. Suntem pe drum, nu la destinaţie. Dar orice 
mijloace am imagina în vederea atingerii dorinței, nu 
avem certitudinea că acestea vor conduce cu siguranţă la 
acel rezultat. Și vom rula scenarii, simulări cât de mult 
putem pentru a fi siguri că găsim cea mai bună, sigură 
cale către rezultat. Lucrul acesta este imposibil. Chiar 

dacă ar fi posibil, s-ar întâmpla după o mulțime de scenarii 
posibile, ceea ce ar lua atât de mult timp și resurse, încât 
rezultatul nu ar mai putea fi atins. Deci, când suntem 
atenți la drum, rămânem în drum. Dacă de exemplu 
suntem atenți la pușcă când tragem cu ea, ratăm ţinta. 
Este necesar să ne uităm la țintă. Când tragem cu arcul, 
la fel, ne uităm la ţintă, unde dorim să ajungă săgeata, o 
vedem acolo, nu ne uităm la săgeată, cum se duce ea la 
țintă. La fel, atunci când aruncăm cu cuțitul. Nu conducem 
cuțitul (sau pietricica sau orice altceva) până la ţintă, ci îl 
aruncăm uitându-ne unde vrem să ajungă, nu urmărim 
cum va ajunge acolo. Nu ne transformăm în galerie, în 
suporteri să îl "susţinem", să îl încurajăm să ajungă la 
final, ca nu cumva să se piardă pe parcurs, ca și când, 
dacă noi nu-l mai susţinem cu atenţia și intenţia noastră 
constantă (hai-hai-hai), nu ar mai ajunge acolo odată ce 
a pornit pe traseu. 

"Ispita" că eu mă împotrivesc răului (nedoritului) sau că 
eu determin binele (doritul), mă face să mă axez pe 
procedură, pe cum. În frică am văzut că nu are nicio 
eficiență, dar nici în realizarea dorințelor. Voi rămâne tot 
pe drumuri și nu voi ajunge niciodată la destinaţie. 

Când ne este frică, ne situăm deja la destinație. De aceea 
are eficiență. Dacă pornim la drum, piere eficiența. Aici 
este similar. Dacă nu ne aflăm direct în situația dorită, 
exact ca în frică, imaginându-ne că suntem în situația 
respectivă, "empatizând" cu ea, trăind senzațiile ca și 
când aș fi "bolnav", ca și când aș păţi acel lucru cu toate 
simţurile, atunci nu se va întâmpla nimic din ce îmi doresc. 
Forțarea voinţei este intenţie sterilă, adică este încordare 
intelectuală și musculară. Atât. Nu determină decât 
eventual un vas de sânge spart undeva în corp sau un 
cârcel sau febră musculară sau oboseală, frustrare și 
disperare. Dar asta simţim că ține de noi și suntem și 
educați să o dezvoltăm, să o întărim... 

Perfect... 

Revenind la eficiența credinţei, este de reținut că simțurile 
care conduc la realitate, la simţirea întrupării sunt cele 
kinestezice, olfactive și gustative. Vizualul are rolul de a 
favoriza senzațiile acestora, dar în sine însuși este 
insuficient. Similar este și cu auzul. Intr-un vis, de 
exemplu, atâta vreme cât se derulează la nivel pur vizual 
și auditiv, rămâne la nivel de vis. Dacă visez că mă piș, 
dar nu am senzația kinestezică de pișare, nu se va petrece 
în realitate. Dacă o am, ghici ce? Mă voi pișa pe mine la 
propriu. De ce? Pentru că mă simt în visul respectiv efectiv 
în realitate tocmai datorită acestei simţiri senzoriale. 
Văzul și auzul sunt insuficient de credibile. Sunt necesare 
simţurile directe, de aproape (tactil, gust și miros). 
Mirosul este capacitatea de a "atinge" ceva aflat la 
distanță, este un mod de a face aproape ce este departe. 
Mă orientează către, pentru că "ating" cumva acel ceva 
spre care îmi doresc să mă îndrept. Simt că îl am în față. 
Vizualul este un ordonator a ce este de atins și trăit, dar 
nu este trăire în sine, nu conduce la întrupare. Este 
necesar ca acesta să favorizeze prin decorul său auzul 
ciripitului, atingerea vântului, parfumul florilor, gustul 
cireșelor. 

De asemenea, este de reținut că poziționarea față de 
metodă, de instrument, de mijloc este una obiectuală. Nu 
tind să mă întrupez în instrument, ci îl manipulez. Asta îmi 
dă senzaţia că îl controlez, dar paradoxal nu simt că îl am, 
că sunt în el. Nu sunt pe cale, sunt alături sau suspendat 
undeva deasupra ei, nu simt că pășesc. Și chiar în cazul 
în care simt că sunt pe cale, asta mă va face sa fiu mereu 
pe cale, mereu pe drum. În cazul în care scopul meu este 
călătoria în sine, este bine. Dar dacă, călătoria este un 
mijloc de a ajunge undeva, atunci aceasta nu mă va 
conduce niciodată acolo, ci voi rămâne mereu pe drum. 
Este ca atunci când vreau să ating orizontul, dar merg 
către el pe drum. Simt că sunt pe drum, dar cu fiecare pas 
făcut către orizont, acesta se va depărta de mine în 

aceeași măsură. Atingerea orizontului va rămâne un scop 
imposibil de atins și cu cât fac eforturi mai mari, cu atât 
mi se va demonstra efectiv imposibilitatea atingerii 
acestuia. 

De reținut de aici este că demonstrarea, fie a posibilității 
unui lucru oarecare, fie a realizării lui printr-o metodă 
"viabilă" este o capcană care ne blochează eficiența. 
Rămânem blocaţi în gândirea la cum facem sau în 
disperare. Și fie insistăm în pofida oricăror rateuri pentru 
că asta putem și știm, fie ne resemnăm că nu putem și ne 
frustrăm... că și asta putem. 


Concluzia este că avem de învăţat de la eficienţa fricii. Ea 
este modelul credinţei, este adevărat că pe negativ, pe ce 
nu ne dorim. 

Dacă ne dorim siguranță, să ne închipuim concret ce 
înseamnă asta pentru noi, nu vag, doar ca idee. Să o 
vedem concret, așa cum vedem nesiguranța prin pericole 
imaginate concret. Să nu căutăm să ajungem în siguranță 
pentru că nu vom reuși decât eventual pentru scurte și 
rare perioade, pentru că tot așa se întâmplă și când 
căutăm să nu ne simțim în nesiguranță. Nu vom reuși. 
Vom rămâne într-o perpetuă căutare. Asta și înseamnă 
starea de anxietate - cum să fac să nu... un efort 
intelectual și o încordare musculară să evit ceea ce văd și 
simt ca amenințător. 

Și tot așa cum nicio procedură, metodă și demonstrație de 
a evita starea nu este suficientă în raport cu ce simt în 
stare, tot așa nicio metodă și nicio demonstraţie nu este 
suficientă pentru a mă convinge de posibilitatea, de 
realizarea stării în care îmi doresc să fiu, decât a mă vedea 
în starea respectivă. 

Pentru asta este necesar să facem ceea ce facem spontan 
în frică. Să ne imaginăm în detaliu starea respectivă, să 
punem scena și să facem scenariul. Apoi vom juca rolul pe 
care îl dorim, rolul de care suntem atraşi în piesa 

respectivă. Detaliile piesei vor favoriza și resimțiri 
concrete la nivel kinestezic de exemplu. in felul ăsta 
intrăm în rol, așa cum în frică intrăm în rolul victimei. 


Întrebări, precum "Ce se petrece?", "Ce vezi, ce simţi 
concret când ești (te vezi) acolo?, te menţin în starea 
respectivă, o trăiești. Pe când întrebări, precum "Cum...?", 
te scot din stare, te dezîntrupează. 

Când te vezi acolo și simţi, vei fi acolo și vei simţi, trăi 
asta. Când vei vrea să știi cum să ajungi acolo, vei rămâne 
în cum, pe drumturi)... 


Chiar și după cele arătate mai sus, cineva ar putea să 
întrebe "Dar cum să fac asta? Cum să nu mai fiu în "cum"? 
Cum se face să nu mai faci...?" 


Să luăm un exemplu concret... 

"Ce îți dorești? 

Să fiu fericit. 

Ce este asta mai concret? Ce ai simţi dacă ai fi fericit? 
Cum îţi închipui tu asta? Poţi să-ți închipui măcar?" 

Dacă începem să ne închipuim punând chiar accent pe 
detalii (acțiuni, dialoguri, scenografie, senzaţii tactile 
etc.), atunci este posibil să ne apropiem de ceva concret 
și să vedem ce simțim, ce trăim. După aceea putem să 
spunem dacă ne dorim asta. Dacă da, atunci vom continua 
să facem asta pentru simplul fapt că o trăim. Dacă vedem 
că nu simțim, trăim mare lucru din ce ne închipuim, tot 
rezolvăm ceva. Nu ne mai dorim acel lucru. Câștigul este 
că nu ne mai frustrăm că nu dobândim, că nu ajungem la 
acel ceva. Dacă îl trăim, ne simţim ca atare, trăim "acea 
fericire" conform propriilor noștri termeni. Deci nu ne mai 
situăm în lipsa împlinirii rezultatului (nu mai dorim din 
lipsă, din afara dorinţei), pentru că îi trăim efectele prin 
senzațiile concrete pe care le simțim cu cele cinci simţuri. 

Asta înseamnă a crede că mi s-a împlinit rugăciunea după 
ce am făcut-o. 

Asta înseamnă a mă ruga pace și nu pentru pace. Mă 
situez în pace și simt pacea când mă rog pace. Dacă mă 
rog pentru pace, mă situez în afara păcii și simt lipsa ei. 
În plus, mă gândesc "cum" este ea posibilă în condiţiile 
actuale care sunt atât de evident împotriva unui astfel de 
rezultat. 

Exista un prag, să-i spunem "senzorial" al intensității 
simţirii respective pentru ca ceea ce mă rog, ce îmi 
imaginez să poată fi întrupat. Acesta este intensitatea 
senzorială suficientă pentru a crede că lucrul ăla este real. 
Așa cum o persoană cu fobie de gândaci îi simte pe piele 
numai la gândul lor, numai la imaginea creată în minte. 
Cheia este aplecarea pe detalii: descrierea scenei, piesei 
respective (să zicem a păcii). 

Ce se petrece în detaliu în scena aia? 

Care sunt protagoniștii? Cum arată? 

Locul respectiv cum arată? 

Eu ce fac acolo? 

Ceilalți (dacă există în piesă) ce fac? 

Ce văd? 

Ce aud? 

Ce miros? 

Ce gust simt în gură? 

Ce simt în corp, pe corp...? 


Deci dacă mă aplec asupra detaliilor la cum să fac sau să 
nu fac să ajung acolo, nu se întâmplă nimic. 

Frica ne învață că dacă ne concentrăm pe cum să facem 
să nu ajungem acolo, nu vom reuși. 

La întrebarea noastră "Cum se poate asta?", raportându- 
ne la experiența noastră (oricât de vastă ar fi, tot 
insignifiantă în comparaţie cu posibilul universal) sau a 
altora (la fel de limitată în comparație cu posibilul în 

genere - acest lucru este dovedit de istoria științei), va 
decurge automat reacția "nu cred că se poate..." 


18. Hiperintenţia din așteptare (fenomenul "când") 


Hiperintenţia este o forțare a unui eveniment dorit sau o 
respingere a unuia nedorit. Așteptarea se referă la 
direcționarea atenţiei către un moment aflat pe 
linearitatea temporală - "când". 

"Când" este momentul din timp pândit a se produce. Vrem 
să știm când se produce evenimentul dorit. 

Când nu îl dorim, când îl respingem, acest "când" îl 
resimțim ca apărând, ca venind acum sau "în orice 
moment", îl resimțim ca iminent. Nu îl așteptăm, ci îl 
pândim cu atenția, cu gândul să nu vină, să-l ținem în loc, 
atunci când se ivește la orizont. Suntem siguri că o să 
apară, nu avem îndoieli. Nu știm de unde și cum, pentru 
că poate veni de oriunde și oricum. Deci, evenimentul 
nedorit are această libertate de a veni de oriunde (pe orice 
cale) și oricum (în orice fel). Dar când? Uite acum, în orice 
moment. Mă simt ca și cum se îndreaptă deja către mine. 
Mă pregătesc să-l întâmpin cu război, cu apărare. 

lată încă ceva de învăţat din eficacitatea și eficiența 
credinţei din frică. 

"Cum", "de unde" și "când" sunt instrumentele care pot 
scădea sau bloca realizarea dorinței. De asemenea, ele 
pot fi instrumente care pot crea disfuncţii și în eficiența 
fricii. 

Dacă ne axăm cu seriozitate pe ele în frică, aceasta își 
pierde din putere, din credință. 

Dar dacă în dorinţă le lăsăm deoparte, le lăsăm libere așa 
cum facem de obicei în frică, puterea de realizare, de 
întrupare a dorinței crește. 

Mai concret, dacă nu ne preocupăm de "cum", "de unde" 
și "când" va apărea sau se va realiza dorința, ci ne 

așteptăm să apară oricum (în orice fel, logic sau nu, realist 
sau nu), de oriunde (din orice direcție, pe orice cale — 
aceasta este foarte legată de "cum") și oricând (nu 
contează momentul, dar îl resimt ca iminent), atunci 
gradul de credință și, în consecință, puterea de realizare 
a dorinţe crește. 

Așa cum în frică (anxietate mai precis), sunt pregătit cu 
toată ființa mea să întâmpin cu respingere venirea a ceea 
ce cu certitudine gândesc și simt că vine spre mine, 
înarmat cu suficientă ură, ca emoție care-mi furnizează 
multă energie pentru apărare (energie care, culmea, 
alimentează chiar puterea de a se realiza, manifesta 
nedoritul), tot așa pot cu toată ființa mea să întâmpin cu 
mulțumire, cu recunoștință, cu bucurie deplină (emoţii 
care alimentează cu energie manifestarea dorinței) ceea 
ce gândesc și simt concret că vine spre mine oricum/de 
oriunde și oricând. Și să fac asta fără a mă preocupa de 
modalitățile (cum) logice, realiste. Să nu zic, să nu 
consider că "n-are cum/de unde...", "păi și când...?", ci, ca 
în frică, să le consider posibile, probabile, certe, fără a 
verifica asta. Să las această "posibilitate" în voia 
universului (Dumnezeu, Sfântul Duh, Krishna, Tao, după 
caz...), a sorții și, de asemenea, să nu stau să verific 
(când) din moment în moment "dacă" s-a realizat sau să 
mă întreb mereu "dar când" se va întâmpla, ci a permite 
acestor dorințe, posibile realități să se manifeste când vor 
ele, să nu le impun, să nu le forțez să apară - adică să le 
las libere. Și făcând astfel, nu voi mai fi (pre)ocupat cu 
unde, cum, când, ci, fără să mă întreb despre acesta, voi 
trăi ca în frică (anxietate) ca și când se întâmplă chiar 
acum sau se poate întâmpla oricând, fără nicio logică, dar 
cu imaginea clară a "faptului" și cu emoția 
corespunzătoare pe care o trăiesc firesc la simţirea 
realizării acestuia cu toate simţurile mele, cu toată ființa 
mea. 

19. Diferenţa dintre dorinţa din lipsă, dintre nu 
vreau și vreau 


Ceea ce se numește de obicei "falsa dorință" este cea a 
egoului, adică a protectorului, a acelui construct din 
programe automate care te apără. Aceasta provine din 
prevenție, din frică, din nu vreau, nu din ce vreau - vine 
din Nu (din lipsă), nu din Da. De aceea nu are putere. Are 
doar forță de împotrivire, ca să ne folosim de limbajul lui 
Hawkins. Ori la Dumnezeu toate sunt Da. 

Ceea ce vine de la ceea ce se numește "suflet" este dorința 
adevărată, autentică, vreaul adevărat. Adică unde spun 
eu Da. Ce mă împlinește, mă bucură, nu ce mă apără, mă 
ține în siguranţă de... ameninţare (de a Nu fi nimicit). 
Întrebarea ajutătoare ar fi: 

De ce sunt aici? 

Pentru că vreau aici sau pentru că nu vreau acolo? 

Chiar îmi doresc să mă duc acolo, mă atrage acolo sau nu- 
mi place aici, vreau doar să scap de aici? 

Sper că fiind acolo să obțin o satisfacţie la frustrarea pe 
care o simt, o umplere de golul pe care îl simt, la lipsă sau 
mă revărs într-acolo din preaplin, din plinătatea dorinței? 
Egoul apară și "rezolvă" problema prin Nu, prin ferire și 
umplere. 

Sufletul prin simţirea plinătăţii în încredințare... 


Ca să înțelegem mai bine, putem apela la noţiunile de 
putere și forță ale lui Hawkins. 

Forța (sub 200) este mult mai slabă decât puterea (peste 
200). 

Frica (100) și dorinţa din lipsă (125) au o energie prea 
mică în comparație cu acceptarea (350+) sau bucuria 
(570+). 

În pofida uriașei credinţe din frică, emoția (energia) fricii 
("frecvența" de 100) este prea mică și astfel eficiența 
acesteia este mică. Dorinţa din lipsă are energie mai mare 

decât frica, dar este lipsită de credință sau credința este 
extrem de mică. De aceea, aceasta este ineficientă în 
comparaţie cu frica. 

În schimb, aceeași credință sau chiar jumătate din 
credința prezentă în frică, alimentată de energia bucuriei, 
creează "minuni". 

Hristos spunea să "te înfășori în dorință ca bucuria ta să 
fie deplină", pentru că puterea de manifestare a bucuriei 
este uriașă chiar la credință puţină. Bucuria este la 570+ 
pe scala conștiinței umane. Sfinţii făcători de minuni au 
calibrat în medie la 580, după măsurătorile lui Hawkins. 
Ideea este cea pe care a spus-o Hristos. Anume că 
puțintică credință, cât un bob de muștar plus bucurie 
deplină este "formula" pentru a muta munţii. 

Pentru credință este necesară încrederea, încredințarea, 
cedarea controlului, iar pentru bucurie este necesară 
mulțumirea, prețuirea, recunoștința a ceea ce simți că ai, 
că trăiești deja. 


20. Despre a cere sau a cerși/impune 


"Toate lucrurile pe care le veţi cere sincer și direct [...] din 
interiorul numelui Meu, le veți primi. Până acum, nu aţi 
făcut acest lucru. 

Cereţi fără motiv ascuns și înconjuraţi-vă de răspunsul pe 
care-l doriți. Invăluiţi-vă de ceea ce doriți, pentru ca 
bucuria voastră să fie deplină" (loan, 16, 23-24) 


A "mă învălui", înseamnă a "privi" din finalul împlinirii 
dorinței cu toate sau cu cât mai multe simţuri, astfel încât 
să mă întrupez în ea, în faptul împlinirii ei. În momentul 
în care fac asta, pot să văd dacă împlinirea dorinței îmi 
aduce bucuria pe care o sper. Nu putem ști dacă un 
eveniment oarecare ne va provoca un anume sentiment 
sau emoție. De aceea, prorociile se referă la evenimente, 

la ce (ni) SE întâmplă, nu la ce vom gândi, la cum vom 
reacţiona și în niciun caz la ce vom simți. 

Adeseori spunem că dacă se va întâmpla un anumit 
eveniment, de exemplu moartea mamei, vom fi devastați 
(vom simţi ceva anume într-o intensitate anume), în timp 
ce dacă ar muri tatăl nu vom simţi mare lucru. Și tot 
adeseori ceea ce simțim în acele momente ne ia prin 
surprindere, uimindu-ne - cât pot să plâng la tata, pe care 
nu îl iubesc atâta sau de ce nu simt la mama "dezastrul" 
pe care îl așteptam, că doar o iubesc atâta. 

Oare ne cunoaștem? Știm cu adevărat ce ne dorim, "ce 
ne" bucură? Sau doar știm ce credem că "ne aduce" 
bucurie? 

Problema este că știu ce "mă bucură" în momentul în care 
"mă bucur" de ceva atunci când mă aflu "în fața acestuia". 
Știu că ieri m-am bucurat de cutare lucru, să fac cutare 
lucru etc. Nu știu dacă azi "în fața aceluiași lucru" voi simți 
la fel, nu știu dacă mâine. Cred, bazându-mă pe 
experiența trecută, sper eventual "să-mi aducă" aceeași 
bucurie, dar nu știu. 

Când spun că "eu mă bucur de...", pare a fi vorba cumva 
despre ceva ce fac eu - eu sunt responsabil de producerea 
bucuriei, simţirii respective. Când spun că ceva "îmi aduce 
bucurie", pare a fi vorba despre faptul că acel ceva 
(experiența avută, posesia acelui lucru etc.) este 
responsabil de producerea bucuriei, simţirii intenționate. 

Dacă eu îmi propun ca mâine la o anumită oră să mă 
bucur, reușesc să o fac? 

Dacă eu cred că mâine când voi avea acea experienţă sau 
acel lucru care cred că îmi va aduce bucuria, simţirea 
intenționată, voi trăi într-adevăr ceea ce sper? 

Poate da, poate nu, poate mai puțin, poate mai mult din 
ce cred, sper, intenţionez acum. Parcă nu ţine nici de 
intenția mea, nici de lucrul, experienţa în sine, nici de 
amândouă la un loc. Intenţia mea nu fabrică bucuria, iar 
lucrul, experiența în sine nu este o căruță care cară 

bucurie, din care eu pot lua cât doresc din ea. Îmi scapă 
total. 

Dar oare eu știu ce este aia bucurie? Am simţit-o? 

Dacă da, atunci măcar știu "cum se simte" asta. Probabil 
fiecare a simţit așa ceva cât de puțin sau rar în viaţă. 
Problema este că atunci când a trăit-o, a fost într-un 
context, legat de ceva ce "făcea" sau "avea". Și astfel, a 
legat-o de acel a face sau făcut în general sau de acel 
lucru avut sau de a avea în general. A condiționat-o de 
acțiune sau de o deținere, posesie a unui lucru sau 
persoane. Sunt fericit, bucuros doar dacă fac cutare lucru 
sau am cutare lucru și/sau pe cutare. Toate aceste 
condiționări sunt, deci, în mintea mea mijloace, 
instrumente prin care eu cred că produc sau primesc, 
dobândesc acea simţire, bucurie. Și ajung în felul ăsta să 
îmi doresc aceste mijloace, aceste proceduri prin care cred 
că voi simţi bucurie, fericire, împlinire etc., mai mult decât 
simţirea ca atare. Uneori, dacă simţirea "vine" altfel decât 
prin aceste "căi" este refuzată, parcă este ilicită. 

De exemplu, sunt trist, că am pierdut ceva sau pe cineva 
și în timp ce mă uit la un copil care râde sau văd un fir de 
iarbă verde, simt cum în mine se "ivește" bucurie. Păi, nu 
este momentul. Acum și-a găsit? Așa? Eu acum sunt trist, 
nu am timp de asta. Și ce ar însemna asta? Că nu îmi pasă 
de ce am pierdut? Sunt confuz... Simţirile astea, ca 
bucurie, tristețe etc., "trebuie să" aibă și ele o coerență, 
un determinant clar, cutare lucru, situație provoacă 
tristețe, cutare lucru bucurie etc. Trebuie să fie adecvat, 
nu inadecvat. Adecvat și inadecvat la ce? La situaţie, la 
acțiune, la intenție? Adecvat aici înseamnă nu liber. Nu 
râzi când îţi vine, ci când este cazul. Razi și tu la o glumă, 
că de astea sunt spuse, ăsta este rostul lor, să provoace 
râs, nu râzi la înmormântare, asta este greșit, inadecvat. 
Trebuie să găsim mijloacele prin care să determinăm să 
simțim corespunzător situaţiei. Acum este cazul să 
plângem și este necesar pentru asta să simțim tristețe. 


73 


Așa este decent. Acum este cazul să râdem, deci trebuie 
să facem ceva să ne veselim, este indecent să fim posaci. 
Deci trebuie să găsim butoanele astea pentru provocarea 
simţirii, cum ar fi gândire pozitivă, anumite activități, 
dobândirea anumitor lucruri, persoane. Întrebarea "ce te 
face pe tine fericit, ce te bucură sau ce te întristează?" se 
referă la determinismul, controlul simţirii. In felul ăsta 
mijloacele de control, de "cauzalitate" a simţirilor, cum 
este bucuria, sunt vizate mai mult decât simţirea, bucuria 
în sine. Și uite așa apare o separare între "ce îmi doresc 
cu adevărat" (cum ar fi bucuria în sine sau alt lucru dorit 
pentru el însuși, nu pentru ce ar putea aduce) și ce doresc 
pentru a ajunge la asta, mijloacele de a o dobândi - să 
numim asta "ceea ce îmi doresc în mod fals". 

Ce cer? Dorința adevărată sau dorinţa falsă? 

A cere în mod "sincer și direct... fără motiv ascuns", 
înseamnă a cere "dorința adevărată" - lucrul sau acțiunea 
însăși pentru ea în sine, nu pentru altceva, "ascuns". 

A nu face asta, a cere cu motiv ascuns, înseamnă a cere 
un mijloc prin care eu cred că mă poate duce la adevărata 
dorință. Deci nu îmi exprim cererea a ce îmi doresc, ci cer, 
impun un așa prin care să dobândesc ce îmi doresc. 

Dar înainte de asta este necesar să văd dacă într-adevăr 
îmi doresc acel lucru (chiar și ascuns) sau doar vreau să 
scap de un altul - adică motivul este o frică, un nu vreau. 
De exemplu, eu spun că vreau, îmi doresc să fiu fericit. 
Dacă mă întreb cum definesc asta, cum arată această 
fericire, atunci cel mai probabil o voi defini prin negații - 
să nu mai simt asta, să scap de ailaltă etc. etc. In acest 
caz, eu nu îmi doresc, vreau ceva, nu e un Da spus la 
ceva, ci este un Nu spus la altceva, este o împotrivire la 
acesta. Ceea ce voi simți este aceasta împotrivire, care 
culmea, mă apropie de ceea ce mă împotrivesc. Pentru că 
atunci când mă împotrivesc, acord atenție și implicit 
importanţă la ce nu vreau și astfel alimentez cu energie și 
putere de realizare. Deci, în cazul ăsta avem de a face cu 

o frică (nu doresc, nu vreau) camuflată sub o "falsă" 
dorință - ceea ce cer sunt mijloace de a scăpa de asta (de 
ce nu doresc/vreau). 

În cazul în care dorința nu ascunde o frică, atunci ea este 
directă, nu are motiv ascuns. Însă, în aceeași măsură este 
necesar să nu ne orientăm spre mijloacele de a o atinge, 
să nu le cerem, impunem pe acestea, ci să o cerem direct 
pe ea și să lăsăm mijloacele prin care o primim în grija 
universului, Sfântului Duh etc., să nu ne pese de "cum" se 
va întâmpla asta. 

Primul pas este, deci, să știm ce cerem. Pentru asta este 
necesar să aflăm care sunt de fapt dorinţele noastre 
"adevărate". 

Care este cea mai adâncă dorință - acel lucru sau acţiune, 
experiență etc. pe care îl/o/le vrem doar pentru 
el/ea/ei/ele? 

Cum ne dăm seama de ce dorim cu adevărat? 

O metodă ar putea fi cea a autointerogațţiei, adică o 
reflexivitate. 

Să spunem că într-o primă fază afirm că îmi doresc să 
reușesc să fac, să realizez ceva "măreț". Aceasta dorință 
este destul de vagă, nu este ceva concret, deci nici nu 
poate fi realizată dacă nu este imaginabilă. Dorinţa trebuie 
cel puțin să poată fi imaginată. De aceea trebuie să mă 
întreb ce anume realizare ar putea să aibă pentru mine 
atributul de măreț. Să zicem că găsesc acest atribut în a 
mi se decerna premiul Nobel. Bun. Acum este necesar să 
mă imaginez în situația respectivă, ca și când am obținut 
deja premiul Nobel, că sunt la decernare, să îmi imaginez 
în detaliu filmul, să intru în rolul respectiv și să "văd" ce 
simt efectiv din acel rol. Ce simt concret fiind acolo în 
situația aia? Simt că este suficient că sunt acolo și am 
primit premiul sau aștept ceva de la asta? Dacă simt că 
este suficient, atunci înseamnă că într-adevăr asta este 
dorința mea adevărată, să primesc premiul Nobel. Punct. 
Nu mai doresc altceva de la asta. Dacă nu simt că este 

suficient, ci aștept să fiu apreciat, înseamnă că eu îmi 
doresc să fiu apreciat, iar primirea premiului Nobel este 
doar un mijloc prin care eu cred, sper că pot obține ce îmi 
doresc de fapt. Putem merge și mai departe. Ce înseamnă 
pentru mine să fiu apreciat? Cum aș descrie asta? Prin ce 
fapte, gesturi, vorbe? Din partea cui? După ce am "definit" 
aprecierea în acest fel descriptiv și care poate fi "pus în 
scenă", merg la pasul următor făcând ce am făcut anterior 
- creez filmul în detaliu în imaginaţie și intru în rol pentru 
a vedea ce și cum se simte aprecierea. Apoi observ dacă 
sunt mulțumit cu aprecierea, dacă este suficientă. Dacă 
este suficientă, înseamnă că eu îmi doresc să fiu apreciat 
și consider că pot obţine aprecierea sau nota maximă de 
apreciere doar luând premiul Nobel. O condiționez de 
acest mijloc. Dacă, însă, aștept altceva, nu voi simţi că 
este suficient, ci mă voi simţi dezumflat, gol(it) de sens. 
Dar ce pot să aștept mai mult? Ce simt că mai trebuie să 
simt că este suficient? Să mă simt zeu? Să mă simt 
adorat? Ce înseamnă să fii zeu concret? Cum se simte 
descriptiv zeitatea? Cum se simte adorarea? Prin ce 
gesturi, vorbe etc.? Dacă pot face această definire, 
descriere pentru a o putea imagina, atunci o pun în scenă 
și fac ce am făcut anterior. La fel, este suficient să mă 
simt adorat că sunt zeu? Este suficient să simt ce simte 
un zeu? Dacă da, asta e dorința. Dacă nu, atunci ce vreau, 
doresc eu cu adorarea, cu a fi zeu? Ce urmăresc de fapt 
să obțin, "să cumpăr"? Ce aștept mai mult? Oare 
dragoste? Dacă da, ce e aia? Să mă simt dorit, vrut 
necondiționat? Cum o definesc, descriu așa cum mi-o 
doresc eu? După ce o definesc prin ce simt eu și ce fac, 
spun alții pot pune în scenă piesa... Este posibil ca în cazul 
dragostei definite ca ceva gratuit și necondiționat să intre 
în contradicție cu toate condiționările mele anterioare, ca 
mijloace de a o obține, a o determina. Pentru că dacă o 
pot determina, de exemplu, prin apreciere obținută prin 
premiul Nobel și apoi prin divinizare și adorare, înseamnă 

că este condiţionată de aceste mijloace și deci nu este 
dragoste conform definiţiei (necondiționată). In 
consecință, chiar dacă pot imagina filmul și intru în rol, în 
pofida faptului că celelalte personaje din film se vor 
comporta corespunzător, ca și cum m-ar iubi, eu nu o să 
simt asta. Pot să simt altceva, dar nu căldura dragostei 
necondiționate. Se pare că puterea credinței, ca și a 
imaginaţiei are o limită aici - la dragoste, iubire, libertate, 
încredere și chiar credinţa însăși. Credinţa are putere doar 
asupra faptelor, acțiunilor, posibilităților, evenimentelor, 
lucrurilor, pe scurt asupra lui "a face" și "a avea". Pot să 
mut munţii, să fac să-mi crească o mână, să câștig ceva, 
dar nu pot să creez bucurie, dragoste, o simţire oarecare 
prin credință. Bucuria însăși este necesară pentru a crea, 
a aduce în manifestare aceste lucruri ca mutarea munților, 
dacă învăluindu-mă în dorință (întrupându-mă în rolul a 
ceea ce zic că doresc să se întâmple sau să mă aflu în fața 
a ceea ce vreau să am), aceasta apare. Dacă ea nu apare, 
dacă dorința imaginată nu aduce bucuria deplină 
(suficientul, împlinirea, e bine așa cum e), atunci nu se 
produce nimic. 

Pentru ca bucuria să poată apărea, este necesar ca dorința 
să fie adevărată, adică să fie suficientă în sine, nu să fie 
mijloc pentru altceva (altă dorință), cu atât mai mult să 
nu fie o camuflare pentru o frică, un nu vreau, o ne- 
dorință (un nu doresc asta). 


Până acum am vorbit despre ce înseamnă a cere "sincer 
și direct... fără motiv ascuns" și a ne "învălui în/de ceea de 
dorim pentru ca bucuria noastră să fie deplină". 

În continuare, voi vorbi de ceva mult mai puțin evident. 
Voi aborda ce înseamnă a cere "din interiorul Numelui 
Meu". 


Care este diferența între a cere din interiorul Numelui Său 
și a cere din afara acestuia? 

Când mă situez în acest centru, mă aflu într-un centru de 
libertate. Sunt liber. Numele este "Eu Sunt". Indiferent 
unde, cum, când, atâta vreme cât eu sunt, eu sunt și nu 
pot decât să fiu în acel "moment" și "loc", indiferent de 
"moment" și "loc". Dacă nu sunt, atunci nu se mai pune 
nicio problemă, nici măcar cea de a fi în sine, 
nemaivorbind despre unde, cum, când. Când eu sunt, eu 
sunt și nicăieri și nicicând, dar și undeva, cândva. Nu 
contează. Nu depind de astea. Este ceva absolut 
necondiționat. Deci baza, fundamentul este "Eu Sunt". 
Asta este un dat fundamental. Cumva îmi este "dat" 
(formulat impropriu) "acest" eu sunt. Nu este un acesta, 
ci "Sunt Eu". Atâta "vreme" cât eu sunt, nu pot decât să 
fiu la momentul, prezentul în care mă aflu. Nu este o 
alegere. Mă trezesc "Eu Sunt". În acel moment nu pot să 
nu fiu, opțiunea, alternativa se află în viitor, nu în prezent. 
Bun. Eu sunt. Cine? Cine Sunt Eu. Deci, formula completă 
este "Eu Sunt Cine Sunt Eu" (EhYeh Asher EhYeh). Asta 
este tot ce pot "formula", spune despre "Numele" în care 
mă aflu, care mi-a fost dăruit, în care am fost "așezat" 
dintru-nceput. Ca persoană sunt un centru de libertate 
absolută (increată, după expresia lui Berdiaev). Mă 
trezesc, mă aflu, îmi dau seama, iau act că Eu Sunt Cine 
Sunt Eu. În acel moment în mod "automat" (nu este o 
opţiune, o alegere) "simt că sunt" și "știu că sunt". Nu 
există opţiunea negațţiei, absenței acestora. Chiar dacă 
spun "simt că nu sunt/nu știu că sunt", această nu este 
decât o exprimare fără legătură cu "realitatea". Cine simte 
că nu este, cine nu știe că este? Eu. Păi eu trebuie să fiu 
ca să nu simt și ca să nu știu. Deci eu sunt, când nu simt 
și nu știu. Dar când sunt, adică sunt prezent, nu în comă 
sau în altfel de "absenţă" a lui "Eu Sunt", atunci știu că 
sunt și simt că sunt. Când sunt în Nume (Eu Sunt) 
"intuiesc" direct simt/știu că sunt ("intu eris" - "înăuntru 
voi fi" în latină, "Înăuntrul lui Eu Sunt Sunt Eu"). Când 
sunt în Nume, în interiorul Eu Sunt, Sunt Eu și simt și știu 

că sunt. Opţiunea apare cu al treilea verb fundamental, 
verbul exerciţiului libertăţii, al alegerii - "Văd", "Vreau". 
Simt că sunt și știu (cred, cunosc) că sunt, dar văd că 
sunt? Vreau să fiu? Aici apar opțiunile Da și/sau Nu. La 
celelalte verbe nu există decât opțiunea Da din interiorul 
lui "Eu Sunt". Dacă rămân în Nume (Eu Sunt) "Văd" (că) 
Sunt Eu, văd lumină. Când simt că sunt, re-simt căldură, 
dragoste, când știu că sunt, re-simt iubire, adevăr în mod 
necondiționat, nu este opțional, "decurg" automat din 
"faptul" că "eu sunt", așa cum sunt că sunt și știu că sunt 
decurg din asta. Prin "Văd", "Vreau" pot face trecerea la 
opţiune, la alegere, la a rămâne în "Eu Sunt" sau în afara 
"acestuia". În afara lui "Eu Sunt" sunt în ec-sistență. În Eu 
Sunt Văd Sunt Eu, văd Lumină, Văd Cineva, Vreau să Fiu, 
Sunt Fiu. Prin "Văd"/"Vreau" pot pune întrebarea "ce?" și, 
astfel, pot să o pun și la simt și știu. Ce simt și ce știu? 
Multe "ce"-uri prin care ies în ec-sistență și "mă" re-simt 
că sunt ceva, "mă" știu ceva și "mă" văd ceva sau nu "mă" 
văd ceva, vreau să fiu ceva sau nu vreau să fiu ceva. 
Dacă mă "situez" în Nu (Văd, Vreau) sunt în afara lui Eu 
Sunt, pentru că în acesta toate sunt Da. Deci nu văd, arată 
că sunt orb. Dacă sunt orb și "nu văd", atunci de unde să 
știu ce vreau? Dacă "nu vreau", atunci de unde să știu ce 
vreau? Nu pot vedea decât nelumina și nu pot vrea decât 
nevrutul. 


Dacă mă situez în Eu Sunt, atunci Văd. Toate verbele, 
toate acțiunile care exprimă "a face" și care se referă la 
ce știu, ce simt își au originea în acest Văd din interiorul 
lui Eu Sunt și astfel pot să spun, să aleg ce vreau. Altfel, 
este doar ce nu văd, ce nu vreau, ce nu simt, ce nu știu — 
e ceață și confuzie și lipsă de repere. Reperele sunt 
relative, exterioare, impermanente, incerte, false, iluzorii, 
amăgitoare și dezamăgitoare... 

În afara lui Eu Sunt este dependenţă de toate aceste 
incertitudini și o nevoie permanentă de verificare și 

asigurare. Eu Sunt se transformă în eu sunt 
acesta/aceasta, în "ce", care este la "mâna" altor ce-uri, 
condiționări etc. - devine dependent, rob. Este într-o 
situație de neputinţă aici și o trăiește ca atare. Adevărată 
putință se află în centrul de libertate Eu Sunt. 

Când cer din afara lui Eu Sunt, din afara libertății, cerșesc, 
impun, disper, mă rog, mă tângui, șantajez, agresez, 
forțez, mă milogesc, învinovăţesc sau mă învinovățesc 
etc. pentru ceea ce consider că am nevoie. Sunt în ne- 
voie (nu vreau), în necesitate, în dependenţă, în 
neputinţă. Nu pot sta fără ce consider că am nevoie. 
Dorinţa nu este dorință, ci nevoie, trebuință. Nu este ceva 
ce mă atrage, îmi place gratuit. Nu este ceva ce mă 
bucură, ci ceva fără de care consider că nu pot fi. Culmea, 
toate astea pe care le cerșesc, amenințând pe ceilalți și 
universul, vreau să le "am" pentru "a fi", nu pentru că mă 
bucură. De aceea sunt agresiv și  ameninţător, 
manipulator etc., pentru că nu cred că pot fi fără să am, 
să primesc. "Dă-mi și mie... așa să-ți ajute Dumnezeu!" 
exprimă un subtil blestem - dacă nu-mi dai nu o să-ți 
ajute Dumnezeu. Sau "te rooog muuult, dă-mi/ia-mi și 


mieeeee..." - cine are suflet de câine să nu cedeze la astfel 
de umilire. "Dă-i mă! Nu vezi cât se chinuie, cât se 
tânguie? Nu te înduri?" - arată că la insistenţe și la 


exprimarea suferinței este frumos din partea ta să te 
execuți, altfel ești "câinos", nemilos - cumva ești "obligat" 
să cedezi la aceste forțări, cerșeli, dacă nu vrei să fii 
decăzut din rangul de ființă umană în cel de monstru fără 
inimă. 


Culmea este că se cere de cele mai multe ori imposibilul, 
cum ar fi să mă iubești ș.a.m.d. De câte ori nu auzim "Nu 
înțeleg de ce nu mă iubește, când eu am făcut atâtea...!?", 
"Ce am făcut, cu ce am greșit de nu mă iubește?", "Ce îi 
era așa greu să mă iubească?" 

Dacă poţi, ești obligat să oferi, să faci. Nu ai voie să refuzi. 
Nu este frumos... De aceea, mulți se chinuie să inventeze 
nu pot-uri, dacă vor să refuze. Nu au voie să spună nu 
vreau, nu am chef, prefer altceva... In acest cerc vicios, 
orice cerere este considerată cerșeală, impunere. "Mi-e 
rușine să cer" arată că cererea este asociată umilinţei, dar 
și impunerii în expresia "nu îmi permit să îi cer/cine sunt 
eu să îi cer/nu am curajul sa îi cer". Este asociată umilinţei 
la care mă supun prin toate strategiile manipulative pe 
care mă strofoc să le aplic, dar și aroganţei de a pretinde, 
camuflată de umilire și neputinţă (nu aș cere dacă nu aș 
fi în nevoie și neputinţă). De aceea când cerșim, când ne 
rugăm de cineva să ne dea ceva, orice, este un conflict în 
noi între umilite și aroganță, între rușine și orgoliu. În 
momentul în care cerșesc ceva, o fac pentru că eu re-simt 
că nu pot fi fără acel lucru, o fac deci din frică. Și atunci 
depind de cel ce cred eu că are ce vreau eu. Acela deține 
monopolul produsului râvnit, iar eu sunt la mâna lui, mă 
simt sclavul lui, atât timp cât vreau acel lucru de care eu 
simt că nu pot fi, constrâns să "joc" cum vrea el. În mod 
clar viața mea este una de rob. Nu fac ce-mi place, ci tot 
ce trebuie (ce mi se cere) pentru a obține lucrul fără de 
care simt că nu pot trăi. Il urăsc pe cel care deține 
monopolul a ce vreau eu, dar nu mă pot despărți de el 
câtă vreme am "ne-voie" de drogul care mă ţine în viață. 
Prin asta consider eu că fac să fiu - "Ce să fac? Nu am de 
ales..." zic atunci, scuzându-mi comportamentul prin 
faptul că resping să mă văd liber. Dar nu am cum să mă 
văd liber (să văd lumina și să mă bucur), câtă vreme mă 
consider dependent de toate ceva-urile de care am nevoie 
și cred că le doresc (îmi lipsesc). Și ce romantic ne 
exprimăm în dramaturgia vieții "Mi-ai lipsit mult..." sau 
"Cât de mult mi-a lipsit asta. Acum realizez...", ca și când 
putem deține, avea ceva. Cum să nu stau într-o 
permanentă frică, dacă eu cred că existența mea depinde 
de toate aceste ceva-uri fragile și impermanente. Tot 

timpul voi sta și eu în aceeași stare de fragilitate și 
nesiguranţă, în viitor sau în regretul trecutului. Asta se 
întâmplă întotdeauna când îmi bazez a fi-ul (Eu Sunt) pe 
ce am (pe ceva). Ce am nu este fundamental, nu este 
ontologic. Este firesc să nu îmi dea siguranță. Și, de 
asemenea, atunci când "mă" simt bucuros sau iubit sau 
simt dragoste etc., legat de ceva ce am, nu durează -— 
lumea ceva-ului este o lume în continuă schimbare. De 
aceea tindem să ne agățăm, să constrângem, să țintuim 
ce avem, să împăiem momentele, să mortificam 
existența. Efectul este că trăim în frică, nu în bucurie. 
Ajungem să facem ce trebuie ca să nu pierdem, nu ce 
vrem, ce ne place. 


De exemplu, în relația cu Dumnezeu, tindem să acționăm 
din frică, ca să scăpăm de o pedeapsă veșnică sau 
provizorie (în funcţie de religie) sau să obţinem un loc 
(eventual privilegiat) pentru a putea fi. Și ne rugăm, ne 
milogim cu disperare să ne dea iertarea, să ne dea nu știu 
ce, chinuindu-ne pentru a îl impresiona - uite câte 
miliarde de rugăciuni am făcut, câte mătănii, câte 
milostenii etc. Cumva, deci merit. Este ceva cantitativ, o 
plată. Am plătit cu suferință, cu privare de ce vreau, ce 
îmi place - ascetism. Dacă vreunul primește harul pur și 
simplu fără să facă astea, sunt invidios. De ce doamne 
îngădui Răul, nesimţirea etc. Unde este dreptatea lui 
Dumnezeu care dă harul de a învia morții celor liberi care 
fac ce le place și noi care ne-am mucenicit atâta rămânem 
fără? Unde este dreptatea aici? Unde este meritocrația? 
Nu prea înțelegem că păcatul înseamnă a fi rob. Robia 
păcatului este renunţarea la libertate. Iar libertatea se află 
în Eu Sunt. 

Când sunt aici sunt liber. Sunt și nu trebuie să fac nimic 
pentru a fi. Simt că sunt și re-simt dragoste, știu că sunt 
și re-simt iubire, că sunt în adevăr în mod firesc. Ce să 
mai cer sau cum să mai simt că îmi lipsesc? Având în 

vedere că aproape toate chinurile omului sunt pentru a le 
dobândi pe acestea, putem înțelege ce "avem" doar 
situându-ne pur și simplu în acest centru de libertate, în 
Eu Sunt. Fiind aici Văd clar Lumina, văd "Ce" este așa cum 
este, nu cum forțez eu să fie. Nu mai forțez, pentru că nu 
mai trebuie să fac ca să fiu, ca să simt iubire etc., nu mai 
vreau să nu văd ce nu îmi convine (că nu sunt iubit, plăcut 
de exemplu). De asemenea, nu mă mai apăr, pentru că 
nimic nu îmi amenință existența atâta vreme cât "Eu 
Sunt". Eu sunt nu mai depinde de "ce" am sau "cum" sunt 
și care sunt "în afară" (ec-sistă). 

Atunci văd clar ce mă atrage, ce doresc cu adevărat, dar 
nu sunt dependent, nu simt că fără astea nu pot fi, ci doar 
îmi place să le am ca să mă joc, să mă bucur de ele ca un 
copil care se joacă în bătătură cu chestii. Dacă le are, se 
bucura de ele, dacă nu, se bucura oricum că este. Deci 
este liber și nu forțează, nu impune să aibă. Din interiorul 
lui Eu Sunt, cer, direct și fără motive ascunse, vreau asta, 
dar este bine oricum și dacă o primesc și dacă nu. Nu sunt 
rușinat să cer pentru că nu consider că trebuie să merit și 
că eu aș fi nemerituos sau merituos, nu (mă) judec. Nu 
simt rușine, pentru că nu mă simt în lipsă, în insuficiență 
și nu mă milogesc pentru nimic, pentru că nu-mi lipsește 
nimic. "Am" totul - Eu Sunt Cine Sunt Eu, simt că sunt și 
știu că sunt, re-simt dragoste și iubire, văd astfel lumină. 
Deci, ce (mai) vreau? Ce îmi place? Asta ar fi ce se adaugă 
pe deasupra. "Căutaţi mai întâi Împărăţia lui Dumnezeu şi 
neprihănirea Lui, şi toate aceste lucruri vi se vor da pe 
deasupra." (Matei 6,33) 

Când Hristos spunea că atunci când El este în noi și noi în 
El vom avea viață, la asta se referea. Stă la ușă și bate, 
doar să-l lăsăm să intre. Dacă intră, este în noi și noi în el 
- adică în Eu Sunt. Asta este ieșirea din poziția de rob, a 
păcatului. Păcatul este "a face" (orice) din afara lui Eu 
Sunt, din ne-voie, din dependenţă. 

De fapt, El este în noi și noi suntem oricum în El, doar că 
nu privim de unde trebuie ca să vedem asta. Dacă nu 
vedem, nu credem și vedem nevăzutul și asta va fi pentru 
noi. Realitatea devine pentru noi așa cum o vedem și 
vedem în funcție de poziția din care ne uităm. Dacă ne 
uităm chiorâș, chiorâș o să fie și realitatea pentru noi. 


În concluzie, când mă situez în Eu Sunt, sunt liber și las 
liber. Nu impun ce îmi doresc, nu forțez să fie așa pentru 
că nu sunt în nevoie și deci în disperare. Asta este și regula 
importantă în "tehnica" credinței - să nu forțăm, să nu 
impunem să se întâmple cum dorim. Este suficient să 
simţim bucuria la "întruparea" a ce ne dorim. Atât. Apoi, 
pentru că suntem în Eu Sunt (în interiorul Numelui Său), 
nu stăm în nerăbdare, nu pândim să se întâmple, ci ne 
vedem de "treabă" - să ne bucurăm de ce vedem, simţim, 
știm... 


Și să avem încredere, nu să verificăm ca și când am putea 
să fim "trași pe sfoară". Cum spunea Joseph Murphy, dacă 
avem încredere atunci când facem o comandă că vom 
primi produsul și nu stăm să îl urmărim când și dacă vine, 
ci suntem siguri că îl vom primi, de ce nu acordam această 
prezumție de "bunăvoință" lui Dumnezeu, universului sau 
cum i-om spune? De ce ne îndoim de bunăvoința acestuia? 
Cum spune Hristos: "Cine este omul acela dintre voi care, 
dacă-i cere fiul său o pâine, să-i dea o piatră? Sau, dacă- 
i cere un pește, să-i dea un șarpe? Deci, dacă voi, care 
sunteți răi, știți să dați daruri bune copiilor voștri, cu cât 
mai mult Tatăl vostru, care este în ceruri, va da lucruri 
bune celor ce 1 le cer! Tot ce voiţi să vă facă vouă oamenii, 
faceţi-le și voi la fel; căci în aceasta sunt cuprinse Legea 
și Prorocii." (Matei 7:9-12) 


Rumi spune: "rugăciunea să fie o laudă pură, nu cerși să 
se întâmple sau să nu se întâmple ceva." 

Mergând mai departe... 


Neville Goddard spune în capitolul 15 "'Făgăduința' -— 
patru experiențe mistice" (1961) că „Experiențele mele 
mistice m-au determinat să accept literal vorba aceea, 
'întreaga lume e o scenă'. Şi să cred că Dumnezeu joacă 
toate rolurile. Scopul piesei? Să transforme omul, creația, 
în Dumnezeu, Creatorul. Dumnezeu a iubit omul, creația 
Sa, și a devenit om în credința că acest gest de auto- 
înfăptuire va transforma omul - creația - în Dumnezeu - 
Creatorul." 


Aici sugerează el ceva pe aproape, dar de fapt nu este 
vorba de a-l transforma pe om în Dumnezeu, ci de a se 
simți omul ca Dumnezeu, ca un creator în acest sălaș al 
Enouchyamae. 


"4. Enouchyamae făurit, 

paza, ştiul meu 

călăuzirile devierii îndepărtează." (Evanghelia 
Desăvârșirii, 15. Yeshua învață mulțimea Calea rugăciunii 
și a spiritului) 


În a șasea dimensiune este Imaginea, Oglindirea. 

Aici fiecare se poate afla în iadul sau raiul său în funcție 
de ce imagine creează prin ce crede sau în ce imagine, 
adevăr crede. Depinde în ce se întrupează. (Mitul Creaţiei) 
În Upanișade scrie că acest univers fizic (Enouchyamae) 
este creat prin Manas (mintea formală, formativă, a 
formelor - imaginarea concretă) și Hrit (chakra secundară 
a Anahatei care înseamnă căldură solară a dorinţei). 


Imediat sub Anahata (la plexul solar sau, uneori, în partea 


stângă a acestuia) se află o chakră minoră cunoscută sub 
numele de Hrit (sau Hridaya, „inima”), cu opt petale. Are 

trei regiuni: o regiune a soarelui vermilion, în interiorul 
căreia se află o regiune albă a lunii, în interiorul căreia se 
află o regiune de foc roșu profund. În cadrul acestuia se 
află arborele roșu care împlinește dorințele, kalpavriksha, 
care simbolizează capacitatea de a manifesta ceea ce 
dorești să se întâmple în lume. 

Hrit chakra este uneori cunoscută sub numele de chakra 
Surya (soarelui), care este situată puţin la stânga sub 
inimă. Rolul său este de a absorbi energia de la soare și 
de a furniza căldură corpului și celorlalte chakre (în special 
Manipurei, căreia îi oferă Agni (foc). 


Cumva, este jocul virtual al oamenilor pentru a se juca 
de-a creatorii prin puterea imaginației și a dorinţei. Orice 
imaginezi și te întrupezi prin simțuri manifești ca realitate 
holografică. 

O lume a oglinzilor am putea spune. Imaginaţia și credința 
în ea prin întruparea prin senzațiile simţurilor este o 
credință puternică în Enouchyamae. Un instrument cu 
două tăișuri. Când predomină frica, se creează iaduri, 
când predomină "optimismul" se creează raiuri... 


Psalmul 81 

zl Dumnezeu a stat în dumnezeiască adunare şi în 
mijlocul dumnezeilor va judeca. 

2. Până când veţi judeca cu nedreptate şi la feţele 
păcătoşilor veţi căuta? 

3, Judecaţi drept pe orfan şi pe sărac şi faceţi dreptate 
celui smerit, celui sărman. 

4. Mântuiţi pe cel sărman şi pe cel sărac; din mina 
păcătosului, izbăviţi-i. 

5: Dar ei n-au cunoscut, nici n-au priceput, ci în 


întuneric umblă; stricase-vor toate rânduielile 
pământului. 

6. Eu am zis: "Dumnezei sunteţi şi toţi fii ai Celui 
Preaînalt". 

7 Dar voi ca nişte oameni muriţi şi ca unul din 
căpetenii cădeţi. 

8. Scoală-Te, Dumnezeule, judecă pământul, că toate 
neamurile sunt ale Tale. 


Aici se pare că este vorba mai degrabă despre Veghetori. 
Ei au introdus în conștiința umană ideea de judecată, de 
dreptate și ideea de impunere, de forțare a voinţei. Idei 
care au pervertit și alterat puterea inocentă a imaginației 
primilor oameni trăitori în "Raiul pământean primordial". 
Aceasta s-a întâmplat prin ideile de dreptate și bine 
(binele și răul). Ei sunt șarpele din Grădina Edenului (Raiul 
pământean al Enouchyamae creat de om inițial). Au fost 
conducători spre pierzania credinței în Casa Omului. 


Joaca de-a creatorul a oamenilor se pare că s-a întors în 
timp împotriva oamenilor. Sunt dominați de frică, de 
imaginile create de ea și astfel au ajuns să locuiască într- 
o lume făcută din iadul fricii. Hristos ne-a dat tehnica 
credinţei pentru a ne elibera de robia păcatului de a crede 
în frică, în iadul scenariilor, imaginilor ei. 

Dar câtă vreme vrem să posedăm, să controlăm propriile 
"creații", folosind forța impunerii, a voinței personale, 
paradoxal, vom fi stăpâniți de propriile "creaţii", de 
realitatea creată. Şi când o creăm din/prin frică, aceasta 
ne va supune, ne va stăpâni în măsura în care vrem noi 
să o stăpânim. Cumva suntem stăpâniți de propria voință 
de a stăpâni, controlați de propria dorință de a controla. 


Neville spune tot în capitolul 15 (1961) că: 
"Mulţi oameni sunt interesați de 'Imaginism' ca mod de 
viață, dar nu sunt defel interesați de implicaţiile sale într- 


ale credinţei, o credință ce duce la împlinirea Făgăduinţei 
lui Dumnezeu. 'Atunci voi ridica după tine pe urmaşul tău, 

care va răsări din coapsele tale... Eu voi fi aceluia Tată, 
iar el Imi va fi fiu' (2 Samuel/2 Regi 7:12;14). 


Făgăduinţa că Dumnezeu va ridica din trupul nostru un Fiu 
'Care nu din sânge, nici din poftă trupească, nici din poftă 
bărbătească, ci de la Dumnezeu s-au născut' [loan 1:13] 
nu-i preocupă. Ei vor să cunoască Legea lui Dumnezeu, 
nu Făgăduința Lui. Totuşi, această naştere miraculoasă a 
fost clar afirmată ca necesitate pentru întreaga omenire 
încă din cele mai timpurii zile ale frăţiei creştine. 'Trebuie 
să vă naşteţi de sus' [sau 'din nou'], loan 3:7. Rostul meu 
aici este să o afirm din nou şi să o afirm într-un asemenea 
limbaj şi cu o astfel de trimitere la propriile mele 
experiențe mistice încât cititorul va vedea că această 
naştere 'de sus' e cu mult mai mult decât o parte a unei 
superstructuri dispensabile, că este unicul scop al creaţiei 
lui Dumnezeu.” 


Și așa este. 

Folosirea corectă a rugăciunii, a tehnicii credinței este 
doar primul pas. Pasul de a restaura omul cum a fost la 
începutul întrupării sale în Enouchyamae, când era 
stăpânul acestui joc virtual, atunci când el percepea ceea 
ce credea și nu credea ceea ce percepea. Dar credinţa lui 
nu e de la el, ci Voia Lui Dumnezeu. Așa că pasul doi este 
de a accede la Știul fundamental care ne apără de 
deviațiile oglindirii imaginative, de jocul oglinzilor - de a 
ieși astfel din jocul copilăriei umane de-a tata și de-a 
mama, atunci când acest "pod virtual" între dimensiuni își 
va fi împlinit rostul pe care EhYeh l-a văzut în vederea 
mântuirii copiilor rătăcitori. 

Noul "Pământ" va fi în dimensiunea a patra, unde-și are 


casa Ceata de îngeri Bwyh (Pământul) din Împărăţia Simt- 
Cred-Vreau al cărei conducător este Re'el (Soarele absolut 

strălucitor al lui Dumnezeu). Aici va fi Ierusalimul Ceresc, 
Pământul ceresc. (Mitul Creaţiei) 

Până la această etapă ni s-a revelat intenția Hristosului... 
Cumva este trecerea sau urcușul din pântece, din Hrit în 
Anahata, din dorință în dragoste, din dorinţele ego-tice în 
dragostea Eu-istă. Deasupra Anahatei este "Chakra 
Timusului", a Bucuriei - posibil lăcaș al păcii și 
bucuriei/înduhovnicirii la granița dintre dimensiunea a 
patra și a cincea. 


21. Problema terapeutică... 
Aici sau oriunde... 


În încercarea de a face bine cu forța, de a ajuta, se repetă 
pattern-uri vechi de la începutul timpului, se reiterează 
traume FOARTE-FOARTE vechi... 


Trist... 

Greu... 

Și nu este nimic să faci la nivel cognitiv... 

Totul este o problemă spiritual-sufletească... 

Dar care nu se poate rezolva decât în cadrul specific 
persoanei, adică al libertății... 

Nu este posibil altfel. 


Dacă se încalcă iar principiul primordial, libertatea, adică 
ce este cel mai sacru în întreaga Creaţie, se repetă 
greșeala primilor binevoitori, care au încercat binele cu 
forța în numele Iubirii și al Adevărului - binele iubirii și 
dreptatea adevărului. Și a ieșit mai rău decât înainte de a 
încerca asta... 


Pentru că nu există libertate substantival, ci doar eu 


(persoana) liber. Adică spiritul, ceea ce numim spirit și îl 
diferențiem de suflet, care ar fi ca o inimă subtilă, ca un 

trup de Lumină, de Fiinţă primordial (etern), prin care în 
mod sensibil, sufletește percepem A Fiul, Ființa, ceea ce 
este, ființa celuilalt... Ceva de genu'... 


Deci când pui preț pe Fiinţă, pe Iubire, pe... nu contează, 
mai mult decât pe persoană (Eu sunt liber), totul se duce 
de râpă. Se atacă astfel fundamentul întregii creații. În 
termeni dogmatici creștini, îl ataci pe Dumnezeu Tatăl. În 
mistica isihastă creștin ortodoxă, Eul Conștiința este 
Chipul Tatălui în noi (mai exact, asemănarea de Chip de 
Tată...). El este "Sursa" a toate. A absolut toate - Yeh 
(Ființa), Sf. Duh, Hristosul... Oricine și orice.. - deci 
absolut nimic nu este deasupra și nu justifică atacul 
împotriva persoanei (a nu se confunda persoana cu 
corpul, ființa concretă etc.)... 


Greu de înţeles libertatea asta... 

Și mai greu de trăit cu ea... 

Culmea, că asta înseamnă că este greu de înțeles 
persoana. De fapt nu este nimic de înțeles la persoană. 
Pentru că nu este ceva. Doar ceva poți înțelege și are 
eventual un înţeles. 

Și cum persoana este în esenţă libertatea, înseamnă că 
este greu de trăit cu persoana - greu de trăit acest "a fi 
cu persoana". 

De fapt, este cel mai ușor lucru, dacă nu ne împiedică 
faptul de a vrea... ceva. 


22. Despre cineva și ceva 


"Ceva e Totul și Totul e Ceva, dar e nimeni. 
Cineva nu este ceva, deci e nimic, dar nu e nimeni." 


Argumentul mental, logic prin care panteismul budist sau 
de altă factură este argumentat pornește de la o axiomă: 

dacă nu există delimitare, separare - ceva distinctiv -— 
cinevaul este unul și același. Adică, cumva, Cinevaul se 
poate multiplica, pot fi mai mulţi doar prin ceva care să 
separe Cinevaul unul de altul. Dacă nu este niciun ceva 
(nimic), atunci există doar un Cineva, nu mai mulţi. 


Ceea ce se consideră a fi persoană (respectiv 
individualitate, unicitate) nu doar în Orient, este 
reprezentat de corp, gândire, memorie și emoţii personale 
- al meul. Este ceea ce gramatical este reprezentat de 
"mine", "me"-ul englez sau "moi"-ul francez. Nu se referă 
la "Eu", '1"-ul din engleză sau "Je'-ul din franceză. 
Singurul care conjugă verbele, care  actează, 
cunoscătorul, martorul etc... 

Pe acesta, orientalii îl consideră impersonal pentru că nu 
este ceva cuantificabil, deci nu este ceva. Paradoxal, spun 
că nu este personal, ci impersonal, dar nu spun că acesta, 
de exemplu "Eu sunt" este "Cineva". 

Este maximum ce poate prelucra și verbaliza mintea 
despre "Cineva" - nefiind ceva (aceasta sau ailaltă, cât 
sau cum sau unde sau când) este nimic ("nothing" 
"niciun ceva", care să se afle în spaţiu și timp și să poată 
fi înregistrat de memorie). Deci Cinevaul nu poate fi 
înregistrat de memorie. Nu-mi aduc aminte că eu sunt, ci 
eu sunt cel care eventual nu-mi aduc aminte că sunt eu în 
timp sau netimp ce sunt... 


Deci avem de-a face pe de o parte cu o confuzie de 
termeni și, pe de alta, cu evitarea termenului de "Cineva" 
care este denumit indirect și prin negaţie nimic (niciun 
ceva) sau impersonal (nicio persoană - niciun corp, minte, 
simţire privată, separată de-o alta, de întreg). Acesta din 
urmă este considerat "Eu Sunt" care este impersonal în 
termenii arătați mai sus, pentru că mintea nu poate 
reprezenta unicitatea unui "niciun ceva" a nimicului, a 
Cinevaului, decât ca uni-versal (Unul în multiplicitatea 

formelor - brahmanism, hinduism, budism). Nu mai mulţi. 
De ce? Pentru că mintea operează cu separări, cu 
deosebiri de formă și conținut, de timp și localizare 
spaţială, de modalitate (mișcare, dinamică) de a fi în timp 
și spațiu. Fără separare nu pricepe individualitatea, unicul. 
I se pare un paradox: unic și universal în același timp. 


Pentru minte Cinevaul este o taină de necuprins. 

E firesc să fie așa pentru că mintea este un simplu 
instrument pentru cineva. O șurubelniță nu poate 
cunoaște utilizatorul, omul... 

Cinevaul, însă, este cel ce utilizează, adică este "Eu", "1", 
"Je" care conjugă verbele, care actează... 

Asta este ceea ce aduce nou dogma creștină în istoria 
înțelesului de persoană. O dezrobește de "ceva"... 


Dar este un lucru tare greu de înțeles și de Occident (care 
rămâne cramponat în ideologia persoanei corporale), dar 
și de Orient (care are o predilecție către o conștiință 
colectivă)... 

De aceea, oamenii de știință cu deschideri spirituale sunt 
orientați mai degrabă spre Orient, tocmai pentru că merg 
pe calea gândirii, chiar dacă dezideratul este de a nu te 
identifica cu mintea. El rămâne un deziderat... 

Cea mai înaltă știință formulată de mintea umană 
(mecanica cuantică) a ajuns la nivelul postulării conștiinței 
universale... 

Acest impas nu poate fi depășit dacă nu se reflectează și 
meditează îndeajuns la acest tainic "Cineva"... 

Mai simplu spus, în termenii tradiționali de spirit (Eu, 
sursă - ceea ce în dogma creștină este denumit ca 
persoană, de regulă cea dumnezeiască), suflet (estenţă, 
corp de lumină, energie mai mult sau mai puţin subtilă, 
depozitare de memorie, penetrat de conștiință etc.) și trup 
(corp fizic cu instincte, minte și emoţii), există tendinţa de 
a recunoaște individualitatea doar la nivelul trupului și al 

sufletului. Nu la nivelul spiritului. Spiritul este doar unul. 
Fie că e numit marele spirit, divinul (sau scânteia divină) 
din toți sau, mai tehnic, sursa. 


Cineva e nimic pentru că nu e ceva, dar nu e nimeni 
pentru că nu e ceva. 

Numai cineva iubește. 

Când cineva iubește ceva, iubește pe nimeni. Când cineva 
iubește pe cineva, nu iubește ceva (pe nimeni), ci nimic 
(niciun ceva). 

Doar cineva poate iubi, nu ceva. 

Ceva nu determină niciodată iubirea. Poate atracție în 
sensul de a fi posedat, avut. Numai ceva poate fi avut (cel 
puțin senzația sau iluzia de a fi avut). 

Cineva nu poate fi avut. Doar iubit. 

De asemenea, doar cineva poate iubi. Nu ceva. Ceva 
poate fi doar atras. Ceva e doar la diateza pasivă. 


1. Eu nu sunt nimeni (ceva), ci nimic (cineva - niciun 
ceva), 

2. Eu nu pot iubi pe nimeni (ceva), doar doresc să-l posed, 
să-l am, să-l dețin. 

3. Ego-ul este ceva (mine, "me", "moi'"), nu cineva. Deci 
el supraviețuiește doar prin a poseda și/sau a fi posedat. 
El e determinat de instincte de perpetuare (ideea de 
nemurire în ceva) și de supraviețuire ori dăinuire a 
cevaului, a ce poate să aibă (calități, proprietăţi etc.). 


Deci egoul nu poate iubi. 

Deci iubirea nu poate fi ego-istă. 

Iubirea este eu-istă sau cineva-istă. 

Iubirea nu există ca substantiv, ci ca verb - iubesc. 
Cine? 

Eu (1, Je) - nimicul, Cinevaul. Cel ce îl poate conjuga, 
acta. Este rezultatul ființial al conjugării verbului 
fundamental Cred (știu, cunosc) că sunt... 

Formalizat ar arăta cam așa: 

Nimeni=ceva=totul 

Nimic=cineva 

Cineva -> iubește 

Ceva -/-> iubește 

Dacă Cineva iubește -> Ceva => iubește pe Nimeni 
(iluzia) 

Dacă Cineva iubește -> Cineva => iubește Nimicul 
(adevărul) 


În gândirea comună, "cineva" este definit prin ceva - 
ființă, regn, specie, atribute gen achiziții de cunoștințe sau 
abilități, statut social, profesional etc. Dar "cineva" este o 
categorie gramaticală care indică pe "Eu sunt", unicitatea 
lui "Eu sunt", total-altul. Total alt-felul este o năzuință de 
a fi unic prin ceva, prin felul de a face sau a avea ceva 
(special sau mai mult). 

Cineva fiește ca/în "Eu sunt", fiind "Eu", dar dacă vrea, 
poate trăi ceva. A trăi ceva implică risc. Riscul este de a 
încerca să posezi ce trăiești și/sau să te identifici cu ce 
trăiești, devenind astfel ceva. Nu devii ontologic ceva, dar 
identificându-te cu CE trăiești, cu ceva, cazi în ceva. Dar 
ceva este nimeni, așa că întotdeauna vei trăi cu frica de a 
fi nimeni și vei tânji mereu să fii cineva, dar, identificându- 
te cu ceva, nu vezi altă opţiune decât a acumula cât mai 
multe  ceva-uri, chiar totul - toate avuțiile, toată 
cunoașterea, toate abilitățile, toate meritele... TOTUL. Vei 
tânji mereu după perfecțiune, pentru că numai ea îţi poate 
aduce anularea sentimentului profund de insuficiență. 
Sentimentul, însă, va dăinui, atâta timp cât te identifici cu 
ceva, chiar dacă ai achiziționa, prin reducere la absurd, 
Totul. A trăi ceva, este întotdeauna un risc. A trăi, este cu 
risc. Riscul constă în a te crampona de ceea ce trăiești, să 
nu îi mai dai drumul și astfel de a nu mai trăi dar nici de 

a fi-i, precum și de a te identifica cu ceva, devenind ceva 
— nimeni. 

Cineva, deci, fiește ca/în "Eu sunt" și alege să trăiască 
ceva. Riscul de a "deveni" ceva există doar dacă se 
identifică cu ceva, cu ce trăiește. Asta se poate întâmpla 
doar dacă iese din "Eu sunt" sau dacă nu revine în "Eu 
sunt" de câte ori se desprinde (pierde) de ceea ce trăiește. 
Dacă lasă să treacă, să se ducă ceea ce trăiește (trăiește 
durerea pierderii), atunci nu se pierde de/din "Eu sunt". 
Este necesară această reamintire constantă de "Eu sunt" 
ca centru, ca singularitate a "Cine sunt Eu" pentru a nu 
mă pierde în ec-sistențialitate, pe suprafața ființială a 
actelor mele de trăire. 

Pentru asta este necesar să menţin pulsul, prinderea și 
desprinderea de trăire, premanenta revenire în "Eu sunt" 
și permanenta deschidere către trăire. 


23. Despre frică 


Frica de a-ți pierde minţile poate fi determinată de frica 
de a te arunca în gol (de la înălțime mică sau mare). 
Adică, fie impulsul, fie imaginea chiar dacă de intensitate 
mică (așa, ca o fulgerare) că te arunci. 

Dacă este pe munte, că te arunci în prăpastie. Dacă este 
în stația de tramvai, metrou sau în gară, că te arunci în 
fața tramvaiului, metroului, trenului. Dacă este pe 
balcon... s.a.m.d. 


Această tendință, apare de multe ori în atacul de panică. 

Apare în special la cei care au fost abuzaţi într-un fel - fie 
viol (sexual), violență (bătuţi), fie că dintr-un motiv sau 
altul au făcut întotdeauna ce au vrut ceilalți (părinţii, tutori 
etc.), au fost executanțţi ai deciziilor altora în ce privește 
propria viață (deci, corpul lor a executat decizii ale unor 
voințe străine). 

Uneori, la mame tinere, apare frica că pot face rău 
propriilor copii, mai ales când aceștia sunt până în 4-5 ani. 
Că îi otrăvesc sau că bagă cuțitul în ei când le pregătesc 
și le dau să mănânce... 

Așa apare lipsa de încredere că propria voință poate 
controla propriul corp sau că acesta se supune voinţei 
proprii sau că nu doar propriei voințe. 

E ideea că "nu știu ce m-a apucat..." 

Faptul că te apucă ceva, un impuls, care te face să faci ce 
nu vrei. Deci, scapă controlului voinței conștiente... 

Cam astea ar fi posibile cauze ale fricii de "pierdere a 
minților". 

Asta poate să fie și sursa agresivității. 

Adică, își apără independența. 

Se împotrivesc la orice sfat, opinie diferită, reguli etc. etc. 
Pentru că acestea îi pot influența subliminal sau conștient 
să facă ce nu vor, pentru că au credința bazată pe 
experiență că acestea au putere asupra lor, că îi pot 
determina... 

Au impresia că un simplu îndemn al cuiva poate avea o 
putere asupra lor mai mare decât propria voință. 


Frica te ţine să nu fii tu... 

Frica este nevoia de siguranţă. 

Ideea de siguranță se bazează pe credința în existența 
pericolelor. 

Iar, frica apare ca salvatoare de pericole. Cea care te ţine 
în siguranţă față de pericole. 

Deci, siguranţa te ţine să nu fii tu. 

Ai de ales între a fi tu, expus la ceea ce percepi ca pericole, 
și a nu fi... tu, dar în siguranţă. 


O primă întrebare ar fi, ce percep/interpretez ca pericole? 


Adică, frica, siguranța mă apără de totul... 
Cu alte cuvinte, sunt ori eu ori totul... 

Dar inevitabil, eu sunt în lume... în totul... 

Deci, eu nu mă las să fiu în lume eu însumi/însămi... 
Între eu și lume, eu văd o separare extremă. Lumea e 
periculoasă, mă ameninţă... 


A nu fi eu, mă apără de lume... 

A fi eu, mă expune lumii... să mă... ce? 
Ce poate să-mi facă lumea? 

Ce poate să-mi ia? 

Orice, cu ce mă poate amenința? 
Rău... 


Ce înseamnă asta? 

Ce e rău pentru mine? 

Dacă mă expun lumii, sunt eu însumi/însămi. Ce pot să 
pierd? 

Dacă nu mă expun lumii, sunt în siguranță. Nu mai sunt 
eu. Ce mai pot pierde? Ce mai poate să-mi ia lumea? 
Nimic? 


Important e să nu mai fiu eu și sunt în siguranță. Nu mă 
mai poate ameninţa lumea... 

Este singurul lucru pe care pot să-l controlez. Să nu fiu eu 
însumi/însămi sau chiar să nu fiu deloc. Asta e în controlul 
nostru. Singurul lucru... 

Singura noastră putere... _ 
Dar... la urma urmei ce poate să-mi facă lumea? In ce 
consta răul pe care mi-l poate face? 


"Amintiţi-vă, orice lucru căruia îi daţi o atenţie specială 
tinde să crească şi să se amplifice de la sine în viaţa 
voastra. Atenţia este cheia vieţii." (J. Murphy) 


"De ceea ce mă tem, aceea mi se întâmplă şi de ceea ce 
mi-e frică tocmai de aceea am parte" (Iov 3:25) 

Deci, dacă dai atenție specială unui lucru îl amplifici. 
Atenţia e iubire, deci este hrană. Dacă hrănesc cu atenţie 
ceva, el se întărește, crește. 


Nu contează intenția în acest caz... 

Dacă eu aloc atenţie unui lucru pentru că nu îl vreau, ghici 
ce? Va crește, se va întări... Dacă acel lucru nu există încă, 
va exista, pentru că îl aduc la viață prin atenția mea... 
Nu contează dacă sunt atent cu intenţia de a mă apăra, 
de a mă împotrivi... atenţia îl va materializa... 

Pentru că acolo unde este atenția mea, acolo este și 
credința mea. Sunt atent doar la ceea ce cred că este 
(posibil, probabil, cert...) 


Atenţia înseamnă credință... 

Intenţia înseamnă dorință... 

Acordăm prea multă atenţie la ce nu vrem și prea puțină 
la ce vrem... 

Presupunând că știm ce vrem... 

Presupunând că vrem, că ceea ce vrem mai are loc pe 
lângă ceea ce nu vrem... 

Dacă hrănim doar buruienile "nu vreau", ceea ce vrem 
rămâne flămând și sufocat... 


"Atenţie la adevărul fricii, căci frica consumă, frica 
transformă, frica creează, 

iar creațiile fricii adevărate sunt mult mai mari decât 
creațiile iubirii false, 

căci acolo se află credințele voastre; 

deci, credeți în iubire şi nu aveţi frică, căci iubirea nu este 
cădere, ci înălțare". (Evanghelia Desăvârșirii, 16. Yeshua 
își încheie învățăturile de pe munte pentru mulţime) 

Atitudini de eliberare în vederea unei trăiri libere de frică 
și certitudine: 


1. Permite altora să fie cine sunt - nu mai încerca să-i 
schimbi/dă-le voie să fie așa cum sunt (poţi doar să încerci 
să-i cunoști, să-i înţelegi, să fii cu ei); 


2. Permite-ți să fii cine ești - nu mai încerca să te schimbi, 
dă-ți voie să fii așa cum ești (poţi doar să încerci să te 
cunoști, să te înţelegi, să fii cu tine); 


3. Nu forța situaţiile - nu mai încerca să impui, nu mai 
face efortul de a constrânge să fie într-un fel pe care îl 
consideri bine sau "mai bine"; 


4. Soluţiile vor veni - nu te mai grăbi, nu mai forța un 
rezultat anume (tu nu știi toate aspectele unei probleme, 
dar dacă nu te grăbești unele lucruri se vor decanta, iar 
altele vor ieși la suprafață în timp); 


5, Incertitudinea este realitate - nu mai încerca să obţii 
certitudini, este imposibil (este imposibil să știm absolut 
tot, deci orice certitudine am avea este ori iluzie ori 
credință - iar credința nu este certitudine, ci încredere în 
necunoscut, este inversul certitudinii) 


6. Îmbrăţișează/acceptă - nu te mai împotrivi (dacă te 
împotrivești la ceva, paradoxal, te apropii de acel ceva și 
el se va întâmpla/produce și mai mult) 


A adopta aceste atitudini nu presupune niciun efort, dar 
simțindu-te eliberat de efort te vei simți în putere... să 
accepți... 

Necesită doar acordul tău. Să fii de acord. E foarte ușor 
să nu faci ceva. Nu presupune decât neputinţă - doar să 
lași, să fii de acord. 


SS) 


24. Despre iubire și dragoste 


Indiferent dacă știu sau nu că mă iubește cineva sau că 
nu mă iubește, realitatea este aceeași. 

Adică faptul de a fi iubit se produce oricum. De asemenea, 
faptul de a nu fi iubit nu se produce oricum. 

La fel și la mine. Dacă eu îl iubesc pe cutărică se petrece 
și dacă nu știu, așa cum inima bate, plămânii respiră și 
fără ca eu să știu dacă acest lucru se petrece. 


Dacă știu că mă iubește cutărică, ce? 

Stau liniștit? 

Dacă știu, simt că sunt iubit și dacă nu știu nu simt? 
Simţirea mea este dependentă de ce știu? 


La fel, dacă eu știu că îl iubesc pe cutărică, atunci voi da 
drumul la robinetul de iubire, altfel nu? 

Cu ce mă ajută știutul? 

Și pe ce se bazează știutul în cazul ăsta? 


Cum îmi dau seama că cineva mă iubește sau că eu 
iubesc? 

După fapte palpabile sau după ce simt? 

La mine este mai ușor. "Văd" ce simt. 

Simt că îl iubesc pe cutărică? 

Sau mă iau după ce fac? 


Aaaa, dacă fac asta înseamnă că îl iubesc, altfel nu aș 
face-o... Păi, pot să fac același lucru și din alte motive. De 
exemplu, din datorie sau din datoria de a-l iubi... 

La fel și din partea celuilalt. La celălalt e un pic mai 
complicat. Nu prea pot simţi ce simte. Văd doar ce face și 
cum face. Nu ce simte. 

Dar pot să văd cu câtă bucurie face un lucru pentru mine. 
Cu câtă răbdare sau nerăbdare. 

Dacă cineva nu are răbdare cu mine, indiferent de ce îmi 
spune și ce face nu prea îmi vine să cred că mă iubește. 
Mai degrabă cred că este din obligaţie morală sau de alt 
fel, dar obligat o face. Iubirea vine cu răbdare. Ea este 
răbdare, răbdare, răbdare... 

lată că am un indicator clar și pentru celălalt... 

Este adevărat că nerăbdarea poate să aibă și alte cauze, 
precum oboseala, stresul și grijile legate de supravieţuire 
etc. etc... 


Dacă mă uit la celălalt și îl văd și îl înțeleg pentru că îmi 
pasă de el, atunci o să observ asta și nu o să sar direct la 
concluzia că nu mă iubește că nu-mi face nu știu ce mie 
la un moment dat. 

Îl văd pe celălalt cu problemele lui, nu doar cer de la el și 
atenţie și... tot. 

O dovadă că nu-l iubesc ar fi această așteptare, cerință 
din urmă. 


Nu prea există dovezi că iubesc... oricum nu atât de clare 
ca simţirea proprie. Pentru că ce fac din iubire este posibil 
să fac și din frică. Așa cum pot să fac sex din dorința de 
satisfacere dar și din iubire... 

Aceleași acțiuni se fac și într-un viol și în dragoste normală 
sau pasională. 

Nu prea putem discrimina după acte. 


Deci: 

Nu prea putem ști decât ce gândim și ce facem. Dar 
motivele din spatele unui gând sau act pot fi foarte diferite 
- iubire, frică... 

Dacă știu că cineva nu mă iubește, ce fac? 

Mă fac iubibil? Cum? 

Dacă știu că eu nu iubesc pe cineva, ce/cum fac să-l 
iubesc? Mă screm? Îmi dau palme? Sau îmi provoc o mică 
vinovăție ca pedeapsă? Iată că am făcut ceva... 

Dacă a fi iubit și a iubi nu ţine de mine, cu ce mă ajută să 
știu? 

De obicei știutul e bun la modul operativ. Să știu despre 
ce este vorba pentru a ști ce/cum să fac. In situații 
concrete, empirice. Să știu care sunt subiectele la 
examenul x pentru a ști ce să învăţ, să știu că apa e 
umedă, deci dacă vreau să nu mă ud, atunci trebuie să nu 
intru în apă... 


Dar toate astea sunt știute de mine... 

Problema este că nu vreau să mă uit până la capăt la 
această "crudă" realitate. Nu vreau să renunţ la speranța 
că pot să controlez asta. Să determin a iubi și a fi iubit... 
Mai ales a fi iubit... 

Oare de ce vreau atât de mult să fiu iubit mai mult decât 
să iubesc? , 

Când sunt iubit, MA simt iubit? 

Oare? 

Sau sunt liniștit în urma "dovezilor"? 

Mă liniștesc pentru că nu mai trebuie să fac nimic pentru 
a mă face iubit? Nu mă mai strădui? 

Pentru că asta îmi garantează mie supraviețuirea - a fi 
iubit de oamenii (părinţi, copii, soț, iubit, prieten...) fără 
de care cred că nu aș supravieţui? 


Ideea este că nu putem face nimic special pentru a iubi 
sau pentru a fi iubiți. 

Și atunci, ce facem? 

Păi, de exemplu ce vrem, ce ne place? 

Ce credem că obținem dacă alegem să ne învinovăţțim, să 
ne  încordăm, să cerem, să revendicăm, să ne 
"îmbunătăţim", să urâm, să ne simțim nedreptățiți?... 


Nu ţine de noi să iubim, să producem iubire. Ea este sau 
nu este. O simţim sau nu. 

Asta e valabil pentru toţi. Deci, și pentru cel pe care eu îl 
iubesc. Dacă el mă iubește nu este pentru că eu îl iubesc. 
Dacă eu nu îl iubesc, el mă iubește oricum. Așa cum eu îl 
iubesc chiar dacă el nu mă iubește. 

Iubirea este necondiționată sau nu e deloc. 

Este liberă și nu condiţionează. De asemenea ea nici nu 
determină iubire. 


Dacă eu te iubesc, acest lucru nu determină în tine iubire 
față de mine. Eventual recunoștință... iar, uneori, milă sau 
chiar dispreț și/sau repulsie... 

Deci, iubirea nu poate fi o răsplată externă. Adică, dacă tu 
mă iubești nu apare dinspre mine către tine o iubire ca o 
consecință a faptului că tu mă iubești. Iubirea nu este 
monedă de schimb. Ea nu e mijloc cu care cumpăr... 
Dacă o folosesc ca monedă, ca mijloc, își pierde esența. 
Nu mai este iubire. Și ceea ce cred eu că simt pentru 
celălalt este fals. 


Dacă eu spun că iubesc și aștept răsplată (reciprocitate), 
atunci nu este iubire. 

Dacă nu aștept răsplată, atunci se cheamă că simt iubire 
și că această simţire a iubirii este ea însăși răsplată. 
Adică iubirea mea pentru tine este ea însăși răsplată 
pentru iubirea mea pentru tine. 

Și nu ce simţi tu pentru mine. 

Ce simți tu pentru mine poate trezi în mine recunoștință, 
bucurie, mirare... 


Dragostea este căldură, intimitate maximă... Ea este 
vulnerabilitate maximă. Ea este mielul dus la tăiere. Se 
dă, se predă de bună voie... se dăruie. 

Asta este puterea absolută... 


Dar oamenii au făcut din asta slăbiciunea absolută... 

Au considerat-o supunere. Şi acest lucru îi excită nespus... 
când cineva se supune sau li se supune... este maxima 
atracţie erotică. 


E o inversiune. Cel care supune este considerat puternic, 
cel dăruitor este considerat supus, slab, victimă... 

Mai mult, s-a ajuns la perversiunea de a se considera 
supunerea și victimizarea, rănirea ca dăruire, ca dragoste. 
In felul acesta s-a ajuns la idolatria sacrificiului — idolul de 
lut al Dragostei... 


Dar în spatele victimelor, răniților, sacrificaților... nu stă 
un dăruitor, ci un supunător atroce. El supune în numele 
idolului sacrificiului dragostei. El nu dăruie nimic, el doar 
renunță. 

La ce renunță? 

La a supune. 

Asta e sacrificiul său. Cedează "dreptul" de a supune. Se 
simte rănit. Nu dăruie nimic. E doar pierzător. E victimă... 
Așa ajunge idol, în fața căruia ajung să se închine 
"puternicii" în vinovăția lor, dar mai mult, cu toții vor fi 
supuși de milă... 

Prin milă, această nevinovăție a victimei, se ucide suflul 
libertății unei persoane. 


Marea  pervertire, a dăruirii Dragostei în sacrificiul 
renunţării, conduce la robia milei vinovate. 

Din această robie mulți încearcă să iasă prin suferință, 
sacrificiu, vinovăţie și milă, dar este cu neputinţă să te 
eliberezi prin ceea ce te ţine de fapt captiv. In plus, prin 
toate acestea, nu se dăruiește nimic, doar se renunţă, 
doar se pierde ceva... 

Eliberarea poate fi doar prin dăruire. 

Dăruirea nu dă. Când se dă, se dă ce se are... Dar ce se 
are cu adevărat ca să se poată da? 

Nimic... Pe mine... 

Când renunţ, mă retrag, mă îndepărtez. Sacrificiul 
creează depărtare... 

Când mă predau, mă apropii... Mă dărui. Sunt acolo, 
aproape... cald... 

Nu supun. Eliberez... 


Când renunțţi, rănit fiind, te îndepărtezi. Creezi distanţă, 
răceală... 

Când te predai, te îndrepţi către, te apropii, te dărui. 
Premisă pentru căldură - Dragoste. 

Dragostea nu este lipsa de a face ceva, eventual rău, ci 
apropierea în pofida tuturor riscurilor... 


"Sunt aproape, așa cum sunt, nu cum vrei... și chiar dacă 
tu ești cum nu vreau..." este expresia eliberării complete. 


"Oamenii se îmbolnăvesc când nu simt că sunt iubiți, dar 
se vindecă, nu când sunt iubiţi, ci când simt că iubesc..." 


Când simţi că iubești, nu simți că urăști, că ești supărat, 
că ești trist... 


Textul de mai sus nu spune pe cine (să) iubești... 

Spune să iubești și să nu mai aștepți iubire, să fii iubit, să 
primești... 

Cumva să dai/dărui, nu să aștepți să ți se dea, să primești. 
Când aștepți asta, aștepți tocmai pentru că simți că îţi 
lipsește, că nu ai, de aceea o ceri, o aștepți, simţi o lipsă, 
un gol, o sărăcire... ceea ce conduce la boală... de orice 
fel. 


Când iubești simți un plin, bogăţie, tu ești cel/cea care 
dă/dăruie altora... Nu mai ai nevoie să îţi dai nici ţie pentru 
că deja ai în tine iubire... 

Când consideri că trebuie să te iubești, se creează o 
dihotomie între tu și tine. De asemenea, consideri că ai 

nevoie de iubire, să primești iubire de la tine, ceea ce 
conduce la ideea, resimţirea de lipsă de iubire în tine. Se 
creează astfel un cerc vicios. Dacă trebuie să mă iubesc, 
înseamnă că nu am iubire în mine. Deci, de unde îmi dau 
eu iubire? 

Dacă iubesc, dacă dau/dăruiesc iubire (nu contează cui) 
înseamnă că am... deci nu mai trebuie să îmi dau mie, că 
eu sunt plin... 

Când ai nevoie de dovezi pentru a te simți iubit ești 
condiționat/dependent de aceste dovezi să ți se arate/să 
îți arăţi că ești iubit/că te iubește. Atunci "dovada" de 
iubire față de tine "te face" să te simți iubit. Ești 
condiționat de dovadă, de fapte, de exterior... 


La anumite persoane simţirea este o rezultantă, un efect 
al unei fapte, comportament etc... Fără acestea ea nu 
apare, nu există... 

Ele resimt ceva la ceva sau față de ceva... 

Nu simt pur și simplu... 

Cumva, dintr-un motiv anume, cel mai probabil sub sau 
inconștient și-au blocat această Simţire în sine, cel mai 
adesea în urma unei/unor traume din trecut resimţite la 
momentul producerii extrem de dureroase, nimicitoare... 
În consecință ei (re)simt doar ca efect la ce se întâmplă în 
exterior, la fapte, chiar dacă acestea sunt propriile fapte 
(sau lipsa lor...), eventual față de ei înșiși... 


Ei au de reflectat la asta... 

Pentru că pare a fi rădăcina tuturor "bubelor" lor... 
Cumva, ei nu își lasă simţirea liberă. Și-au blocat-o. 

Le e frică de ea? 

Le e frică de ce ar putea simţi? 

Că ce ar putea simți ar fi incorect, injust, nedrept, irațional 
etc...? 

Blocând simţirea liberă, simţirea primară, ce apără ei în 
acest fel? 


106 


Vor simţi doar ce trebuie, doar ce este bine de simţit? 

În felul ăsta vor fi mai buni? Mai puţin monstruoși? 

Dacă fac bine, vor simţi deci bine și astfel vor fi buni? 
Astfel vor merita să fie iubiți? Să existe? Să...? 


Astea ar fi câteva întrebări la care să reflecteze. 

E bine să-și pună aceste întrebări lor înșiși/înseși și nu 
trebuie să-și răspundă neapărat la ele. 

Să stea un pic fără răspunsuri și doar să se întrebe... 

Să observe ce simt... 

Ce provoacă aceste întrebări în ei? 


Este bine să stea cât mai mult cu întrebările. Graba spre 
răspuns este doar nevoia de știut și dependenţa de 
senzația de control... 

Contează mai mult a sta cu întrebările și a vedea ce 
simţire apare când se stă în întrebare... Astfel accesul la 
propria simţire, trăire, viață este mai mare. Altfel, se 
rămâne în cogniţie, se omoară trăirea printr-un răspuns 
cognitiv, rațional... printr-un știut. 


Când iubești, nu ai nevoie de dovezi de la nimeni, nici 
măcar de la tine. Ești liber, pentru că tu ești cel care 
iubești, din care izvorăște iubirea. Tu simţi asta. Nu ai 
nevoie de dovezi factuale pentru a simţi asta... 


Iubirea e bună pentru că nu-i pasă de bunătate... 

Ideea este că iubirii nu-i pasă de bunătatea celui spre care 
se îndreaptă. Dacă i-ar păsa, n-ar mai fi iubire, ar fi 
apreciere, recunoștință condiționată de bunătatea celui 
spre care se îndreaptă. 

Iubirea nu este bună în sensul că e bună de avut, căeo 
virtute morală, civică etc... 

Iubirea nu este nici bună, nici rea pentru că ea însăși se 
situează în afara dihotomiei bine-rău. Nu te condiționează, 
te lasă liber, te acceptă așa cum ești. 

Atunci când spui bun sau rău, deja judeci. Iubirea nu 
judecă. Deci când spui că iubirea e bună spui că altceva 
nu e bun, sau e rău. 

În felul ăsta nu mai ești în iubire, ci în afara ei. 

Iubirea nu spune că iubirea e bună pentru că ar face o 
judecată... 

Doar dacă te situezi în afara iubirii, spui că iubirea e bună. 
Dar în felul acesta o obiectivezi, ca ceva bun de avut, îi 
dorești să o ai, fie ca pe o virtute, ca un atribut al tău, să 
fii un om iubitor, fie să o primești de la cineva ca pe o 
"bunătate" de simţire sau semnificație care să hrănească 
propria valoare... 

Apare astfel dorința obsesională de a o poseda, fie într-un 
sens, fie în celălalt, fie în ambele. 

Această cale este una a judecății... a ce este bine de avut, 
făcut, gândit, simţit... Această cale nu conduce la iubire, 
tocmai din cauza dorinţei de a avea iubire, devenind astfel 
o cale a disperării... 


"Când fugim de cineva devenim ca acela. Necesită să ne 
întoarcem și să ne confruntăm cu fantomele care ne 
bântuie, pândindu-ne din întunericul nostru. 

Uneori, cel mai tare ne e frică că ne e dor de cel pe care- 
| urâm, mai mult, că o să realizăm că de fapt îl iubim." 


Paradoxurile emoţionale pot fi debusolante. Nu e nimic 
logic și coerent ca în gândire. De multe ori frica și 
vinovăția provin din "infidelitatea" față de unele emoții. 

Ciudat este că ne simțim mai vinovaţi de infidelitatea față 
de emoțiile negative. Vrem să fim fideli urii noastre. Nu 
vrem s-o trădăm prin iubire. Ne e frică mai mult să iubim 
ce/pe cine urâm decât să urâm ce/pe cine iubim. A doua 
variantă pare mai "naturală". Foarte probabil datorită 
faptului că ura, ca orice emoțţie/sentiment/simţire 
negativă, găsește întotdeauna o legitimitate într-un 

motiv, o justificare rațională, coerentă. Iubirea, niciodată 
- ea e întotdeauna ilegitimă. 


Iubirea și moartea... 


Eros și Thanatos au fost mereu împreună... 

Psihic, Thanatos apare în orgasm ca pierdere de sine (la 
petite mort), iar biologic moartea celulară a apărut atunci 
când celulele au început să se reproducă sexuat. 
Anxiosul nu trăiește pentru că are grijă să nu moară etc... 
exemplele pot fi multe. 


Cumva, cine nu acceptă pierderea, despărțirea, eventual 
moartea nu-și permite să iubească, să trăiască să se 
bucure de ce este, de faptul că este, de orice îi stă în 
față... 

Spiritual (creștin), frica de moarte este necredință. Pentru 
că a îi urma lui Hristos înseamnă a primi moartea întru 
înviere, întru bucuria vieţii veșnice... 

În budism atașamentul de viață sau de lucrurile din viață 
creează suferință, asta nu este iubire sau compasiune... 
"A îţi da viața pentru cel pe care îl iubești..." — dăruirea... 
Anxiosul care are tot timpul grijă să nu moară sau să nu 
piardă ce consideră el important pentru el, nici nu se 
bucură de viața pe care nu vrea să o piardă, nici de ce nu 
vrea să piardă în general. Nu trăiește, deci nu e nici mort, 
dar nici viu - e nemort... Nu poate iubi, nu are curaj să 
iubească... 


Deci, se pare că iubirea și moartea chiar merg împreună... 
"Cel care primește 'oferă' mai mult decât cel care 'dăruie'." 
Iubirea nu cântărește și nu măsoară... 


Dacă ar face asta nu ar mai fi iubire... 
Iubirea nu e mai mult, nu dă mai mult... 

Ea e de fapt primitoare, pentru că îngăduie tot, rabdă tot, 
acceptă... 


Cu alte cuvinte, iubirea nu este comerț. Nu e un calcul de 
genul, dacă dau mai mult decât primesc înseamnă că sunt 
mai iubitor. Dacă nu primesc deloc și dau puţin înseamnă 
că sunt mai iubitor decât cel care dă cât primește? 

Asta nu e iubire. Asta e îndatorare. Creare de cont în 
propria valoare, gonflarea egoului. "Eu te iubesc mai 
mult...", "eu îți dau mai mult..." - deci eu sunt grozav și 
nu sunt dator nimănui... Dacă primesc, mă simt dator... 
să dau și eu - parcă îmi ia libertatea... 


Oamenii se simt îndatorați când primesc... Culmea, asta 
este și educația culturală... să îndatorezi pe celălalt 
dăruindu-i, dându-i, purtându-te frumos cu el etc. etc... 
în vederea obținerii de foloase sau garanții, siguranță 
etc... 

Intenția din spatele acestor acte urmărește deci un 
beneficiu: fie să ne simțim bine în calitate de "iubitori" 
(conform definiţiei sociale că iubitorul e cel ce dă), fie 
pentru a obține beneficii pragmatice - dependențe, 
avantaje etc... 


Cel care nu primește, refuză, respinge... ceva, ceva de la 
cineva, pe cineva... 

Este asta un act de iubire? 

Ce dă cel care nu primește? Care nu acceptă? 


Îngerii doar ofereau fără să ceară înapoi. Le era suficient 
bucuria de a iubi ei... 

Când au vrut să aibă iubirea pentru ei au pierdut Bucuria... 
Așa au ajuns unii dintre ei rătăcitori... rătăciți în căutarea 
iubirii, în apucarea, posedarea iubirii... 

Dar iubirea e liberă și nu poate fi "apucată", " deținută", 
"captată"... 

Ea circulă liberă prin toți și toate... 

Rătăcit înseamnă că vrei să ai iubirea, nu să o dai..., iar 
asta e veșnică suferință... 


Când dărui, nu consumi nimic. lubirea nu este ceva de 
genul material, ca biscuiţii. Cu cât dărui mai mult, cu atât 
crește mai mult în tine spre dăruire. 

Deci, cu cât dărui mai mult, cu atât mai mult ai spre 
dăruire, cu atât curge mai mult prin tine... 


Iubirea este ca viața. Este curgere continuă. Dacă vrei să 
o captezi, să o deţii, o blochezi, o sufoci și moare. Și astfel 
te secătuiești, mori de sete și de foame... de neviață... și 
încerci să o sugi de la alţii... 


Nu poți capta iubirea și viața ca în baterii, în acumulatori. 
Asta e gândire destul de materialistă, "pragmatică"... 
Merge când aduni bani și castraveți... dar nu viaţă și 
iubire... 


Iubirea și viața nu sunt de la noi, doar curg prin noi. 

Nu sunt de la noi, deci nu sunt ale noastre... și nu pot fi 
niciodată ale noastre... 

Ține de noi să le lăsăm să curgă prin noi unde vor ele... 


Deci, nefiind de la mine și neputând fi ale mele, nici nu 
pot pierde ceva dăruind... 

Doar câștig... câștigul de a simţi iubirea și viața curgând 
prin mine... 

Câștig trăire... 

25. Diferenţa dintre dragoste/iubire și păsare, grij 
sau "fericire" (dintre trăire și netrăire, dintre viaţ 
și neviaţă sau moarte) 


ă 
ă 


"În dragoste/iubire nu este frică; ci dragostea desăvârșită 
alungă frica, pentru că frica are cu sine pedeapsa, iar cel 
ce se teme nu este desăvârșit în dragoste/iubire” (1 Ioan 
4:18) 


„Dragostea este îndelung răbdătoare, este plină de 
bunătate: dragostea... acoperă totul, crede totul, 
nădăjduiește totul, suferă totul. Dragostea nu va pieri 
niciodată.” (1 Corinteni 13:4, 7-8) 


Oamenii sunt în căutarea fericirii... 
Adică sunt în căutarea a ce? 
Ce este fericirea? 


Întrebându-i, oamenii dau diverse răspunsuri, dar toate 
aceste răspunsuri pot fi rezumate într-unul singur - ei vor 
să scape, să se elibereze de durere fizică și/sau psihică, 
de lipsuri fizice și/sau psihice (neîmpliniri), de griji. Deci, 
definirea fericirii este una negativă, nu este un ceva spre 
care te îndrepțţi, ci este ceva de care fugi, te îndepărtezi, 
vrei să scapi - este văzută ca o eliberare, o libertate de, 
nu o libertate pentru. Nu este un pentru ce/cine, pentru 
că fericirea ca atare nu poate fi "pictată". Descrierea ei, 
pictează doar lucrurile s-au persoanele de care vrei să 
scapi și astfel drumul către fericirea imposibil de închipuit 
este lupta, războiul cu acestea. Nu știm ce e, nu știm cum 
arată, nu știm unde e, dar vrem să o atingem. "Știm" doar 
că ea e niciunul din aceste lucruri - durere, lipsă, grijă. 

Durerea este considerată din categoria patologicului, a 
bolii, de nedorit, în timp ce grija este considerată din 
categoria "sănătăţii", normalităţii, a virtuţii... În ceea ce 
privește lipsa, aceasta se situează fie într-una, fie în 

cealaltă categorie. Ea este mai degrabă văzută ca un 
mijloc. Lipsa (neîmplinirea) poate să conducă la durere. 
Dar împlinirea lipsei poate să conducă (speranță) la 
fericire sau lipsa durerii și/sau grijilor. După cum vedem, 
fericirea și lipsa durerii și grijilor se defininesc reciproc. 
Deci, omul în căutarea fericirii vrea să scape de dureri, 
lipsuri și griji pentru că toate astea îl împovărează, îl fac 
să se simtă captiv, rob, neliber. Într-un fel, este firesc 
acest demers. El pare logic din punct de vedere economic 
dacă ne uităm la categoria patologică. Durerea poate crea 
incapacitate de funcționare, să reducă calitatea trăirii, de 
asemenea, lipsurile pot fi o cauză de incapacitate socială 
la rândul lor. 


Totul pare coerent și logic aici, dar să aruncăm o privire 
asupra categoriei de sănătate, de normalitate, adică să ne 
uităm mai atent la griji. 

Grija este foarte valorizată social, ea este un semn de 
"maturitate", de responsabilitate, de păsare - este o 
virtute. 

Ne este foarte greu să ne lepădăm de griji (care ar fi 
definiția fericirii - eliberarea de povara grijilor), pentru că 
percepem acest lucru ca lepădându-ne de 
responsabilitate, de păsare. 

Și asta, pentru că am fost învăţaţi că grija, îngrijorarea, 
deci anxietatea înseamnă păsare, deci dragoste, ni s-au 
inversat valorile și am definit pe invers atitudini total 
diferite, precum frica și iubirea. In acest fel, culmea, 
anxietatea, frica a fost definită ca fiind dragoste, când de 
fapt este împotriva iubirii, dragostei. Dragostea alungă 
frica, iar frica gâtuie, sufocă, omoară dragostea. 

O suceală, inversare la 180* a valorilor, prin faptul că 
frica, fiind frică de pierdere a ceva ce nu vreau să pierd — 
deci valoros pentru mine -, devine păsare de a nu pierde 
valoarea (deci ceea ce mă atrage și vreau să am - definiţia 
iubirii). Asta înseamnă că ţin, îmi doresc, iubesc ce nu 

vreau să pierd. În felul ăsta pervers, frica (ca busolă 
pentru ce consider valoros pentru mine) devine păsare și 
prin asta se identifică a fi iubire/dragoste... 

Astfel, intensitatea grijii (a anxietăţii) se face indicator al 
intensității iubirii. În funcţie de cât de mult te îngrijorezi 
pentru cineva, arată cât de mult îl iubești, ţii la el. In 
funcţie de cât de mult te îngrijorezi pentru un lucru, arată 
cât de mult îți pasă de acel lucru. 

Îngrijorarea este o concentrare a atenţiei (hiperatențţie, 
hipervigilență) asupra a ceva şi (concomitent cu) o 
intensificare a intenţiei (hiperintenţie, hiperincordare, 
forțare) de a mă împotrivi la ceva ce nu doresc să pierd. 
Ceea ce nu vreau să pierd poate fi viața, o ocazie, 
integritatea corporală sau psihică, un prieten, un copil, un 
părinte, un job... Faţă de toate acestea eu îmi direcționez 
întreaga viață prin atenţie și intenţie. Astfel ele devin 
valori prin investirea în ele a fluxului vieții pe care o am. 
Valoarea supremă, care este fluxul prezent al vieţii mele, 
valorizează ceea ce "atinge", spre ceea ce se îndreaptă. 
În acest fel ajung să îmi preţuiesc foarte mult investiţia. E 
ca atunci când investești bani mulți (sau alte resurse 
materiale) într-un proiect. Acesta începe să capete 
valoare pentru tine, chiar dacă el în sine este un rateu. Îţi 
este greu să renunțţi, chiar dacă îţi dai seama că este un 
fiasco, o groapă care-ţi înghite resursele. Spui că nu poţi 
să renunţți așa ușor după cât ai învestit. De aceea, ai 
tendința să investești în continuare. Te-ai atașat și nu vrei 
să-i dai drumul, nu vrei să abandonezi. Simţi că dacă ai 
face asta, renunți la ceva din tine. Și așa este. Ceva din 
tine este acolo. Acolo ai pus resurse - atenție (timp), 
intenţie (efort psihic, fizic). Resursele materiale (bani, 
bunuri) pe care le pot investi într-un proiect material sunt 
în ultimă instanță tot rezultatul timpului (atenţiei) și 
efortului (intenţiei, energiei psihice și fizice), ale vieții 
mele. Spunem că am pus suflet aici, că am pierdut timp 
cu asta. 

Deci cu cât punem mai multă viață în ceva, cu atât ne este 
frică să nu-l pierdem, cu atât ne chinuim să săvârșim, să 
realizăm acel ceva cu speranţa de a ne bucura de el. Dar 
această speranță de bucurie pălește în faţa fricii de 
imaginea disperării că l-am pierde. Numai asta avem în 
fața ochilor, groaza de a pierde. Şi toată viața noastră se 
scurge spre a îndepărta, a ţine la distanță aceasta posibilă 
pierdere. Acest fenomen descrie concret grija și, de 
asemenea, "iubirea" pentru lucrul și/sau persoana pe care 
nu vreau să le pierd. 

În această paradigmă, ce simt când spun că iubesc? 
Grijă, încordare, frică, groază... 


În altă ordine de idei, nu putem "investi" în cineva. Când 
sunt cu tine, doar sunt fără a face ceva, fără a intenționa 
ceva în vederea a ceva, spun că îmi este suficient asta, 
doar să fii, iar eu sunt doar atent la tine (te văd, te aud) 
și te simt (în orice fel). Asta este iubire/dragoste. 

Când "fac" asta nici nu câștig ceva, nici nu pierd ceva, 
doar trăiesc ceea ce simt aflându-mă în "fața" ta. Nu 
resimt că este o păsare, o grijă, o încordare, pentru că nu 
simt că am ceva ce pot pierde. Dar dacă ies din atenţia la 
tine și mă uit în viitor, apare grija de a nu pierde ce simt 
acum. În acel moment nu mai simt ce am simţit până 
acum, pentru că ies din momentul prezent, din concretul 
acum și mă duc în virtualul "atunci", "când" (în viitor sau 
trecut) și îmi "investesc" atenţia aici cu scopul (intenţia) 
de a nu te pierde pentru că, "dacă" te pierd, pierd ce simt 
cu tine. Mă "uit la" ce simt cu tine și simt că am ceva. 
Înainte, priveam, "mă uitam din" ce simt la tine și nu 
simțeam că am ceva ce pot pierde, ci simţeam că sunt 
bucuros sau simțeam căldură etc. Deci, când ies din mine, 
când ies din prezent, mă distanţez de mine, dar și de tine. 
Atunci simt că mă am și mă pot pierde sau că te am și te 
pot pierde. În acest moment încep să fac prevențţie. Să 
mă preocup de strategii de a preîntâmpina ceea ce nu 

doresc să se întâmple la un moment dat în viitor. Și așa 
ajung să investesc (atenţie și efort/intenţie) în viitorul 
meu, în viitorul relației mele cu tine. Așa ajung să îmi 
pese, să mă îngrijorez/anxietez. Pot face acest lucru în 
orice tip de relaţie - cu viața mea în genere, cu jobul, cu 
oricine și orice relaționez, interacționez. 

Și uite așa, pentru că îmi pasă de relația mea cu tine, de 
viitorul ei, nu mai sunt cu tine. Ies din asta și mă pre-ocup 
să fac tot posibilul ca relația noastră să fie sigură, 
asigurată în viitor, durabilă, să aibă valoare... 

Ajung să resimt relația noastră ca valoroasă în funcţie de 
cât efort (intenţie) și timp (atenţie) i-am dedicat. Dar nu 
în sensul de a fi (trăi) cu tine, ci de a face cu tine sau a 
face pentru tine/relația noastră. Când îţi spun că fac ceva 
pentru tine, nu tu ești vizat, ci relația noastră. Dacă fac 
ceva pentru tine, fac ca relația noastră să meargă, să nu 
se aleagă praful de ea, să nu o pierd. E un interes aici 
legat de valorizarea relaţiei, legăturii. De aceea, dacă doar 
eu investesc în asta (sau într-o măsură mai mare eu -— 
timpul și efortul pot fi cuantificate), atunci o să înregistrez 
această diferență și mă voi considera nedreptăţit, tratat 
incorect etc. și voi simţi în consecință (rușine, vinovăţie, 
ură, suferință, frică, frustrare, furie...). Voi fi nemulțumit 
de ce simt, de "calitatea" relației noastre, dar nu o voi 
considera nevaloroasă, dincontră - pentru că mă voi 
ocupa și mai mult de "problemele" de relație, acordându- 
le și mai mult timp și energie. Voi sta mereu cu gândul la 
ele, cu grijă... pentru că îmi pasă atât de mult. Și astfel 
valoarea relației va crește pentru mine, în aceeași măsură 
cu percepția defecțiunii ei, problemelor din ea. Pare un 
paradox, dar nu este. Voi fi și mai atașat de ea, mai în 
frică să n-o pierd, cu cât mă străduiesc să o repar, cu cât 
o consider nasoală, defectă. 

De ce? 

Păi cum să nu acordăm atenţie și să nu depunem efort 
pentru repararea, îndreptarea problemelor? 

Nu ne pasă? 

Și făcând asta investim viață în relație. Și atunci, cum poți 
să dai cu piciorul la viaţa ta, dacă ai pus-o acolo? 

Stai și tragi în continuare, poate iese ceva... Dar la un 
moment dat te epuizezi, nu mai poți, ești sleit și să mai 
faci și să trăiești. Chiar și atunci nu dai drumul, te ţii de 
acea relaţie, de acel job infernal... La câtă muncă ai băgat, 
la cât ai învestit... Îți este mai ușor să-ți pui capăt zilelor 
la propriu decât să renunțţi. Un om responsabil, păsător nu 
face așa ceva. El în mod eroic se sinucide decât să 
renunţe... Sună contradictoriu? Sau trage până cade răpus 
de boală decât să renunțe. Doar boala, doar incapacitatea 
dată de aceasta îl mai poate scuti de responsabilitatea 
care-i stă în cârcă. 

Dar cine i-a pus-o acolo? 

EI însuși, datorită faptului că este un om serios, păsător... 
Fac toate astea pentru relație, pentru tine... 

Efectul, însă, este că voi fi și mai mult absent din prezent, 
din a fi cu tine acum, voi trăi cât mai puțin cu tine și mă 
voi îngrijora cât mai mult pentru viitorul relației noastre. 
Consecințele se pot deduce ușor, chiar se poate face și o 
ecuație cred... 

Dar cum să nu mă îngrijorez? Cum aș putea să stau așa 
relaxat când se pot întâmpla multe lucruri nedorite, când 
pot pierde atâtea? Cum să fiu atât de nepăsător? 
Înseamnă că eu nu ţin la lucrurile astea... 

A îţi păsa se arată prin a avea grijă. Dacă nu ai grijă, 
înseamnă că nu-ți pasă. 

De aceea, eu ies din iubire, din trăirea acum cu tine, 
pentru că îmi pasă de relația noastră și vreau să mă asigur 
etc. etc. Pe scurt, abandonez trăitul, iubitul pentru 
asigurarea trăitului, iubitului în viitor, pentru siguranța 
acestuia, pentru permanentizarea acestuia - formula 
anxiosului, care nu trăiește de frică să nu moară... 

Păi, ce? Nu-mi pasă de asta? Sunt responsabil de ce va fi. 
Sunt responsabil pentru cum îmi va fi, cum va fi pentru 

noi. Muncesc la asta. Și astfel ies din trăire pentru a 
munci, pentru a mă îngrijora, a-mi păsa. Nu mai am timp 
de iubit, trăit. 

Sunt un om serios, care nu stă doar să fie, muncesc. E 
multă valoare pusă în muncă, multă viață, mult timp și 
efort învestite. 

"Sa facem și noi ceva pentru noi...", "Tu nu faci nimic 
pentru relația asta, nu-ţi pasă...", "Ce ai făcut tu pentru 
mine/pentru relația asta ca să..." auzim adesea din gura 
noastră sau a celuilalt. 

Privită tehnic, ecuaţia e simplă. Iubirea/dragostea = 
păsare, îngrijorare -> povară. Fericirea = a scăpa de 
povară, de griji = de dragoste/iubire. 

Chiar dacă simt, trăiesc la un moment dat dragoste, iubire 
fără griji, încordare, deci păsare, mă "trezesc" la un 
moment dat și mă responsabilizez față de asta și intru în 
grijă, în păsare, pentru că așa face un om cu scaun la cap, 
își face griji, întreţine ce are bun, nu stă ca putoarea, ca 
nesimțţitul - nu stă degeaba. 

Cum să stai așa fără să faci nimic? Fără să faci să fie mai 
bine sau fără să faci mentenanţă la ce e? Ce crezi? Că se 
face de la sine? Pică din cer? Trebuie să muncești. Nimic 
nu este pe gratis. Nimeni nu-ți dă degeaba. Trebuie să 
depui efort. Să te strădui, să reușești. 

Sună cunoscut? 

Culmea este că sună și logic. Dar nu ontologic. Iar în 
economia psihică dă cu virgulă, cu minus, cu faliment. 
Programe sabotoare pentru a nu ajunge la dragoste/iubire 
sau, în caz că ajungem, să nu stăm mult acolo, să ne 
vedem de treabă. Care treabă? Să muncim. Să facem 
ceva. 

Și astfel, fericirea devine a scăpa de păsare, de grijă, de 
dragoste/iubire, de... tot. 


De unde vin toate astea? 
Cum de s-a ajuns aici? 

Să facem puţină retrospectivă. 

"Mă iubești mami?", întreabă copilul. 

"Cum să nu, nu vezi cât mă strofoc, cât mă chinui să ai 
ce-ţi trebuie?", răspunde mama. 

Mă bucur că ești, mă bucur de tine, simt bucurie când te 
văd, când sunt cu tine - este evident, nu mai trebuie să 
pun întrebarea, mă simt văzut, auzit, simţit... Dacă nu văd 
asta, am un dubiu. Oare mă iubești? Răspunsul e dat prin 
dovada adusă de grijă, de chin, de sacrificiu, de 
împovărare - este clar o dovadă de iubire... "uite câte fac 
eu pentru tine? Normal că te iubesc". 

"Arată-mi că mă iubești" cer oamenii când mai cresc. Au 
învăţat că iubirea se arată prin ce faci, în special prin griji, 
prin sacrificii — fapte, nu vorbe, dovezi palpabile... 

Și așa apare un conflict în mine. De când sunt mic încep 
să înțeleg iubirea ca pe o grijă, ca pe un sacrificiu, ca pe 
o povară, ca un efort... de care abia aștepți să scapi... 

Și ce mult mă bucur când fața mamei se luminează când 
mă vede, când îi lucesc ochii, când zâmbește și se joacă 
cu bucurie cu mine. Atunci simt că mama se bucură de 
mine, cu mine. Atunci chiar simt că (mă) iubește. Dar și 
văd că atunci când apar grijile (chiar cele legate de mine) 
apare o umbră pe fața ei. Bucuria este umbrită de grijă și 
nu mai simt iubire. Știu că își face griji pentru mine, știu 
că mă iubește, dar nu mai simt. "Își face griji pentru 
mine..." Și uite așa, mă aleg cu grijile, nu cu bucuria. Așa 
învăţăm la modul cel mai profund că a(-ţi) face griji pentru 
persoana pe care o iubești, la care ţii, de care îți pasă 
înseamnă să iubești. 

Dar ce simt când mă îngrijorez, când îmi fac griji? 

Simt frică. Frică că pierd ce iubesc. Simt frică, nu iubire, 
nu bucurie. Îmi pasă prea mult spun, de aceea nu mă pot 
bucura, nu simt iubire, dragoste, și tânjesc după fericire. 
Iubirea, dragostea, bucuria se simt fără frică, fără grijă. 
Dar cum să renunţ la grijă? Asta ar arăta că nu-mi pasă, 

că nu iubesc. Ori mie chiar îmi pasă de tine, chiar te 
iubesc. Dar grija "mă omoară"... iar de multe ori vreau să 
mor ca să scap de ea și să fiu fericit. Parcă mi-a intrat în 
oase grija asta. De câte ori iubesc, apare. E lipită de 
dragoste, ca o căpușă. Imediat cum apare dragostea, vine 
și ea și nu mai pleacă. Dar pleacă dragostea, iar grija 
devine un uzurpator al regelui de drept. 

Cum poate grija să se dea drept regele de drept? 

Păi, are documente doveditoare - fapte, sacrificiu, 
suferință, chin... 

Iubirea ce dovezi are? Ce arată? 

Bucuria din ochi? Luminarea feței? Lipsa fricii și relaxarea 
în joacă? 

Sună a nepăsare... 

În plus, astea sunt prea subtile, nu sparg retina, nu sunt 
dovezi palpabile. 

Așa că dacă nu mă îngrijorez, nu mă consider un iubitor, 
ci un nepăsător față de tine, pe care simt că te iubesc. Nu 
este suficient că simt asta, că mă bucur, că îmi e ușor ca 
respiratul cu tine. Cum să-mi fie ușor? Cum să mă 
relaxez? Asta-i nepăsare. Mă "simt" vinovat de nepăsare 
și purced la încordare, la a-mi face griji pentru tine, pentru 
noi, pentru ceva - arăt că-mi pasă și ies în felul ăsta din 
vinovăția de nepăsare, de "neiubire"... 

Și uite așa mă împovărez cu griji. Viața mea devine o 
povară. Îmi fac griji din orice, ca un om serios și păsător 
ce sunt, nu ca nesimţiții de nepăsători care trăiesc o mie 
de ani. Pe mine mă frământă grijile, mă omoară mai 
repede. Eu sunt un om inimos, iar ăștia se știe că mor mai 
repede, de prea multă păsare. Iar dacă nu se întâmplă, 
pentru că am inima prea puternică, viața mea devine un 
chin, un iad, din care vreau să scap, fie punându-mi capăt 
zilelor, fie bând până uit de mine cu tot cu griji, fie prin 
mijloace mai mult sau mai puţin tradiționale. Se pare că 
tradiţia grijii are o istorie veche, poate la fel de veche ca 

și mijloacele prin care se poate scăpa de ea - mijloace 
către "fericire". 


să privim puţin și la eficiența grijii, pentru că se pune 
mare accent pe asta. 

Auzim de când ne știm, cu o mare frecvenţă, indicaţiile: 
"Vezi, ai grijă să nu cazi/să nu te lovești!", "Vezi, ai grijă 
să nu uiţi să încui ușa!" etc. 

Suntem îndemnați să "vedem", altfel s-ar putea să nu o 
facem în mod natural. 

Se pleacă, astfel, de la presupunerea că, fără ajutorul 
grijii, în mod natural o să cădem și o să uităm, eventual 
și să respirăm. 

Adică omul în mod natural uită cum să meargă sau uită ce 
este natural să facă fără grijă. Grija este o cârjă 
indispensabilă omului. Fără ea, el este handicapat, 
amnezic. 

Dacă nu stai cu gândul permanent la ce urmează să faci, 
clar că uiţi... 

Sau dacă nu ești permanent atent să nu cazi, te vei prăvăli 
cu totul în momentul în care dispare grija... 

Observăm, însă, în cazurile de intensă grijă, în cele 
patologice, că grija nu este doar ineficientă, ci 
dăunătoare. Cei care verifică de o sută de ori ușa, o uită 
neîncuiată, iar cei care stau cu grija să nu cadă, cad și cei 
care au grijă să nu se lovească la bubă, chiar acolo 
nimeresc. Parcă se întâmplă într-adins, să se calomnieze 
astfel valoarea de netăgăduit a eficienței preventive a 


grijii. 


Aici este necesară o diferenţiere între grijă și îngrijire. 

Îngrijirea este în prezent, în aici și acum. Acum îngrijesc 
floarea. Adică fac ceva concret, o ud, o sap, o mângâi etc. 
Așa și cu copilul, îl spăl, îl mângăi, îi dau să mănânce, mă 
joc cu el etc. A îngriji înseamnă a face ceva efectiv, 
concret la momentul prezent. A te îngrijora, a sta cu grija 

de a îngriji floarea sau să nu uiţi să îngrijești floarea este 
altceva. Este o proiecţie în viitor. Este o permanentă 
amintire să nu uit să fac asta. Cumva, pornește de la o 
neîncredere fundamentală în memoria mea, desigur 
indusă din vechime de ceilalți care nu aveau încredere în 
"ținerea mea de minte". Și uite așa, eu acum trebuie să- 
mi repet continuu să nu uit cutare lucru până îl fac. Dacă 
trebuie să ud floarea peste patru ore, eu până atunci nu 
mai fac nimic altceva care să necesite atenție, pentru că 
trebuie să fiu atent să-mi reamintesc mereu să nu uit să 
ud floarea. Vorba aia, repetiţia, "toceala" este o practică 
bună de memorare, dar trebuie repetat mult până intră, 
eventual până fac lucrul respectiv. Dacă cu cinci minute 
înainte de a face, nu mai repet, s-ar putea să uit. Și chiar 
se întâmplă așa, datorită epuizării. Vedem acest fenomen 
și la cei care învaţă la un examen și repetă până când intră 
în sala de examen. Odată intrați în examen, uită tot. Este 
o neîncredere în capacitatea de amintire în momentul în 
care este solicitată de situația concretă. 

Nu s-a avut încredere în noi. Ceilalți (părinţi, adulți) nu 
ne-au crezut capabili și astfel ne-au dat grija s-o avem cu 
noi când ei nu sunt cu noi ("Amintește-i să aibă grijă să 
nu uite..."). Și așa noi ne-am bazat pe grijă și nu am mai 
făcut nimic. Oricum ne consumă toată energia, de unde 
să mai avem și pentru a face ceva, pentru a (ne) îngriji 
efectiv? 

În Povestea "Prostia omenească", Ion Creangă descrie 
grija, îngrijorarea extrem de precis: "Şi, cu ochii pironiţi 
în drobul de sare de pe horn [ameninţțarea, pericolul] și cu 
mâinile încleștate, de parcă le legase cineva, începură a-l 
boci [pe copil] amândouă... Atunci ele, viindu-și puţin în 
sine, începură a-și șterge lacrămile și a-i povesti [omului] 
cu mare jale despre întâmplarea neîntâmplată." 

Aici, nevasta și soacra "bietului om" reprezintă păsarea și 
îngrijorarea la maxim. Atenţia este țintită pe pericol ca 
pentru a îl ține acolo să nu miște, corpul se încordează ca 

pentru a furniza energie concentrării atenţiei pentru a ține 
cu privirea ameninţarea în control, într-un mod magic. 
Îngrijirea, aici, ar însemna să se folosească de mâini, în 
loc să le încordeze până la înțepenire, și să dea drobul jos 
de pe horn. 

Deci, se pare că utilizarea îngrijorării, tinde să se 
substituie nu doar iubirii/dragostei, ci și îngrijirii, a face 
efectiv ceva. Când mă îngrijorez, privesc, îmi îndrept 
atenţia în viitorul imediat, mediu sau îndepărtat. Nu mă 
uit aici și acum. Dacă am grijă să nu cad, mă uit mai 
încolo, în depărtare, la ce poate să apară periculos, mă uit 
în spațiul virtual, căci doar acolo este viitorul. Şi în felul 
ăsta cad în groapa care este aici, aproape. Când se 
întâmplă asta, nu o iau ca pe o ineficienţă a grijii, ci ca pe 
o confirmare a necesității ei. Spun că trebuia să am și mai 
multă grijă. Și uite așa lucrurile escaladează. Cu cât grija 
îmi va provoca mai mult din astfel de lucruri, cu atât o voi 
intensifica. Cu cât o voi intensifica, cu atât voi păți mai 
mult lucrurile de care am grijă să nu se întâmple. Dar nu 
voi lăsa grija din mână. Nu e ea de vină. Eu sunt defect, 
prost, incompetent. Ea este cea care mă ţine să nu cad 
mai rău. Ea este majordomul regelui, ea este locţiitorul 
părinților. Cum să renunţ la asta? Ar fi ca o trădare, ca o 
lezmajestate... 

Grija este marele protector, cel fără de care nu am putea 
supraviețui. Fără grijă, "ne mănâncă câinii..." 

Apropo de câini... 

Iubitorii de animale, chiar și atunci când se duc (fără nicio 
grijă) în mijlocul unei haite de câini pentru prima dată, 
aceștia, chiar dacă nu-i cunosc, se gudură pe lângă ei, iar 
pe cei cărora le este frică (au grijă să se ferească) de câini, 
îi latră și-i mușcă. 


Îngrijorarea arată o neîncredere totală în aproape orice, 


în afară de îngrijorarea în sine. Lipsa de îngrijorare este 
considerată inconștiență, iresponsabilitate. Este gestul 

suprem de supraviețuire, apărătorul suprem, mai tare 
decât oricine, fie acesta și Dumnezeu. De asemenea, este 
iubitorul suprem - "Nu e normal să nu te îngrijorezi puțin 
așa. Chiar nu-ţi pasă?" 


Grija, îngrijorarea este o cârjă pe care o folosim (total 
inadecvat) și atunci când nu ţine nimic de noi. 

O folosim atunci când, de exemplu, îmbătrânim, vine 
ploaia, se face ziuă sau se face noapte, când urmează să 
vina meteoritul sau cutremurul, când urmează să murim... 
În atacul de panică este cel mai relevant. Aici omul simte 
că pierde total controlul. Că nu mai ţine nimic de el. Că 
urmează să moară negreșit. 


Ce face el în această stare, situație? 

Se îngrijorează la maxim pentru a face față. Doar atât ține 
de el. Asta e doara lui. Nu i-o ia nimeni. Dar, ce să vezi, 
că îngrijorarea amplifică și mai mult starea, agravează 
simptomele de panică. Studiile făcute pe cei cu boli 
cronice cardiovasculare au evidenţiat la grupul cu 
tulburare de panică un risc de mortalitate cu 80% mai 
mare față de grupul fără această tulburare. 

Îngrijorarea, nu doar creează panica, ci o și amplifică 
atunci când aceasta se instalează la un declanșator 
oarecare. 

"Cum pot să stau liniștit când se întâmplă asta? Este 
normal să mă îngrijorez, nu stau degeaba..." spun oamenii 
în astfel de situații. Ideea este că scălămbăiala haotică a 
gestualității din timpul panicii, care arată în mod evident 
îngrijorarea maximă, este un act disperat în care se pune 
toată speranţa de scăpare. Cumva, de această îngrijorare 
mă agăț ca de ultima soluţie de a fi în siguranță, dea mă 
salva. Toţi ceilalți, universul, părinţii, medicii, 
medicamentele, Dumnezeu, trec pe locul doi. 

Deci îngrijorarea este instrumentul meu pentru a dobândi 
siguranţa. Și nu mă simt în siguranţă, decât atunci când 

ține de mine, când eu sunt cel care am controlul. E 
"neprețuitul" meu dar primit de la părinţi. E doar al meu. 
Câtă vreme este cu mine, sper la siguranță. Cum să mă 
încredințez, cum să mă relaxez, să mă las în altceva care 
nu sunt eu, altcuiva? Cum să renunţ la el? Ar fi ca şi cum 
aș renunţa la mine. E ultimul lucru la care renunţ. In fața 
morții mă agăţ cel mai tare de el. Disperarea (panica) cu 
care o fac, arată clar asta. Doar moartea ne va despărți... 
Îngrijorarea este doar a mea, pentru că ţine doar de mine 
(ca și sinuciderea). Nu am nevoie de nimic pentru a mă 
îngrijora, nici de logică, nici de situații reale, de nimic, îmi 
pot face griji din orice, chiar și din nimic. Sunt un mic 
dumnezeu, demiurg al grijii. Chiar nici nu pot concepe 
viața fără ea. Ea este viața mea. De aceea când grija 
devine o povară, îmi doresc să mor, să scap, adică să 
devin fericit... 


Heidegger vorbește de grija (sorge) ca fiinţare esenţială a 
omului, a "faptului-de-a-fi-în-lume”. 

Deci, grija dă chip omului - chipul grijii, chipul păsării. 
Dar nu grija pune stăpânire pe om, ci omul vrea să (se) 
stăpânească, să dețină controlul prin grijă - ea este 
caduceul lui, sprijinul lui. Și ţine doar de el, îl poate 
produce oricând, nu este la mila nimănui. E al lui, doar al 
lui. E siguranța lui, deci neîncrederea lui, la care nu 
renunța niciodată ("... siguranța mea, aveauul, osânda 
mea.") 


Concluzia ar fi, că îngrijorarea, grija este "dumnezeul" 
omului creat de el însuși, este "preţțiosul" său, puterea sa 
absolută la care nu renunţă și față de care are o atitudine 
ambivalentă - îl urăște și îl iubește în același timp. Acest 
dumnezeu a uzurpat locul Dumnezeului 
iubire/dragoste/bucurie, aducându-i acestuia critica că 
este nepăsător (fără griji). De asemenea, în pofida 
oricăror evidențe ale ineficienței îngrijorării, aceasta este 

considerată atitudinea cea mai serioasă, nobilă, 
responsabilă și eficientă dintre toate. 

Acest fapt, fenomen, credință, mit, această convingere 
nestrămutată este sursa tuturor suferințelor umane. 

Ce soluție avem? 

Primul pas, ar fi să privim grija în realitatea ei. Să o 
desconspirăm, demitizăm, să o detronăm de pe locul pe 
care îl uzurpă. 


Nu este ușor să facem asta, pentru că grija este creația 
noastră, copilul nostru, doar al nostru. Cum să renunțăm 
la ea? Cum să ne abandonăm copilul? Cum să facem 
pruncucidere? Noi ne-am întronat copilul în locul lui 
Dumnezeu, din nevoia de siguranţă, care înseamnă facă- 
se voia mea. Făcând asta, noi ne-am pus în locul 
Creatorului, noi am devenit "dumnezeu tatăl" iar grija a 
devenit "hristosul", fiul nostru, căruia toate i le-am dat în 
stăpânire. Grija noastră este hristosul nostru, salvarea 
noastră, iar îngrijorarea este actul nostru de rugăciune, 
de pietate. Iată religia noastră. Iată credința noastră de 
nestrămutat. 

La ea evem de renunțat. 

Și nu este lucru ușor să renunţ la credința mea 
strămoșească. Să devin necredincios. Un eretic. 
Încrederea adevărată, încredințarea în necunoscut este 
dușmanul siguranţei. 


"Cel rău" este protectorul, cel ce ne apără de pericol, cel 
ce identifică pericolul, cel ce consideră că există pericol, 
cel ce ne ţine în siguranță. Este hristosul, salvatorul 
nostru. Fiul nostru. Odorul nostru. 

Cum am putea să spunem alături de Hristos "Piei, 
Satano!" sau "Facă-Se Voia Ta, nu a mea"? 

Asta este întrebarea. Nu "a fi sau a nu fi", pentru că asta 
nu ţine de noi (nu este vorba de a fi-ul în acest plan), 
oricum suntem. 

Yeshua e Meshiha, izbavește-mă de cel rău (ego), pe mine 
cel ce trăiesc în separare. 


26. Împreună 


De ce are omul două părți? 

Două urechi, doi ochi... două mâini? 

Ca să nu SE simtă singur. Ca să-și poată împreuna 
mâinile, ca să se poată lua în braţe... ca să poată fi 
împreună, stânga cu dreapta... Dreapta să o atingă pe 
stânga și stânga pe dreapta... 


27. Dragostea și spațiul 


"Creăm spaţiu pentru a putea fi atinși. În atingere ne re- 
cunoaștem a fi noi, împreună..." 


Declaraţie de dragoste: 
"Vreau sa fiu cu tine, nu să-mi fie bine". 


Este vorba de prioritate. Ce este mai important pentru 
iubit/iubitor, să-i fie bine sau să fie cu cel iubit? 
Întrebarea ar fi: 

Aș vrea să fiu cu tine (cu iubitul, oricine ar fi acesta, om, 
înger, făpturi de orice fel sau Dumnezeu), chiar și în iad? 
Dacă îmi este greu, disconfortant, dureros, aș mai vrea sa 
fiu cu tine sau aș alege să-mi fie bine fără tine? 

Aceeași poveste de dragoste este și cu viața. 

Vreau să fiu și să mă bucur că sunt în această viață în 
pofida chinurilor, a lipsei picioarelor sau a mâinilor sau a 
ochilor?... Sau o dau dracu!'? Și fie îmi zbor creierii, fie 
aștept cu nerăbdare să treacă mai repede? 

Bucuria vieții, bucuria de acest dar, este condiționată de 
lipsa de suferință, de neajunsuri sau este liberă de astea, 
neinfluențată de ele? 

Pot să mă bucur de viață oricum? 

Spun, vorba lui Frankl, Da vieţii, chiar și așa? 

Vreau să fiu cu tine, înseamnă în primul rând, vreau să 
fiu. 

Dacă spun romanticul "exist pentru tine...", atunci nu fac 
afirmația fundamentală "vreau să fiu", o condiționez de 
existența ta, de ce faci tu, de ce vrei tu, de ce simţi tu 
etc... eventual față de mine, pentru mine... 

Asta conduce cu siguranţă la frici și angoase față de 
existenţa ta pe care îmi sprijin existența mea. E covârșitor 
pentru tine... vei fugi mâncând pământul. Și astfel voi intra 
în disperare, în depresie, în suferință și voi căuta să plec 
din această viață în care tu nu mai ești cu mine... 


28 În general sau în detaliu 


"Viața stă în detalii" este o zicală. Bine zis pentru cei care 
se depărtează prea mult. 

În Agora era unul pe un piedestal care vorbea cu gesturi 
largi despre fericire. "În linii mari, fericirea este...", a 
început el, dar a fost întrerupt de Diogene care, stând 
lângă piedestal mâncând seminţe, s-a uitat la el în sus și 
la întrebat: "dar în linii mici?" 


Când mă îndepărtez, pot vedea figura de ansamblu și să 
încerc un înțeles. Pot vedea din spațiu un râu care 
izvorăște din munți și o ia pe văi întâlnindu-se pe traseu 
cu mulţi afluenţi și apoi cum se varsă în mare. Li pot vedea 
întreaga călătorie și să meditez la sens, semnificație, la 
rost... pot fi impresionat intelectual, dar nu sunt atins. 
Pentru a fi atins, este necesar să mă apropii pentru a 
atinge eu. Pot sorbi din apa de la izvor, pot să bag mâna 

în apă, să mă îmbăiez... Toate astea le pot simţi doar de 
aproape. Fiecare pe rând, pentru că fiecare își cere timpul 
său. Simt udătura apei, dacă e caldă sau rece. Dacă stau 
prea mult în spaţiu, pot avea un înţeles intelectual, dar 
însetez emoțional. Mă distanțez ca să pot cuprinde, dar 
mă apropii ca să pot îmbrăţișa, să mă pot afunda. E 
adevărat că mă pot și îneca dacă mă afund prea tare, dar 
și dacă mă depărtez prea tare și prea mult timp, mă pot 
pierde. Voi fi ca un satelit în jurul pământului care nu mai 
poate cădea și care vede de sus în viteză totul, dar 
flămânzește și însetează, se usucă, se mumifică. 


O sinteză, un ansamblu, un întreg ne poate impresiona, 
ne poate atrage atenţia, dar nu ne atinge efectiv. Când 
privim partenerul, putem fi atrași de "întregul" său. Când 
ne apropiem însă îi putem atinge detaliile - buzele, ochii... 
atunci vom fi atinși. Datorită vitezei prea mari am ajuns 
să fim prea sintetici. Înţelegem din ce în ce mai mult, dar 
suntem de neatins. Ceva mai de mult, orbecăiam înecați 
într-o visceralitate emoțională, acum vedem multe, dar 
suntem surzi la șoapte. Și cât de mult ating șoaptele... 


Numai detaliul se poate savura, niciodată ansamblul, 
întregul. Detaliul este pasul călătoriei. Fără acesta, 
călătoria este doar un salt. Înţeleg, dar nu simt. 

În procesul picturii este necesară o permanentă distanțare 
și apropiere de tablou, altfel există riscul fie de a avea 
sens de la distanță, dar de aproape să nu mă atingă, fie 
să mă atingă de aproape, dar la distanță să-și piardă 
sensul, atracția. 

La distanță este necesară atracția. De ce? Ca să mă facă 
să mă apropii, să ating, să gust. 

Savoarea este dată de detaliu, de nuanţă, de diferenţă, 
fie aceasta cât de mică. Ba chiar când este mai mică, 
diferența devine mai savuroasă. 

În povestea vieţii noastre ne ating detaliile. De obicei pe 
acestea le pierdem fie prin negare, atunci când sunt 
traumatice, fie prin grijă atunci când sunt plăcute. Nu 
zăbovim pe detaliu încât să-i simțim savoarea, mirosul, 
gustul... Alergăm tot mai departe către un sens, scop, 
semnificație, finalitate, către sfârșit... 

Ne trecem viața în revistă, facem bilanţul vieții, bifăm 
rezultate. In acestea căutăm să găsim un înţeles al vieţii, 
dar pierdem trăirea din detaliu. Pentru că doar în detaliu 
se află. 


A mă apleca asupra vieții mele, înseamnă a cobori în 
detaliul ei. Când spun o poveste din viața mea sau alta, 
cât detaliez? Ce detaliez? Ce nu detaliez? 

De exemplu, teatrul este la distanță, favorizează un 
înțeles, o semnificație, poate să impresioneze, să clarifice 
sau să creeze confuzie... În film camera de filmat se poate 
apropia, de mână, de ochi, de nas, de obraz încât se pot 
vedea porii pielii. Asta mă atinge, generează în mine o 
trăire, independentă de sensul întregului. Cumva mă 
aduce Aici... 


De aceea, în procesul psihoterapeutic se poate favoriza 
accesul la trăire prin detalierea descrierii unei situații, 
întâmplări, gest, mișcare printr-un proces de silabisire, 
chiar de "citire pe litere" a acestuia. Accentul cade pe "ce" 
și "cum" la modul discret, nu continuu, pentru a favoriza 
apropierea. De asemenea, pauzele sunt necesare pentru 
savurare, digestie, dar și pentru reflecţie, pentru 
distanțare în vederea a ce este denumit ca integrare, 
pentru a căpăta înțeles. 

29. Despre atenţie 


Dobândim ființa noastră trupească de la mamă cu o 
direcționare de formă și structură de la tată. In pântecele 
mamei corpul nostru crește hrănit prin sângele mamei și 
spațiul pe care ni-l oferă. Ne simțim primiţi și hrăniți. Când 
ne naștem, ne simțim pierduţi în pustiu. Dar repede 
suntem luați în braţe și sugem la sân. Sângele e înlocuit 
de lapte și locul pântecelui de îmbrățișare. Când nu mai 
suntem sugari laptele este înlocuit cu atenţie și 
îmbrățișarea mamei cu îmbrăţișarea altora - străini, 
podeaua pe care calc, patul în care stau, ea se transformă 
în încredere, încredințarea în lume, în univers, 
îmbrăţișarea necunoscutului... Tatălui. 

Adică, în această etapă a treia hrănit de atenția mamei 
mă mișc spre lume, explorez spaţiul necunoscut mie până 
atunci, mă desprind puţin de fusta mamei pentru a 
cunoaște teritoriul din preajmă. De obicei suntem ținuți în 
țarc atunci când mama nu are timp sa ne acorde atenţie. 
Ne ţine în țarc pentru siguranța noastră. 

Libertatea de a explora spaţiul universului în aceasta 
perioadă de viață (de la 1 an, când începem să mergem, 
până la 7 sau 8 ani) necesită atenția mamei. 

Această atenţie este ca o hrană. Este locţiitor de lapte, 
care e locţiitor de sânge - prin atenţie deci simțim că ne 
hrănim cu viață. Prin atenţie simțim că primim viață. 

Și pentru că în primele două etape (cea uterină și cea de 
sugar) am fost dependenţi de mamă, cu greu poate 
altcineva să o înlocuiască pe mamă în a treia etapă. 
Atenţia de la ea este resimţită ca adevărata hrană, cea de 
la bonă, bunică și alții fiind resimţită ca un înlocuitor de 
moment. Un substitut care nu poate dura prea mult, 
pentru că nu este resimţit atât de hrănitor precum atenţia 
mamei. De aceea, în mod firesc, în lipsa atenţiei mamei 
vrem mai multă atenție. Vrem să compensăm lipsa 
calității cu cantitatea. Ne agățăm cu mai mare disperare 

de locțiitori. De aceea, cu bunicii ne răsfățăm - adică 
cerem "mai multă" atenţie și parcă niciodată nu este 
suficient. Este ca atunci când nu ne satisface o mâncare. 
Avem tendința să mâncăm mai mult. Dar tot ne simțim 
nesătui și suntem neliniștiți. Când apare mama ne liniștim. 
Un minut din atenția ei face cât zece ore de atenție din 
partea bonei sau a bunicii. Așteptăm cu nerăbdare să vină 
mama. Când vine, vrem să profităm de fiecare minut 
petrecut cu ea. Timp petrecut cu ea. Timpul "cu" (ea) este 
prețios, căci o să plece iar. Trebuie să apuc să mă 
alimentez cât mai mult... ca până vine iar, să-mi ajungă. 
Dacă ajunez prea mult, simt că flămânzesc, că mă sleiesc 
de viață. Prin atenția mamei primesc viață. Fără viață, nu 
am poftă de viață, sunt trist sau agitat. Dacă nu o să mai 
vină? Ce mă fac? Voi pieri... 


Din această cauză, lipsa de atenţie creează o frică soră cu 
moartea. În mod normal, atunci când explorez lumea cu 
încredere sub atenția mamei mă îndepărtez din ce în ce 
mai mult. Astfel, ajung să văd, să simt că pot supravieţui 
și fără această atenţie. La început un pic, apoi din ce în ce 
mai mult. Eu sunt cel care face asta, progresiv, 
îndepartându-mă din ce în ce mai mult. Mă desprind 
singur de fusta mamei atras prin curiozitate spre lume, 
spre necunoscut, spre alții. Mă înțarc singur de atenţia 
mamei, când observ că pot supravieţui și fără asta. Dar 
dacă sunt înțărcat forțat, pentru că mama are treabă să 
plece la serviciu sau alte treburi pe care nu le poate face 
cu mine, atunci voi simți ceea ce se numește abandon. 
Frica de abandon este de fapt frica de moarte. Simt că mi 
se ia butelia de oxigen, că sunt îndepărtat de la sursa 
care-mi oferă hrană și voi pieri. 

De aceea, atunci când sunt nevoit să mă alimentez de la 
atenția substituenților, voi vrea mai mult, mai mult... 
niciodată nefiind suficient, destul. 

Pentru că nu experimentez singur că pot trăi din viața care 
este în mine, atunci când mă desprind singur de mamă, 
voi rămâne cu ideea că voi avea întotdeauna nevoie de 
cineva pe care să-l căpușez de viață, adică de atenție. 
Dacă văd singur asta, atunci simt că viața care este în 
mine vine de oriunde și de nicăieri, dar este cumva aici, 
nu este dependentă de mama sau de alții. 


Dacă nu am această experiență, și puţini o au, atunci voi 
fi ținut în țarc de mama, când ea are treabă sau în grija, 
în paza altcuiva cât ea este plecată, pentru propria mea 
siguranţă. Voi simţi astfel că am un gardian, un paznic 
care îmi restricționează mișcările și cu care trebuie să mă 
lupt pentru libertatea mea de mișcare. Cum la râzgâiala 
mea puţini străini au răbdare voi deveni viclean sau voi 
suferi abuzuri. Pe bunici îi pot manipula ușor prin plâns... 
De asemenea, pot să mă simt fie fără poftă de viață, fie 
agitat la modul agresiv sau pasiv, temător. 


Deci, sângele ombilical, laptele matern și atenția mamei 
este viața pe care resimt că o primesc - asta este timpul, 
iubirea. Cea mai importantă este ultima, atenția. Dar, în 
ultima perioadă doar primele două sunt asigurate. De 
multe ori prea mult, chiar în detrimentul celei de a treia, 
atenţia, timpul, iubirea. Sângele și laptele sunt înlocuite 
cu mâncare, cu jucării și alte obiecte, dar nu cu atenție. 
Ce să facă copilul cu jucăria, dacă nu are cu cine să se 
joace? Copilul se poate juca singur cu jucăria doar dacă 
are atenția mamei, adică mama să fie prezentă, aici și 
acum nu cu gândul aiurea sau prin preajmă, făcându-și de 
lucru. Ea este necesar să simtă ca prețios timpul petrecut 
cu copilul, nu un timp pierdut, de nevoie... 

Altfel, înțărcarea forțată de la atenţia, timpul, iubirea 
mamei ne face să fim temători, neîncrezători în lumea 
largă, în străini. Ne vom feri deci de dragoste, de 
îmbrăţișare (pe care le vom resimți ca pe constrângeri), 

de spații largi, de locuri necunoscute, de contacte prea 
profunde, de relații prea adânci. Dar pe de altă parte, îi 
vom căpușa/vampiriza pe toți de atenţie, de timpul lor, 
adică vom face totul pentru a primi viață de la ei... și cât 
mai multă și de la cât mai mulți. 


De exemplu, majoritatea persoanelor cărora le este frică 
de pierderea celor apropiaţi, de moartea părinților, 
bunicilor, fraților, prietenilor, iubiților, copiilor au trăit în 
copilărie un deficit de atenție. 

Când stau cu bunica sau bona și aștept ca părinţii să vină 
de la serviciu, tânjesc ca timpul să treacă mai repede, să 
vină timpul când ei să apară pe ușă. Intre timp, voi face 
orice ca să-mi omor timpul. Voi folosi orice joc, orice 
activitate pentru a face să nu simt trecerea grea a 
timpului. Jocurile, însă, nu-mi mai aduc bucurie, de aceea 
le schimb des. Nici ce mănânc nu mă mai satură sau nu- 
mi place, devin foarte mofturos. O stare de insatisfacție și 
agitație generale sunt blatul meu afectiv, de aceea orice 
voi presăra pe el va avea o mică valoare pentru mine, 
chiar dacă altădată îmi aducea bucurie. Când părinţii intră 
pe ușă, totul se schimbă dintr-o dată. Inima începe să 
bată, mâncarea are iarăși gust, jocurile cele mai 
plictisitoare devin iarăși extrem de interesante. Până la 
vârsta de șapte ani există o diferenţă între părinți. Dacă 
pe ușă intră întâi tata, îl voi întreba imediat "mama unde 
e? Când vine?". Dacă pe ușă intră întâi mama, nu întreb 
de tata, e suficient... 

Dacă, însă, la ora obișnuită părinţii nu apar (în special 
mama), încep să-mi fac griji. Părinţii mai au și alte lucruri 
de făcut după serviciu, cum ar fi să facă piața sau să se 
întâlnească să bea o cafea etc. Au și ei o viață care nu se 
termină cu apariția copilului. Tânjesc și ei după această 
viață. 

Doar că ei uită să anunţe copilul sau într-adins nu-l anunţă 
pentru ca acesta să nu-i sâcâie cu venirea mai repede 

acasă. Le-ar fi greu să stea cu asta, le-ar sta în gât, nu s- 
ar mai putea bucura deplin. Dar, copil fiind, nu înţeleg cum 
părinții (în special mama) nu are aceeași nerăbdare să 
ajungă acasă la mine. Nu sunt eu preţiosul ei așa cum este 
ea pentru mine? Este imposibil să fie altfel. Dacă întârzie, 
e clar că s-a întâmplat ceva cumplit. Doar asta ar putea 
să o facă pe mama să nu ajungă la timp la mine. Numai 
un cataclism, numai moartea ar putea să o împiedice, 
nicidecum prea puțina păsare, prea puţina dorință de a 
ajunge la mine. Asta ar fi cumplit pentru mine. De aceea, 
am numai scenarii catastrofice în minte. Mă agăţ de ele, 
pentru că mă salvează de cumplita durere că nu sunt cea 
mai mare bucurie a mamei. Fiind cea mai mare bucurie, 
îmi este asigurată atenţia ei deplină și asta mă bucură, 
pentru că primesc atenţie deplină, prezență deplină, 
primesc viață și astfel mă simt viu, bucuros. 

Cumva, mă apăr de această durere prin frică, prin 
scenariile catastrofice pe care le imaginez. Este adevărat 
că acestea mă tensionează, mă neliniștesc, mă scot din 
momentul prezent și mă așează într-un viitor, în virtual 
unde sper sau disper. Acest lucru va deveni un obicei. Voi 
apela mereu la acest procedeu de câte ori voi "dibui" 
instinctiv sau intuitiv o durere la orizont. De fapt voi fugi 
de ceea ce voi simți prin aceste scenarii. Simţirea îmi va 
arăta realitatea neconvenabilă, dureroasă. Eu însă voi 
alege frica, anxietatea, pentru că aceasta și prin aceasta 
mă voi îndepărta de realitatea dureroasă. Mai mult, cred 
că pot schimba realitatea. Anxietatea este de fapt puterea 
mea asupra realității dureroase. 


Când sunt adult, mă voi apăra de "nepăsarea" 
partenerului în același mod, prin aceleași scenarii 
catastrofice. Când sunt cu acesta, voi căuta să îl asalt cu 
tot felul de "atenții” pentru a-mi asigura atenţia lui. Voi 
avea grijă de sursa de la care aștept atenţie, viață. 1l/o 
voi ţine, mă voi crampona constant. Dacă se ridică brusc 

de lângă mine să se ducă la baie sau bucătărie, voi trăi un 
scurt atac de panică, de spaimă, sperietură - ceva de 
genul "ce faci? Unde te duci?", verbalizat sau nu, dar 
privirea mea întreabă "mă lași?" Dar toată această 
tensiune în care stau mai tot timpul mă constrânge, mă 
sufocă. De aceea, paradoxal, mă voi simţi neliber cu acest 
partener. Și este firesc, pentru că sunt dependent de 
atenția lui. Va fi un conflict în mine: nu pot să-i dau drumul 
pentru că simt că mor fără viața pe care o am de la el, dar 
simt că mă sufoc și iarăși mor - mă simt într-o dilemă, 
orice fac conduce la același rezultat. Diferența constă în 
faptul că sufocarea este mai lentă, mor încet sau sunt doar 
neviu, fără putere de a mă bucura. În schimb, dacă îl 
pierd, simt că mor pe loc. De aceea, rabd moartea lentă 
pentru că îmi oferă timp, speranţa că pot rezolva. În plus, 
simt că fac ceva, nu renunţ... 

Ceea ce pot resimţi cu partenerul, pot resimți cu oricine 
este important pentru mine sub aspectul dependenţei de 
viață și sens. Poate fi unul din părinţi sau pot fi amândoi, 
copilul/copiii, un prieten bun sau, în lipsa acestora, chiar 
străinii, dar într-o cantitate mai mare - am nevoie de 
public. 


Dacă părinţii, însă, mă anunţă că întârzie din diverse 
motive, nu mai pot să-mi fac speranţe prin scenariile 
catastrofice. Atunci voi simţi durerea desprinderii. Dar 
este prea cumplit pentru mine să o trăiesc, cred că mă va 
omori. Atunci mă voi apăra împotriva acesteia prin 
simţirea de insuficiență - mă simt insuficient. Această 
simţire este salvatoare, pentru că îmi aduce speranţă, îmi 
dă timp. Dacă sunt insuficient, pot încerca să devin 
suficient și când voi reuși, voi primi ceea ce îmi doresc. 
Metodele prin care pot deveni suficient sunt diverse și 
depind de valorile culturale și/sau parentale. Pot încerca 
să fiu suficient/perfect fie fiind cuminte, fie deștept, fie 
bun..., fie mai frumos. 

O altă apărare de această durere constă în furie. Mă voi 
înfuria pe părinți că nu-mi dau ce mi se cuvine de drept. 
Voi deveni violent, fie direct cu ei, fie cu alții sau cu 
obiectele. Voi fi mereu în mânie și voi căuta cognitiv 
justificări pentru aceasta. Când sunt prea mic, îmi voi 
pedepsi direct părinții, dându-le de exemplu palme sau 
picioare. Nu prea îmi dau seama de consecințe, nu realizez 
că asta nu are eficiența scontată, ba dimpotrivă. Altfel, 
devin agresiv cu oricine și orice, inclusiv cu mine - îi 
pedepsesc indirect. Când voi fi adult, voi purta în mine o 
mânie care pare absurdă situațional, dar pe care mă 
străduiesc să o justific situațional. 


Dar cea mai mortală apărare pare a fi amputarea 
"organului simţirii". Cea mai ușoară formă a acesteia este 
metoda detașării, a insensibilității, a nu mai putea fi atins. 
Cea mai gravă este însă aplatizarea afectivă, care asigură 
însă o protecţie totală față de durere, oricare ar fi aceasta 
- de viață. 

Nu este exclus, însă, o combinaţie a acestor apărări pe 
anumite perioade, în funcţie de situaţii, dar de obicei 
există o "preferință", o "specializare" într-una din acestea. 
Bineînțeles că cele de mai sus sunt raportate la situațiile 
obișnuite prin care trec majoritatea copiilor, nu la situaţiile 
traumatice, precum violență familială, destrămare, abuz 
etc. În acest caz, apărările pot deveni foarte accentuate. 


Dar nu este obligatoriu ca aceste "apărări" să se manifeste 
sau să se mențină permanent. Persoana este liberă să 
aleagă să renunţe oricând la ele, acceptând să trăiască 
durerea inițială de care a fugit la început, să se lase atinsă 
de aceasta, să se lase "omorâtă" de aceasta. Va vedea, 
va simţi astfel că poate fi și cu asta, că poate trăi cu viața 
pe care o are în ea însăși și care nu vine (nu este 
dependentă) de un altul sau altceva din afara sa. 

Un singur lucru poate suplini atenția mamei - joaca. Când 
am un partener de joacă, implicat deplin în joacă, atunci 
acesta este în întregime prezent aici și acum cu mine. De 
preferat cineva apropiat de vârsta mea ca să aibă 
capacitatea de a fi atât de atent, de absorbit de jocul cu 
mine. In felul acesta, desprinderea de mamă, de 
dependența de atenția ei este cumva naturală. Nu o 
substitui/compensez cu altceva/altcineva. Asta este ceea 
ce lipsește generației actuale... 


30. Probleme de relaţie 


Cu el/ea poţi să faci ceea ce poţi face cu el/ea așa cum 
este. Să te joci așa cum poate el/ea să se joace. 

Dacă tu vrei să te joci alt fel de joc pe care el/ea nu îl 
agreează, atunci el/ea va fi frustrat/ă, iar tu nemulţumit/ă 
că nu se joacă cum trebuie... 

Dacă vrei neapărat acel joc, cauţi pe unul care vrea acel 
joc. Că ăsta/asta nu se joacă. 

Sau nu te mai joci deloc că nu ai cu cine. 

Deci sunt cam 4 variante la alegere: 

1. Te joci ce poți cu el/ea, ce joc îi place lui/ei, dacă vrei 
să te joci cu el/ea. 

2. 1l/o forțezi să se joace cu tine ce/cum vrei tu (de aici 
rezultă efecte, precum frustrarea amândurora pentru că 
lui/ei nu-i place și îi iese prost, în caz că se străduie sau 
se opune, iar tu ești nemulțumit/ă de calitatea proastă a 
jocului) 

3. Cauţi un/o alt/ă partener/ă de joacă, care să vrea să se 
joace acest joc în același fel ca tine (dar nu știi dacă îţi va 
plăcea să te joci cu el/ea...) 

4. Nu te mai joci cu nimeni... 


Dragostea este un foc care se întreține. 

Se întreține natural dacă există dragoste liberă. Focului îi 
trebuie aer, spațiu, libertate pentru a arde. Asta este 
întreținerea focului, a dragostei. În momentul în care apar 
dorinţe, când îţi dorești mai mult, atunci se condiționează 
și astfel se restrânge spaţiul, aerul și focul se stinge. 

Este suficient ca unul să facă asta... 

În acel moment el este dominat de dorinţa lui. Vrea ceva 
ce nu e și astfel nu mai este liber să se bucure de ce e. Își 
urmărește și caută să-și realizeze dorința. O impune 
celuilalt, o cere etc. Celălalt se retrage agresiv sau pasiv 
agresiv... 

Asta se întâmplă când cei doi nu au dorințe comune... Și 
când acele dorințe sunt mai importante decât "dorința" de 
a fi împreună oricum, chiar dacă celelalte nu sunt comune. 
Mai există și varianta în care dorința de a fi împreună 
lipsește de la început. În acest caz, ceea ce i-a adus pe cei 
doi împreună au fost niște dorințe de împlinit. De 
exemplu, sex, plimbări, siguranţă etc. 

Problema este că aceste dorinţe sunt fluctuante. Sunt ca 
poftele care vin și trec. Nu îmi este poftă mereu de 
gogoși... Când mi-e poftă mă duc și iau. Dacă îmi aduci 
gogoși și când nu mi-e poftă, mi se apleacă. 

Vin la tine când îmi vine, adică când am poftă... Dacă mă 
forțezi și când nu am poftă, mă simt constrâns să înghit... 


Deci: 

Dacă dorința pură de a fi împreună nu este sau nu 
primează, atunci nu este vorba de dragoste sau ea este 
prea "mică" în raport cu poftele, cu dorințele periferice... 
Ar fi bine ca cei doi să se uite cu sinceritate la ce i-a adus 
unul cu celălalt. 

Implinirea unor dorințe, pofte, plăceri? 

Sau a fi împreună, eventual și în lipsa sau nesatisfacerea 
deplină a acestora? 

Poate fi diferit la fiecare... 

Dacă ce m-a adus împreună cu tine a fost nevoia de a-mi 
satisface o nevoie, o dorință, o poftă, atunci odată 
satisfăcută intensitatea atracției se va reduce, voi pleca, 
mă voi îndepărta. Aceasta poate fi sexul, petrecerea 
plăcută a timpului, siguranța etc... Ă 

Mă voi întoarce când simt iar nevoia, dorința, pofta. Intre 
timp, dacă voi sta fizic, voi fi departe psihic. Va fi destul 
de chinuitor... să stai în lipsa acelei dorințe/nevoi. Voi 
simţi frustrare, deranj, iritare... 

Asta pentru că nu îmi doresc să fiu cu tine, ci să îmi 
satisfac nevoile, să mă simt bine (cu tine). Nu că ar fi ceva 
rău în asta, dar dacă este doar asta, fără fundamentul "îmi 
doresc să fiu pur și simplu cu tine", atunci relația este 
lipsită de fundaţie. Doar ne satisfacem niște nevoi, 
dorinţe. Fiecare dă ce are din ce cere celălalt. E ca la piață. 
Negociază ca precupețele, se ceartă ca niște cațe, care să 
profite mai mult și să dea mai puțin. E pe apucate... 
Fiecare crede că dă mai mult decât primește... Se simte 
păcălit... 

Sau e ca la salon sau la alte servicii... ești sau nu mulțumit 
de prestație... de cantitatea și/sau calitatea prestației... 
O astfel de relație pe interes psihologic și/sau material 
conduce inevitabil la a vedea paiul din ochiul celuilalt... Și 
fiecare caută să scoată acest pai cu tot cu ochi... 

lată relațiile bazate pe împlinirea nevoilor... 

Altfel sunt relaţiile care nu sunt bazate pe împlinirea 
nevoilor, ci pe dorința fundamentală de a fi unul cu celălalt 
în orice condiţii. În astfel de relații împlinirea celorlalte 
nevoi sunt efecte secundare, efecte colaterale... 


Acest lucru este valabil în orice relație. Cu prietenii, copiii, 
cu părinții... 

Dacă se pune accentul pe funcționalism, pe ce oferă 
celălalt, "relația", atunci lucrurile sunt percepute 
economic, comercial, juridic, moral... Şi de aici dispute, 
lupte, conflict, războaie. Pacea va fi mereu doar o încetare 

a focului, un armistițiu provizoriu, pentru că este bazată 
pe un compromis. Compromisul este generator de 
frustrare. Frustrare pe care încerci să o reprimi în favoarea 
beneficiilor obținute prin pacea provizorie. Dar ceea ce 
reprimi va mocni, va coace până ce puroiul va erupe... 


Ne este frică de a pierde marfa pe care o obținem de la 
celălalt? 

Cei care au ca dorință fundamentală de a fi cu acela, au 
două atitudini: 

Fie nu au nicio frică de pierdere a ceea ce pot obține în 
mod secundar de la partener și atunci nu fac 
compromisuri. Riscă să piardă satisfacerea oricăror 
dorinţe secundare pentru că le consideră nesemnificative 
în raport cu cea principală, iar dacă celălalt nu își dorește 
să fie cu ei, ci doar este interesat de satisfacerea 
dorințelor secundare, atunci tranșează la sânge; 

Fie nu este interesat de satisfacerea dorințelor secundare, 
nu se frustrează prea tare de ele și nici de lipsa dorinţei 
fundamentale la partener, ci se bucură de fiecare ocazie 
pe care o are de a fi cu acela. La fiecare întâlnire se bucură 
și bucuria nu-i este umbrită de frustrările secundare. De 
asemenea când nu este cu acela de care îi este dor, se 
bucură de dorinţa lui pentru acela, că există... Iubire. 
Asta ar fi dorinţa de a fi cu el/ea. 


Dacă resimțim frică, înseamnă că fie nu există această 
dorință fundamentală, fie este condiționată de cele 
secundare care sunt principale. Adică de fapt nu există. 
Pentru că aceasta e întotdeauna liberă, nu condiționată. 
Asta apropo de sinceritate în analiză. Eu vreau "să fiu cu 
el/ea" CA să obțin satisfacerea celorlalte dorințe 
(funcţionalism) - siguranță, plăcere etc.? 

Dacă mă interesează să fiu cu el/ea în primul rând, m-aș 
raporta în cele două feluri descrise mai sus. 

Punct. 

PS: ca să vin în întâmpinarea unui posibil răspuns "Nu 
suntem toți sfinți, suntem oameni..." (Ca și când sfinţii ar 
fi extratereștri, nu oameni, ca și când sfinții nu ar fi 
reprezentarea omului... Sfinții sunt oamenii liberi, deci nu 
sclavi... atât), voi spune următoarele: 

Ok. Nu suntem liberi. Avem nevoi, dorințe etc. de 
satisfăcut. Deci suntem sclavi. Bine. Atunci să fim sinceri 
cu noi înșine și să ne asumăm asta. Asta suntem. Nu 
reproșăm celuilalt că nu este sfânt. Sunteţi amândoi 
sclavi. Ok. Nu e nimic rău în sine în asta, dacă vedem 
situația aici cu claritate și fără fantezii snoabe, ipocrite și 
moralizatoare. 

Deci, suntem la piață. Produsul pe care îl căutăm poate fi 
doar la un magazin (nasol când dorim mai multe produse 
care se găsesc la magazine diferite). Pentru a-l (a le) 
obține trebuie să respectăm condiţiile vânzătorului. Și, 
bine-nţeles, să plătim pentru el/ele. 

Altfel, ce facem? 

Ne tăvălim pe jos, în crize de isterie ca să primim jucăria 
de la șeful de magazin? 

La o adică putem face și așa... 

Care ar fi riscul? 

Păi, unul din ele ar fi să nu ne mai primească în magazin 
pe viitor... 


Este foarte ușor să lăsăm liber un om, când acesta nu mai 
este cu noi. Este ușor să iertăm pe cei ce ne-au greșit când 
aceștia au murit sau nu mai sunt cu noi. În primul rând că 
nemaifiind cu noi, nu ne mai deranjează. Apoi, ne amintim 
doar cele bune și le simțim lipsa, astfel apare dorul... 
Icoana acestora e spălată de ce ne deranjează. 

De aceea despărțirile sunt urmate de împăcări, apoi iar de 
despărțiri... iar și iar... 

Oamenii nu văd că ceea ce simt când celălalt nu mai e cu 
ei, nu este reprezentativ pentru ce simt când sunt efectiv 
cu celălalt. Când ești cu celălalt, te deranjează mici 
căcaturi, spuse și nespuse, făcute și nefăcute. În plus, 
dorinţele de mai bine, de mai mult... fac să apară monstrul 
în fiecare... fiecare are monstrul lui. Monstrului ăstuia îi 
este frică de libertatea celuilalt, de ce poate pierde... 
Când nu ești cu celălalt, nu ai ce pierde, eventual doar să 
câștigi sau să nu câștigi, dar nu ai ce pierde că nu ai 
nimic... doar o speranță... de aceea, nu apare frica, ci doar 
o dorință, un dor, o tânjire... 


Cât de influențate sau nu sunt simțţirile noastre de ce 
simte sau consideră celălalt? 

Cât de libere sunt simțirile noastre? 

Simţirile libere sunt cele care nu cer nimic. 

Cele influențate de, sunt cele care sunt contextuale, care 
depind de celălalt, de reciprocitate într-un fel... ele cer 
întotdeauna ceva, fie de la celălalt, fie de la noi. Fie vor să 
repare ceva... de exemplu, imaginea de sine, fie să 
recapete valoarea de sine... sau altceva. 


E foarte ușor să iubim pe cineva când nu (mai) suntem cu 
el. E greu să-l iubim când suntem cu el... 

Iubirea nu înseamnă vreau să fiu cu tine? 

Și atunci, de ce când suntem cu cineva nu lăsăm asta să 
se întâmple? 

De ce ne (pre)ocupăm atunci cu altele? 

De ce adoptăm atitudini și fapte care conduc către 
sufocarea, îndepărtarea iubirii, adică de ce ne îndreptăm 
către revendicări justificate de drepturi de proprietate, de 
corect-incorect, bine-rău? 


143 


31. Despre ușurința de a iubi și greutatea de a nu 
iubi 


"Este ușor să-l iubești pe cel care te lasă așa cum ești, 
care nu-ți cere nimic, căruia îi este suficient atât cât ești, 
cât poți..." 


Întotdeauna este ușor să iubești. Greu e să te împotrivești 
neiubirii. E un efort în van, fără sorţi de izbândă vreodată. 
Cel căruia îi este suficient că ești nu creează nicio presiune 
asupra ta, nu te condiționează. Te lasă așa cum ești. 
Astfel, nu te mai împotrivești condiționărilor lui și nici nu 
mai încerci să le îndeplinești. Nu mai depui efort... 

Deci, faci ce e mai ușor - să iubești, dacă asta simţi. 

Dar nimeni nu te poate forța cu adevărat să te conformezi 
condiționărilor și poţi oricând să nu te împotrivești. De fapt 
e cel mai ușor așa. Doar să vrei, să fii de acord. 

Deci, toți sunt la fel de ușor de iubit. Doar să fii liber. Liber 
de condiţionările, de vrutele celui pe care vrei să-l iubești. 
Să nu-l mai condiționezi pe acesta de lipsa condiționărilor 
lui față de tine. Altfel, dacă ţii la corectitudine, la dreptate, 
la libertatea ta, paradoxal te vei simți constrâns, neliber. 
Dacă îţi aperi libertatea, ţi-o vei pierde, trăind perpetuu în 
iluzia luptei pentru libertate, care se va transforma încet- 
încet în lupta pentru putere - puterea de a impune binele 
(iubirea) și dreptatea (adevărul)... chiar libertatea... 


32. Binele și frumosul 


În cupluri (instituite formal sau nu) pasiunea, dragostea, 
iubirea, bucuria vor fi înlocuite de bun simt, 
responsabilitate, dedicare, milă, vinovăție, îndatorire... 
Cumva eticul va înlocui esteticul. In numele binelui, 
frumosul va fi înlăturat și încântarea va dispărea încet- 
încet. 

Întotdeauna când faci ceva corect, când faci bine... este cu 
scop, cu rost, cu finalitate... asta surpă bucuria, plăcerea 
vieții în mod inevitabil. Frumosul (lipsa de scop practic, de 
rost, de sens) este întotdeauna înlocuit de bine, atunci 
când acesta este intenționat ca scop (uite pentru asta... 
nu știu ce...). Ca atitudine, când fac ceva cu rost (bine) se 
duce din bucurie... 

Cei care sunt obsedați să nu greșească, să facă rău, se 
străduie din răsputeri, vor într-adins să facă bine. Prin 
asta își blochează accesul la bucurie. Se autoconstrâng să 
facă bine, apoi se vaită de nelibertate și de osteneală. 
Binele se face cu osteneală, niciodată frumosul. Frumosul 
este fără efort... 


33. Despre răbdare 


"Să lași viitorul să te surprindă... 
Căci fără surprindere capacitatea de trăire tinde să se 
stingă." 


Anticiparea, în tendința de a ști, ispitește spre a controla. 
Nu prea poți să trăiești știutul. Dacă e dorit, știutul nu prea 
primește atenţie și deci nu prea e trăit. Dacă e nedorit, 
știutul este trăit ca respingere, ca împotrivire, în frică. 
Deci când știi, trăirea va fi în frică sau o netrăire în 
plictiseală... 

Ne este dat să vedem crâmpeie din viitor pentru a ne 
bucura cu răbdare de venirea darului. Așa cum copilul 
așteaptă Crăciunul. 

Răbdare înseamnă că nu dau prezentul pentru viitor. Nu 
mă grăbesc spre viitor. Las să aducă viitorul ce vrea, iar 
eu mă joc, mă bucur, trăiesc prezentul... 

Principalul scop al vieţii (aici sau oriunde) este trăirea, 
bucuria... 

În lipsa răbdării, adică în graba de a hăitui viitorul, trăirea 
va fi a fricii și suferinței, condimentată din când în când cu 
satisfacţii... 

Necesită să sălășluiești în iubire pentru a avea capacitatea 
de a te bucura de știut. Ca să trăiești cu bucurie ceea ce 
știi (fără surprindere), necesită iubire - așa cum iubiții se 
bucură unul de altul știindu-se, neavând nevoie să fie 
surprinși. Surprinderea este în acest caz mirare, mirarea 
că e ceea ce/cum e. Mai mult, în iubire ne uităm la cineva 
mai mult decât la ceva. Iar, cineva e veșnic necunoscut, 
veșnic ascuns știutului... 

Când nu e iubire, foștii îndrăgostiți, pierzând neștiutul 
dintre ei, pierd surprinderea și astfel trăirea bucuriei 
dintre ei e înlocuită de plictiseală sau frică. Vor avea 
nevoie mereu de noutate între ei și în viața lor, stimuli să- 
i învie... atunci când aleg să lase grija. 

Dar le este foarte greu să iasă de sub sclavia grijii. Pentru 
că relaţia lor cu grija este una ambivalentă - o urăsc și în 
același timp sunt dependenţi de ea. O urăsc pentru că e 
împovărătoare,  sufocantă,  constrângătoare. Sunt 
dependenți de ea pentru că, în absența iubirii, este 
singura care aduce aminte de valoare, prin frica de 
pierdere, de trăire... Trăire în grijă, în frică, dar totuși 
trăire. Măcar nu este golul nepăsării, plictiselii - neviul, 
nemortul... 

În afara iubirii locuim un destin tragic - viață în suferința 
grijii și/sau nonsensul neviață/nemoarte. 

Bucuria nu fuge de durere. Nici nu o caută. O lasă... să 
fie. 

Trăirea în bucurie lasă durerea să fie. Trăirea în grijă, în 
suferință, nu lasă durerea să fie. În golul nepăsării nu e 
trăire... 


Neștiutul este un ajutor în a trăi... spontaneitatea 
prezentului - în dăruire (văzută adesea ca pierdere). 

Doar dacă știu (cred/cunosc) iubire pot trăi cu bucurie și 
nu cu frică. 

Călăuzirile devierii sunt știul ce călăuzește spre frică și/sau 
apatie, o credință (atenţie) îndreptată spre nepierderea a 
ce îți închipui că ai - evitarea durerii, siguranța. 
Cunoașterea cevaului pentru a-l poseda, deține, avea. 


Cred (știu/cunosc) iubire este îndreptat spre cineva. Este 
act pur dintre cineva și cineva. 

În afara acestuia, până se ajunge la "știu iubire" de la "știu 
pericol" ("siguranța mea, aveauul osânda mea" - grija), 
neștiutul este îndrumătorul pe calea lăsării/acceptării... 


34. Despre discernământ 


"Discernământ - facultatea de a discerne, adică a deosebi, 
a distinge lucrurile unele de altele, a judeca limpede, cu 
pătrundere și cu precizie." (DEX) 


Limpezime, claritate... în a alege, în a decide. 

Este foarte important în primul rând să stabilim cine alege, 
cine decide? 

Eu aleg/decid sau influențele/determinismele exercitate 
de impulsuri și atracții? Mă împinge ceva să aleg? Mă 
atrage ceva să aleg? 

Impuls - ceea ce mă împinge - poate fi orice instinct, 
nevoie naturală (Id-ul lui Freud) sau socio-cutural- 
economică (Supraeul lui Freud) ce creează o presiune, o 
forță cu un vector/sens către o direcție. 

Atracţie - ceea ce mă atrage - poate fi orice ceva material 
sau imaterial care este resimţit ca valoros, deci dorit (Id 
+ Supraeu). 

Sunt împins, tras sau aleg? 

Eu aleg sau sunt ales? 

Eu conjug verbele (acțiunile) sau sunt conjugat de ele? 

Cum fac diferența? 

Cum discern de unde vin dorinţele, vrutele? Sunt ale 
mele? Adică eu vreau, doresc sau vin din bios, din cultură, 
din exteriorul a ceea ce numesc când spun "eu"? 

Când spun "eu" mă refer la "eu" ("1", "Je") cel care 
conjugă verbele sau la "mine" ("Me", "Moi") cel care este 
conjugat sau care suportă acțiunea conjugării? 

Cum fac diferenţa între eu și ego? 

Și cum știu că eu nu aleg în orb? 

Cum ajung să trăiesc eu și să nu fiu trăit de ego (acest 
complex de Id și Supraeu)? 

Cum ajung să fiu liber și nu mânat și/sau condus de ego? 
Cum mă iau în primire cu adevărat? 

Pentru asta este în primul rând necesar să discern de unde 
îmi vin ideile/gândurile/imaginile și emoţiile/valorile etc. 
Adică, din ce sursă izvorăsc. Din eu, din ego, din altceva 
sau de la altcineva exterior acestora? 


Dificultatea de a distinge între eu (Sine) și ego (sine sau 
falsul sine) este că ego nu este doar reflectarea eului, ci 
și a instinctelor, a ideilor culturale, sociale, religioase, 
științifice, a evenimentelor externe etc... —- toate astea se 
reflectă în ego ca într-o oglindă. Numai că oglinda asta 
este ca oglinda unui lac, se poate tulbura. Tulburarea 
poate deforma reflectarea, dar și reflectarea poate crea 
tulburare. Tulburarea este o emoție (în latină și engleză 
"a pune în mișcare", "ce mișcă"). 


Când emoţiile (pozitive sau negative) te pun în mișcare, 
înseamnă că nu tu alegi/decizi, ci reacționezi la emoția x, 
în conformitate cu emoția x. Astfel, emoția devine 
motivație și aşa comportamentul este "colorat" de 
aceasta, iar gândirea devine "avocatul" ei, susținând-o. 
Mai mult, ea poate determina și direcția cognitivă, tipul de 
ideație. aşa 

Chiar și când o idee este reflectarea eului, ea poate fi 
deformată de "undele" provocate pe suprafața oglinzii, de 
emoții sau alte reflectări (din evenimente sau instincte...). 


De aceea, în meditaţie mintea goală și liniștită este 
considerată o oglindă bună de a reflecta adevărata 
"realitate a Sinelui". 


În mistica creștină, la fel, "lupta cu gândurile" este o luptă 
pentru golirea minţii pentru a primi adevărul lui 
Dumnezeu. Sf. Serafim de Sarov s-a rugat continuu o mie 
de zile pentru a ajunge la această stare. 

Ideea este nu să te împotrivești gândurilor, ci să le lași în 
pace, să nu le mai acorzi importanţă, să nu te mai iei după 
ele, după ce spun ele... 

Ele sunt în spațiul minţii, dar nu te mai tulbură, nu mai 
reacționezi la un gând (care îţi povestește sau îţi arată o 
imagine de pericol) prin reacție de frică și 
control/încordare. De asemenea, nu te mai ambalezi, 
entuziasmezi la un gând care îţi "promite" ceva bun... 

Nu te mai lași "furat" de ce va fi sau de ce a fost - de 
proiecție sau de amintire/memorie, ci rămâi în prezent... 
Pasul doi este să poţi rămâne în prezent centrat în tine și 
la evenimentele prezente... 


Dacă nu ajungi liber, autonom de ideile/imaginile/emoţiile 
provocate de "evenimente" rămâi/devii dependent de ele, 
fie pe negativ, fie pe pozitiv. Acestea vor fi "declanșatori" 
(în mod conștient sau sub/inconștient) de stări negative 
sau pozitive. 

Astfel, le vei evita sau vei fugi de cele "negative" și vei 
alerga după cele "pozitive". Vei considera acest 
"procedeu" ca fiind logic, firesc. Și este firesc, în 
conformitate cu instinctul de conservare... 

Dar este un comportament adictiv. Numai anumite 
evenimente (aici intrând orice cuvânt, comportament al 


149 


altora, orice eveniment meteorologic sau întâmplare 
exterioară...) pot să-mi provoace o stare de bine. În lipsa 
lor mă simt gol de emoție. Și astfel apare dorința de a le 
avea, de a mi se întâmpla pentru a mă simţi "bine". La fel, 
anumite astfel de evenimente (specifice) îmi creează stări 
"rele"... 

Suferinţa constă în faptul că împotrivirea față de ultimele 
mă face să fug chiar spre ele, iar fuga după primele să mă 
îndepărtez mai mult. Voi sta mereu într-o încordare de a 
fugi de sau după... 


De foarte multe ori, fugim chiar de starea de gol, de lipsă 
a emoţiilor pozitive, de lipsă de "mișcare" plăcută în 
interior. De multe ori numim această stare plictiseală... 
Și astfel, preferăm o stare negativă (mult mai ușor 
accesibilă nouă) decât să stăm în această lipsă. Pentru că 
această lipsă o resimțim ca fiind lipsă de a fi... 


35. Despre autenticitate 


Durerea este considerată ca durere doar de ego. Eul o 
percepe ca simţire de a fi. 

Durerea este simţire de intensitate mare. Peste un anumit 
prag, simți că arzi, sub un anumit prag, poţi simţi plăcere, 
sub un altul, plictiseală... 

Deci, când te doare, simţi foarte intens că ești. De aici și 
adicția unora de durere (fizică sau emoțională) pentru a 
simţi că sunt... 

Deci, dacă accepți să simţi durere, simți că ești... 

Poetic spus, te doare că ești, te doare viața etc... 

Dar nu este obligatoriu să simți că ești doar în durere. Este 
doar o obișnuință cu senzaţia. Și fără nicio senzaţie poți 
simţi că ești. Ca atunci când spui "simt că nu sunt". De 
fapt, aici "se indică" lipsa de senzaţie de a fi, dependenţa 
de senzaţie și resimţirea diminuării sau lipsei acesteia. 

Afirmația corectă ar fi deci: "nu mai am senzaţia că sunt" 
sau "am senzaţia că nu sunt". 


Legat de senzație, există o capcană în supraestimarea 
conceptului de autenticitate... 

Ce este aia autentic? 

Că doare? 

Păi durerea este autentică câtă vreme o simți. 

Dacă îți tai piciorul fără anestezie te doare destul de 
"autentic". 

Dacă ţi-l tai cu anestezie, nu te doare tot "autentic". 
Doar pentru că nu te doare, asta înseamnă că tăierea 
piciorului nu a fost autentică? 

In artă, autentic este antonimul falsului. 

Dar falsul există în egală măsură. Un tablou fals arată la 
fel ca originalul. De aceea este și greu de făcut diferenţa. 
Este nevoie de experți foarte buni. Falsul poate respecta 
întocmai structura, metoda etc., poate fi chiar "mai bine 
făcut", dar nu este ACELA. 

Deci falsul este destul de real, este autentic în realitatea 
lui, dar nu a altuia, a originalului care se dă a fi. 

În artă, falsul este declarat inautentic în raport cu 
originalul. Altfel, în afara acestui raport, el este real, 
autentic în raport cu el însuși. 

Cuvântul autentic are o semnificație doar raportat la un 
original (cel adevărat - dar nu are valoare de adevăr în 
sine). 

Deci, cineva poate face ceva extrem de real, dar inautentic 
raportat la ceva, după cum altcineva poate face/simţi ceva 
autentic, dar ireal... 

De exemplu senzația. 

Este ea autentică? 

Este ea reală? 

Atunci când o determin luând o substanţă este reală? 
Păi, da. 

Este autentică? 

Păi nu. Pentru că nu are legătură cu o emoție, ci cu o 
biochimie. 

Când nu iau nicio substanţă, ci apare ca urmare a simţirii 
unei emoții, atunci senzația, emoția și biochimia sunt într- 
o coerenţă, se arată una prin alta, e un întreg acolo. Pot 
spune că este nu doar reală, ci și autentică... 

Pornind de la asta, putem spune că egoul este inautentic 
când se dă persoana reală, Eul fundamental, originalul. 
Dar egoul este doar o reflexie reală a eului. 

De asemenea, doar egoul crede că are, că posedă, de 
aceea el crede că pierde și că poate pierde. Doar el, ca 
simplă reflexie este obsedat de moarte, vrea să devină 
nemuritor în formă, să posede lucruri, persoane, pe el 
însuși - o totală demență, ca să folosesc un termen din 
"Cursul de miracole". 

Durerea, când pierzi un iubit sau un copil, este reală, dar 
pierderea este ireală, nu reală așa cum o percepe egoul. 
În realitate tu nu ai pierdut nimic pentru că nu ai avut 
nimic. Există doar ideea egoului că are. 

Nu avem nimic, nu posedăm în realitate nimic și nu 
suntem siguri de nimic. Pentru că nu vrem să trăim cu 
această realitate (de fapt, o reacţie de apărare a egoului), 
atunci ne amăgim. Și când realitatea se arată așa cum nu 
vrem să o vedem, suntem dezamăgiţi... 


36. A fi special versus a fi "la fel" 


De unde poate veni această nevoie de a fi special/ă, 
aparte, unic/ă, preferat/ă? 

De unde ura față de egalitate, nevoia de a fi deasupra, 
mai mult, mai grozav/ă? 

De unde nevoia atroce de posesiune, de a avea ceva doar 
al meu (exclusivismul cu tendinţe absolutiste)? 

Una din surse ar fi de exemplu uniformizarea pe care 
mama o face între copiii ei. Pe amândoi arată că îi iubește 
la fel. Nu e diferit, e la fel. La fel fiind, de unde mai provine 
unicitatea? Ea este anulată. Nu este "îmi iubesc copiii 
diferit, pe fiecare în alt fel, pe fiecare în felul său...", ci 
egal, în același fel. Acest lucru anulează unicitatea, 
anulează persoana. Se păstrează categoria. Intru în 
categoria copil. Orice copil e la fel cu altul. Poate fi oricând 
substituibil cu un altul. Și atunci nutresc spre cantitate. 
Imi doresc mai mult. Să fiu iubit MAI mult. Sau măcar să 
nu-i iubești pe alții la fel. De aici un fel invidie pe "la fel". 
De ce are și ăla/aia ca mine? 

Adesea părinţii caută să cumpere copiilor lucruri la fel sau 
aceleași lucruri de culori diferite, ca să nu creeze 
discriminare între ei, să nu se simtă defavorizați. Dar în 
felul ăsta se creează un egalitarism comunist. O 
uniformizare care afectează specificul fiecăruia, ce are 
fiecare diferit. Nu contează ce facem, cum suntem etc. 
Suntem tratați la fel. 

Mă bucur că îmi iei o haină. Ok, dar de ce trebuie să-i iei 
și lui/ei? De ce una la fel? De ce să-i iei ceva? De ce 
această echitate? De ce această politică corectă 
enervantă? 

A fost un cadou sau o distribuire echitabilă a resurselor? 
De ce distribuirea este pe nevoi (care sunt aproape la fel 
la majoritatea) și nu pe talente (distribuite inegal), pe 
calități, pe merite? 

E comunism, nu meritocrațţie... 

Oricât m-aș strădui, orice aș face, nu este nicio diferență. 
Mă compar tot timpul cu ceilalți (cu fraţii) și oricât de 
grozav/ă aş fi în comparaţie cu ei, nu este nicio diferență 
în rezultate - primim "echitabil", la fel... Dar resimt asta 
ca pe o inechitate în raport cu ce fac, cum fac, cu orice mă 
reprezintă... 

Nu este nimic personal în asta. Nu este nimic specific, 
particular... 

Vreau să am ceva unic cu tine (mamă/tată), doar al 
nostru. De ce trebuie să împart totul? 

Nu pot dezvolta nimic intim cu voi. Totul devine ca un 
produs de serie, duplicat - ce am eu trebuie duplicat și 
pentru soră-mea/frate-meu (sau pluralul). Eu 
însumi/însămi mă simt că un produs de serie. De oi fi eu 
sau altul... 

O altă sursă (atunci când nu sunt frați) dar mai puțin 
probabilă, ar fi atunci când sunt crescut de bunici 
împreună cu veri și am fost trataţi la fel de bunici pe 
același principiu al egalității. De asemenea, și mai puțin 
probabil, am fost tratați în același mod la grădiniță în 
raport cu ceilalți colegi și/sau la școală. În aceste cazuri 
fratele este în sens larg, dar resimţit ca atare, fie că este 
văr, coleg, seamăn... 

Un caz particular ar mai fi și atunci când nu am frați, dar 
unul din părinți adoptă rol de frate și îl reneagă sau 
abandonează pe cel de părinte, lăsându-l pe celălalt 
părinte să fie singura sursă de atenție/iubire rămasă 
pentru care să se lupte copilul. In acest caz poate apărea 
impulsul intens de competiție. Competiţia cu părintele- 
frate poate lua și o turnură oedipiană dacă sexul copilului 
este diferit de cel cu rol de părinte. Dacă este similar 
acestuia, atunci pot apărea confuzii de identitate și un 
conflict sau competiție cu sexul opus. 


37. Despre preţuire 

"Cine valorizează puţin, valorifică puțin. Pentru că el vine 
cu o cupă pe măsură de mică să ia din șuvoiul darului care 
se revarsă." 

Unii profită mult din cât li se dă, iar alții puţin. Ține de ei. 


Cum? 
Prin cât preț pun ei pe asta. Cât preţuiesc, cât valorizează. 

Dacă, de exemplu, cineva spune la un moment dat că 
viața într-o situație anume valorează puțin, va primi puțin 
din ce varsă viața în acel moment. 

Viața, destinul... varsă tot atât cât varsă la un moment 
dat, dar dacă omul vine cu un recipient mic, pentru că 
prețuiește puțin, pentru a primi din ce se varsă, el cu atât 
rămâne, de atât beneficiază, cât încape în acel recipient. 
Restul, din ce se varsă, se risipește. 

În schimb cel care prețuiește ce i se dă mai mult decâti 
se dă (decât debitul de viață ce poate curge la un moment 
dat), să zicem dublu, vine cu un recipient de două ori mai 
mare. În felul ăsta, el primește dublu. Cumva se dublează. 
Deci "profitul" obținut din viață depinde de persoană. De 
câtă prețuire pune ea pe momentul de viață respectiv. 
Acest lucru îl putem observa în relație cu orice - cu 
Dumnezeu, cu munca, cu prietenii, cu iubitul/iubita. 
Adică, cu orice situație concretă de viață sau viaţa în 
genere, destinul, profesie etc... 

În concluzie, depinde câtă preţuire pui pe faptul că ești. 
Că ai ce ai, că ți se dă ceţise dă. 

Mulțumirea... cât de mult mulțumești pentru ce primești? 
Mulţumești dacă prețuiești... 

Culmea că este valabil și invers. Prețuiești dacă 
mulțumești. Cumva mulţumeşti iac-așa, degeaba, în van, 
ca prostu', fără niciun motiv" şi te trezești că preţuiești. 
Nebunia este că dacă preţuieşti ieşi pe "profit, nu la 
figurat, la propriu. Nu este nevoie să mulțumești neapărat 
celuilalt, ci tu să fii mulțumit și să mulțumești în tine însuți 
pentru asta. 


Deci, cine preţțuiește puțin primește, "profită" puţin. 

Dacă prețuiește puţin viața pe care o are într-un moment 
oarecare, va primi puţin din ea - bucurie sau pace sau 
sănătate sau diverse lucruri concrete... 

Deci, "facă-se ție după credinţa ta" este similar cu "fie ție 
după prețuirea ta". 

Dar prețuirea poate fi impulsionată de mulțumire, de 
sentimentul de mulțumire, care nu este altul decât cel de 
împlinire, de "e bine așa cum e..." 

Dacă ne așezăm și ne "întrupăm" în acest sentiment (de 
fapt asta este un pleonasm - sentimentul în sine este o 
întrupare a mea în ființă - simt ființa, simt că sunt, simt 
că sunt într-un fel, simt ceva, fie chiar la nivelul celor cinci 
simțuri, adică o materializez în ec-sistență), atunci se 
produce și "profitul". 

Ce e "profitul"? 

Bucuria de a primi clipa care este. Și, astfel, a o trăi deplin. 
Restul, decurg de la sine. 

Ce înseamnă de la sine? 

"De la sine" înseamnă că Dumnezeu știe ce nevoi avem 
(oxigen, apă, mâncare etc.) și ni le dă fără să cerem. Dacă 
ne ofensează termenul de "Dumnezeu" putem să folosim 
ce vrem - Universul, Vidul cuantic etc. -, nu contează. 
Deci nu trebuie să facem ceva, să avem ceva ca să fim 
mulțumiți, ci să fim mulţumiţi ca să avem ceva, să primim. 
Gradul de mulțumire reprezintă gradul de preţuire, iar 
acesta este barometrul a ceea ce am cu adevărat. Și cu 
adevărat se va concretiza la nivelul cel mai brut al 
realității. 


Deci, important este să simt mulțumirea, împlinirea. 

Cum fac asta? 

Ilarăși acest cum... 

Păi, realizând că am totul, chiar Totul... Sau totul mă 
cuprinde sau mă traversează. Nu contează expresia. Totul 
e total. Nu îi lipsește nimic, nu are nevoie de nicio 
îmbunătăţire. De asemenea, acest tot este tot ceea ce 
este și este întreg, nu separat și segmentat. Nu există 
părți care să atace și să amenințe alte părți. Acest Tot este 
"Este-ul", este Ființa pe/prin care eu trăiesc. 

La ce mă împotrivesc? 

La ce este? 

Ce îmi lipsește din Tot ce este? 

Căci tot ce poate fi este deja... 

Ce mă poate nemulțumi? 

Că sunt? 

Mulțumirea, în ultimă instanță, este un răspuns. 

Simt că sunt. Știu că sunt... 

Dar Vreau să fiu? 

Sau nu... 

Răspunsul la asta conduce sau nu la mulțumire. 

Dacă nu vreau să fiu, dacă condiționez a fiul meu de "te 
miri ce", dacă am nişte pretenţii... ca pruncul din povestea 
"Tinerețe fără bătrâneţe și viață fără de moarte"... ne 
trezim în situația actuală, în povestea mundană. 

Ideea este că povestea culeasă de Ispirescu are un final 
nașpa... 


Reflectând la relaţia dintre mulţumire și prețuire, precum 
și la relația dintre preţuire și dobândire, realizare... 

La acea "înconjurare" de dorință de care vorbește Iisus în 
explicația rugăciunii... 

Practic trăirea mulțumirii este cheia. 

Și întrebarea nu este "cum" să fiu mulțumit, pentru că 
ajung iar în condiționare. 

De fapt însăși această condiționare, ideea că mulțumirea 
mea depinde de nu știu ce, mă împiedică de a lăsa 
mulțumirea să fie. Pretenţiile mele sunt piedica. 

De obicei ne gândim la ce ne oprește să fim nemulțumiți 
și ne pierdem în căutările astea. Ia să vedem de ce sunt 
nemulțumit? Pe calea asta mă îndepărtez de problemă. 
Adevărul e că nimic nu mă oprește de la mulțumire. 
Doar eu, când mă gândesc la ce mă oprește sau ce mă 
poate opri... 

Nemulțumirea este o împotrivire, deci ține de mine. E un 
efort conștient. O alegere. O producție proprie... 

Mulțumirea nu este o producţie proprie în sensul 
nemulțumirii, ci alegerea de a nu mă mai împotrivi, de a 
nu mai fi nemulțumit, de a da voie, de a face loc 
sentimentului că ceea ce este este și că asta este absolut 
suficient. Nu mai am nevoie de nimic altceva pentru a trăi 
asta, acest este, că sunt. Și simt că sunt... asta este 
mulțumirea... 


Cine vrea mai mult, mai bine decât ce şi cum este în 
prezent, este veșnic nemulțumit. 

Prin nemulțumire nu faci decât să-ţi tai accesul la bucurie. 
Pentru că nu prețuiești ce ai, ci ce ai putea avea... 

Cine nu prețuiește, nu mulțumește. Cine nu mulțumește 
pentru ce are, nu preţuiește ce are. 

Cine nu prețuiește, nu valorizează. Cine nu valorizează, 
nu valorifică nimic din ce are. Sau prea puțin... 

Una din sursele suferinței umane este faptul că omul nu e 
niciodată mulţumit cu ce e și ce are. Vrea întotdeauna mai 
mult... 

Speră întotdeauna la mai mult... 

ÎI omoară mai multul... 

Sursa veșnicei nemulțumiri care îl împiedică să se bucure 
deplin în prezent, în acum și aici. 

Astfel, se repetă un pattern legat de presiunea pe care o 
poți exercita pentru "mai binele" pe care îl dorești "ca să 
nu fie mai rău". 

Nu cumva vrem să scăpăm de simțirea dorinţei, să 
scăpăm de a simți? 


Așa se întâmplă când suntem orientați prea mult spre 
exterior, spre a face, spre a determina în exterior la ceilalți 
diverse atitudini, comportamente... când nu Suntem 
atenţi la noi, la interior, la ce se întâmplă lăuntric. In acest 
fel lucrurile decurg automat în noi, așa cum au fost 
învăţate/programate. Astfel, nu apare nicio schimbare și 
lucrurile tind să se repete la nesfârșit... 

Pentru că noi vrem să schimbăm în exterior. Ne străduim 
să determinăm în exterior o schimbare... Spălăm paharul 
pe exterior, lăsâdu-l nespălat la interior. Cu toate că ţine 
de noi să schimbăm la interior, noi ne axăm pe exterior. 


Dincolo de faptul că nu avem nicio putere asupra 
exteriorului, asupra voinței, asupra simţirii și gândirii altor 
persoane, faptul că nu schimbăm nimic la noi, lucrurile 
tind să se repete. 


E absurd să faci același lucru și să aștepți rezultate 
diferite. 

În loc de absurd putem să spunem irațional sau alt 
sinonim... 


Suntem prea preocupați să supunem pe ceilalți, universul 
din jur dorințelor noastre, lăsâdu-ne la rândul nostru 
supuși acestora. Supuși, dar nu trăindu-le. Supuși fiind, 
sclavi, vrem să scăpăm de ele, adică să le satisfacem. 


Dacă le-am îmbrățţișa și ne-am lăsa îmbrățișați de ele, le- 
am trăi. Nu am mai fi sclavii lor, supuși... 


38. Despre spațiu și timp 


Spaţiul e simbolul libertăţii. E "materializarea" libertăţii. 
Sau, e ceea ce putem percepe ca libertate în aici... 
Suntem în timp. Adică suntem în poveste. În epic. 
Distanța dintre evenimente creează ceea ce numim 
spaţiu. E golul dintre sunete. Alternanţa. Ritmul. Pulsul. 
Pulsația vieții așa cum o putem percepe la modul linear... 
Libertatea absolută, deci, este nimicul absolut, adică un 
spațiu absolut. Nesegmentat și nediferenţțiat. Ca o sferă 
de rază nulă, ca să adoptăm metafora lui Mihai Șora... 

În timp linear poate apărea înșiruirea. Naraţia, epopeea. 
Împletirea sorții și destinului. 

În Brahmanism și Hinduism omul primordial, Purusha 
creează lumea prin sunetul primordial OM. In mitologia 
scandinavă primul gigant creat, Ymir, care înseamnă 
sunet/muzică a creat lumea tot prin sunet... 

Am putea spune că e ca o coborâre din poezie/liric în 
proză. 

Poezia/liricul/simţirea e în afara timpului. E în spaţiu sau 
e însăși spaţiul. Dar e un spaţiu fără distanţe. Adică nu e 
împărțit/separat. E în același loc pentru că nu are un loc. 
E absolut, nu infinit. Timpul creează distanțele și un spațiu 
distanţial, segmentat. Adică infinit. 

Deja la nivelul ăsta poezia, mistica, fizica cuantică și 
limbajul mitic sunt cam același lucru... 

Intelectul apare în timp. In timpul linear. El înţelege 
desfășurând așa cum desfășori un ghem de sfoară. 
Simţirea e un ghem întreg în acum. De aceea îi e greu 
intelectului să priceapă simţirea. 

Mintea  obsesională vrea o desfășurare dreaptă a 
ghemului. E rigidă. Cea maleabilă acceptă și curbele, 
șerpuirile... 

Blaga propunea ca metodă de cunoaștere a lumii în esența 
ei uimirea/mirarea. În felul ăsta, mintea tace. Nu mai 
desfășoară ghemul. Îl privește. Il percepe întreg... 


Aici există doar prin acum... 
Iar, acolo, doar prin când... 


"Când" este desfășurarea ghemului. Este ieșirea/intrarea 
în timp. Orientează/direcționează spre trecut sau viitor. 
Linearizează... 


"Acum" este centrul de tranziţie între absolut și infinit. În 
acum putem să întâlnim simţirea. În acum percepem 

întreaga realitate, toată laolaltă,  nesegmentată, 
neseparată... 
Este curgerea naturală a viului, a simțirii, a emoțiilor. 


Așa cum Eu (Eh) se "naște" prin Sunt (Yeh) ca Eu Sunt 
(EhYeh), tot așa Veșnicia "apare" în Timp ca Acum 
(Prezent, Prezență). 

Asta este "Impărăţia Cerurilor/Lui Dumnezeu". 
"Împărăţia Lui Dumnezeu este înlăuntrul vostru" (Luca, 
17:21). Este, nu a fost și nu va i... 

Și îngustă este poarta de intrare, căci Acum abia se 
strecoară între trecut și viitor, mereu alergat de trecut și 
pândit de viitor. 


Dacă viul, simţirea, emoțiile rămân captive într-o formă, 
imagine, idee, ideal în vederea creării unei permanențe, 
unei nemuriri în formă, își pierd viața. Apare un blocaj 
emoțional, un blocaj de trăire. Este ceea ce putem denumi 
emoții nerezolvate captive. Captive, pentru că ne-am 
agăţat de ele, nu le-am lăsat să se ducă, să moară... 

De fapt, să moară, înseamnă să se mistuie în focul viului 
forma (ideea, imaginea, obiectul sau subiectul de care e 
atașat/dependent). Aparent, e un paradox. Menţinerea în 
formă a viului îi dă o structură, un sens aparent și o 
siguranță a permanenţei, a stabilității, dar prin asta 
devine proză și își pierde din dinamica, din pâlpâirea 
flăcării, din poezie. Se pierde astfel lirismul care este 
întreg în clipa prezentă, în efemeritatea formei, în 
moment. Eternitatea viului este curgere continuă, dar 
tinde să se reverse, adică să se exprime în afară de sine. 
Exprimarea asta a viului dă naștere unei forme aparente 
de moment. Atașamentul de acea formă de exprimare 
constrânge/pune limite torentului viului. Sufocă viața, 
poezia ei, o forțează în poveste, în epic. Ii limitează spațiul 
de manifestare într-un cadru restrâns, îi formează o albie 

de curgere artificială. Dar în felul ăsta, Flacăra viului se 
sufocă, tinde să se stingă. 


Încercăm să compensăm acest lucru prin crearea de 
conflicte, de tensiuni, de contrarii/opozitii care să 
stimuleze mișcarea, dinamica, generând astfel aparenţa, 
surogat de viață. 

Apare astfel umorul generat de contrarii. Comedia 
veselește prin alăturarea unor elemente contrare, creând 
constructe inadecvate ca penibilul și ridicolul. 

Efectul este o reacție spasmodică superficială denumită 
veselie care are menirea de a substitui bucuria viului. Dar 
ea se așează pe un gol. Gol de viaţă. 

Veselia e un clovn cu ochii goi și triști pe fața căruia e 
atașată o gură larg deschisă într-un râs exagerat. 


Conflictul, însă, dă naștere la dramă. Surogatul de viață 
este generat aici în principal de vinovăţie și frică, dar 
condimentat cu elemente de furie și ură. 

Rezultatul este o poveste despre suferință ca ingredient 
fundamental pentru pasiune. Pasiunea este înlocuitorul 
trăirii viului, al iubirii. Ea este dependentă de conflict, de 
suferință. În zvârcolirea ei, în chinul ei, dă senzaţia de 
viață. 

Dușmanul ei de moarte este monotonia, plictiseala, adică 
golul de viață, stingerea flăcării captivă în formă. 


Tragedia este o categorie generată de tensiuni. Tensiunile 
sunt generate de credinţa în dualitate. Dualitatea mișcare- 
nemișcare, libertate-determinism, ființă-neființă... 

În tragedie ființa, viul este captiv în formă, în cercul 
strâmt al destinului. A 

Există un magnetism între cele două. In același timp 
atracţie și respingere. Se creează un câmp magnetic. 
Există o atracție puternică deopotrivă către ființă și 
neființă. Se creează o aparență de profunzime, de 

adâncime și astfel de spiritualitate. Se încearcă libertatea, 
curgerea prin formă, prin fixitate. 


Absurdul libertăţii prin siguranță. Rezultatul este eroismul. 
Cultul eroului care se opune destinului formei. Mai mult, 
se opune viului în absenţa formei. Prin asta se încearcă 
compensarea însăși a trăirii viului, a curgerii sale. E o 
opoziție, deci un război. Pacea e văzută ca neființă, 
războiul ca dinamică și, deci ca viață, ca ființă. Eroul se 
revoltă, scoate sabia, luptă... e viu, în pofida șanselor. 
Trăiește din tensiunea opozițiilor. Are nevoie de un erou 
negativ, indiferent de cine sau ce ar fi acesta. El 
polarizează pentru a crea dinamica, mișcare de intensitate 
maximă, deci senzaţie de intensitate maximă de viu, de 
viață... 


Și totuși, câmpul magnetic al tragediei este extrem de 
intens. Există aici o estetică, deci atracție a gloriei. O 
idolatrie a eroismului la începutul poveștii. 

Apoi, toate forțele magnetice tind spre un catharsis al 
sfârșitului, al eliberării... 

Splendoarea sfârșitului este recompensa finală a eroului, 
e apoteoza sa. La final, tragedia compensează viul cu 
neființa. În loc de eliberarea viului de captivitatea formei, 
are loc o eliberare a formei de viu, ca o stingere a focului 
viului, a suferinţei din formă. 


39. Despre a acorda spaţiu... 


În acest univers fizic (spațial/substanțial) pare prin 
percepții că spațiul este evident ceea ce este. [Il pot lua, îl 
pot ocupa, avea și da. Dar spațiul înseamnă dragoste, 
adică înseamnă căldură, apropiere, împreună. In 
desprinderea de împreună apare frica de distanțare - de 

aici iluzia/percepția de distanță între punctul A și B, 
percepție infirmată de experimentele din fizica cuantică. 

De asemenea, ideea amenințării, a pericolului s-a născut 
din ideea proprietății spaţiului - terenul meu, teritoriul 


meu pe care trebuie să-l apăr, apare 
separarea/distanţarea. 
De cine? 


De aproapele? 

De ce anume, când tot ce e e Ființa? 

Prin apropierea de aproapele (oricine ar fi acesta) simt 
căldură, simt dragoste - adică spaţiu, simt că am loc. 
Locuirea este întotdeauna cu cineva. A locui înseamnă a 
crea spațiu. 

Deci, nu  dau/acord/ofer spaţiu, ci îl creez 
primind/apropiind pe/de aproapele - împărtășim ființă, 
suntem în pace. Nu împărțim ființă (asta-i a mea, asta-i a 
ta). Nu separăm și apoi apărăm, luăm partea și ne 
împotrivim, ne războim pe teritorii. 

De asemenea, timpul se acordă, atunci când îl percep ca 
finit sau infinit. Il percep astfel doar raportat la ideea unei 
finalități, scop... 

Dacă există un scop, timpul este limitat, dacă nu, el este 
nelimitat, dar resimţit ca fără sens. 

În afara scopului, dar în actul de atenţie la cineva sau chiar 
ceva, timpul/iubirea este veșnicie/bucurie ce curge de la 
sine. Nu mai e nimic de acordat, pentru că nu mai e nimic 
propriu... 


40. Despre a acorda Timp... 


Timpul este o povară cumplită. O povară pe care o 
îndurăm greu. De aceea încercăm să omorâm timpul sau 
să fugim de el făcând ceva. E greu doar să fii, când simțim 
timpul, avem reflexul de a ne sustrage lui prin variate 
"faceri" - ne facem de lucru sau ne gândim la diverse. 

Când simțim timpul, simțim un mare gol care se cere 
parcă umplut cu ceva. 

Cu ce să umpli acest gol? 

Cu ce să umpli timpul? 

Să fii în timp sau să fii sub timp... 

Când ești în timp, parcă ești într-un mare gol, într-un 
mare nimic, simți că te nimicește. Oare de ce? 

Când ești sub timp, parcă te presează, te strivește... 

Dar timpul este iubire... 

Iubirea este acordare de timp... 

A fi în timp înseamnă a iubi. 

Când iubim pe cineva extrem, ne este mult mai ușor să 
murim pentru acesta decât să trăim pentru el. Ne este 
mult mai ușor să renunțăm la tot timpul nostru, decât să 
trăim în el cu persoana iubită. 

Când iubim, ne vine să murim, ne vine să ne sfârșim, să 
dispărem. Intensitatea trăirii în timp este parcă 
istovitoare. Parcă am vrea să ne eliberăm de truda de a 
trăi. Nu poţi trudi în afara timpului... 

A iubi înseamnă a îndura timpul. A îndura timpul înseamnă 
răbdare. 

Răbdare să ce? 

Răbdare să fii... cu tine, cu oricine... în timp, în iubire... 
Oamenii văd Veșnicia ca pe un sfârșit al Timpului. Ce a 
început, trebuie să se sfârșească (eschatologia). Alţii îl văd 
ca pe un ciclu, ca o veșnică reîntoarcere, ca un fel de buclă 
temporală nesfârșită în care se repetă... 

Ce se repetă? 

Ceva... 

lată cât de important este ceva. Umple timpul. Nici nu mai 
poți să faci diferența dintre timp și ceva ce-l umple. De 
aceea ceva devine "în timp" iubire, dovadă de iubire. Mă 
gândesc la tine. Am făcut asta pentru tine... sau pentru 
mine. 

Dar dacă nu mai am ce face? 

Dacă nu-mi mai vine să fac? 

Adică dacă nu mai am cu ce să umplu timpul? 
Dispare timpul? 
Dispare iubirea? 


Adeseori, de-a lungul timpului, putem observa oamenii, 
de exemplu părinţi, care își dau bucuros viața pentru copiii 
lor, dar în viață fiind, nu au răbdare cu aceștia... 

De asemenea, iubiți care la fel de ușor își dau viața unul 
pentru altul, dar le este greu să treacă proba timpului, 
fiind împreună... 


Când spun Te iubesc, spun vreau să fii. Dar nu pot să spun 
asta dacă mai înainte nu știu, cred că ești, dacă nu te văd. 
Dar ca să te pot vedea, este necesar să te simt, adică să 
te primesc. Pentru a te primi este necesar ca tu să fii deja 
- asta presupune să te lași să fii așa cum ești deja. 

Deci, când spun Te iubesc, spun mulțumesc că ești ca să 
te pot primi pentru a simţi dragoste, ca să te văd pentru 
a te ști, iubi. 

Când spun Te iubesc, spun vreau să fii (să fiu) veșnic. 
Când spun Te iubesc, spun mulțumesc că ești -— îţi 
mulțumesc că te iubesc. 


41. Despre libertate și constrângere/forță 


"Nu există libertate, ci doar (cineva) liber. Asta e puterea 
absolută. In rest, e doar constrângere de a fi într-un fel." 


"Cineva luând act de faptul că este, simte că este, spune 
simt, mă simt, mă simt Eu. A FI este, prin faptul că Este, 
o limitare, o constrângere pentru Cineva, pentru Eu chiar 
prin evidenţa izbitoare a faptului că este. Chiar în 
momentul în care simt că sunt, simt că sunt într-un mod 
de-finit, constrâns întru A FI." 

Constrângere înseamnă în acest context a fi într-un fel, 
într-o modalitate de a fi. Orice este este într-un fel sau 
într-o infinitate, îi este caracteristic un mod sau o infinitate 
de a fi-i. Dar nu oricine. Oricine nu este supus fiinţei, a tot 
ce este, oricum ar fi, ci ce este este supus conjugării de 
către cineva. Cineva actează. Cineva conjugă verbele ca 
acțiuni ființiale sau ca acţiuni asupra ființei. 

În ființare (în actul de a fi), indiferent care, sunt-ul meu 
este con-strâns (strâns împreună). Se întâmplă asta 
atunci când încerc să separ Fiinţa în bucăţi pentru a aduna 
din ea părți pentru mine. Imi tocmesc o ființă proprie din 
Ființa care e toată una, neseparată. Asta se întâmplă când 
ne cramponăm de ființă să facem din ea ceva propriu cu 
care să ne identificăm. 

Identificarea cu ceva a Cinevaului este renunțarea la a fi 
liber prin a avea ceva, pe sine, apoi prin a face ceva care 
să menţină acest ceva propriu, pe care îl recunoaște ca al 
său în raport cu alteritatea - ce nu e al său. Apare astfel 
nevoia de a apăra ce este al său pentru că prin asta se 
recunoaște a fi el - ceva împropriat cu care s-a identificat, 
ceva în care s-a oglindit. 

Prin oglindire însă, nu mai vede decât cevaul împărțit în 
infinitate, iar ce nu este identificat ca al său este alt-ceva 
de care se teme că i-ar altera identitatea și astfel că s-ar 
putea pierde pe sine. Resimte această posibilitate ca o 
dispariție a sa, ca Cinevaul care liber este de orice ceva. 
Se bazează pe cevaul pe care l-a strâns și crede că îl are 
al său ca proprium sine, nu pe Cine liber este. 

Oamenii numesc aceasta constrângere putere, uitând de 
adevărata putere absolută aflată în Eu (Cineva)/liber sunt. 
Constrângerea este o forțare, o forță exercitată asupra 
ceva pentru a determina ceva. In cel mai "bun caz" ea 
acționează asupra ceva, niciodată asupra Cinevaului, 
eventual asupra cevaului pe care cineva îl consideră al 
său, propriu. Constrângerea, fiind o forțare, este 
consumatoare de energie. Fiind o forță (ceva) exercitată 


167 


asupra alt-ceva, va întâmpina o contraforță echivalentă. 
Este adevărat că apare o modificare în câmpul situațional 
al ființării ce poate crea iluzia puterii de a modifica. De 
fapt modificarea apare efectiv, numai că nu în sensul 
obiectivului scontat. Dar iluzia puterii s-a constituit pe 
diferența dintre starea anterioară și cea ulterioară 
exercitării forței. 

Oamenii numesc acest act de forțare stăpânire. Prin 
această forțare, impunere ei se fac stăpâni pe sine (cevaul 
cu care s-au identificat, în care s-au oglindit ca în Mitul lui 
Narcis), pe orice altceva, precum și pe cevaul propriu al 
altora, iluzionându-se că se fac stăpâni chiar pe aceștia 
(pe cineva). Actul violent extrem este semnul acestei 
iluzii, precum și slăbiciunea supremă a forței care nu poate 
supune pe cineva, nu poate avea stăpânire asupra lui liber 
sunt. Forțarea, constrângerea nu poate con-strânge 
Cinevaul (liber sunt - substantivat "libertatea"), pentru că 
acesta nu este niciun ceva care să poată fi strâns și avut. 


Cel mai relevant exemplu pentru dinamica dintre libertate 
și constrângere îl constituie relația de cuplu. Aici sunt doi 
cineva (libertăți), fiecare cu propriul său, aflați pe muchia 
de cuţit între libertatea de "a fi' împreună și 
constrângerea de "a face" împreună. 


Într-un cuplu (și în orice altă relaţie cu cineva) nu poţi să 
fii "liber" să faci ce vrei cu celălalt (Cineva). 

Poţi fi liber să faci ce vrei cu tine (cu propriul tău). Chiar 
și aici vrutul e limitat de putut. Poţi să faci ce vrei cu tine 
din ce poți. 

Fiind însă cu cineva, ești liber să faci ce vrei. 

Dar dacă celălalt nu vrea/dorește aceleași lucruri, atunci 
tu ai o frustrare că el nu vrea/dorește ca tine. 

Tu poți să faci acele lucruri pe care le vrei, dar nu 
împreună cu el. Același lucru este valabil și pentru celălalt. 
Ce răspuns dăm în condiţiile astea? 

Acceptăm așa sau nu? 

Suntem de acord cu asta sau nu? 

Dacă suntem de acord, atunci totul curge mai departe așa 
cum vine, fără alte așteptări. Ne bucurăm de ce se arată 
a fi la momentul respectiv. 

Dacă nu suntem de acord, atunci ce facem? 
Continuăm să așteptăm ce nu va fi? 

Ne străduim/forțăm să ce? Cu ce costuri? 

Sau plecăm? 

Ce câștigăm și ce pierdem în toate variantele? 

Ce alegem? 

Întrebarea principală ar fi: ce este mai important, " 
facem" când suntem împreună sau "a fi împreună"? 
Dorinţele (fricile, nevrutele etc.), sau a fi cu celălalt? 
Dacă în primul rând îţi dorești să fii cu celălalt, iar dorințele 
sunt în plan secundar, atunci te simţi liber. Frustrările din 
neîmplinirea dorințelor în acest caz sunt mici sau deloc. 
Pentru că cea mai mare dorință este împlinită și ea 
împlinește... Pentru că mulțumește deplin. 

Dacă nu este suficient, atunci apare dilema: singur deci 
liber sau împreună și neliber, pentru că vreau ca și tu să 
vrei ca mine - ori asta nu ţine de mine (deci neputinţă, 
frustrare etc.). 

Dacă pentru ambii cel mai important este să fie împreună, 
atunci se vor simți liberi. Nu-și vor impune unul altuia 
dorinţe și vrute... 

Nu o vor ține pe a lor (proprietăţi, idei, dorințe, drepturi, 
corectitudini etc. etc.), ci vor fi bucuroși să împlinească 
dorinţa celuilalt. Vor simţi să dăruie, nu să primească. Vor 
fi împliniți dăruind, nu dobândind. 

Dacă sunt pe apucate, atunci nu știu dacă se pune 
problema de doresc/vreau să fiu cu tine (de iubire?), ci 
mai degrabă de doresc/vreau să-mi satisfac dorinţele, 
vrutele cu tine. E o utilizare... 


ce 

În ultima variantă mă simt constrâns, "neliber să fac ce 
vreau"... atunci cand tu nu te conformezi, deci nu am cu 
cine... 

Și cum puțini oameni iubesc, ci mai degrabă doresc să fie 
iubiți, să primească, majoritatea se încadrează în ultimă 
descriere. Majoritatea se simt neliberi tocmai pentru că 
nu-și pot satisface propriile dorințe cu celălalt. Poate 
parțial. Dar oamenii sunt nemulțumiți și vor totul. Dacă un 
pic nu se întâmplă cum vor, în acea parte se simt neliberi. 
Ei confunda libertatea cu "fac ce vreau". Libertatea nu ține 
de a face, de faptă. Ea ţine de posibilitatea de a-mi da 
acordul sau nu. Iar asta nu se poate pierde niciodată. 

A face ce vrei este interpretat de ei ca îndeplinirea 
dorințelor. Puterea de a le îndeplini, de a reuși să le 
satisfaci. Ori asta este atotputernicie, nu libertate. 

Avem libertatea de a încerca, nu de a reuși. Reușita ţine 
de putut. Avem libertatea de a alege ce să facem, nu de 
a face. A face ține de putut. 


"Nu pot să fac ce vreau" este o lamentare contradictorie. 
Ce vreau e una, ce pot e alta. Vreau are jurisdicție în 
alegere. Pot are jurisdicție în realizare, în a face. 

Ce vrei? e o întrebare. 

Ce pot face? e alta. 

Această limitare datorită lipsei de atotputință, oamenii o 
numesc nelibertate. Dar nu este nelibertate. Nu libertatea 
este limitată, ci putinţa (a se interpreta forță/forțare în 
sensul arătat mai sus). 

Omul se lamentează de fapt de neputinţă, nu de 
nelibertate. Cu nelibertatea trăiește chiar foarte bine. De 
libertate de fapt fuge el cel mai mult. Din cauza 
responsabilității ei este el înfricoșat și chiar se simte 
limitat. Culmea, responsabilitatea libertăţii îi dă senzaţia 
de nelibertate (de constrângere). 

Oamenii, când se simt neliberi, se simt de fapt 
neputincioși (să-și satisfacă dorinţele). Se simt 

neputincioși în fața voinței, libertăţii celorlalți. Se exprimă 
că se simt neliberi, dar de fapt se simt neputincioși. 

Este o realitate cu care nu se împacă, pe care nu o 
acceptă. Că nu au cum să nu fie liberi, deci 
nonresponsabili și că sunt de fapt neputincioși (nu sunt 
atotputernici în raport cu universul), dar mai ales în raport 
cu libertatea celorlalți. 


Pentru oameni, "NU" dă senzația de mai multă putere 
decât "DA". 

"Cum deodată devii puternic atunci când îi spui celuilalt 
NU"... 


Este doar o senzatie... 

"Eu vreau să mă plimb singur" este un da. 

De ce "nu" vreau cu tine? 

Pentru că vreau doar cu mine sau cu altcineva. Nu este un 
"nu" la tine ci este un "da" în altă parte. Este libertatea 
mea - preferința mea. Nu este puterea mea asupra ta, ci 
este lipsa puterii (forței) tale în privinţa libertăţii mele. 
Nicio libertate nu are putere asupra altei libertăți. 

Dacă ar avea putere, nu ar mai fi libertate. Ar fi forță, viol, 
violență. 


Cum am arătat, libertatea nu este forță, putință. 
Libertatea totală este soră cu atotneputincioșia, pentru că 
ea nu poate con-strânge niciun ceva (Nimic). 

Libertatea nu poate fi limitată de constrângere pentru că 
libertatea nu forțează nimic. 

Împlinirea dorințelor necesită forță/constrângere, nu 
libertate. 

De aia oamenii tânjesc după putere (forță/constrângere). 
Manipulează prin milă, frică, vinovăţie... ca să obțină 
împlinirea dorințelor. Nu-i interesează libertatea, ci 
satisfacerea dorințelor. Ei resimt că nu sunt liberi (se simt 

constrânși,  neliberi), atunci când cineva nu se 
conformează, supune dorințelor lor. 

Neputința (de constrângere a) libertăţii e o realitate 
pentru noi toți. Deci nimeni, nici Dumnezeu, nici moartea, 
nici soarta, nimic nu are putere asupra libertății - doar 
asupra cevaului, a faptelor... 

Dacă noi numim libertate a supune libertatea altora, să 
facă, să vrea ce vrem noi, atunci suntem în eroare. Aia e 
doar forță (de constrângere). Iar puterea asupra libertăţii 
nu există. De aia se numește libertate, că nu există nimic 
care să o determine, să o condiționeze. Ea este puterea 
supremă care constă în atotneputincioșia asupra Totului și 
asupra Cuiva, fiind Cinevaul însuși. 

Dacă îmi dau acordul, libertatea nu poate fi luată, 
diminuată, atacată etc... Ea e nimicul absolut... 

Este vorba că în ființare suntem ispitiți să identificăm asta 
cu libertatea de mișcare de exemplu. Sau cu cât spațiu 
avem... 

Astea ni se pot lua sau limita sau... 

Este necesar să ne amintim mereu Cine suntem în 
profunzimea lăuntrului nostru... 

Nici lui Yeshua e Meshyha nu i-a fost ușor, dar a mers pe 
calea asta a dăruirii. 

Să dărui viața, dar și mai mult, libertatea aparentă, 
exprimarea ei aparentă... Acordul pentru asta... Smerenia 
totală... 


E copleșitor... 

Ideea ar fi aici, să nu îmi mai condiţionez libertatea de 
libertatea exterioară. 

Să nu mai asociez subconștient libertatea cu lipsa de 
constrângeri, chiar și fizice... 

Adică să mă simt liber chiar și maxim de constrâns. Chiar 
și în pușcărie. Chiar și dacă aș fi omorât... 

Să dau voie absolut oricărei nedreptăţi, incorectitudini să 
fie. Să mă las, în ultimă instanță omorât... 

Greu. Foarte greu... 

Dar ține în totalitate de mine. Este absolut în puterea mea. 
Este puterea mea absolută... să renunţ la tot. Chiar și la 
libertate. Eliberarea de libertate ar fi libertatea totală. 
Chiar și de principiul libertăţii, chiar și de trăirea 
acesteia... Ar fi puterea totală... 

Cel mai ușor lucru de făcut... și cel mai greu. 

Doar să-mi dau acordul. Atât. 


42. Despre dorinţă 


Copilul care-și dorește neapărat ceva, jucăria, pe cineva 
cu care să se joace, trece amețţitor de la rugăminţi la 
ameninţări, de la a apuca cu violență, cu siluire la 
respingere, la lovire... 

Nu poate sta cu dorinţa lui, nu poate trăi emoţiile pe care 
le simte, ci le ejaculează, le scuipă imediat în acțiuni, care 
sunt scălâmbăieli contradictorii... 

Copilul se izbește de vrerea/nevrerea, de 
dorința/nedorinţa celuilalt ca de un zid și cu furie lovește 
în el sau cu disperare se roagă la el... până când își va 
accepta neputinţa și doar atunci, în libertatea acesteia, va 
putea trăi. 


Nu prea ai cum să nu-ţi dorești să nu vrei/intenţionezi. 
Cumva asta nu ține de tine. 

Doar să nu faci nimic pentru a-ți satisface dorința/vrerea 
ține de tine - a nu mai cere, a nu mai face. 

Dar acest a nu mai cere și a nu mai face "se opune" la ce 
simţi ca dorință și care te "împinge" la a face ceva săo 
împlinești. Sau te împinge să faci ceva să înlături dorința, 
să nu o mai simți, tot un a face, dar îndreptat nu spre 
împlinirea dorinței, ci spre anularea ei. 

A nu face nimic, înseamnă să nu faci nimic nici în vederea 
satisfacerii dorinţei, nici să o anulezi/reprimi, ci să trăiești 
cu dorința, cu ce simți fără să te împotrivești acesteia sau 
celor care "se opun" satisfacerii ei (care nu doresc același 
lucru ca și tine). 


Cei care nu fac nimic în privința dorinței, oricărei emoții 
(nici să o satisfacă, nici să o reprime) sunt copleșiți de 
acea emoție. Fuga de această copleșire îi face să reprime 
dorința sau să o consume printr-un act asupra unui 
"obiect" al dorinței/emoţiei. Cu alte cuvinte, când emoția 
respectivă se poate satisface (descărca) cu cineva, acesta 
devine "obiect" al dorinței, utilizat în vederea satisfacerii 
acesteia. Când acest cineva, această persoană, nu 
"conlucrează" la satisfacerea dorinţei, este resimțit ca și 
când s-ar opune dorinţei mele, mi se opune, se opune la 
a-și accepta statutul de "obiect" al dorinței mele. De aceea 
îi urăsc libertatea și statutul de persoană pentru că vreau 
să-l reduc la cel de obiect al dorinţei mele. Uneori 
exprimarea poate fi poetică "lasă-te iubit...", "lasă-mă să 
te iubesc..." etc., dar de fapt se exprimă această intenţie 
de a supune. Dacă mi se opune, atunci încerc să îl 
determin să facă ce vreau eu, adică să-mi satisfac 
dorințele, nevoile cu el în feluri de la cele mai grobiene și 
primitive  (violență/viol) până la cele mai subtile 
(manipulare rafinată, care, dacă nu are efectul scontat, 
tot la violenta ajunge). 


În cazul aplicării manipulării sau șantajelor sau agresiunii 
pentru satisfacerea dorințelor, efectul asupra oamenilor 
liberi, maturi, sănătoși este de îndepărtare a acestora 
(contrar intenţiilor inițiale). Aceștia abia așteaptă să scape 
de așa ceva, li se pare toxic, dăunător, horror... 

Manipularea funcționează relativ la  infantili, la 
dependenţi, codependenţi, nesănătoși psihic. Aici apare 
un conflict, pentru că manipulatorul își vede eficiența 

manipulării, este satisfăcut de faptul că își poate satisface 
dorințele cu obiectul/subiectul dorinței, dar nu este 
mulțumit de deficiențele celui manipulat (dependente, 
infantilism etc.). 


lar, dacă își reprimă emoţiile, dorințele, se îmbolnăvește 
fizic.;; 


43. Despre renunțare și acceptare 


Cu greu se poate face diferența între conceptul de 
renunțare și cel de predare, a (te) lăsa. 


Când renunțţi, o faci după ce te-ai luptat până la epuizare, 
după ce ai făcut eforturi uriașe și ţi-ai sfârșit toată energia. 
În final, rămâi secătuit de vlagă și nu mai ai puterea nici 
măcar de a dori... 

Ce te-a adus până aici? 

Speranța că vei putea să obţii/determini un anumit 
rezultat dorit. Nu ai lăsat, nu ai dat drumul, decât atunci 
când nu ai mai putut. De aceea în renunțare se trăiește 
extrem de intens "nu pot". Mai mult, în această fază, nu 
mai ai energie să poți, să poftești, să-ți dorești altceva. 
Starea seamănă cu o apatie. Se pierde pofta de viaţă în 
general. 


A te preda este altceva. Este o alegere de a nu mai lupta, 
de a nu mă mai opune, de a nu mai stărui în războiul cu 
obstacolul care se interpune între mine și obiectul dorinţei 
mele. Nu mă mai agăț de speranţa că dacă insist, dacă 
mă strădui până la "capăt" (care nu este altul decât cel al 
renunțării), voi putea atinge acel rezultat, împlinirea 
dorinţei mele. Când mă predau, o fac când încă pot să mai 
lupt. De aceea, în predare este "pot", pe când în renunțare 
este "nu (mai) pot". 


175 


Credința că dacă insiști, dacă vrei foarte mult și depui 
eforturi uriașe o să reușești este una limitativă și 
distrugătoare. Este o credință utilizată destul de des în 
cultura tradițională, dar și în cea actuală. Sloganul "dacă 
vrei, poţi" este destul de des auzit. Adeseori, în pofida 
evidenţei că nu ţine de mine, îmi încordez "mușchii 
voinţei" pentru a determina ceva din afara jurisdicției 
puterii mele. Mai rău, pot crede că pot avea putere asupra 
unei alte voințe, că îi pot determina direcţia alegerii. Și 
mai rău este că eu cred că pot determina ce să simtă o 
altă ființă... când nu pot determina nici ce simt eu. 

Este o credință în baza căreia aleg și acționez frustrându- 
mă, suferind, chinuindu-mă. 


Deci, a mă preda, înseamnă a alege să fac altceva decât 
a merge până la capăt. În economie, într-o afacere de 
exemplu, asta înseamnă a face o schimbare și a nu insista 
până la faliment. in război, înseamnă a mă preda la 
momentul în care nu sunt distrus/învins total. 
Renunțarea deci nu este o alegere, ci o cădere din lipsă 
de resurse. Intr-un fel, este finalul unui kamikaze. Este 
acel am făcut tot ce am putut până în pânzele albe, am 
mers până la capăt. Aceste deziderate/slogane sunt 
valorizate cultural. Sunt considerate ceva bun. Un om care 
face așa este un om care "nu se dă bătut", are ambiţie, 
nu renunţă așa ușor... 


A nu renunţa, a merge până la capăt, indiferent care ar fi 
acela, cu orice costuri, are valenţe eroice. Iată de ce "a nu 
renunța", decât la final, când totul este distrus iremediabil 
este o valoare de care te lepezi cu greu. Pe de altă parte, 
dacă nu ai făcut "absolut tot ce ai putut", te vei învinovăți. 
lar vinovăția este bau-bau-ul suprem pentru oamenii 
civilizați în cultura eroului. 

44. De asemenea, este necesară deosebirea dintre 
acceptare și alegere 


Accept ceea ce nu ține de mine, când nu am de ales decât 
între a mă împotrivi la ceea ce nu ţine de mine, în fața 
căruia/căreia oricum nu am nicio putere - deci 
împotrivirea mea nu face nicio diferență - sau a lăsa să se 
întâmple ceea ce oricum s-ar întâmpla în pofida 
împotrivirii mele. În cazul în care aleg să mă împotrivesc, 
împotrivirea mea ar produce eventual nervi sau un 
accident vascular, dar nu și o rezolvare a ceea ce doresc. 
Deci, și la acest nivel al acceptării avem de ales între 
acceptare (a lăsa) și neacceptare (a mă împotrivi ca 
prostu', fără niciun efect, fără rost). 


Însă în situaţiile în care ţine de mine, am de ales, de decis 
ce să fac, ce atitudine aleg, nu să accept. În aceste 
situații, am de ales, pe de o parte, să mă împotrivesc în 
diferite moduri la ceva și, pe de alta, între diferite opțiuni 
de a face sau a nu face ceva. 

A spune "accept să fac asta..." sau "accept să-mi faci 
asta..." este impropriu înțelesului de acceptare. În aceste 
cazuri exprimarea corectă este "aleg să fac asta..." sau "iţi 
permit să-mi faci asta...", pentru că ține de mine. Alegerea 
ține întotdeauna de mine. În acceptare este o alegere 
minimă între a lăsa să fie ceea ce oricum ar fi indiferent 
ce aș face eu sau a mă împotrivi fără sorți de succes, 
poate eventual cu senzația că am făcut ceva, nu am stat 
ca prostu', chiar dacă împotrivirea mea a fost în van. 

În concluzie, când nu ţine de mine, accept, când ţine de 
mine aleg să fac. 

45. Despre asumare 


Oamenii înțeleg greșit asumarea. Ei cred că asumarea îi 
ferește de consecințe, de trăirea acestora, pe când 
asumarea înseamnă tocmai trăirea,  îndurarea 
consecinţelor în împăcare. 

Dacă te doare nu înseamnă că ești neasumat. 

Asumat înseamnă că eu aleg ceva asumându-mi riscuri. 
Ce riscuri? 

Să pierd sau să mi se întâmple ceva nedorit... 

În ambele cazuri simt durere, frustrare etc. în mod firesc. 
A fi asumat înseamnă deci a trăi durerea (pentru că ăsta 
este riscul asumat). A suporta consecinţele înseamnă 
asta, să trăiesc durerea. Asumarea nu înseamnă că eu nu 
mai suport consecinţele, ci din contră... 

Formula este următoarea: 

Cu toate că o să mă doară de mă ia dracu (îmi asum asta), 
decid asta. 

A nu fi asumat/ă este atunci când zici că ţi-ai asumat, dar 
aștepți să nu te doară, să nu suporţi consecințele alegerii 
tale. Este absurd... Păi, atunci ce mai este asumarea? 
Asumarea este responsabilitatea. Adică cineva răspunde, 
plătește pentru această alegere/decizie atunci când iese 
nașpa și câștigă când iese bine. Adică îmi asum și 
pierderea și câștigul. Dacă pierd plâng, mă doare, dacă 
câștig râd, mă bucur... Mi le asum pe amândouă după caz... 
Ce înțeleg oamenii prin asumare? 

Că dacă declari verbal că îți asumi ceva, în caz că se 
întâmplă ceva nașpa nu te mai atinge? Nu te mai doare? 
E ca și cum ai zice că dacă te arunci în cap în piscina fără 
apă și zici că îți asumi consecinţele/responsabilitatea (așa 
vrei tu), în cazul când o faci și ţi se rup picioarele ești mirat 
că te doare??? 

Ciudată logică... 

Un alt exemplu: 


178 


Mă bag într-un joc - să zicem la loto - și îmi dau ultimii 
bani sau din puținul meu ca să joc, cu speranţa de a 
câștiga și nu câștig. 

În mod firesc îmi vor lipsi banii aceia și voi simţi lipsa lor 
în lipsa pâinii sau a ce prejudicii mai pot suferi din cauza 
aceasta. Dacă regret ce am făcut, și zic că nu o să mai fac 
asta niciodată, că ce prost am fost, că m-am luat după..., 
înseamnă că nu mi-am asumat consecințele. Dacă nu 
regret, chiar dacă mă doare, chiar dacă sufăr de pe urma 
actului meu, atunci sunt asumat. 
Asumarea/responsabilitatea înseamnă că nu mai 
învinuiesc pe nimeni pentru consecinţele pe care le 
suport/trăiesc eu. Nici pe mine nu mă învinovăţesc și 
pedepsesc. Le accept (nu mă împotrivesc lor, nu încerc să 
scap de ele) și le trăiesc, fie cu durere într-un caz, fie cu 
bucurie în celălalt... 


46. Și diferenţa între "a lăsa să fie" și "de-lăsare" 


„Dă-mi Doamne puterea de a accepta ceea ce nu pot 
schimba, curajul de a schimba ceea ce-mi stă în putinţă şi 
înţelepciunea pentru a face diferenţa între ele!” 
("Rugăciunea seninătăţii" a lui Reinhold Niebuhr) 


Când ne identificăm cu ceva, cu ce avem, cu felul de a fi, 
de a face, cu comportamentul, cu felul de a gândi etc. - 
când spunem "ăsta sunt eu" - se creează ideea că ăsta 
sunt eu (ca un dat), nu că așa aleg să mă comport eu. 

Și atunci, datorită acestei identificări, fie mă resping pe 
mine (resping a fi-ul meu, pe "eu sunt"), dacă voi percepe 
ce am, felul meu de a face etc. ca fiind ceva de nedorit, 
fie mă mândresc cu asta ca și când eu sunt asta, nu doar 
un fel de a face ales de mine la momentul respectiv. 
Adeseori spunem că ne place de noi în anumite momente, 
iar în altele, nu. A spune asta, este o greșeală "tehnică", 

pe care o facem datorită identificării cu "felul nostru dat" 
de a fi (de exemplu corpul) și/sau cu "felul ales" (de 
exemplu atitudinile, stilul de expresie, comportamentul, 
faptele și altele asemenea). Dar odată ce am făcut această 
"greșeală", suntem dependenţi de ceva ce nu ţine de noi, 
daturile cu care ne-am născut de exemplu sau cu felul 
obișnuit de a gândi, comporta etc. Acestea din urmă, mai 
ales, au o dinamică mai mare decât primele, astfel că ieri 
mi-a plăcut ce/cum am făcut, iar azi nu prea, dar mă 
exprim că "ieri mi-a plăcut de mine", iar "azi nu-mi mai 
place de mine" și "aș vrea să fiu iar ca ieri". 

Nu eu sunt perfect datorită dotării și funcționării mele și 
nici nu sunt greșit datorită acestora, ci eu doar sunt și pe 
acestea le am (sau aleg să fac într-un fel) la un moment 
dat sau nu. 

Când le am (sau aleg să fac într-un fel), ele nu mă 
definesc. Ele sunt ca ustensilele. Ca o șurubelniță, de 
exemplu. Nu mă definește șurubelnița. Eu sunt eu și doar 
sunt. "Șurubelnița" poate fi mintea mea sau picioarele 
mele. Cum o utilizez, e altceva. Dar nu sunt eu. 
Șurubelnița aste un dat (defectă sau nu - nu ţine de mine, 
deci o accept sau nu, oricum nu am ce face). Ce fac eu cu 
asta, cum o utilizez ("prost'" sau "bine"), ţine de mine. A 
alege să o utilizez într-un fel sau altul, să o utilizez 
disfuncțional sau funcțional raportat la ceva anume ţine 
de mine. 

Este posibil să fi fost învățat (de părinţi, de cultură, de 
credințe etc.) să o folosesc într-un fel disfuncțional în 
raport cu scopul ei. Atunci se numește că am deprins o 
practică care nu mă conduce la scopul vizat. Prejudecăţile 
sunt handicapante funcțional, pentru că mă opresc de a 
ajunge la obiectiv - de a cunoaște, de a vedea, a auzi, a 
gusta etc., apoi a realiza. Ele îmi induc ce gust să simt, 
îmi spun cum stau lucrurile înainte de a vedea cum stau 
lucrurile, uitându-mă la ele sau pipăindu-le. Așa că mă 
opresc de a cunoaște. Rezultatul este că nu o să cunosc 

cum sunt lucrurile, ci le voi "vedea" în conformitate cu 
șabloanele culese de nu știu unde - pre-judecăţi, formule 
de-a gata. Eu nu mai gândesc. S-a gândit deja înainte. 
Am o șurubelniță, am o minte, am organe de simț bune, 
dar nu le folosesc sau le folosesc prost. Efectul este ca și 
când nu le-aș avea, ca și când le-aș avea stricate. De aici 
handicapul funcțional, ca și când ar fi unul dat. 

Să îmi utilizez daturile, instrumentele într-un fel, ţine de 
mine, este o alegere, e un a face cum este mai bine (să 
îmi folosesc mintea, vederea, auzul, experimentarea etc), 
nu o acceptare. Accept doar atunci când nu ţine de mine. 
Dacă sunt dotat cu o minte defectă, atunci nu am ce face. 
O accept sau nu. Eventual, am de ales ce pot să fac eu cu 
această minte, cu această șurubelniță defectă. Atât. Asta 
am în dotare și trebuie să văd cum mă descurc cu asta. 
Deci... 

Așa-ul meu poate fi un "dat" și un "ce aleg eu să fac" cu 
el — funcționarea. 

Am aceste picioare - este un "așa dat' (morfologia 
anatomică - o accept sau nu). 

Ce și cum fac eu cu aceste picioare - este un "așa 
funcțional". Asta nu este de acceptat, pentru că ţine de 
mine ce și cum fac. Aici pot să aleg, să schimb, să nu mai 
fac așa, ci altfel. Greutatea stă în inerția obișnuinței, în 
necunoaștere etc. 

Aici este de lucrat și practicat. Nu la cele care sunt date și 
sunt în afara ariei mele de putere, care nu ţin de mine. 
Acolo este de acceptat sau nu. Dacă nu accept, mă 
împotrivesc ca prostu' la vântul care bate și sufăr... 
Foarte important este să discern între ce ține de mine și 
ce nu. Că altfel ajung să accept ce ţine de mine să fac (și 
nu fac nimic), în loc să aleg să fac cum vreau și, pe de altă 
parte, să încerc să schimb ce nu ţine de mine. Stupid. 
Deci... 

"Eu sunt" nu este așa-ul meu (nici chiar cel dat) - mi s-a 
dat, am dobândit un așa, de exemplu corpul care nu-l 

reprezintă pe "eu sunt". Corpul este ca un radio care redă, 
exprimă postul de radio captat pe frecvenţa cutare. Este 
instrumentul de exprimare a eului aici și acum. Este 
posibil să fie un instrument nu prea bun de redare, dar 
asta e. Dacă nu îl accept, ce pot face? Să nu mă mai 
exprim prin el (să mor, să mă sinucid sau să mă lamentez, 
să-l resping, să-l distrug în felul ăsta indirect și cam atât). 
Dar când mă identific cu instrumentul, cu corpul de pildă 
(când spun eu sunt corpul) respingând, neacceptând așa- 
ul dat zic că mă resping pe mine în sensul de "eu sunt". 
În sens extins, "eu sunt" se poate identifica și cu așa-ul 
funcțional - comportamente, deprinderi, credinţe etc. (de 
multe ori și cu achizițiile, cum ar fi cu bicicleta) Dacă le 
respinge pe astea, simte că se respinge pe sine în sensul 
de "eu sunt". În primul rând, aici nu este vorba de 
acceptare, pentru că aici este de a alege să faci într-un fel 
sau altul. Ori el dacă se identifică cu acest mod de a fi, de 
a face într-un fel, dacă renunţă la asta, simte că renunță 
la el. Cum-ul nu este un dat, deci e de ales. A îl respinge, 
nu înseamnă că mă resping pe mine în sensul de "eu sunt" 
și nu e nici măcar un dat (cum ar fi corpul). Dacă resping 
felul de a gândi, de cum utilizez gândirea, nu resping 
gândirea pe care o am în dotare (datul) și în niciun caz pe 
"eu sunt" care o are în dotare. 

Deci... 

Dacă eu am de ales să nu mă mai folosesc de prejudecăți 
în cunoașterea și relaționarea cu lumea, cu oamenii, cu 
acțiunile etc. și să aleg o altă abordare, cum ar fi 
experimentarea personală, nu înseamnă că mă resping pe 
mine, că renunţ la mine, că nu mă accept etc. Pentru că 
nu este vorba despre mine aici (în sensul de "eu sunt"), ci 
despre cum aleg eu să fac lucruri, despre deprinderi, 
despre obiceiuri... 

Dacă mă identific cu un obicei (prost/bun, dăunător sau 
nu...) și spun că asta sunt eu (ca foarte mulţi oameni care 
se identifică nu doar cu daturile, cum ar fi corpul, ci și cu 

felul de a face lucrurile), atunci avem de-a face cu o gravă 
depersonalizare - identificarea lui cineva cu ceva. 
Interesant cum oamenii tind să-și respingă, să nu își 
accepte daturile (cum ar fi corpul), dar nu renunță în 
ruptul capului la felul cum au învățat să le utilizeze, la 
stilul lor de a face ceva, la obiceiuri, la cum. Mai degrabă 
se identifică cu felul de a face un lucru decât cu ce au 
(minte, picioare etc). Pentru că daturile nu ţin de ei. Le- 
au primit. Pe când felul cum fac un lucru este o alegere, 
este o creaţie a lor (ca senzaţie, că de obicei este învățat 
de la părinţi și din mediu cultural). Le e greu să renunţe 
la cum-ul lor, chiar dacă este nașpa. 

Ei se vaită mai degrabă că nu le sunt acceptate felurile 
(idioate sau nu de a face un lucru), mai puțin cum au 
picioarele... În ultima situație, dacă nu îmi accepți 
picioarele, nu mă afectează așa tare, atâta vreme cât eu 
le accept. Dacă însă eu nu le accept, mă doare dacă tu nu 
le accepți. Pentru că în acel moment le voi respinge și mai 
tare eu însumi. Aș vrea ca tu să mi le accepți, ca să le 
accept și eu. 

"Eu sunt" nici nu este luat în calcul, e prea inefabil. Prea 
puțini oameni sunt conștienți de acesta, de ei. 

Nu de puţine ori felul în care alegem să utilizăm așa-ul 
dat, are o influență asupra acestuia. De exemplu, m-am 
născut cu o musculatură anume. Dacă practic anumite 
exerciții, mușchii se vor forma într-un fel, dacă practic 
altele, se vor forma în alt fel. Unele exerciţii, unele practici 
pot să conducă la malformații. O postură vicioasă, de 
exemplu, dacă stau cocoșat, pot să dezvolt o cocoașă. 
Putem numi asta, dacă vrem, somatizarea asupra unui fel 
dat (anatomic) a unui fel de a face (postura viciată). 

Ține de mine să aleg, să adopt o altă postură, chiar dacă 
îmi este greu. Dacă eu spun că asta înseamnă că nu mă 
accept așa cum sunt, că eu așa am învăţat să stau, că așa 
m-am obișnuit, așa mi-e comod, confortabil, atunci asta 
este o alegere, nu o acceptare a ceva ce nu ţine de mine. 

Este o de-lăsare (a nu face ce ține de mine), nu o lăsare 
să fie (acceptare a ceva ce nu ţine de mine). Și voi 
pretinde de la ceilalți să mă accepte așa cum sunt, dar de 
fapt le pretind să mă lase să fac ce și cum vreau eu... 
Dacă acest lucru mă privește, mă afectează doar pe mine, 
atunci este problema mea. Dar dacă îl afectează și pe 
celălalt (pentru că, de exemplu, conviețuim în același 
spaţiu), atunci devine problemă comună și sursă de 
dispută, conflict, tensiune. 


47. Deosebirea dintre "imi pare rău" și "vinovăţie" 


Tendinţa de a te arunca la picioarele cuiva, de a te 
tângui/târgui, de a ispăși, pentru a repara lucrurile și a 
redobândi ce ai pierdut este neasumarea din vinovăție. 
Această tendinţă își are originea în neasumare (vinovăţie), 
nu în părere de rău, în asumare. Ea te împinge să nu i 
asumi rezultatul care este consecința alegerilor tale 
conștiente/inconștiente. Nu ești blând cu ele (alegerile 
tale), le blestemi, te blestemi... 

Te arunci la picioarele stăpânului urându-ți și urlându-ţi 
vinovăția și spui "bate-mă, biciuie-mă, omoară-mă, dar 
dă-mi ce mi-ai luat sau nu-mi mai dai, fac orice!" 
Această tendinţă este deci un act agresiv al sclavului care 
încearcă să-l forțeze pe stăpân să-i dea ce vrea, ce 
dorește. Nu se împacă cu faptul că nu mai are. Forțează, 
violentează, încercând să determine milă, vinovăţie, 
compasiune - manipulare perfidă. 

Dacă stăpânul zice "bine, te iert..." din milă, sclavul se 
răzvrătește că el nu vrea milă, ci iubire... 

O așteaptă și nu vine... vine doar milă. Dacă mila este 
compasiune, se simte nevăzut pentru că această 
compasiune ere valențe universale, nu îi este adresată 
special lui, dacă este cu dispreț, atunci se simte văzut 
prost, dar este real - este disprețul stăpânului față de 


184 


sclav. Iar ăsta este un lucru real. Câtă vreme ceri de la 
cineva ceva ce numai el îți poate da, te faci sclavul lui și 
primești în consecință. 

Când iubești, nu ceri, ci dai/dărui. 

Această tendinţă este ascunsă chiar și faţă de sine însuși 
pentru a evita rușinea, penibilul, mai ales atunci când 
rațiunea o vede așa cum este, fie ca iraţională, fie ca 
penibilă (adică improprie), fie ca nepractică etc... 

A te arunca la picioarele cuiva înseamnă a face ceva cu 
disperare pentru a îl îndupleca, pentru a îi forța 
îndurarea... 

Rezultatul este din start sortit eșecului, pentru că nu se 
poate obține decât milă și cel mai probabil nu aia care 
înseamnă compasiune, ci aia care seamănă cu disprețul, 
cu superioritatea... 

Adică sclavul, cel ce cere, încearcă să supună voia 
stăpânului prin vinovăția și penitenţa sa... 

Adică tipic isteric - acela care prin servitute, prin 
penitenţă vrea să smulgă de la stăpân ceea ce-și dorește, 
care vrea să fie stăpânul stăpânului... 

Aici, stăpânul poate fi oricine - cutărică, ceva, o structură, 
universul, Dumnezeu... 

Vinovăţia nu se asociază, ci se contrazice cu iubesc, iartă 
(-mă) și mulțumesc. Vinovatul nu spune mulțumesc 
pentru că nu este mulțumit, nu este împăcat, de aceea se 
simte vinovat și vrea să refacă la loc, să primească din 
nou. 

În "îmi pare rău" este împăcare. 

De asemenea, atunci când cerem sau așteptăm ca cineva 
să se simtă vinovat, îi cerem de fapt să plătească. 

Cum? 

Făcând ce vrem noi... 

48. Despre a fi răspunzător 


Definiţia culpei in drept: 

"Fapta este săvârşită din culpă când autorul fie prevede 
rezultatul faptei sale, dar nu îl acceptă, socotind fără 
temei că nu se va produce, fie [altă ipoteză]." 


Omul nu prevede, fie că alege să nu facă asta, pentru că 
nu considera important, fie consideră altceva important, 
cum ar fi când pre-ocupările sale cu orizont îngust lasă pe 
dinafară vederea a ce este considerat neimportant pentru 
sine. Asta conduce la a nu acorda atenţie la ceva ce poate 
conduce la o eroare, accident etc. - la a fi neatent. Care 
de obicei este o scuză ca fiind circumstanță de 
deculpabilizare. De exemplu "aaa... scuze, n-am fost 
atent, n-am vrut" - adică nu a fost premeditat, deci nu se 
pune ca și culpă, dacă nu este intenționat. 

Deci cea enunțată prima și care provine din neacceptarea 
gradului de risc și a doua, care provine din a nu acorda 
importanță. 

Ambele sunt alegeri. Una, este de a nu accepta, a nega 
etc. pentru că forțez să fie/să văd ce/cum vreau eu și a 
doua, de a fi preocupat doar de ce consider important 
pentru mine. 

Sunt alegeri de tip neasumat care conduc la accidente. 
La celălalt pol se situează mecanismul obsesional în care 
se încearcă să se prevadă totul, să se acorde atenţie la 
tot, ceea ce conduce la colapsul persoanei pentru că este 
imposibil să faci asta. Poţi face doar ce ţine de tine în 
limitele resurselor spațiale și temporale. De aceea, pentru 
obsesional este necesar să distingă ce ţine de el de ce nu 
ține de el (ce poate și ce nu poate) și să accepte ce nu 
poate că nu poate și să facă ce poate. 

La isteric mecanismul obsesional se manifestă în sensul că 
el vrea să prevadă tot ce nu ţine de el, dar vrea să 
controleze asta și astfel nu mai acorda atenţie la ce ține 

de el să facă sau să nu facă. De exemplu, în timp ce 
conduce mașina este concentrat pe cum să facă să se 
învârtă universul invers sau cum să se facă iubit și calcă 
un om că nu se uită la drum (ceea ce ar fi ținut în totalitate 
de el). Este valabil și pentru pieton. Este valabil oriunde, 
oricând și în orice. Ţine de noi să trăim, dar dacă suntem 
ocupați cu altceva considerat mai important, ratăm asta. 
După cum se vede, legea este făcută pentru isterici... 
Așa cum Legea lui Moise era făcută la fel tot pentru 
isterici. Pentru a le pune limite. 

Hristos a fost primul și marele terapeut care a invitat 
persoana liberă să se asume (să-și ia crucea sa și să-l 
urmeze pe calea libertăţii și responsabilității - adevărul și 
viața). Dar istericilor (majorităţii oamenilor) nu le-a 
convenit. E resimțită ca prea împovărătoare. 


Oamenii preferă să poarte crucea altuia (să fie 
responsabili pentru alţii, să scoată paiul din ochiul altuia), 
să se preocupe de ceva ce nu pot, decât să-și vadă de 
treaba lor, de ce ţine de ei. Își lasă crucea lor jos sau o 
pun în cârca altuia și încearcă din răsputeri să o preia pe 
a altuia, să se preocupe de ce nu ţine de ei. Bine-nţeles 
că justificarea lor este că fac asta din cauză că le pasă atât 
de mult, că intenţia lor de bine este atât de mare... De 
aceea le este greu să nu se ocupe de alții și astfel nu au 
timp de ei, de a face efectiv ce ține de ei. 

Îndemnul lui Hristos este de a-ți vedea de treaba ta ("dacă 
eu vreau ca el să... ce ai tu?"). Adică ocupă-te de ale tale. 
Nu te mai compara, nu (te) mai judeca etc. Fă ce vrei cum 
poți cu tine... Să-ţi vezi de tine. Când faci asta, poți să fii 
tu întreg și cu altul... 

49. Despre nunta/uniunea dintre copiii Cerului și 
făpturile Mamei Pământ - dintre spirit și trup (un 
mit șamanic după "Mitul Creaţiei") 


"Mama Pământ a creat făpturi felurite și toate au dragoste 
în ele. Dar ele nu știu ce este iubirea și lumina de care 
sunt atrase irezistibil. De aceea ele tânjesc să fie 
iubite/cunoscute și luminate prin unirea cu trupurile de 
lumină și iubire ale copiilor Cerului, precum și prin atenţia 
acestora. Numai așa pot ele să-și ofere darul de dragoste 
sădit în ele de Mama Pământ. Iar, acest dar copiii Cerului 
pot să-l culeagă prin simţire, prin primire. 


A fost această idee a creării universului fizic în al treilea 
tărâm, Pământul de Mijloc, pe care Omul ca fiul al Cerului 
a avut-o acum multe evuri, prin care se poate realiza 
nuntirea dintre copii Cerului și făpturile Mamei Pământ. 
În acest tărâm Mama Pământ a creat făpturi pe măsura 
copiilor. Trupuri cu care ei să se împreuneze și să le 
locuiască. Prin ele se pot ei bucura mai deplin de acest 
tărâm atât de gustos. Impreunarea dintre copiii Cerului și 
trupuri este Nunta sacră a acestui tărâm - Erosul 
primordial dătător de viață. De aceea viața fără eros se 
ofilește. Și a făcut Mama Pământ trupurile ca niște mirese 
frumoase și pline de dragoste. Foarte fertile sunt ele, dar 
așteaptă ca sămânța Iubirii să fie sădită cu atenţie și 
fermitate în ele. Făpturile Mamei Pământ nu cunosc 
libertatea, dar cunosc respectul și nu suportă 
constrângerea. 


De aceea, iubirea copiilor Cerului este dorită în 
necondiționare. Atunci când trupurile/miresele sunt sădite 
de copii cu iubire și bucurie, acestea se dezvoltă, cresc în 
putere și lumină - înfloresc. Astfel rodul de dragoste se 
arată și se oferă spre a fi cules. Dar este ca acest rod de 

dragoste să fie oferit de copiii Cerului unul către altul, ca 
să fie dăruire și primire în împreună. 

Această împreunare este Nunta eternă, în care trupul este 
oferit celuilalt plin de rod. 


În acest al treilea tărâm venim pentru a învăţa această 
împreunare. Să primim și să dăruim. 

Ce să primim? 

Ce ni se dăruie. 

Ce să dăruim? 

Ce primim... 

Așa putem spune că avem viaţă în noi. Altfel, nevoia de a 
o poseda, de a o constrânge într-un fel, de a o ţine/deţine 
permanent în proprietate, o usucă, o omoară. 

Și așa a fost întocmit Pământul de Mijloc - parte masculină 
și parte feminină, care să se caute și împreună să se țină 
laolaltă - după felul Omului și Femeii." 


50. Despre eros 


Erosul este în acest Univers, pe acest Pământ forța ce îl 
ține, ce unește orice, ce dă viață - este forța 
gravitațională fundamentală. 

Contrariile, opusele sunt aparente. Diversitatea din acest 
univers este reprezentarea în infinitate a unicităţii din 
absolut. 

Sizigia este universală - yin și yang, masculinul și 
femininul întocmesc totul. 

Totul este constituit de Eros. 

Iar, sexualitatea este dansul erosului. 


Dansul sexual este povestea dinamicii dintre masculin și 
feminin. 

Spermatozoidul este reprezentarea la nivelul biologic a 
seminţei de iubire, a conștienţei, a sâmburelui din care 
iese rodul. 

Ovulul reprezintă germenele dragostei ce apare în căldura 
din adâncul pântecelui ogorului - ogorul Marii Mame. 
Ovulul este cel care primește, înghite spermatozoizii apți. 
Ceilalți devin mucus hrănitor și protectiv în jurul celulei ou 
- deci cu rol asexuat. 


În lumea vie, la insecte este similar. Aici este regatul 
Reginei Mamă, Matca. Dominatorul este femela. Cea care 
face regulile și conduce. Masculii, trântorii, sunt utilizați, 
supți la propriu de sămânță după care sunt devorați ca 
hrană sau omorâţi sau alungați. 

Ceilalți indivizi din stup sau mușuroi sunt menținuțţi la 
nivel asexuat. Niciunul nu contează ca individ, ci grupul. 
Aceeași rațiune este și în cadrul comunității de celule 
dintr-un organism oarecare. Fiecare celulă colaborează 
pentru comunitate. Un dezechilibru din cauze oarecare în 
sens contrar (individualism) poate conduce la 
competiționare și în final la disoluția comunităţii de celule, 
a organismului. 

Aici se afla arhetipul femelei devoratoare. Baba cloanța 
care mănâncă bărbații... 

La păsări și pești lucrurile stau altfel. Aici apare violul 
masculin. Masculul aleargă femelele până le prinde și le 
fecundează. Este o probă de putere, de competenţă a 
genei bune care merită să se înmulțească, pentru că violul 
reușit este testul de putere în a supraviețui. Deci, apare 
testul masculinității ca selecție a caracteristicilor cele mai 
bune ale speciei. Rațiunea este tot feminină. Într un fel, 
ea alege. Mai clar, tot la pești și păsări, atunci când 
strategia de selecție a masculului este prin paradă - 
coloratură și dans (și la pești și la păsări) sau prin triluri 
(doar la păsări). Deci masculii intră într-o competiţie de 

prestație. Masculul are nevoie să impresioneze prin 
"competenţe" pentru a fi ales. 


La mamifere, însă, s-a dezvoltat o combinaţie între cele 
două strategii de la pești și păsări. 

Violul femelei se transformă într-o agresivitate împotriva 
competitorului mascul. Nu mai epatează cu penajul și trilul 
său, ci îl atacă în luptă pentru a-l elimina. 

Într-un fel, la mamifere, competiția masculină încearcă să 
constrângă, să limiteze opțiunile de alegere pentru 
femelă. Doar învingătorul rămâne singura opțiune, pentru 
că doar acesta îi mai stă în față. Restul, sunt morți sau 
alungați. Această competiție, acest război atroce și mortal 
de multe ori se desfășoară nu doar la nivelul macro al 
indivizilor, ci și între spermatozoizii diferiților indivizi, 
atunci când aceștia se află în același loc. Se ucid unii pe 
alții, iar cei rămași sunt singurii care au șansa să 
fecundeze ovulul. 

La multe specii de mamifere, precum și la oameni s-au 
dezvoltat diferite metode pentru a preîntâmpina această 
competiție a spermatozoizilor. La canine, "penis captivus" 
pare a fi o astfel de metodă eficientă. La oameni, însă, s- 
au dezvoltat strategii și reguli simbolice de selecție, care 
variază ca formă de la o cultură la alta. Acestea au rostul 
de a înlocui nu doar competiția aleatoare a 
spermatozoizilor, ci și lupta arbitrară bazată pe forța 
fizică. Forţa fizică, abilitățile de luptă și învingerea într-o 
astfel de competiţie sunt de cele mai multe ori daturi 
naturale și/sau factori incontrolabili. Deci, nevoia de a 
controla aceste tendinţe a condus la cultivarea unor valori 
care să le contracareze. Valori și practici cu semnificație 
morală, simbolică. Și, pentru că oamenii tind să se 
asocieze în grupuri mari, la acest nivel își fac apariția 
practici similare insectelor. Practici de reglementare și 
control a tendinţelor naturale de specie. Se civilizează prin 
etică și estetică. La baza civilizației stă nevoia de 

siguranţă, de a controla, de a reglementa, de a pune limite 
diferențelor naturale dintre indivizi, cum ar fi aptitudinile 
psihofizice înnăscute (deci naturale), în vederea 
democratizării acestora. Democratizarea, care de multe 
ori poate lua la extrem o uniformizare colectivistă de tip 
stup, procedează prin compensare simbolică. Dar ca 
aceasta să aibă eficiență, este necesar un lung proces de 
educare, de cultivare a unei lumi valorice (deci simbolice) 
care să poată deveni factor și vector de atracție. Astfel, 
cultura, ideologia, viața simbolică în general se constituie 
ca o contrapondere la lumea instinctelor de specie. 

Pentru mamifere, însă, ceea ce contează este puterea 
fizică și abilităţile de luptă și de obţinere a hranei. În 
lumea mamiferelor acestea asigură protecție în vederea 
supraviețuirii sau abilități pentru obținerea hranei. 


Majoritatea femeilor (deci la nivel uman) sunt atrase de 
acest arhetip mamifer. Între timp, rolul puterii fizice a fost 
luat de cel de reușită economică, socială etc. Dar 
reprezintă același lucru - siguranța oferită de accesul la 
resurse și protecție. Asta atrage și excită majoritatea 
femeilor umane. De exemplu, un bărbat independent 
(social-economic și emoţional) și stăpân pe sine 
(încrezător în dotări înnăscute sau dobândite), atrage în 
sensul ăsta. Este o atitudine care atrage mai mult decât 
caracteristicile antropometrice... 


Deci, la nivel mamifer, bărbatul este bine să fie dominator, 
la nivel "păsăresc" - epatare, fălire, la nivel "peștesc" — 
violatorul. La nivel de insectă, bărbatul trebuie să fie util, 
iar din punct de vedere sexual, pasiv pentru ca femeia 
insectă să îl poată "devora". În acest caz, bărbatul pasiv, 
poate căuta tipul milf sau matură, o mare mamă. Dar 
poate da peste baba cloanța... 

La nivel uman, apare și o tendință nouă. Femeile nimfe și 
bărbații adonis. Adică inutilitatea din perspectiva rațiunilor 

de specie. E căutată frumuseţea (inutilul absolut). La nivel 
senzitiv aceasta este senzualitate. Vizual, sunt proporțiile. 
Auditiv, timbrul vocii. Olfactiv, parfumul, mirosul 
specific... gustul plăcut. Ritmul... 

Plăcerea este inutilă. Aici, ea este căutată. Spre deosebire 
de strategiile din lumea animală, care pot fi detectate de 
la distanță sau prin act, plăcerile umane nu pot fi 
detectate de la distanță decât prin văz și eventual auz. 
Deci, ca acestea să se constituie în factori de atracţie, 
necesită apropiere și timp. 

Doar vizualul, înfățișarea este certă. De aceea civilizațiile 
sunt bazate pe vizual... și secundar auditiv. Dar acestea 
nu garantează celelalte caracteristici. Necesită mult curaj 
în asumarea riscurilor de a explora. Mult dans pentru a 
intra în ritm, pentru a te coordona în simfonia celorlalte 
simţuri. Erosul tipic uman este sinergic, deci simfonic. Se 
tinde către împlinirea tuturor simțurilor. Nu în mod egal, 
ci după prioritizarea acestora la fiecare în parte. 


La nivel uman se întâlnesc tipologii variate. Adică acest 
"tip" uman, liber de necesitate, este influenţat, 
determinat, străbătut în proporții diferite de "atavismele" 
din lumea vie. Procentul cel mai mare îl constituie tipul 
mamifer, dar se întâlnesc toate. 


Tipul uman este mai liber de determinism, de necesitate, 
de utilitate - el este irațional, dar mai conștient. Tipurile 
mamifer, insectă etc. sunt raționale, dar 
inconștiente/subconștiente - au putere de instincte, se 
manifestă ca impulsuri. De aceea, ele se constituie în 
dependențe, în condiţionări, manifestate sub forma unor 
preferințe mai mult sau mai puţin fixe. Ele sunt 
condiționări excitaționale d.p.d.v. sexual. Dacă acestea nu 
sunt îndeplinite, nu poate avea loc actul sexual sau acesta 
este nesatisfăcător, producând frustrare. 

Traumele din istoria de viață pot juca un rol de declanșare, 
accentuare a acestor tipuri animaliere, mai ales prin 
anxietate. Pentru că anxietatea ajunge la baza instinctului 
de supraviețuire. Instinct în care sălășluiesc aceste variate 
strategii de supraviețuire, ca arhetipuri în lumea vie. Adică 
se accesează inconștientul colectiv. Stratul cel mai 
superficial al acestuia este inconștientul de specie, iar cel 
mai profund este cel al lumii vii în genere. 


Deci, în funcție de profunzimea traumei, adică la ce nivel 
de adâncime a putut ajunge, se accesează și tipul de 
supraviețuire, precum și cel erotic-sexual. Pentru că sex- 
erosul are și rolul de anxiolitic natural. 

Adică, dacă trauma este foarte profundă se accesează 
tipul de supraviețuire mai "primar". In acest fel, apar și 
tipuri de preferință erotico-sexuale de tipul respectiv - tip 
insectă, tip pasăre etc. în activitatea sexuală. Sau 
elemente ale acestora. Le putem denumi deviații sexuale 
dacă le raportăm la anumite norme convenţionale... 


Într-un fel, profunzimea traumei, poate evoca din 
profunzimea inconștientului colectiv, instinctual, strategii 
primare de supraviețuire și deci sexual-erotice (așa-zis 
deviante). Instinctul de supraviețuire și cel sexual sunt 
împreună în chakra Muladhara. Cel de reproducere este în 
Swadhisthana, deci în a doua. Oricum, amândouă sunt 
chakre ale biosului... 

De exemplu, cei care deţin controlul în afara cuplului, care 
sunt stăpâni, care dețin controlul social-profesional- 
economic (dominatori) tind să cedeze controlul în cuplu. 
Devin submisivi, dominați. E ca o descărcare, ușurare, 
cedare a controlului... ce-i poate conduce către relaxare, 
orgasm. Orgasmul, cel puțin la femei, este legat de 
cedarea controlului, de vulnerabilitate, de a fi pradă, de a 
se pierde pe sine... 

Dar asta presupune încredințare condiționată în celălalt. 

În brațele cui mă arunc? 

Mă poate ţine? 

E în stare să mă țină? 

Poate duce? 

El sare cu parașuta. Ea sare fără parașută, dar se prinde 
de gâtul lui. 

Situația inversă este mai rară... doar dacă cea cu parașuta 
este mama și el copilul... 

Dar dacă el sare fără parașută sau nu are încredere în 
parașută, adică nu se bazează pe o structură care-l poate 
susține, femeia are o reticență în a se arunca în brațele lui 
și a se prinde de gâtul lui, pentru că nu simte că ţine... 


Este adevărat că senzualismul, atunci când devine un scop 
în sine, conduce la decadenţă, la resimţirea de artificial, 
de lipsă de sens. Depărtarea prea mare de rădăcinile 
instictuale la civilizațiile "rafinate", adică vârstnice, 
conduce la un sentiment de pierdere a sensului, la 
deșertăciune, la căutarea din ce în ce mai mare a 
senzațţiilor intense, la substanțe și practici care să 
provoace eventual senzaţii din ce în ce mai mari - la 
dependenţă. La extrem, libertatea senzualismului de 
rațiunile biosului conduce paradoxal la dependenţă. 


Omul merge ca pe sârmă între cele două extreme. La fel 
și civilizația pe care o creează inevitabil prin actul și 
semioza practicată la nivel concret sau simbolic în mod 
cotidian. 

Tragismul ființei umane constă în faptul că el se situează 
între bios și spirit, între necesitate și libertate. 
Îndepărtarea și apropierea prea mare de una sau alta 
conduce inevitabil la pierdere... 

Integrarea amândurora este calea omului. Omul este ca 
un trunchi de pom care unește pământul cu cerul prin 
rădăcinile și ramurile sale. El este un pod... 

51. Despre iubirea/dragostea (ne)condiţionată 


Oamenii definesc iubirea, dragostea necondiționată prin a 
face și a avea. Consideră că cineva îi iubește 
necondiționat, atunci când acesta face/le dă ce vor ei, cum 
vor ei, când vor ei, ce/cum/când doresc, ce/cum/când le 
place. 


Definiția aceasta arată mai degrabă raporturile de putere 
între ceea ce putem numi un stăpân absolut și un sclav 
absolut. Ea definește de fapt puterea, nu dragostea, nu 
iubirea. Această definiție anulează în totalitate libertatea. 
Orice iz de libertate este considerat un atac la acest tip de 
iubire. 

Cel care "iubește" în acest fel nu trebuie să fie liber. Acest 
lucru este un pericol la adresa acestei iubiri, surpă 
"puterea iubirii". El trebuie să fie supus. De aceea, 
stăpânul are grijă să creeze dependențe, adică nelibertăţi 
pentru a-și asigura puterea asupra "iubitorului"”. Acesta nu 
trebuie să cârtească în fața stăpânului, pentru că ar fi o 
dovadă de neiubire. Sintagma lui Augustin "iubește și fă 
ce vrei" este considerată o erezie. "Iubitorul" nu face ce 
vrea el, ci ce vrea/dorește/îi place iubitului, stăpânului 
(reprezentat de un om, o pisică sau un zeu). 


Sună foarte romantic expresia "ești stăpânul/stăpâna 
inimii mele", dar arată un raport de putere. "Iubitorul" nu 
poate trăi fără cel iubit. Fără stăpân, viața însăși îi este 
pusă în pericol. Devine o problemă de supravieţuire. 
Satisfacerea cerințelor, voii, dorințelor, plăcerilor 
stăpânului sunt vitale pentru "iubitor", ar fi în pericol de 
moarte dacă nu le-ar asigura, ar fi în pericol de anihilare. 
Fericirea, mulțumirea stăpânului devine astfel scopul în 
viață. Acest scop, este un scop care vizează 

supraviețuirea - fericirea stăpânului, celui "iubit" mă ţine 
în viață. 


Cel care este "iubit" în acest fel, consideră orice abatere, 
orice  cârteală din partea  "iubitorului" ca pe o 
constrângere, limitare a puterii sale, ca pe un afront la 
statutul său de iubit/stăpân - "dacă mă iubești, faci asta, 
dacă nu faci, înseamnă că nu mă iubești". Orice libertate 
a "iubitorului" este considerată o răzmeriță care necesită 
reprimare în fașă. Pedeapsa trebuie să fie pe măsură, 
"iubitorul", sclavul trebuie crucificat. "Iubitorul" trebuie să 
se învețe minte. Ce trebuie el să-și amintească? Că nu 
poate trăi fără stăpân. De aceea, stăpânul, cel "iubit" îl 
amenință pe sclav, pe "iubitor' cu abandonul, cu 
separarea, cu îndepărtarea, cu moartea... 


Definiția de mai sus arată o codependenţă, nu dragoste 
necondiționată. În ea "iubitorul" îi cere cu disperare celui 
"iubit" să stea cu el. Face orice pentru asta. Cel "iubit" 
cere în schimbul acestui lucru supunere totală. Această 
dinamică creionată romantic în cultură stă ca un liant sau 
ghimpe în toate relațiile umane. Această reprezentare 
culturală a "dragostei necondiționate" este sursă de 
conflict, de dependențe, sursă de suferințe legate de 
neîmplinire în iubire... În această definiţie se arată că și 
sclavul și stăpânul condiţionează. "Ce faci tu pentru 
mine?", întreabă stăpânul, "uite câte am făcut eu pentru 
tine!", reproșează sclavul. În dinamica relațională rolurile 
de stăpân și sclav pot fi asumate și jucate succesiv de 
protagoniști. 


Dragostea necondiționată este dragostea care nu 
condiționează prin nimic, deci care nu face nimic pentru a 
determina ceva, inclusiv dragostea celuilalt, altfel ar fi 
condiționată, pentru că ar condiționa, ar determina. 
Dragostea necondiționată lasă liber și este liberă în raport 

cu orice și ori-cine. Nu este dovedibilă prin ceva, dar se 
poate arăta prin orice, paradoxal, chiar prin nimic. Nu cere 
la schimb nimic și poate oferi totul, dar poate să nu ofere 
nimic. Esența dragostei necondiționate înseamnă 
prezenţă - sunt acum aici cu tine. Pot să fac ceva sau nu 
din ce vreau eu sau ce vrei tu, dar acest fapt nu determină 
dragostea, ci este doar libertatea de alegere pe care o 
asigură această dragoste. Câtă vreme te iubesc, fac ce 
vreau, fără grija de a mă face iubit/ă. Nu mă interesează 
lucrul acesta. Dacă este, e bine, dacă nu, iarăși bine. 
Iubirea mea pentru tine îmi este suficientă. În ce constă 
asta? Aceasta s-ar exprima cel mai aproape în "este 
suficient că ești", "este bine că ești". Atât. Orice altceva 
este pe deasupra. E bonus. Nu este condiționat prin a face 
și a avea de definiţia iubirii necondiționate. 


Oamenii însă nu vor această iubire necondiționată. Le este 
insuficientă. În plus, nu le garantează nimic. Garanţia ar 
însemna anularea libertății și astfel a iubirii 
necondiționate. Oamenii vor garanţie, siguranţă, nu iubire 
necondiționată, adică liberă. 


Schopenhauer spunea că natura apelează la șmecheria, 
înșelăciunea asta cu  îndrăgostirea, cu dragostea 
romantică și o menţine suficient cât să asigure 
perpetuarea speciei. În îndrăgostire protagoniștii simt că 
nu pot trăi unul fără celălalt. Asta îi face să facă orice 
pentru a supraviețui. Deci, șmecheria naturii constă în a 
stimula instinctul de conservare, de supravieţuire pentru 
a lucra în vederea perpetuării, reproducerii. 


De aceea, în starea de îndrăgostire omul resimte în corp 
aceleași senzaţii ca în atacul de panică, atunci când este 
separat de celălalt. Astfel, el ar face orice, ar fi în stare să 
renunţe la orice pentru a fi cu celălalt. E o chestiune de 

supraviețuire permanentă, un atac de panică constant, 
dar gratificat de întâlnirile dintre cei doi. 

Fără această înșelăciune, instinctul de supravieţuire se 
opune celui de reproducere. Momentul sexual, al copulării 
este cel mai vulnerabil moment din viața fiinţelor, 
indiferent de specie. 

În acel moment, ființa este expusă în totalitate atacului, 
uită de orice apărare. La nivel biologic, protagoniștii 
actului sexual, al fecundării, întâlnirea dintre ovul și 
spermatozoid înseamnă moartea acestora în vederea 
nașterii, creației a altceva din "dăruirea", moartea lor. 
Deci, în esenţa ei biologică sexualitatea are un "obiectiv" 
opus instinctului de supraviețuire. Cu alte cuvinte, la nivel 
uman, trans-biologic, trans-psihic, sexualitatea capătă 
aspectul spiritual al trăirii în vulnerabilitate, în curajul de 
a trăi fără garanţie și siguranţă. 


Când acest lucru este determinat de atracția sexuală la 
nivel biologic, se arată la nivel psihic în starea de 
îndrăgostire, care este o stare de captivitate, absolut 
determinată natural. Când acest lucru este, însă, o 
alegere de a nu trăi în certitudine și siguranță absolute, 
atunci poate avea loc iubirea, dragostea în 
necondiționarea instinctului de supraviețuire. Intotdeauna 
condiționarea este a instinctului de supravieţuire, care la 
nivelul psihicului se arată în rațiuni de siguranţă, în 
certitudini, în diverse apărări, toate acestea axate pe a 
face și a avea. De aceea, este țintită puterea de a face și 
a dobândi, a avea ceea ce este considerat că aduce 
siguranță. 


Deci, definiția socială a iubirii necondiționate este 
supunerea totală față de cel iubit, fie acesta un om, o idee, 
o țară etc. Ea este încurajată ca virtute, ca fidelitate, 
responsabilitate, angajament etc.  Îndrăgostirea, cu 
determinanții ei biologici care surpă rațiunea bunului simț 

dependent întotdeauna de instinctul de supravieţuire, a 
fost mai mereu văzută ca periculoasă de rațiunile sociale. 
Raţiunile sociale sunt rațiuni ale instinctului de 
conservare, de supraviețuire - de protecție. De aceea 
dragostea romantică a fost exilată în afara instituțiilor 
sociale, precum căsătoria, fiind considerată mai mult sau 
mai puțin o dragoste nebună, iraţională, periculoasă 
pentru stabilitatea socială, pentru ordinea socială, pentru 
siguranța socială. 


Până în secolul XIX, doar povestea "Nala și Damayanti" 
din Mahabharata a reprezentat singura poveste 
reprezentativă pentru iubirea necondiționată. Și chiar și 
după această perioadă ea a stat ca model de dragoste 
necondiționată alături de cea romantică. Acum se vrea un 
fel de struțocămilă a dragostei, un fel de "și cu sula-n cur 
și cu sufletul în rai", o dragoste de trei într-unu, care să 
ofere și siguranța cerută de instinctul de supraviețuire și 
atracția pasională a  îndrăgostirii dată de "chimia" 
biologică pictată în romantism și libertatea necondiţionării 
pe care o vede eronat în lipsa de constrângere. 


Problema în această așteptare de tip ghiveci constă în 
faptul că unele elemente se află în conflict. Siguranţa intră 
în conflict cu îndrăgostirea. Cu cât se mărește siguranța, 
cu atât scade atracţia în îndrăgostire. Cu cât crește 
siguranța, cu atât scade sentimentul de libertate, de 
necondiționare. Și invers, cu cât se intensifică starea de 
îndrăgostire creste senzația de nesiguranţă. Între atracția 
pasională determinată de chimia  biologicului și 
necondiţionarea spirituală exista doar o relație de 
asumare, acceptare, integrare și transcendere. 
Libertatea necondiționării nu sufocă atracția biologicului, 
pentru că nu favorizează instinctul de supravieţuire, nu 
constrânge. 

Nu poţi să te dărui și în același timp să te simţi în 
siguranță, să nu te pierzi. Orgasmul înseamnă pierdere de 
sine, "la petite mort". Majoritatea oamenilor vrea să aibă 
orgasm în siguranță. Este o contradicţie în termeni. 
Majoritatea oamenilor vrea să simtă că trăiește, să se 
simtă surprinsă de viață, să se simtă îndrăgostită de 
propria viață, dar în același timp să aibă certitudini, să se 
simtă în deplină siguranţă. 

Cumva, chestia asta "dă cu virgulă", în sensul că se cere, 
se așteaptă imposibilul. 


Descriind dragostea necondiționată în termeni de putere 
(stăpân-sclav) și/sau negustorești, este firesc ca oamenii 
să prefere să fie iubiți în loc să iubească. Rămân cu 
impresia că primesc, că dobândesc ceva, nu pierd nimic. 
Conform definiției, când iubești ești sclav, slab, dai, pierzi, 
ești vulnerabil și alte chestii legate de rațiuni negustorești 
și de supravieţuire. 


Când ești iubit și ai grijă să nu iubești, păstrezi statutul de 
stăpân și ți se fac toate poftele de sclavul achiziționat și 
ținut bine în frâu. Stăpânul este cel iubit, deșteptul care a 
câștigat lozul, sclavul fiind cel care iubește, fraierul care 
pierde. Astea sunt credințele despre dragoste într-o 
societate de negustori, axată pe resurse. 


Problema stăpânului este că are multe de pierdut și stă 
mereu cu grija că le poate pierde. Stă mereu în anxietate. 
Dacă i le fură, dacă i le ia cineva? Dacă celălalt devine 
independent? Cumva, plătește ce are, ce dobândeşte. 


Sclavul, trebuie să facă mereu față cerințelor stăpânului, 
nemulțumirilor sale. Nu este ușor să mulţumești deplin pe 
cineva. De fapt, este imposibil. De aceea, sclavul este 
nevoit să trăiască cu sentimentul că este insuficient. Tot 
ce face nu este îndeajuns pentru a se ridica la nivelul 

așteptărilor stăpânului, la a se face iubit de acesta. 
Trebuie să trăiască cu neputinţa de a se face iubit. El crede 
săracul că se poate face iubit. 


Nici Dumnezeu nu se poate face iubit. Dovezile sunt cu 
nemiluita. Dar omul speră... degeaba. Dar nu are altceva, 
decât ce face și ce dă ca să obțină ce are cel căruia el îi 
dă. 


Oare asta vrea cu adevărat? 
Oricum, crede că asta vrea. Că așa va fi mulțumit, fericit. 


Ideea este că și sclavul și stăpânul vor să se simtă în 
siguranță. De aceea, niciunul nu este liber și fuge de 
libertatea asta foarte periculoasă pentru supraviețuire. 
Fuge de și se împotrivește și libertății sale și a celuilalt. In 
același timp se plânge de constrângeri - stăpânul de 
responsabilitate, sclavul de povară. 

Atâta vreme cât oamenii vor siguranţă, ei vor vrea/dori 
putere de a face și a avea, nu vor dori dragoste 
necondiționată ci mai degrabă supunere necondiționată. 
Când dă peste ei așa ceva, nu o recunosc. Chiar le este 
frică de ea. Nu oferă siguranță, pentru că fiind 
necondiționată, nu o pot controla, determina. Și atunci fie 
fug de ea spunând că asta nu este dragoste, fie o vor strivi 
încercând să o determine, să o facă sigură. 


De aceea vindecarea, adică trăirea liberă a vieţii, bucuria 
că suntem nu stă în a fi iubiți, chiar necondiționat, ci în a 
fi noi cei care iubim necondiționat. Doar în felul acesta, 
când nu mai stăm cu grija de a ne face iubiți sau de a 
menține iubirea celuilalt, de a îl mulțumi, de a face pe 
dracu'n patru să fim suficienţi, vom simți că e suficient că 
suntem și vom trăi cu bucurie. Bucuria este adevărata 
chemare, întâmpinare a iubirii şi dragostei - să fie, să 
curgă libere prin noi. 

52. Despre putere 


Vrem să putem pentru că vrem să înfăptuim, să creăm, 
să stăpânim. 


Putere - faptul de a putea; posibilitatea de a face (a 
acționa, a realiza, a înfăptui) ceva. 


A stăpâni - a deține (a avea), a cunoaște, a poseda. 


A însuși, a face ceva străin, necunoscut al său. 
Cunoașterea este o însușire, o luare în posesie de 
cunoștințe. 

A gusta este, de asemenea, o cunoaștere. Spre deosebire 
de adulmecare unde cunoașterea nu afectează lucrul de 
cunoscut, gustarea este violentă prin mușcătură, modifică 
lucrul de cunoscut. 

Pofta de a mușca este generată de posesie, de nevoia de 
a înghiţi, de a însuși ceva pentru a produce schimbare -— 
pentru a crește. Gustarea este un act creativ (care 
produce schimbare) violent. Pofta de viață este pofta de a 
gusta, de a mușca din ce atrage, de a înghiţi și astfel a 
face al său, a însuși. De aceea, ce considerăm al nostru 
(proprium-ul, însumi-ul) este ce am înghiţit fizic, moral, 
intelectual, comportamental etc. Este cantitativ... 

Câte cunoștințe avem? 

Câte experiențe avem? 

Câte realizări?... 

Prin asta creștem, ne dezvoltăm, ne mărim fie fizic, fie 
intelectual, fie social, profesional, spiritual... 

Creștem în putere... 


În actul pro-creativ sexual se petrece un viol reciproc. Fie 
la nivelul pasionalității umane, fie la nivelul fertilizării 
biologice se petrece o dublă crimă. La nivel biologic, 
spermatozoidul înjunghie, străpunge, penetrează, iar 

ovulul se înfruptă, înghite pe de-a-ntregul spermatozoidul 
ucigaș. Ambii mor într-o moarte sacrificială de sine pentru 
a crea alt-ceva. 

Este ucidere și sinucidere... 


La nivelul pasionalității umane se petrece ceva similar. 
Bărbatul poftește să străpungă, iar femeia să muște, să 
înghită. Ambii se înfruptă în felul lor unul din celălalt — se 
cunosc, se însușesc, se posedă, se au... 

Sentimentul de pierdere de sine în actul ucigaș-sinucigaș 
erotic poate "stimula" o contraforță în instinctul de 
conservare - acela de a refuza creaţia, noul, a apăra 
statu-quo-ul, adică reacţia de frică. 


Frica este moartea pasiunii, a creaţiei, a germinării vieții... 


Când femeia spune "iubitule, fă ce vrei cu mine...", ea este 
dispusă sacrificiului, dispusă să fie ucisă. Când încearcă 
să-și prezerve "identitatea" (însușitatea), atunci ea nu se 
lasă ucisă și erotismul se diminuează sau dispare, pentru 
că ea nu se mai "dă" toată... 

Când bărbatul este în control, în frică, când în actul erotic 
el protejează ceva (fie al său, fie al femeii), atunci femeia 
spune "simt că te aperi, că nu ești în întregime cu mine, 
că nu mi te dai tot..." Nu-l mai simte atât de atractiv, de 
sexi... de pasional, de sinucigaș, de a se lăsa devorat. În 
aceste momente, femeia îi reproșează de obicei bărbatului 
că îi e frică să fie vulnerabil... Adică îi este frică de a fi 
ucis, de a muri, nu este dispus la jertfă, la sacrificiul 
creator. 


Creația, fie că este la nivel biologic, fie la nivelul 
pasionalității umane, fie că este la nivel cosmic (nașterea 
unei stele, de exemplu) este cataclismică - implică 
transformarea totală a actorilor implicaţi. 

De aceea, a nu fi dispus să mori, conduce la diminuarea 
sau pierderea totală a poftei de viață, care este pofta de 
a pro-crea, indiferent de nivelul la care și domeniul unde 
se produce. 


Curajul de a trăi, implică curajul de a muri. lar asta 
înseamnă putere, potență... 

Puterea de a face... ceva, a crea în plan secund, adică a 
transforma ceva în alt-ceva. A opera asupra a ce este, a 
modifica ce este, necesită o forță de opoziţie la ce este, o 
impunere, un viol. Prețul plătit este sacrificiul de sine și de 
altul/ceva - un act ucigaș-sinucigaș. 


Ambele tendințe - de a pro-crea (de a transforma, de a 
violenta ce este) și de a prezerva ce am (de a apăra ce 
am însușit - frică) - sunt ale biosului, ale chakrei 
Svadhishthana. Reflectarea acestora în planul egoului, al 
chakrei  Manipura, reprezintă "programe de trăire" 
succesive sau conflictuale de putere. In plan cultural- 
social acestea se arată în atitudinile clasicismului și 
romantismului. Clasicismul prezervă, este anxios și 
obsesional, conservator cu ce s-a achiziționat, reacționar, 
în timp ce romantismul este pasional, distrugător-creativ, 
profund transformator, progresiv. 


La nivel social-cultural, lupta pentru putere se desfășoară 
între aceste două tendințe. In acest context, puterea 
înseamnă, pe de o parte, a se opune schimbării (în cazul 
clasicismului/conservatorismului) și, pe de altă parte, a se 
opune statu-quo-ului (în cazul romantismului - a pro- 
crea, a transforma, a progresa...). 

Acestea două sunt forțe contrare ca sistola și diastola 
inimii — creează dinamică și la nivel individual și la nivel 
social-cultural - un ciclu spiralat ce face trimitere la o 
evoluție ciclică în spirală. Se arată ca o aparenţă de viață 

prin diferența creată de ritm, puls, prin syzygye, 
contrarii... 

Ceea ce se pierde în acest caz este actul creator primar -— 
trăirea. Acestea două sunt forțe, adică puteri de rang 
secund care necesită consum de energie, cheltuială de 
viață, sacrificiu de viață, moarte. 

Puterea nu cheltuie energie pentru că nu se opune. De 
exemplu, bucuria de ceea ce este, nu presupune o forțare, 
o cheltuială de energie, un sacrificiu. De aceea bucuria 
este creație de prim rang, fiind putere de prim rang. 
Astfel, bucuria este co-creare la ceea ce este și în raport 
cu ce/cine este. 


Ce este este Adevărul. 

incercarea de a modifica, de a transforma, de a aduce un 
aport personal (ego-tic) la creaţie este un act de forță, o 
creație de rang secund. 


A încerca să apăr ceea ce am luat ca al meu din ceea ce 
este, a încerca să îl dețin, să îl păstrez ca al meu, 
înseamnă să separ ceva ce nu poate fi separat - ceea ce 
este. Mă situez astfel în iluzia de a avea ceva al meu în 
mod sigur. Siguranţa, în felul ăsta, este în egală măsură 
anti-creație (prin menţinerea permanenţei) și anti-viață 
(prin apărarea a ce am crezut că iau ca al meu din ce 
este). Dar ce este al meu? Doar al meu? 


Adevărata putere este, deci, a mă bucura de ce este. Ea 
nu trebuie câștigată sau cucerită. Ea este doar sufocată 
de forțarea de a modifica ce este sau de a apăra ce cred 
că este al meu. 

Forțarea, încordarea, opunerea la ceea ce este, așa cum 
este sunt blocaje ale puterii, ale co-creaţiei — ale bucuriei. 


Forța este determinată de instincte... 

Puterea nu este determinată. Ea este liberă, ea izvorăște 
din libertate și respectă libertatea, nu impune nimic, nu 
schimbă nimic, nu apară nimic. Pentru ea, totul este bine 
așa cum este, prilej de bucurie... 


53. Despre dorinţa stăpânirii 


Oamenii vor să stăpânească, să fie stăpâni, dar nu își 
asumă responsabilitatea stăpânului, ci vor 
iresponsabilitatea sclavului. Adică ei vor ceva imposibil, un 
sclav stăpânitor. 

Ceea ce ei vor să stăpânească este ce gândesc, simt, 
doresc, vor, fac ceilalți. Ceva imposibil fără acordul 
acestora. Ei urăsc această libertate a acordului la ceilalți, 
iar la ei urăsc neputinţa de a determina, stăpâni asta. Nu 
acceptă deloc aceasta realitate. Ar vrea să aibă abilitățile 
manipulative perfecte pentru a determina. 

Câtă vreme își doresc asta, câtă vreme nu renunţă la asta, 
nu se schimbă nimic. 

Pe de altă parte, nu suportă la ceilalți o atitudine similară 
cu a lor, pentru că nu suferă constrângerile, își apără 
libertatea de. 


54. Despre puterea de a supune, a poseda, a realiza, 
a reuși 


Oamenii care vor să-și impună puterea, să supună voinţei 
lor voința celorlalți sau să supună realitatea au o 
iritabilitate crescută, o nervozitate la orice obstacol (real 
sau imaginar) care apare în calea realizării a ce 
intenționează. 

Starea de nervozitate este caracterizată de împotrivire. Ea 
"apare" atunci când ceva se opune intenţiei mele, când 
apare un obstacol. Nervozitatea este însă un efect. Cauza 

acesteia este mânia că ceva se opune intenției mele, 
planurilor mele. Ceea ce se opune sau îmi blochează 
planurile poate fi orice și oricine. Mânia generează o forță 
energetică/vitală destul de puternică pentru a mă opune 
obstacolului, pentru a-l dărâma, depăși, învinge. Pe 
parcursul acestui demers pot traversa perioade de 
așteptare și atunci apare nerăbdarea (anxietatea de 
așteptare) sau situații în care să existe riscul de a pierde 
ceva important, valoros pentru mine (anxietatea de 
pierdere, de regulă a suportului afectiv). Dacă apar 
blocaje mai mari sau chiar nereușite în a îndepărta 
obstacolul, pot resimțţi frustrare, furie, supărare. 

Dacă nu reușesc, dacă nereușita este clară și definitivă, 
atunci pot resimţi rușine (sunt defect, necorespunzător, 
insuficient, neputincios etc.) și/sau vinovăţie (nu am fost 
în stare, nu m-am luptat suficient). Dacă stau prea mult 
aici, mă duc prin resemnare în apatie/nepăsare pentru a 
mă apăra, a mă "salva" sau mă împotrivesc la rușine și 
vinovăție prin  zvârcolirea din suferință, prin 
autopedepsire. 

Dacă reușesc, atunci mă voi simți suficient, învingător, 
puternic, plin de forță, sigur pe mine, că dețin controlul 
etc. - sunt mândru de mine. Această stare de mândrie, de 
putere este trăită ca o beatitudine. Sunt plin de mine, 
trăiesc satisfacție deplină, dar aceasta nu durează. Ca 
orice drog, are efect de scurtă durată, apoi apare golul de 
satisfacție și evident frustrarea, care poate lua note de 
sevraj mai mari sau mai mici, în funcţie de intervalul de 
timp. De aceea, voi simţi impulsul, nevoia de încă o doză 
din drogul satisfacerii mândriei, puterii mele depline. 
Pentru asta am nevoie de încă un obstacol de trecut, de 
învins, de încă o provocare. Spun, în aceste momente, că 
am nevoie de stimuli, de stimulente, de provocări pentru 
a simţi că trăiesc, pentru a trăi acea stare de satisfacţie 
deplină. De aceea mă îndrept spre provocări, spre 
obstacole, poate și mai de netrecut, pentru a simţi o 

satisfacție mai mare, să iau o doză mai mare. Emoţiile 
antrenate în acest demers vor fi pe măsura provocării. 
Mânia, anxietatea de așteptare, cea de pierdere, 
frustrarea, furia, supărarea vor fi mai mari. 

În felul acesta toate aceste emoţii antrenate în acest 
demers (nervozitate/nerăbdare/anxietate de așteptare, 
anxietate de pierdere, frustrare/furie/supărare), de la 
mânie la satisfacție și mândrie sau rușine și vinovăţie, se 
clusterizează, adică fac parte din același tablou și tind să 
se evoce reciproc. Astfel, ele pot apărea, fie la dorinţa de 
putere, mândrie, satisfacție, fie la frica de rușine și/sau 
vinovăție. Se setează astfel o dependenţă de elementele 
întâlnite în proces, cum ar fi frica de așteptare sau cea de 
pierdere, frustrarea, furia, supărarea. Pot, în acest fel 
impropriu, să am tendinţa să fiu supărat, ca și când 
supărarea în sine poate să-mi aducă rezultatul dorit — 
satisfacția reușitei. Sau pot să înclin predilect către furie, 
sau mânie sau anxietate ca mijloace de a determina 
obținerea drogului. În felul ăsta confund inconștient 
aceste stări, emoţii adiacente demersului, procesului de 
realizare a reușitei cu mijloacele eficiente de a îl atinge. Și 
asta din simplul motiv că ele fac parte emoțional din 
proces. Unii se blochează într-una sau două, alţii le evocă 
pe toate deodată sau pe rând. Oricum ele apar în mod 
firesc în acest proces. 


Energiile organice solicitate în acest proces sunt cele ale 
splinei în cazul mâniei, cele ale stomacului în cazul 
anxietății de așteptare, nerăbdării/nervozităţii, cele 
pancreatice în cazul anxietății de pierdere, cele ale 
ficatului în cazul frustrării, furiei, supărării. Epuizarea 
energiilor vitale este destul de mare, dar voi considera că 
merită efortul pentru beatitudinea, satisfacția dată de 
reușită, de obținerea drogului și a efectului acestuia. După 
ce simt asta, o iau de la capăt... 

În cazul cel mai bun, al reușitei, emoţiile (energiile) 
implicate în proces sunt mânie, anxietate de așteptare 
și/sau de pierdere, frustrare/dorință intensă, furie, 
supărare și mândrie/orgoliu. 

În cazul nereușitei, sunt aceleași emoţii implicate cu 
excepția mândriei/orgoliului, la care se adaugă rușinea și 
vinovăția, apoi apatia sau suferința/durerea după caz. 


Se poate observa, că energiile implicate aici sunt energii 
(emoții) numite de Hawkins energii care nu susțin viața 
sau antiviață (adică acestea sunt sub nivelul 200 pe Scala 
conștiinței de la 1 la 1000 elaborată de el). În cazul 
reușitei sunt energii de la 100 (frică) la 175 
(orgoliu/mândrie), iar în cazul nereușitei se poate cobori 
până la rușine și vinovăţie (20, 30). 

Cele de la 100 la 175 reprezintă motorul social al 
realizărilor, reușitelor sociale, iar sub acestea (de la 20 la 
85) cele de inadaptare socială, de ratare socială, de 
dezechilibru, de tulburare. Primele sunt în acord cu 
valorile sociale, chiar dacă sunt în dezacord cu propria 
ființă, cu propria viață, în timp ce ultimele sunt în 
dezacord cu standardele sociale, dar nu sunt în acord cu 
propria ființă, ba chiar în conflict. Ceea ce înseamnă că 
riscul de psihoză sau de comportamente antisociale ca 
reacție de de-compensare este maxim la acest nivel, chiar 
dacă nu obligatoriu. 

La nivelul aflat între 100 (frica) și 175 (orgoliul/mândria), 
între care se află dorinţa din lipsă (125) și frustrarea, furia 
și supărarea (150), putem vorbi de "compensare", adică 
satisfacţii care sunt în acord cu valorile sociale 
(considerate bune, chiar de dorit, utile de către societate), 
chiar dacă sunt în dezacord puternic cu propria ființă, cu 
propria viaţă și, astfel, pot scădea calitatea vieții sau pot 
produce daune sănătății fizice și psihice pe termen mediu 
și lung. Adică, se întâmplă ce se întâmplă în cazul oricărui 
abuz îndelungat de droguri - apar efectele secundare în 

planul sănătăţii fizice și psihice, costul "beneficiilor" 
provocate de drog. 

Pe "bucla reușitelor, satisfacțiilor se alimentează egoul, 
crește mândria de sine, orgoliul. Dacă succesul "se ţine de 
mine", pot dezvolta o "mărinimie" de a îmi împrăștia 
"puterea" în mod imperialist, devin un erou civilizator, 
având tendinţa de a-mi "împărtăși" cu forța valorile care 
"uite ce bine mi-au prins". "Fă și tu ca mine, să vezi ce 
bine o să-ți fie", "Eu nu-ţi vreau decât binele, de ce te 
împotrivești?" sunt câteva expresii care arată intenția mea 
bună. Intenţia mea de bine este atât de intensă (pe 
măsura mândriei, valorii mele personale), încât ţi-o bag 
pe gât cu forța, te salvez, te mântuiesc împotriva dorinţei 
tale. Pe scala conștiinței depășesc satisfacția "egoistă" de 
la nivelul 175 și intru în ceea ce social se denumește 
"altruism" și anume la impunerea cu forța a propriilor 
valori ca fiind bune pentru alții (190 - 199 conform 
evaluării lui Hawkins). Istoric, toate imperiile civilizatoare 
și "salvatoare/mântuitoare" sunt expresia socială a binelui 
cu forța. 


Omul ispitit de plăcerea puterii (forței în terminologia lui 
Hawkins) se află într-o dilemă. Pe calea reușitelor, 
realizării puterii intră inevitabil în cercul vicios descris mai 
sus, în care este prins în trăirea emoțiilor de anxietate de 
așteptare sau pierdere, de dorință din lipsă, frustrare, 
furie, supărare (implicit mânie) de care devine dependent 
în a simţi că trăiește. Dacă nu reușește, cade în rușine și 
vinovăție, din care fuge prin apatie sau se luptă cu acestea 
prin durere și suferință (mânia și furia de sub nivelul 100), 
oricare din aceste "soluţii" putând fi o groapă fără scăpare, 
adică o blocare. Oricare din aceste "destinaţii" pot afecta 
toate celelalte dimensiuni ale ființei umane - reușita mai 
târziu, ratarea mai devreme. 

Soluţia acestei dileme se află doar în renunțarea la dorința 
de putere, de satisfacție, de mândrie, de acel "bine" dat 
de beatitudinea reușitei. Este greu, pentru că este o stare 
de bine percepută a fi accesibilă, dar și că ţine de mine, e 
realizarea mea. Apoi pot să și devin apostolul 
"metodei/metodelor" mele "ca să le fie bine și altora, nu 
doar mie". 


Întrebarea "cum de s-a ajuns aici?", reprezintă un truism, 
având în vedere mitul și cultul eroului salvator, civilizator 
în mai toate culturile. Deci este un arhetip ce ne "lucrează" 
subconștient/inconștient. Dar acesta nu acționează 
singur, ci este ajutat de practici educaționale. 

Cel puţin în cultura occidentală, există "bune practici" de 
educare, de antrenament în vederea reușitei. Problema nu 
sunt practicile în sine din punct de vedere tehnic, adică ce 
și cum anume să fac din punct de vedere operaţional 
pentru a realiza cutare lucru, ci motivația, adică "de ce să 
fac asta?" 


Dacă ceea ce fac este în vederea gratificării trebuințelor 
primare (legate de supraviețuire de regulă) și/sau pentru 
că îmi place să fac asta, că mă împlinește (trebuințele de 
autoactualizare, conform lui Maslow), atunci este mai greu 
să intru în cercurile vicioase descrise mai sus. 

Dar dacă, de exemplu, ceea ce fac este pentru a dobândi 
aprecierea din partea celorlalți, atunci riscul de a intra în 
captivitatea emoțiilor dăunătoare sănătăţii fizice și psihice 
este foarte mare, chiar asigurată. 

Dacă ceea ce fac ţțintește aprecierea de care se leagă 
valoarea mea, satisfacția mea, întregirea mea, puterea 
mea, atunci voi fi dependent de ce nu este în puterea mea, 
în cea mai mare măsură. 


Când suntem mici, suntem "dresați" în vederea utilității 
sociale, a valorizării puterii de a face, de a realiza prin 

retribuții de genul "bravo mămică, vezi că poţi!?", "Mânca- 
l-ar tata, ce băiat grozav, ce a făcut el...", "foarte bine ţi- 
a ieșit, sunt mândru/mândră de tine" sau blamaţi prin 
expresii de genul "Hai mă mamă, nici asta nu ești în stare? 
Tare mă dezamăgești...", "Eu nu știu ce să mai fac pentru 
tine și tu nu ești în stare de nimic. Ce o să faci în viață?", 
"Cine crezi că o să te țină așa bun de nimic? Trebuie să 
faci și tu ceva să meriți... altfel, nimeni n-o să te vrea, 
nimeni nu va sta așa cu tine..." etc. etc. 

În acest fel, se pictează puterea, priceperea de a face în 
termeni laudativi, iar lipsa de putere în termeni de rușine 
sau vinovăţie - "Așa ceva, nici măcar asta? Imi crapă 
obrazul de rușine..." Alteori, indiferența poate avea același 
efect, nu mai vorbesc aici de abuzuri motivate bine-nţeles 
de intenţii bune, de a scoate/face om din acel copil, 
indiferent ce ar însemna asta, dar de obicei un om realizat 
(definiția acestuia variază de la om la om sau de la cultură 
la cultură). De asemenea, acțiunea de în-rușinare (să-ţi 
fie rușine) sau de în-vinovățire (măcar dacă te-ai simți 
vinovat, de ce nu te simți vinovat pentru asta? etc.) 
creează mai târziu o îngrozitoare frică de rușine și o 
metodă de scăpare de aceasta prin vinovăţie, apoi de 
ispășire prin durere, suferință. Reușita noastră îi face pe 
părinți mândri de noi. Mândri de noi fiind, părinţii 
zâmbesc, ne laudă, ne apreciază, ne iau în braţe, ne 
acordă atenţie, ne pupă, ne mângâie etc. Atâtea gratificări 
ale nevoilor umane afective de a primi iubire, dragoste, la 
modul cel mai concret de a fi acceptați, primiţi, 
îmbrățișați, văzuți, ascultați, înţeleși... toate după merit... 
Ahaaa, deci eu am făcut asta. Este necesar doar să pot să 
fac ceva să realizez, să am reușite considerate utile, bune 
pentru alții, ca să merit, pentru a face să mai primesc 
asta. Pentru asta, trebuie să fiu în stare, să pot... 


Pe lângă plăcerea primară dată de actul de a supune, de 
a stăpâni ceva, pe care o are la bază, în spate, puterea 


213 


devine mijloc pentru a primi nesperatul premiu al 
dragostei, devenit astfel sperat prin putere. 

Plăcerea primară de a supune are legătură cu actul erotic 
de unire, de a face al meu, de a transcende, de devenire. 
În cazuri patologice, această putere se poate exprima prin 
actul de a ucide, de a lua viața cuiva - este resimţită ca 
puterea supremă, iar efectul erotic, de natură sexuală 
este pe măsură. In cazuri nepatologice (sau mai 
adaptative social), o astfel de plăcere este satisfăcută prin 
a mușca, a înghiţi, a devora, a digera, manifestate fie în 
comportamentul alimentar, fie în cel erotic, copulativ. 
Ambele situații ale puterii (plăcere primară sau mijloc de 
a obține aprecierea în vederea dobândirii, achiziţionării 
dragostei), la intensități ridicate, sunt semn de resimţire 
puternică a insuficienței de sine. Mă simt gol, slăbit și 
trebuie să mă umplu, să mă "întregesc", fie alimentar, fie 
sexual; nu mă simt întreg, am nevoie de a primi ce cred 
că mă împlinește, ce mă face întreg, suficient, iar pentru 
asta trebuie să dovedesc că merit. 


lată că puterea, putinţa este bună de avut. Când cele două 
valenţe ale ei se combină, plăcerea de a fi puternic este 
maximă, asigură satisfacție deplină, este drogul suprem. 
Iar atunci când nu o dobândesc, mă simt neputincios și 
cad în depresie - în rușine, vinovăţie și apoi în apatie sau 
durere adâncă și suferință din care cred că numai moartea 
mă mai salvează. 

Dacă pot, atunci mă simt îndreptăţit să primesc ce mi se 
cuvine - apreciere. Dar de cele mai multe ori nu primesc 
decât atât. Aprecierea este ca o notă luată la școală. Mă 
bucură pe moment, apoi urmează un mare gol, ca și la 
satisfacția răzbunării - tot o realizare, o reușită. 
Aprecierea este ca un salariu, ca o plată primită pe merit. 
Am fost prețuit la justa valoare, a fost meritat. Bun. Şi ce 
fac cu aprecierea? Ce fac cu banii primiți? Ce pot cumpăra 
cu ei? Eu vreau să cumpăr, să primesc în schimbul lor, pe 

baza lor (a aprecierii primite) dragoste, că așa am învățat 
când eram mic. Toată lumea mă apreciază pentru cât de 
grozav sunt, cât de putincios sunt. Sau poate nu toată 
lumea. Sunt unii care asociază aprecierea, recunoștința cu 
îndatorarea. Şi nimeni nu se simte bine cu povara 
îndatorării, trebuie să recunoaștem. Dar, chiar și cu 
apreciere totală, eu tot singur mă simt (ca orice om 
puternic, de!). Toţi îmi spun mulțumesc pentru asta sau 
pentru ailaltă. Mă tratează cu respect, cu politețe, cu 
deferență... Dar unde este dragostea? Unde este căldura? 
Eu vreau asta. Dau toată avuţia asta de apreciere pe ea. 
Există persoane care au nevoie de puterea mea și sunt 
dispuși să facă gesturi care să aducă a dragoste. Mă pot 
lua în braţe, mă pot pupa, mă pot mângâia... în schimbul 
puterii mele, priceperii mele, prețuirii, prețului... Dar parcă 
nu este adevărat. Mă pot îmbăta cu asta pe moment, ca 
atunci când mă duc la bordel și am senzația pe moment 
că sunt iubit datorită profesionalismului profesionistului, 
uitând unde sunt. Mai greu să-mi dau seama de asta în 
afara instituției bordelului, când această profesie este 
făcută de amatori, din pasiune sau din nevoie disperată. 
Cum pot distinge, când eu am atâta nevoie? De multe ori 
pot suspecta ca prostituție și o dragoste adevărată. Nu 
cred că ceva poate fi gratuit, ci doar după merit, pe plată, 
nu există decât prostituție de bună sau de proastă calitate 
- ca în orice profesie, meserie, ține de competenţă, de 
putut. Expresii care arată cerere sau cerșeală "eu fac 
atâtea pentru tine și tu nu mă iubești nici măcar puţin?" 
sau care arată reproșuri "nu mă iubești nici cât negru sub 
unghie, iar eu nu mai știu cum să..." sunt evidențe ale 
limitelor puterii de realizare de reușită în a dobândi 
dragostea - de fapt totala neputinţă a puterii... Sună 
paradoxal, dar este un fapt. In acest caz, frustrarea nu 
întârzie să apară, mai devreme sau mai târziu, chiar și la 
cei care au abilitatea de a se minți. 

Minciuna este doar cognitivă, de interpretare, pe când 
adevărul este palpabil, tine de simţire și astfel, are 
puterea evidenţei, iese la lumină. Poate să iasă la nivel 
corporal sau în simțire prin sentimentul de neîmplinire, 
prin lipsa bucuriei. In pofida apelului la veselire prin 
distracție cu sex, băutură și droguri, adâncirea în golul de 
sens va fi și mai mare - ceea ce va necesita mărirea dozei 
până la colaps. Sau, se va merge pe modul serios al 
satisfacției din realizări, dar și aici mărirea dozei duce la 
epuizare și de asemenea la colapsului sistemului psiho- 
fizic. Sănătatea psihică și fizică au de suferit în ambele 
situații pe termen mediu și lung. 


În domeniul relaţiilor, realizările sunt și mai dăunătoare, 
cu cât ele se camuflează în dorinţa de a fi bine, a menţine 
relația viabilă. Aici se merge pe prejudecăţi sau standarde 
culturale sau personale. Ca relația să fie bine, atunci 
trebuie ca sexul să fie cu frecvenţa cutare, să fie într-un 
anume fel, vacanţele să fie în număr de... pe an, în locurile 
cutare și să facem nu știu ce acolo pentru a ne simţi bine, 
altfel vor fi vacanțe ratate sau partide sexuale ratate, ceea 
ce va avea efect asupra relaţiei. 

Bine că numai relația are de suferit, nu și noi... 

Cel care face așa în relație, trăiește exact emoțiile pe care 
le-am enumerat (anxietate, enervare, nerăbdare, mânie, 
furie, supărare, frustrare...). Rezultatul este că celălalt 
simte aceste "vibrații". Vede că celălalt se străduie. 
Evident că-i pasă... de ceva. Poate de el, de relație, nu 
contează, se străduie, muncește, face ceva, nu stă. Îmi 
este greu să-i spun că mă tensionează, că nu-mi place 
deloc ce simt în preajma lui, atâta agresiune, atâta 
toxicitate. Imi găsesc inconștient ocazii să stau departe de 
el. Nu-mi place ce simt lângă el. Raţional nu-mi dau 
seama de ce, dar mă trezesc că-l evit. 

În familie, sărbătorile sunt importante. A face ca 
sărbătorile să fie reușite, trebuie să muncim, să ne spetim 
să iasă bine, altfel vom strica sărbătorile. Ne dăm peste 
cap pentru sărbători ca să iasă bine și în urma sacrificiului 
nostru vor ieși, iar noi vom fi satisfăcuți cu asta. Iată o 
reușită. Ce simţim? Bucurie în timpul sărbătorii? Nu. 
Epuizare și satisfacție că am terminat. Suntem mândri de 
noi pentru realizarea asta. Acum așteptăm să ne și 
bucurăm. Bun. Nu vine. Asta e. Bine că avem băutură și 
companie. Să ne veselim... că doar suntem în familie. 
Puterea nu poate aduce decât reușite. Reușitele, 
realizările nu aduc decât satisfacție în momentul finalizării 
(un fel de act ejaculator) și aprecieri. 


Aprecierile sunt sterile, nu produc nimic mai departe, nu 
au puterea de a furniza decât mândrie. Dar cum se spune, 
nu prea poți trăi cu asta, nu e nutritivă. Dacă eu fac ceva 
pentru cineva și la final primesc aprecieri de genul "cât 
ești de grozav, mii de mulțumiri, ce ne-am fi făcut dacă 
nu erai tu..." sunt minunate, dar mor de foame doar cu 
ele. Unde este bucata de pâine? Eu cu ce mă hrănesc? 
Unde este dragostea? 


Revenind la începutul discuţiei, amintesc că una dintre 
capcanele ce apar în demersul obținerii puterii de a face 
este substituirea de tip surogat a puterii cu emoțiile 
asociate. De exemplu, în anxietate, datorită încordării și 
vigilenţei, pot avea senzația de control și astfel de putere, 
în mânie, furie, enervare am o intensă senzație de 
energie, de vigoare și precizie, iar senzaţia că pot sfărâma 
lucruri, deci de putere, este foarte mare. Cu alte cuvinte, 
accesul direct la aceste emoții este o scurtătură pentru a 
avea senzația că pot, chiar în lipsa rezultatului obiectiv. 
Este suficient să mă enervez că nu iese cum vreau și mă 
simt puternic. Cam asta ar fi formula. De aici și tentația 
de a mă atașa de emoţii care simt că mă afectează, 

datorită acestui beneficiu. Rațional spun că aș vrea să nu 
mă mai enervez dar de fapt, asta dându-mi senzaţia de 
putere, mi-o provoc sau nu-i dau drumul când apare. Câtă 
vreme vreau să fiu puternic, să realizez, să pot... nu voi 
putea, de fapt nu voi vrea, dori la nivel emoţional să scap 
de niciuna dintre emoțiile asociate. Câtă vreme îmi doresc 
putere și faimă, nereușita îmi va aduce inevitabil rușinea 
și/sau vinovăția, iar față de acestea nu pot să scap decât 
fie prin totala nepăsare de orice (apatie), fie prin ispășire, 
autopedepsire - durere și suferință. Nu voi putea să dau 
drumul la suferință câtă vreme ea este ispășirea mea, 
pedeapsa care îmi va aduce mântuirea. Chiar voi refuza 
orice iertare, până nu sunt eu sigur că m-am biciuit 
destul... ca să fiu sigur că scap. 


După cum se vede, sursa tuturor necazurilor astea este 
puterea care-mi aduce mândria. Toate drumurile, 
indiferent pe unde ai lua-o, duc la această trufie. 


Și ce istovitor e... dar ce satisfăcător... 

Și ce ușor e să dai drumul, să lași, să nu (te) forțezi... 
adevărata putere. Și ai și timp să te bucuri, să trăiești. 
Dar parcă nu este atât de intens, de satisfăcător. Chinul, 
suferința, împotrivirea, enervarea, furia sunt intense, dau 
senzaţia de viață intensă senzațiile sunt tari. 


Bucuria pare moale din perspectiva asta... 

Dar doar pentru cei care n-au gustat-o... 

55. Despre ideologia ignoranței 

Procesul, de uitare, care poate fi pus pe seama 
mecanismelor obișnuite de apărare față de traumele din 


copilărie nu este întotdeauna al acestui "complex psiho- 
fizic" în care s-a întrupat o persoană, ci chiar a sufletului. 

De multe ori, de la el izvorăște această ideologie. Că mai 
bine să nu știi. Dacă nu știi, rămâi bun. Dacă nu știi, nu 
ţi-e frică. Dacă nu știi, nu te doare. Dacă... 

Ceva de genul, dacă nu știu că ești defect, rău te iau în 
brațe, te iubesc, te iert... 

Este o cale paralelă cu adevărul și duce la inautenticitate. 
La o falsă iertare, iubire, acceptare... 

Simţirea e Calea. 

Simţirea de maximă intensitate e percepută pe lumea asta 
ca durere. Sufletește, ca ardere. Simt dragoste - simt 
căldură. 

"La început era Eh (Eu). Nimicul Absolut. 

Și O absolută sfâșiere de a Fi izvora din Adâncul Nimicului. 
Și așa a fost Yeh (Sunt). 

Și Eh (Eu) a zis Yeh (Sunt). Și așa a fost EhYeh (Eu Sunt). 
Și EhYeh (Eu Sunt) a zis de la Eh Simt (că) Yeh (Sunt). 
Iar Yeh s-a înfierbântat și a răspuns născând Dragoste." 
(Mitul Creaţiei). 

Prima dată Eh spune Simt și Yeh răspunde dragoste 
(căldură, ardere). 

Ce simt? Că sunt... 

De aceea, fuga de durere este de fapt fuga de simţire... 
Ce nu simt? Că sunt... Dragoste. 

Și Yeshua e Meshyha a fost ispitit în Grădina Ghetsimani 
să îndepărteze acest pahar... Dar nu asta era Calea. Calea 
de a ajunge la dialogul primordial al lui Eh și Yeh. 

Simt că sunt... 

O veșnică sfâșiere de a fi... Eu. 

E mai mult decât bucurie, e ceea ce unii numesc fără să 
știe ce e aia, fericire... 


Sensul e că noi aici pe lumea asta avem de mers pe calea 
simțirii. 

În această întrupare, cele cinci simţuri pot să accentueze 
simţirea, dar pot să o și distorsioneze. Distorsiunea se 

poate datora mai ales minţii, credințelor ei limitative, 
prejudecăților, ideologiilor... 

Și asta pentru că trauma primordială constă în exercitarea 
alegerii, a libertăţii. Este o frică de Libertate, de Adevăr. 
Este o preferință pentru o libertate oarbă... 


56. Despre vinovăţie și control/frică 


Oamenii urăsc responsabilitatea și viața pentru că se 
confundă responsabilitatea cu vinovăția, ceea ce într-un 
fel e corect... 

De fapt, e același lucru... 

Dar cultural, se spune că nu e bine să fii vinovat, pentru 
că ești rău, defect, greșit etc., dar e bine să fii 
responsabil... 

Confuzia e firească în acest context. 

Intrebarea rămâne: 

E bine sau nu să fii responsabil/vinovat? Adică, e bine să 
fii liber? Adică e bine să fii? 

Pentru că, dacă nu ești liber, ești robot, un mecanism, 
adică nu ești tu, viu (a fi viu, deci, persoană, înseamnă a 
fi liber, deci responsabil/vinovat)... 

Confuzia creată de cultură e mare, pentru că ne induce 
frica de vinovăţie (deci de libertate, de a fi viu etc.) și, pe 
de altă parte, ne impune responsabilitatea, adică 
libertatea. 

Cum e posibil?... 

Cum să "impui" libertatea? 

Responsabilitatea nu se impune, ci face parte din 
libertate, adică din a fi viu... 

Dacă ești viu, ești liber, deci responsabil. 

Culmea... a fi viu, adică liber și responsabil nu este o 
alegere/responsabilitate (nu e o decizie, nu ţine de noi sau 
doar de noi), ci doar a nu mai fi ţine de noi... 

Una dintre cele mai importante surse de nefericire umană 
constă în faptul că nu ne împăcăm cu neputința noastră și 
cu alegerile/voinţa celorlalți. 

La noi, urâm faptul că nu putem. Ne simţim vinovați că nu 
putem. De exemplu, dacă vrem să iubim pe cineva și nu 
putem, ne simțim vinovați. 

Adică, din cauza noastră nu îl iubim "așa cum ar trebui"... 
Păi, dacă nu putem ceva, orice ar fi acel ceva, oricâtă 
intenție/bună-voință am genera, oricât efort am depune, 
efectul ar fi nul. De fapt, ne simţim vinovaţi de faptul 
neputinței noastre, care se manifestă prin furie împotriva 
neputinței noastre. Această furie nu înseamnă altceva 
decât un refuz al realității: nu accept faptul că nu pot, nu 
se poate să nu pot, nu am voie să nu pot... E un decret 
dictatorial pe care îl dau neputinței mele. Cu toate 
acestea... tot nu pot. Și mă zvârcolesc de furie și 
disperare... 

Putința nu e de la mine, cum faptul că sunt om nu e de la 
mine. Adică nu este un efect al alegerii mele, al voinţei, al 
sforțării mele. Dacă de mâine aș decreta că sunt fluture, 
în pofida oricăror eforturi, tot homo sapiens aș rămâne... 
De asemenea, nu pot să produc viaţă la voință/alegere. 
Nu pot să îmi mai dau o zi de viață în plus. Pot însă să mi- 
o iau. Tot așa, nu pot să produc iubire și orice altă simţire 
prin care se spune DA. Pot produce doar un refuz, o 
împotrivire, un NU. Nu pot produce iubire și bucurie, dar 
pot produce vinovăţie, ură, frică... 

Nu pot produce viață, dar pot lăsa viața să fie. Nu pot 
produce iubire, dar pot lăsa iubirea să fie... Pot să las, nu 
pot să pot... 

Pe de altă parte, când alții nu pot, de exemplu să ne 
iubească, îi învinovățim de rea intenţie, că nu depun 
suficient efort..., uitând că în cazul nostru nicio voință și 
efort oricât de mare nu au fost suficiente pentru a produce 
ceea ce cerem de la alții. Ei, dacă ar vrea, ar putea... 


221 


Pe ceilalți îi învinovățim de rea-voință, pe noi, de 
neputinţă... 

Măcar noi avem bună-voinţă... Avem intenții bune... 

Dar ceilalți ar putea... dacă ar bine-voi. Ei clar nu vor, sunt 
răi. Clar sunt vinovați. Merită toată ura noastră, toata furia 
noastră... pentru că ei ar putea să genereze și viață și 
iubire și... tot ce dorim noi, dar nu putem... 

Dacă ar vrea, ei ar putea să ne iubească... 

Și... dacă noi am fi putincioși, poate ar vrea, ar prefera, 
ar alege să... ne iubească... 

Voința lor, deci, e prin definiție mai eficientă decât a 
noastră în a determina simţire sau orice fenomen. Ei nu 
au scuze... pentru că la ei e o simplă alegere. Aleg să ne 
iubească sau nu. Nu presupune putut... 

Mai mult, voința, intenţia, gândul, emoția lor, sentimentul 
lor de ură, cuvintele lor rele, exprimate sau nu într-o 
formulă magică, au o extrem de mare putere asupra 
noastră. Ne pot îmbolnăvi psihic și fizic. 

Intotdeauna, cineva sau ceva din exterior are o putere mai 
mare asupra noastră decât noi înșine. Răutatea cuiva îmi 
poate face rău nu doar psihic, ci și fizic. Ceva din exterior, 
malefic (un mediu toxic, blestemat sau plin de viruși sau 
germeni dăunători) mă poate ataca. Niciodată eu. 
Excludem din start ideea că noi putem să ne îmbolnăvim 
în orice fel datorită răutății noastre (bineînțeles, 
întotdeauna justificată), a emoţiilor negative precum frica, 
furia, ura sau a gândurilor negative. 

De asemenea, aceste lucruri sunt valabile și în cazul 
gândurilor, emoţiilor bune. Dacă vin din partea celorlalţi, 
au mai mare putere asupra noastră. Ne poate salva mai 
degrabă altcineva bun sau un mediu benefic sau un 
tratament bun etc., decât noi înșine, chiar dacă posedăm 
aceleași caracteristici/însușiri. De aceea așteptăm pasiv 
salvarea din afara noastră. 

Noi suntem neputincioși... și neajutorați, dacă ceilalți (sau 
Soarta, Universul) „nu vor" să ne ajute. 

Ceilalţi (sau orice din exteriorul nostru) au mai multă 
putere, fie asupra noastră, fie asupra lor, fie asupra lumii 
în general. Noi nu avem putere, oricât ne-am strădui, doar 
tânjim după ea. 

La noi, e multă voinţă, dar cu toate eforturile, nu putem. 
Ce să facem? 

La ei, e vreau... 

Nu acceptăm acest vreau al lor. Acest DA al lor către ceva 
ce nouă nu ne convine. De ce le place lor cutare lucru sau 
altul? De ce nu vor și ei ca noi? De ce nu simt ca noi? De 
ce nu simt ce vrem noi? De ce... de ce?... 

Nu lăsăm DA-ul altora... nu lăsăm ploaia să cadă... 

Ne e frică de libertatea celorlalți... de DA-ul lor. Încercăm 
toată viața din toate puterile să-l limităm, să-l 
manipulăm... să-l anihilăm... 

E foarte istovitor... să nu lăsăm vântul să sufle. 

Încă o neputinţă pe care ne-o punem în cârcă. Și de 
asemenea, încă o vinovăţie: nu ne-am străduit suficient 
să îi facem pe ceilalți să... 

Cum să lăsăm mântuirea noastră la alegerea celorlalți? Ei 
pot, dar au o rea-voinţă. De aceea considerăm că ţine de 
noi să le „câștigăm" buna-voinţă, să le-o determinăm 
cumva. Cum credem noi că am putea să facem acest 
lucru? 

Cum putem produce acest miracol, având în vedere că noi 
nu suntem putincioși? 

Păi, cum altfel? Ne întărim voința, pentru că noi suntem 
niște voinici ai voinței... Ne încordăm interior și amplificăm 
și mai mult voinţa noastră. Prin încordare interioară, prin 
străduință, producem o hiperintenţie, o supervoință care 
va reuși să determine voinţa celorlalți (Dumnezeu, îngeri, 
univers, orice ființă, inclusiv omul), fie să facă ce ne 
dorim, fie să nu facă ce nu ne dorim. Concomitent sau 
ulterior, ne concentrăm la extrem gândul ca un efort de 
proiecție, precum și intenția asupra efectului dorit. Acest 
proces este denumit de obicei stare de așteptare. Starea 

în care așteptăm să se întâmple ce ne dorim sau să nu se 
întâmple ce nu ne dorim. Este arma noastră supremă, 
magică, prin care credem că ținem la distanță pericolele 
de orice fel și chema binefacerile. Toate pe lumea asta sau 
în orice lume am fi se supun sau ar trebui să se supună 
acestei supra-puteri... așteptarea noastră. E incredibil de 
puternică... credința noastră în ea. In sfârșit, ne-am 
descoperit „puterea”. Prin ea putem controla totul. De 
aceea nu vrem să renunțăm niciodată la ea... 

De aceea suntem înțepeniți în așteptare, pentru că ne 
bazăm pe ea mai mult decât pe orice. 

De obicei, numim această stare de așteptare împreună cu 
efectele ei corporale (de multe ori doar datorită acestor 
efecte) anxietate. Uneori o numim impropriu frică. Dar în 
frică, facem ceva concret, nu așteptăm. Ne luptăm sau 
fugim. 

Aceste două neacceptări, a libertăţii celorlalți și a 
neputinței noastre, sunt surse pentru frică și depresie. 
Frica și ura față de libertatea celorlalți și depresie datorată 
neputinței noastre și vinovăției pentru asta. 

Și totuși, când poţi, te simţi așa de bine!... 

Așa e. E o mare plăcere în putere. Iluzia că stăpânești, 
controlezi viața... 

E ca o dependenţă... poate cea mai mare dependență... 
dar una aleasă datorită senzaţiei plăcute pe care o oferă. 
Plăcerea de a deţine controlul poate face trimitere la 
plăcerea oferită de putere, de dominare, de a supune... 
realitatea, mediul, pe ceilalți... 

Este ca un act autoerotic... 

Pe de altă parte așa te poți absolvi de orice vină că ai 
putea păţi ceva din cauza ta sau a neatențţiei... Dacă se 
întâmplă ceva, e de la "univers", nu că nu ai fost tu destul 
de implicat sau atent. 

Și uite așa avem plăcere plus lipsă de vinovăţie... 

Când ești nevinovat ești victimă... 


224 


Orice victimă se simte perfectă, fără greșeală... aproape 
sfântă... Iată încă o plăcere.. plăcere la pătrat... 

Doar ceilalți, universul sunt de vină... 

A pune în cârca altuia e o descărcare de povară, de 
vinovăție... 

Interesant cum cel care vrea să dețină controlul, care 
tinde să se supraresponsabilizeze, vrea de fapt o 
deresponsabilizare... 


Când simt bucurie, durere, tristețe, iubire, păsare nu este 
alegerea mea și nici a altora. 

Și dacă nu simt astea, iarăși nu este alegerea mea sau a 
altora. Deci, dacă nimeni nu poate fi cauzator, nimeni nu 
e vinovat. 

Dar dacă eu, simțind durere, tristețe de exemplu, nu las 
să simt asta, înseamnă că eu aleg să nu las, aleg să mă 
împotrivesc conștient sau inconștient durerii, e un nu 
vreau... Și atunci aleg, conștient sau inconștient, să fac 
ceva pentru a nu mai simţi asta. Crezând că acest lucru 
este un efect al unei cauze, o caut pentru a o anula ca 
astfel să anulez efectul - durerea. Caut vinovatul. Il pot 
găsi în mine sau în afara mea, în ceva sau cineva. Și, după 
ce cred că am găsit cauza/vinovatul, îndrept energia 
emoțională a durerii/tristeţii către cauză, cu speranța că o 
pot anihila și astfel anula durerea. Această alegere de 
îndreptare către cauză/vinovat a energiei durerii se 
numește furie, ură, supărare. Pe scurt, acestea trei, sunt 
învinovăţiri. A învinovăţi este o alegere. Dacă găsesc 
cauza în mine, sunt furios, supărat pe mine, mă urăsc pe 
mine. Dacă o văd în afara mea sunt furios, supărat, urăsc 
pe altcineva sau ceva exterior mie. 

Acestea pot fi exprimate pe o paletă largă de manifestări 
de la violență comportamentală până la pura încordare 
fizică și emoţională, inhibată ca exprimare exterioară. 
Efectul scontat este nul. Nu se poate anula durerea chiar 
dacă ucid vinovatul. Indiferent unde văd că este cauza, 

chiar dacă eu cred ca o îndrept către ea, energia rămâne 
de fapt în mine, iar efectele nocive ale acestei energii sunt 
distrugerea mea, fizic și psihic. 

În concluzie, am de ales între a lăsa și a trăi această 
durere sau a merge pe calea de mai sus. Asociat căii de 
mai sus, mai sunt și mecanismele negării, refulării, 
suprimării, reprimării, sublimării. Toate cu efectele lor 
secundare mai mult sau mai puţin nocive. 

Cu alte cuvinte, când aleg să nu trăiesc durerea, aleg să 
fiu supărat, furios pe mine sau pe altul, aleg să urăsc pe 
altul sau pe mine. 

De cele mai multe ori procesul e inconștient și are 
reactivitatea unui impuls, unui instinct. Dar originea lui stă 
într-un "progrămel". Când copilul cade, dăm na-na la 
asfalt sau la piatra de care s-a împiedicat. Ea e devină că 
era acolo, că există... 

Cineva trebuie să o încaseze, să plătească. După ce 
pățește, copilul primește "satisfacție" și iată că nu mai 
plânge. Deci, nu îl mai doare. Ecuația e simplă. 

Credința, dogma e stabilită. De aia și funcționează așa 
bine. 

Dar mai este ceva ispititor la vinovăţie, poate mult mai 
mult decât utilitatea infantilă de deresponsabilizare. 
Faptul că ne creează senzația de control și ne oferă un 
sentiment de identitate (a ne simți noi înșine, unici, 
deosebiți, speciali). 


În puţinele cazuri în care simţim că trăim, vrem să murim, 
fie din cauza durerii, fie de bucurie. 

Mai ales când suntem bucuroși spunem că ăsta e un 
moment și un loc numai bun de murit... 

Adică, atunci când simţim cu adevărat că trăim, simțim că 
e un loc și moment bun de a muri? 

Când ne simțim morți, vrem să simțim că trăim, iar când 
simţim că trăim, vrem să murim? 

Sau de fapt vrem să permanentizăm aceasta simţire de a 
fi viu? 

Când încercăm să facem asta eșuăm lamentabil. Rupem 
din fluxul viu al viului o bucată, un moment pe care îl 
imortalizăm. În felul ăsta noi împăiem viul. Viaţa noastră 
se transformă astfel într-un insectar de momente 
împăiate. Ne resemnăm într-un voaiorism nostalgic, 
așteptând să ne completăm insectarul cu specimene de 
trăiri speciale, rare... Iată o viață care a meritat... 

Facem multe ca să simţim că trăim, dar nu știm ce să 
facem când trăim și vrem să murim, să nu mai fim, să se 
termine. 

Este plin de sens și cu înţeles să faci chestii ca să... simţi 
că trăiești. Dar când trăiești, simţi bucurie... care mai e 
sensul? Ce mai urmează? Pentru ce simți că trăiești? 
Pentru ce te simți viu? Unde mai e sensul? 

Ce-ţi mai poți dori când te simţi viu, simţi că trăiești, când 
ești în bucurie? 

Când sensul este dat de un scop în viitor, totul este în 
regulă. Sunt activ, muncesc pentru realizarea scopului (să 
zicem bucurie, fericire, să mă simt viu...) și în felul ăsta 
am un sens, dar mă simt mort (nu mă simt viu, ăsta fiind 
un deziderat). Când ating scopul de a fi viu, pierd sensul... 
Pare un paradox, dar e o realitate a simţirii. Și da, simţirea 
e paradoxală. Nu prea știm să trăim fără sens, ceea ce 
înseamnă că nu prea știm să trăim când simțim bucurie, 
când ne simțim vii. Atunci vrem să murim sau ne 
îndreptăm iar spre un scop care să ne dea un sens. Adică, 
ne îndreptăm fie spre suferință, în care găsim mult sens, 
fie în căutarea unei alte trăiri... timp în care, bineînţeles, 
nu simțim că trăim... 

Ideea e că nu simţim sens decât în drumul către un scop 
(fie acesta trăire, bucurie etc...), câtă vreme suntem pe 
drum, permanent în mișcare, câtă vreme mergem în altă 
parte. Niciodată aici, niciodată acum. Ori viața (bucuria, 

trăirea) este întotdeauna acum și aici. Nu în altă parte. E 
sens în sine, iar sensul însuși e fără sens... 

A ști e primul pas. În principiu, ăsta e pasul care ține cel 
mai puțin de noi. 

Ține mai mult de cei (aici intră toți ceilalți, inclusiv 
universul) care te ajută să vezi asta. 

Următorii pași țin mai mult de noi... 

Următorii pași ţin mai mult de noi, în sensul că, mergând 
pe calea exerciţiului libertății (propriei alegeri), asumării, 
responsabilității, începem să simțim că nu mai împărțim 
acestea cu alții. Devenim din ce în ce mai stăpâni pe 
propria viață... Asta înseamnă că nu mai avem cu cine să 
împărțim responsabilitatea/vina pentru propria viață. Iar 
asta echivalează cu simţirea singurătăţii, atâta vreme cât 
ești singurul responsabil de propria viață. 

Această perspectivă, pe care, dacă nu o conștientizăm, în 
mod clar o intuim la un anumit nivel, este perspectiva 
singurătăţii în purtarea poverii propriului destin. Această 
perspectivă o vedem/percepem/interpretăm ca 
amenințătoare și de aceea alegem să nu facem următorii 
pași. Nu vrem să fim singurii responsabili de propria viață. 
Nu vrem să fim singuri în fața responsabilității/vinovăţiei. 
Vorbesc aici de vinovăția autentică, faptică, cea care vine 
împreună cu libertatea, nu de sentimentul de vinovăţie 
care apare întotdeauna în neputinţă, deci când ceva nu 
ține de noi, deci care e în afara ariei noastre de libertate. 
Această vinovăţie "faptică", enunțată mai sus, face 
referire la situația în care cineva exercită o acțiune directă 
sau indirectă, la diateza activă, asupra cuiva sau asupra a 
ceva, deci atunci când acțiunea sa determină, cauzează 
un efect. A fi vinovat înseamnă, în fapt, a cauza. 


Un exemplu clar este următorul. î 

Cineva (Gheorghe) îi dă o palmă cuiva (Vasile). În acest 
caz, Gheorghe a cauzat durere fizică lui Vasile. Deci 
Gheorghe este vinovat pentru durerea pe care în mod 

direct a provocat-o lui Vasile. Dar Gheorghe spune că este 
nevinovat, că nu a avut de ales, pentru că a fost 
determinat să facă asta din cauza comportamentului lui 
Vasile. Vasile nu voia să asculte de argumentele lui 
Gheorghe, ţinând-o pe a lui că știe el mai bine... Această 
încăpățânare "l-a enervat" atât de tare pe Gheorghe încât 
"nu a mai avut de ales" decăt să-i de-a lui Vasile o palmă. 
Ce era să facă? Ii plesnea capul de nervi... 

În exemplul de mai sus, Gheorghe este vinovat faptic, dar 
Vasile este cel învinovăţit. 

Acest exemplu, poate fi luat ca model/pattern pentru orice 
altă situație. 

Adeseori auzim "M-ai băgat în spital/mormânt maică! Uite 
cum ţi-ai bătut joc de viața ta"... Această învinovăţire este 
similară celei pe care Gheorghe i-o aduce lui Vasile. 
Vasile nu exercită nicio acțiune asupra lui Gheorghe, nu-i 
face nimic, nu-i aduce niciun prejudiciu, nu-i cauzează 
nicio daună. El doar face ce vrea cu propria lui viață, cu 
propriul corp, cu propriile idei convingeri etc. Gheorghe, 
însă, îi cere lui Vasile să facă cum îi spune el, să creadă 
ce și cum crede el, să fie de acord cu el. Gheorghe 
încearcă să îi impună lui Vasile propriile sale valori, 
creează asupra lui Vasile o presiune. Pentru că acest lucru 
nu are eficiența dorită, el SE enervează (așa cum te poți 
enerva pe vântul care suflă altfel decât vrei tu), adică se 
înfurie că ceva sau o voință nu se supune voii sale, astfel 
că el se împotrivește acestui fapt, acestei realități din 
afara ariei sale de putere și creează o presiune interioară. 
Ca și consecință, el simte o presiune în cap și, ca să scape 
de această presiune potențial periculoasă pentru 
sănătatea sau confortul său, o descarcă printr-un act, cum 
ar fi o palmă (bineînţeles, justificat...). 

Asemenea comportamente și concepții sunt larg 
răspândite. Ele constituie o cultură. O cultură educațională 
a ordinii, disciplinei și siguranței... Cultură care sădește în 
conștient, precum și în fundamentele subconștientului sau 


229 


inconștientului oamenilor ideea de vinovăție "nonfaptică”. 
În acest mod ei ajung să se simtă vinovaţi, atunci când nu 
sunt cauzatori, atunci când sunt nevinovați "faptic"... 

In felul acesta, oamenii se simt vinovațţi/responsabili de 
mulțumirea sau nemulțumirea celorlalţi, de fericirea și 
nefericirea acestora, dacă ceva nu merge bine în preajmă 
sau în general în lume, dacă apropiații se îmbolnăvesc sau 
mor, dacă ceilalți simt sau gândesc bine sau rău despre 
ei, dacă suflă vântul prea tare, dacă, dacă... 

Această simţire de vinovăţie "nonfaptică" are ca și 
caracteristică o presiune pe care persoana o exercită 
asupra sa, dinspre interior spre exterior. Se forțează să 
poată. Să poată tot ceea ce e în afara puterii sale. Să 
poată să facă să nu se îmbolnăvească și să nu moară cei 
dragi ei, să poată să genereze/determine în ceilalți iubire 
pentru ea, să poată să determine soarele să răsară de la 
apus... Cu alte cuvinte, ea vrea să fie cauzatoare 
(vinovată/responsabilă) de bine în toate lucrurile ce nu ţin 
de ea și se simte cauzatoare (vinovată/responsabilă) din 
cauza neputinței sale. 

Cauza fiind neputința sa, își îndreaptă presiunea asupra 
acesteia pentru a o face mai putincioasă. Poate că nu s-a 
străduit suficient... Cu mai mult efort, cu mai mult 
sacrificiu, poate reușește... Când are impresia că se 
apropie, se îndepărtează și mai mult... Intră în disperare 
și/sau se înfurie pe neputința sa, pe ea însăși că nu este 
în stare. Într-un final sentimentul de neputinţă devine atât 
de evident și de dominant printre alte simţiri, încât 
aproape că nu mai simte altceva. O neputinţă 
copleșitoare, în fața căreia se simte dezarmată, strivită. 
Resemnarea în fața acestei neputințe devine o "soluție 
salvatoare" și cade în depresie, adică nu mai vede niciun 
rost să mai facă, să mai vrea ceva din moment ce nu poate 
nimic... bucuria, pofta de viață, trăirea oricărui moment 
de viață devine astfel inaccesibilă. 

Cât timp, însă, mai speră că voința sa, străduinţa sa, 
efortul său vor putea face o diferență, va continua până la 
epuizarea totală, până la îmbolnăvire și/sau moarte... 


Acestea sunt cele două deznodăminte inevitabile ale 
vinovăției "nonfaptice". Dar până să ajungă la aceste 
finaluri, oamenii trăiesc în conflict cu ei înșiși, în suferință, 
în disonanţă, cu efecte destabilizatoare în planul sănătăţii 
psihofizice și în planul relaţiilor cu ceilalți - disfuncționali 
pe mai toate planurile vieții, scăzându-le drastic calitatea 
vieții. 

Dar când oamenii, chiar atunci când se simt vinovați 
"nonfaptic", sunt confruntați cu vinovăția "faptică" (atunci 
când cauzează, când sunt efectiv responsabili prin ceea ce 
fac celorlalți sau își fac sau nu își fac lor, adică atunci când 
pot, când se află în aria lor de putere), ei își derogă 
responsabilitatea, se dezvinovăţțesc. Și fac asta în mod 
aproape reflex. Expresii precum "nu eu doamna...", "nu 
am vrut...", "...pentru că m-am luat după...", "din cauza 
lui...", "din cauză că așa sunt eu... prost/nebun/genă 
proastă, semăn cu...", "nu am avut ce face...", "nu pot" 
etc. sunt exemple cunoscute în acest sens. 

Interesant este că atunci când oamenii cauzează ceva, 
conștient sau nu - deci, când pot -, se scuză că "nu au 
putut" face altfel și, eventual, se justifică și prin "pentru 
că" au fost forțați de cauze externe voii lor care au 
suprimat-o, au transformat-o în ne-voie - "nu am avut ce 
face, am fost nevoit...", spun ei adesea în apărarea lor. 
Aceasta este prima fază, faza de apărare împotriva 
consecinței posibile, a pedepsei. Dacă pedeapsa apare 
totuși, resentimentul ulterior (precum și sentimentul de 
nedreptate sau  incorectitudine) împiedică asumarea 
responsabilității/vinovăţiei. 


În lipsa pedepsei, în schimb, este probabil să apară la 
oameni regretul, părerea de rău. Ca excepţie de la acest 

proces, poate fi acea categorie de oameni încadrată în 
diagnosticul de psihopatie/sociopatie sau tulburare de 
personalitate antisocială. Aceștia nu dezvolta nici frica de 
pedeapsă, nici regret sau părere de rău, ba din contră, ei 
pot simți satisfacție sau plăcere - plăcerea de a se simți 
puternici, în urma dovezii de netăgăduit că voia lor a 
schimbat, a determinat, a cauzat ceva în realitate. O 
dovadă că ei sunt cauză, demiurgi, atotputernici, 
dumnezei. Dovada că ei chiar există - dovadă de care ei 
au disperată nevoie, pentru că nu simt deloc că sunt. 


În regret, cei care nu se încadrează în categoria sus- 
numită încearcă să se împotrivească realității trecutului, 
încearcă să-l schimbe, să facă să nu se fi întâmplat. 
Această încercare este una disperată și în același timp 
falimentară, dar ei se agaţă de fapt de o speranță absurdă 
mai degrabă, decât să accepte realitatea dureroasă a 
vinovăției autentice. 

Modalitatea predilectă de a scăpa de consecinţa reală a 
vinovăției - aceea de făptuitori unici, fără împărțirea 
acesteia cu alții sau cu "circumstanţele atenuante" - este 
de a cerși o pedeapsă, oricare ar fi aceasta, chiar și 
moartea pentru a primi ispășire, izbăvire. 

Izbăvirea este văzută ca eliberare de focul mistuitor al 
vinovăției. Și aici vinovăția se transformă în rușine. 

După Jung "rușinea este o emoție care mănâncă sufletul". 
Așa e, dacă te împotrivești rușinii, dacă faci tot posibilul 
să scapi de ea. 

A trăi rușinea înseamnă a trăi căderea din iluzia orgoliului, 
a ce cred, m-am iluzionat că sunt. In rușine sunt față în 
față cu mine real, așa cum mă percep eu pe mine fără 
filtre. Așa cum nu vreau să fiu, dar sunt. Cu ce resping la 
mine. Cu ce nu sunt de acord la mine. De rușine nu pot 
scăpa fugind de ea în vinovăţie sau compensând-o printr- 
un orgoliu nemăsurat. La un moment dat își va scoate 
capul monstruos și privirea ei mă va împietri. 

Trăirea ei înseamnă să o las să mă ardă. Dacă o las, mă 
va arde până la purificare. Dacă mă împotrivesc ei, mă va 
arde până la mistuire (îmi va mânca sufletul). 

Purificarea ei mă va elibera doar dacă accept trăirea 
acestei arderi. 


Ceea ce se simte în arderea mistuitoare este o durere ca 
o ardere. O ardere de sine. Rușine de cum sunt și în 
același timp vinovăţie că sunt așa. Această durere 
resimțită ca o ardere de propria ființă este o împotrivire la 
propriul "a fi așa". Împotrivirea reprezintă vinovăția, adică 
încercarea de a mă schimba, modifica, elimina, purifica — 
este ultima încercare de a (mă) respinge, de a repara 
greșeala, este pedeapsa pe care mi-o aplic singur pentru 
a ispăși. Rușinea reprezintă faptul că nu mă accept așa 
cum sunt, singur cauzator, făptuitor al răului. Mă simt 
singur în fața vinei. Și neputincios... singura putință care 
mai rămâne este aceea de a nu mai fi. Într-un fel sau altul, 
rușinea duce inevitabil la moarte, pentru că ea de fapt e 
un refuz al adevăratei pedepse. 


Ultima etapă constă în acceptarea totală și necondiționată 
a vinovăţiei. Acceptarea că sunt singurul făptuitor al 
"răului", fără nicio altă scuză. De asemenea, asta 
presupune să nu cer pedeapsă - adică, să nu cer nicio 
ALTĂ pedeapsă, să nu vreau comutarea pedepsei 
adevărate. Pedeapsa adevărată nu este altceva decât 
confruntarea cu adevărul. Iar adevărul este acela că sunt 
singurul făptuitor al "răului" și simt/trăiesc asta ca o 
ardere, ca un foc care mă mistuie. A accepta ca acest foc 
să mă ardă până la nimicire, mai mult, să trăiesc "în veci" 
asta, reprezintă adevărată ispășire. Atunci pot spune că 
m-am iertat, că m-am izbăvit. 

Soluţii: 


Când lași durerea să te străpungă ca un cuţit care intră 
prin inima ta și trece pe partea cealaltă, conflictul generat 
de vinovăție se transformă în pace și vinovăția se 
topește... 


Când lași frica să fie, ca atunci când o otravă îţi inundă 
toate celulele corpului și te lași să mori, te despovărezi de 
grija vieţii și începi să trăiești... te simţi liber, tu însuți, 
viu... simţi ceva pe care poţi să-l numești fericire... 

Ceea ce simți e că ești, bucuria de a fi... plin de ceva ce 
vrei să împărtășești, să dăruiești, pur și simplu se revarsă 
din tine... e viața care se revarsă către viață... o poţi numi 
iubire... 


Frica de frică este alegerea de a fugi, de a te apăra de 
frică - de simptomele, de senzațiile cu care vine sau le 
provoacă frica. 

În acest fel nu fac decât să menţin pe veșnicie frica. Tot 
timpul va fi acolo să mă aștepte, să mă atace. Nu voi 
scăpa niciodată de ea. 

Scap de ea doar când o las să treacă prin mine și să-mi ia 
tot. Dacă nu o las, mă va asalta tot timpul. 


Deci, dacă decid să o las să mă atace, să facă ce vrea cu 
mine, fără să mă împotrivesc deloc, să mă las pradă ei, 
chiar cu riscul de a mă omori, atunci, după ce trece, rămân 
doar eu, fără ea. Dispare, sunt eliberat. 

Sunt de acord să fac lucrul ăsta? 

Am de ales între a face asta sau a rămâne în situația în 
care sunt deja. 

Nu este ușor, dar ține doar de mine să fac sau nu asta. 
Nimeni nu poate să mă ajute să fac asta. 

Toţi cei care suntem într-o astfel de situație, avem de ales 
între aceste două opțiuni. 

Nu ne poate ajuta nimeni să facem alegerea. Putem doar 
să nu fim singuri când facem alegerea, dar suntem singurii 
care o putem face. 


Fiecare își poartă propria cruce (frici, dureri, suferințe, 
vinovății...). Nu putem prelua crucile celorlalți, nici ei pe 
ale noastre. Putem fi doar împreună, dar fiecare are de 
cărat propria cruce (de trăit cu fricile și durerile proprii). 
Nimeni nu ne poate apăra de fricile noastre, nimeni nu ne 
poate alina durerile. Suntem neputincioși în a alina 
durerile celuilalt, suntem neputincioși în a-l apăra de frici. 
Singurul lucru pe care-l putem face este să fim împreună 
cu el. 


De obicei, ceilalți cred că trebuie să te salveze de frică și 
să facă să-ţi treacă durerea. Dar nu le stă în putință. Ei nu 
sunt obișnuiți cu neputința. Când tu te vaiți sau le spui 
cum te simți (negativ), atunci ei realizează că nu au cu ce 
să te ajute și simt neputinţă. Urăsc să fie neputincioși și 
preferă să nu audă, vor să taci. 


Singurul lucru pe care ar putea să-l facă este să te asculte, 
să fie cu tine și, eventual, să te ia în braţe. Dar ei nu sunt 
în stare să facă asta cu tine, pentru că nu sunt în stare să 
facă asta nici cu ei înșiși. 

Puțini oameni sunt în stare să facă asta. Cei care pot fi 
singuri. Pentru că aceia fac asta cu ei înșiși. Și dacă o fac 
cu ei înșiși, o pot face și cu ceilalți. 

Când cineva este prezent cu tine, când te ia în braţe, te 
simți acceptat și eliberat de vinovăție, simţi dragoste... 
Asta e reconfortant și tămăduitor. Duci mai ușor durerea. 
Înfrunţi mai cu curaj frica... 

Dar nu poţi cere cuiva să facă lucrul ăsta, pentru că nu se 
oferă la solicitare, mai ales că asta înseamnă în capul lor 
să trăiască neputința... Vor refuza, se vor eschiva, vor 
considera că le ceri prea mult... 

Dar... 

Pot fi eu cel/cea care face asta cu mine. Nimeni nu mă 
împiedică. 

Dar dacă eu nu vreau sau nu pot, atunci este prea mult 
să cer altora să facă pentru mine ce eu nu vreau/pot să 
fac pentru mine. 


57. Despre păcat 


Păcat este ce consideră fiecare om că este păcat... 

Tradițional, păcatul este legat de vină (din cauza... s-a 
petrecut... ceva, îndeobște "rău"), care este necesar să fie 
reparată. Unii o repară prin pedeapsă, considerând că asta 


repară... Alţii altfel... 


Este multă dezorientare în domeniu... 

Ce să faci ca să te întregești, să fii tu cu adevărat și să fii 
în adevăr, împreună cu "Ei". Asta se poate doar în Duh. 
Deci ce facem să fim în duh? 

Dacă suntem în Duh, suntem în bucurie. 

Ce să facem să nu ne mai îndepărtăm de asta? 

Cred că una din "chestii" este să nu mai alergăm să fim 
grabnic nemulțumiți. 

Să nu ne mai împotrivim... 

Să exersăm asta... 

Iarăși și iarăși... 

Nu trebuie să revenim în Duhul, ci să nu mai plecăm... 


De ce se supără oamenii...? 

De ce se frustrează, enervează etc...? 

Cum de ce? 

Nu este evident? 

Dacă nu se îndepărtează, dacă nu se separă, dacă nu se 
împotrivesc, nu se mai simt suficient de ei înșiși... 

Cea mai puternică senzație de a fi tu însuți o ai în 
separare, în împotrivire, în supărare, ură etc... 


58. Fără de păcat 


"Cine este fără de păcat, să arunce primul cu piatra." 
Chiar dacă ești fără de păcat și arunci cu piatra, ai comis 
din start mai multe păcate: 

1. Te-ai considerat fără de păcat în raport cu alții 
(comparaţia). Te consideri mai bun - trufia. Deci ai făcut 
o judecată asupra ta și a celorlalți. 

2. Ai judecat pe celălalt și ai hotărât că este 
vinovat/păcătos. 

3. Ai condamnat și ai dus la îndeplinire execuția pedepsei 
față de celălalt. Condamnator și pedepsitor. 

Chiar dacă până în acel moment ai fi fost fără de păcat, 
din acel moment ești mai păcătos decât cel mai păcătos 
posibil până în acel moment. 


59. Despre joacă 


În "creșterea spirituală" - jocul, frumosul, degeaba-ul, 
renunțarea la util, la funcțional ca scop, ca ţintă este 
pentru om primul pas de făcut în urcușul spiritual. Nu este 
țintit urcușul spiritual. Nu este vizat niciun scop de vreun 
fel. Acesta va fi eventual un efect secundar. Acest pas este 
pasul "Genezei" (Și a văzut Dumnezeu că este 
frumos/bine). Adică, că este. Prin simplul fapt că este este 
frumos/bine. Nu este necesar nimic în plus. Doar să te 
bucuri de asta, să trăiești asta, să trăiești frumosul, să 
trăiești în joacă. 


Capacitatea de a fi copil - copilul lui Dumnezeu. Să 
redobândești asta și să nu o mai pierzi prin sobra 

seriozitate a utilității, a funcționalismului, a obsedantei 
căutări a menirii pe care o ai în ființare. Este îndemnul 
"când veți deveni ca unii dintre aceștia (copii)... veți intra 
în Împărăția lui Dumnezeu". Este vorba de sămânţa 
bucuriei care crescută cu 
înțelegerea/cuprinderea/îmbrăţișarea a ce este (iertarea) 
și lipsa totală de împotrivire (pacea) poate avea suficient 
spaţiu (respect, libertate) și hrană (iubire necondiționată) 
pentru a înflori în dragoste - în bucuria păcii. 


Altfel, pacea va fi resimţită ca apatie și plictiseală. Iar 
plictiseala va bântui omul aflat în inacțiune, motiv pentru 
care el nu va putea obține relaxarea decât cu ajutorul unor 
acte (fizice sau intelective) sau substanțe - va fi 
dependent de acestea pentru a nu cădea în vidul de sens. 
Va dezvolta, adică, patimi. Jocul degeaba, a fi-ul de 
frumusețe schimbă total viziunea, atitudinea raportat la 
sens. Nu mai vezi sens în asta (în statul degeaba, în joc, 
în orice faci sau nu faci), dar îl simţi, simţi sens în asta, te 
simți tu, liber, viu. "Imbrățișarea” acestei atitudini se 
poate face oricând și la orice nivel te-ai afla. Însă, cel mai 
ușor și firesc se poate face după ce ai ajuns la acceptare 
după ce ai învățat și practicat a lăsa să fie. Terapia prin 
joacă este o terapie de introducere în cea spirituală. Joaca 
este creația copiilor... Lui Dumnezeu. 


În asta constă cu adevărat a fi călugăr - un copil al lui 
Dumnezeu iubitor de frumos. Nu în izolare și frică față de 
lume (și Dumnezeu), ci în iubire, în a îmbrățișa creația Lui 
Dumnezeu în toată diversitatea ei, fără discriminare și 
judecată (necondiționat). Intr-un fel, răspunsul copilului 
către Părinte să fie tot un Da, este frumos/bine ce este — 
recunoștința pentru tot ce este, mulțumirea cu ce este și 
bucuria de ce este. Călugărul plin de duh și har este 
bucuros, zâmbitor, șugubăţ (plin de umor). Este plin de 
viață. Toţi copii Lui Dumnezeu sunt chemați să fie călugări 

- iubitori de frumos. Să se hrănească cu frumusețea 
creației Lui Dumnezeu. În felul ăsta participă ei la Creaţie 
- cu bucurie, în joacă, principalul partener de joacă fiind 
Dumnezeu... 


60. Despre bucurie 


Nu există lipsa bucuriei... 

Bucuria este permanent prezentă. Sf. Duh este prezent 
peste tot, în Tot. 

Este vorba mai degrabă de accesarea bucuriei. E o 
problemă cu asta. 

Ce împiedică aceasta accesare? 

Pentru unii o piedică o constituie faptul că vor "mai" mult. 
Pentru alții, că vor satisfacţii permanent. Pentru alţii că 
vor să evite insatisfacțiile sau neîmplinirile și caută să le 
prevină și astfel sunt orientați către "probleme" și 
nimeresc în ele... etc. 

În esență, nemulţumirea oamenilor îi îndepărtează de 
bucuria care le e la îndemână. O caută cu disperare, dar 
ea este în ei sau pe nas, ca ochelarii... 

Dar ei nu vor bucuria (care înseamnă să trăiești ce este 
așa cum este), ci vor satisfacția rezultată din împlinirea 
dorințelor lor. 

Pur și simplu dau la o parte bucuria pentru satisfacţie... 
Ce este satisfacția? 

Este sentimentul că am reușit, am putut, să... fac, să 
determin etc. - putere, evidența puterii... 

Asta îi mulțumește pe ei. Pentru scurt timp, după care 
caută altceva de satisfăcut... de aici dependența. 
Dependenţa este de această satisfacție. 

Cel mai ușor este să te satisfaci printr-o dependenţă fizică 
- alcool sau muncă, sport, păcănele etc. In mod repetitiv, 
căci nu durează. 

De ce nu durează? 

Păi nici satisfacția prin natura ei nu durează. Pentru că 
satisfacția este legată de rezultat. Rezultatul este "scurt". 
Indiferent cât timp ţi-a luat să ajungi la el, acesta ţine o 
secundă sau câteva secunde. Rezultatul marchează 
sfârșitul, încheierea unui proces. Cât poate să ţină 
sfârșitul? 

Cât spui "gata"... 

Apoi se necesită "începutul" unui alt proces pentru un alt 
rezultat, pentru un alt sfârșit... 

Satisfacțiile sunt legate de sfârșituri, de sfârșit. Nu prea îţi 
vine să stai și să te împlinești prea mult din sfârșit... 
Sfârșitul sună a moarte... este adevărat că este o ușurare 
(în sfârșit am terminat...), dar apoi impulsul de viață te 
trage de acolo și te pune iar pe drumuri. Sau poate frica 
face asta... frica de sfârșit, de moarte. 

Oamenii vor satisfacţii care de fapt înseamnă sfârșituri, 
morți... Când ajung aici simt ușurare, cum simte orice om 
când moare, dar nemurind la propriu, fuge repede de 
acolo, îndreptându-se către un alt rezultat, către un alt 
sfârșit, satisfacție, adică către o altă moarte.. 

Cine-i pune? 

Dracu'? 

Nu cred.. 

Ei spun că vor bucurie, dar de fapt vor putere, să poată. 
Dar aceasta îi duce la un capăt, la un rezultat. Oamenii au 
puterea de a ajunge undeva, la un scop, ţel etc. - la un 
capăt, sfârșit, adică la moarte. Ei au puterea să ajungă la 
moarte și deci vor să își exercite aceasta putere, să 
moară... 

Ca să acceseze bucuria le este necesar să renunţe la 
putere, la exercitarea acesteia în vederea atingerii a ceva 
(scop, rezultat etc.)... 

Într-un fel, cei care nu-și ating scopurile și rămân pe drum 
spre acestea sunt în viață, nu au ajuns la moarte. Dar nu 
au timp să trăiască, să se bucure, căci ei au treabă, se 
chinuie să ajungă la scopuri, la rezultate, la satisfacţii... 

În concluzie, nemulțumirea îndepărtează omul de bucurie. 
Nemulțumirea îl face să nu aprecieze ce este. Prin asta se 
scade valoarea lui este, a ce este și se îndreaptă spre ceva 
ce nu este - rezultatul... care după cum am văzut este 
moartea, încheierea... 

Omul nu are timp să se bucure pentru că nu prețuiește de 
fapt asta, ci valorizează ce nu este, un rezultat aflat în 
viitor, care de fapt este o încheiere, un sfârșit, o moarte. 
Deci omul nu valorizează pe Este, ci moartea... 


Prins în actul faptei, omul uită că asta este pentru a se 
bucura, pentru a savura viața actului respectiv. El este 
furat de scopul faptei, de "unde duce asta?" și astfel se 
grăbește să ajungă la final, să finalizeze, ca o ejaculare 
precoce. Numai asta are în cap și nu se mai bucură, nu 
mai zăbovește în momentul de viață, aleargă grabnic spre 
sfârșit, obsedat să termine, să se termine... 

Ce să se termine? 

Viața? 

Cum se spune în popor "Unde te grăbești mă așa? La 
moarte?" Se pare că da... 

Freud a adăugat în a doua perioadă a vieții sale alături de 
principiul, impulsul plăcerii pe cel al morţii ca factor 
determinant al comportamentului uman. A sesizat el 
ceva... 


61. Despre moarte și viaţă 


"Moartea e ușoară, se întâmplă doar o dată. Viaţa e grea, 
trebuie să te trezești în fiecare zi." 


Ca să trăiești este necesar să înduri chestii repetitive. Să 
adormi și să te trezești în fiecare zi, să mănânci în fiecare 
zi, să te caci în fiecare zi, să... respiri în fiecare minut. 
Necesită multă răbdare, să stau și să trăiesc toate astea. 

Nu prea avem răbdare să stăm. Sărim dintr-o clipă în alta. 
Nu știm unde, doar vrem să scăpăm de clipa care este. 
Parcă ne strivește. Alergăm încolo, orice ar însemna acest 
încolo. Oriunde, dar nu aici, oricând, dar nu acum. Sărim 
tot timpul din clipă. Ne ajutăm pentru asta de fapte. Este 
necesar deci să facem mereu ceva, ca să "omorâm 
timpul”. 


Ce e timpul? Timpul vieţii noastre, viața noastră. Ne 
omorâm făcând ceva. Adeseori întrebăm pe câte unul care 
e un mare făptuitor "ce te omori mă așa cu aia?", iar 
răspunsul este "păi vreau să scap..." sau "trebuie...", iar 
dacă aceeași persoană se întâmplă să nu aibă nimic de 
făcut, se neliniștește și spune că "trebuie să facă ceva, că 
nu poate sta așa, nu se simte bine..." 

Nu se simte bine să stea fără să facă, iar când face, vrea 
să termine... Vrea să scape și de nefăcut nimic și de ceea 
ce face. 

Vrea să scape. Fuge mereu. Oare de ce anume? 


Nu există un "încotro", doar un "de unde" și "de când". De 
aici și acum vrea să scape. Aici și acum se află în viață. 
Asta e nașpa. E o trudă greu de suportat, de digerat, de 
trăit. E greu de trăit viața. Și fugim mereu din ea până ne 
salvează moartea. Dar când vine moartea, hop, stai că n- 
am apucat să mănânc și eu porția de viață... am fost 
ocupat să fug de ea prin diverse faceri, gânduri, frustrări... 


Dar este așa o ușurare, o despovărare moartea asta. Şi 
nu te plictisești murind.  Durează puțin. Doar viața 
durează suficient de mult încât să te plictisești, când nu te 
omori cu făcutul... 

62. Atacul la libertate 


Atacul la libertate este atacul la persoană, la esenţa 
acesteia, la ce este mai sfânt în persoană - este totală 
lipsă de respect. Cu o astfel de persoană, care are această 
atitudine, nu exista relație, pentru că această persoană 
desconsideră persoana din fața ei. Este necesar să 
înțelegem că cel care ucide trupul este mai benign decât 
cel care încearcă să ucidă sufletul, iar acesta din urmă este 
mai benign decât cel care încearcă să ucidă spiritul 
(persoana) pentru a intra în posesia trupului (a face 
ce/cum, când, unde vrea el) sau sufletul (a simți ce/cum, 
când, unde vrea el). 

Este adevărat că nu se poate ucide spiritul, pentru că este 
indestructibil. Și nici sufletul... 

Dar încercând să ucizi spiritul (libertatea), alterezi (nu 
ucizi) sufletul, adică poţi sufoca, "ucide" simțţiri ca iubire, 
dragoste, atracție etc..., mai ales la cei la care acestea 
sunt condiționate (majoritatea oamenilor). 

Doar cei care au ajuns la iubirea necondiționată şi/sau 
dragostea necondiționată, nu sunt influențați de 
atitudinea de atac la libertate. Dar ăștia sunt puțini și nu 
neapărat te pot și atrage în sens de cuplu... 

Asta fac oamenii... 

Cu intenţii bune. "Stai mă aici să te iubesc", "lasă-mă să 
te iubesc, să mă bucur de tine (cum vreau eu, când vreau 
eu, unde vreau eu)", "nu pleca, nu ai voie să pleci, să te 
duci, să mă abandonezi... că ai fi rău, m-ar durea...", "Stai 
aici pentru mine, cum vreau eu, nu cum vrei tu..." - adică 
fii pentru mine, fii cum vreau eu, ca să mă simt văzut, 
simţit, auzit, ascultat, valorizat, prețuit etc., să-mi fie 
bine, să fiu fericit... De tine depinde fericirea mea... 

Așa că, trebuie să dețin controlul fericirii mele. Dacă 
depinde de tine, atunci libertatea ta, persoana ta (care nu 
poate depinde vreodată de ceva sau cineva în libertatea 
ei deplină) poate fi un pericol la adresa "fericirii" mele. 

Ceea ce vreau eu de la trupul (fapte, acțiuni) și sufletul 
tău (simţiri, atitudini) pot să nu mai primesc dacă 
persoana care le "deţine" pleacă sau mai știu eu ce face. 
De aceea încerc să creez lanțuri prin dependențe, prin 
șantaje, prin negocieri, prin ameninţări, prin orice 
mijloace pentru a anihila "dreptul" de posesie al persoanei 
asupra sufletului și trupului propriu. Atac "proprietarul" 
pentru a-l deposeda, pentru a intra ca un furător în 
posesia bunurilor sale, pentru a mă înfrupta din trupul și 
simțţirile sale care îmi aduc atâta bucurie... 

Nu pe el îl vreau, ciceareel... 

Ca să nu mai facem asta, este necesar să nu mai gândim 
și să simţi așa... 

Să nu mai vrem ceea ce vrem cu disperare - iubirea, 
dragostea și trupul cuiva care ne creează atâta plăcere, 
bucurie etc... 

Ceea ce înseamnă să ajungem să fim noi izvor de așa 
ceva, să bucurăm noi pe noi și pe alții... 

Când vrem cu disperare trupul, iubirea, dragostea cuiva, 
pierdem bucuria a ce avem, a ce suntem, că suntem... 


63. Despre conceptul, expresia de "a te iubi/ierta pe 
tine" 


A te iubi pe tine este un concept des utilizat, dar de fapt 
dăunător. Putem vorbi mai degrabă de acceptare de sine. 
Iubirea are o singură direcție atunci când există - dinspre 
interior spre exterior. De fapt, o lași să treacă prin tine 
pentru că nu ţine de tine să o creezi. Deci nimeni nu poate 
să iubească așa cum am zice că mângâiem, de exemplu. 
Mângâierea o producem noi. Iubirea nu. Doar o lăsăm să 
treacă prin noi către... 

Utilizarea expresiei "să mă iubesc pe mine" sau nu, e ca 
și cum pot, dar nu vreau, mă abțin să mă iubesc. Nu este 
așa. Nu putem produce simțiri și în niciun caz iubire. Este 

necesar să nu mă mai resping. Atât. Altfel ne putem trezi 
(cu acest concept destul de confuz și dăunător) că mă voi 
respinge tocmai pentru că nu mă pot iubi. Mă screm, mă 
strădui și nu iese... 

Când se întâmplă iubirea, atunci când ea trece prin mine 
către unde vrea ea, o simt în mine. Și când o simți în tine, 
ești plin de iubire. 

Ce vrei să mai faci? Să o îndrepți spre tine? Să-i pui baraj 
să nu mai curgă unde vrea ea și să o reţii? 

Când simți iubirea nu mai simţi "nevoia" de a fi iubit, de a 
primi (de la tine sau alții), pentru că ești plin, ai căcălău. 


Tot așa și cu iertarea. lertarea nu ea mea, nu e dela 
mine. Ea este un rezultat, un efect secundar al iubirii. 
Când iubirea curge prin mine, nici nu se mai pune 
problema de iertare. Nu-și mai are sensul. 

"Am spus 'iartă!' și apoi am simţit o iubire distrugătoare 
care a trecut prin mine și s-a răspândit în întreaga Creaţie, 
către toți." (Mitul Creaţiei) 

Deci, dacă ceri fără "motiv ascuns dinlăuntru Numelui 
Său", vine. "Iartă!" este o cerere. Iar iertarea este iubire. 
Iubirea este "simptomul" iertării. Așa și dragostea. Alt 
simptom. Tot așa și bucuria. Cum ar fi să spun, te iubesc, 
simt dragoste pentru tine, mă bucur de tine, dar nu te-am 
iertat. Sau invers, te iert, dar nu simt nimic. Dacă nu simt 
nimic din acestea, atunci am acceptat, am lăsat, dar nu 
am cerut iertare pentru tine. Ce înseamnă că cer asta? 
Înseamnă că cer ca iubirea să treacă prin mine către tine. 
Să te inund cu iubire, cu dragoste, cu bucurie. Când mă 
bucur de tine, te văd, te vreau. Deci, când vreau să te 
văd, atunci cer iertare/iubire pentru tine. Când o primesc 
și trece prin mine, mă orientează către tine și întreaga 
atenţie este la tine și atunci stau cu tine, simt dragoste. 
Ăsta este efectul cererii sincere de iertare. Nu eu iert, 
pentru că nu de la mine izvorăște iubirea... 

Dar ce ţine de mine, de tine? 

Atitudinea. 

Să privim totul cu înțelegere, cu milă, cu blândeţe și cu 
dărnicie, dăruire... 

Asta este atitudinea. 

Atitudinea ţine doar de noi. Numai de noi. 

Și așa va fi lumină. 

Căci va fi pace. 

În mine, în tine și în jur. 

Așa rămân, așa rămâi "prealuminat"... 


64. Despre A Fi (necondiţionat/liber) 


"Dar vă spun: Nu vă împotriviți unui răufăcător. lar dacă 
vă loveşte cineva pe obrazul drept, întoarceți-l și pe 
celălalt; 

şi dacă cineva vrea să vă dea în judecată și să vă ia haina, 
dați-i și mantia; 

și dacă cineva vă obligă să mergeţi o milă, mergeţi și a 
doua milă. 

Daţi tuturor celor care vă cer și nu refuzați pe nimeni care 
vrea să împrumute de la voi. 

Pregătiți-vă pentru vremuri mai rele decât aceste vremuri 
și pentru oamenii care fac mai mult rău decât acești 
oameni, și astfel veți prospera veșnic, iar Dumnezeu va 
spune: „ln sfârșit, au învățat să fie'." (Evanghelia 
Desăvârșirii, 14. Yeshua învață mulțimile căile curate ale 
inimii și ale vieţii) 


A învăţa să fii... 
Când se întâmplă asta? 


Când las să pierd tot ce am sau cred că am - corp, 
sănătate, viață, respect, idealuri, dreptate... orice. 

În textul de mai sus, Yeshua e Meshyha spune clar, iar în 
"Săptămâna patimilor" o arată concret. 

Atunci El nu s-a împotrivit la nimic. Nu s-a împotrivit 
arestării, scuipării, batjocoririi, calomniilor, lovirii, torturii, 
morții. De asemenea, nu s-a apărat împotriva cuvintelor 
de acuzaţie. A tăcut, nu s-a justificat, nu s-a explicat. Pe 
cruce fiind, a renunțat la Tot. 

Rezultatul s-a văzut în Înviere. 

În felul ăsta a arătat care este Calea către Adevăr(ata) 
Viaţă. 


Care ar fi asta? 

Prin moarte? 

Nu. Ci prin a primi-o, prin a nu o respinge, prin anu ne 
apăra/fugi de ea, prin eliberarea de orice putem avea și 
prin care ne putem condiționa existența fizică, 
sufletească, spirituală. Dar a te elibera nu înseamnă a 
respinge, ci a nu te crampona, a nu te baza, încredința, a 
nu-ți condiționa sentimentul de siguranță pe ceea ce ai, 
chiar dacă tot ceea ce ai e doar viața, pentru că asta ar 
însemna înrobirea spiritului de către materie, cinevaului 
de către ceva, stăpânului de către slugă. 


Asta este robia păcatului, iar păcatul constă în a-ți pune 
siguranţa în ceea ce ai, material, emoțional, intelectual, 
spiritual... - acesta este înțelesul versetului "...siguranța 
mea, aveauul, osânda mea" (Evanghelia Desăvârșirii, 15. 
Yeshua învață mulțimea Calea rugăciunii și a spiritului) 


Deci, să învăţăm să fim ar însemna să trăim orice, cu 
orice/oricine, oricum, oriunde. Să nu ne împotrivim, să nu 
respingem, să nu ne apărăm, ci să primim orice și să 
dăm/dăruim orice oricui, oricum, oriunde necondiționat de 
vreun fel de raționament de genul "merit", "drept", 
"corect"... 

lar să trăim înseamnă să ne bucurăm de faptul 
fundamental că suntem, nu condiționat de ce avem, de ce 
resimțim - plăcere, durere, suferință, fericire... 


Însăși ideea că am, oricât de puțin, mă poate împiedica să 
fiu deplin pentru că țin, mă ţin de acel ceva. 

Ajungând la nu am niciun ceva al meu pot învia, pot să 
Fiu... 

Deci, calea este renunţarea la agățare, la atașamentul 
față de ceva, orice. 

Dar asta nu înseamnă detașare, indiferență, respingere, 
ci "a fi cu" fără agățare, fără a mă baza pe ceva. 

Pentru asta este necesar să nu caut siguranţa. Siguranță 
înseamnă să mă asigur, adică să mă agăţ, să mă bazez pe 
ceva. Să stau pe ceva. Să mă încredinţez acestui ceva. 
Odată ce vreau siguranţă, restul decurge automat. 

Nu mă pot împotrivi siguranţei... Dau din mâini și din 
picioare cu disperare să mă agăț de ceva... 

Dar senzaţia de necesitate a siguranţei apare când mă 
simt în pericol. Ideea de pericol, de ameninţare este 
originea (nevoii de siguranţă. 


În ce constă pericolul? 
În a pierde. 

Ce pierd? 

Ce am. 


Deci, ideea că am ceva (al meu) este originea ideii de 
pericol care este originea (neyvoii de siguranță, de 
apărare... 

Dar ce am? 

"Dragoste, Iubire, Vreaul, Credință am, 

toatele Voia Nelimitării." (Evanghelia Desăvârșirii, 15. 
Yeshua învață mulțimea Calea rugăciunii și a spiritului) 

Dacă nu am și sunt conștient că nici nu pot să am nimic 
al meu, doar al meu, atunci nu mai există pericolul de a 
pierde. Nu mă mai împotrivesc, nu mai fug, nu (mă) mai 
apăr, nu mai lupt - nu mai sunt ne-împăcat. Fac pace, nu 
război. Sunt împăcat cu orice și oricine... oricum, oriunde, 
oricând. Sunt în pace. 


"Prealuminat fieşte pace, 

grăia Cel Nestrămutat, 

Veşnicul Binecuvântat." (Evanghelia Desăvârșirii, 15. 
Yeshua învață mulțimea Calea rugăciunii și a spiritului) 


Asta e Calea. 

Ea e simplă. 

E întotdeauna la îndemână. 

Nu presupune niciun fel de efort. Niciun fel de putere. 
Niciun fel de putință. 

Presupune atotnepuntincioșie... pentru a învia întru A Fi, 
întru Fiinţă. 

Atât. O simplă alegere. Un acord. 


65. Despre implicare și lăsare/desprindere versus 
acaparare și respingere /abandonare 


"Pentru Iubire este necesar Timpul, pentru Dragoste este 
necesar Spaţiul. Iubirea este răbdare - acordare de timp; 
dragostea este dialog - acordare de spațiu." 


Când iubesc (îmi) fac timp prin atenția pentru tine. Prin 
atenţie ia naștere timpul. Prin atenţia la tine eu îţi dau 
timp - îţi/îmi dau viață. Dacă o fac cu bucurie, este un 
câștig de viață. Dacă o fac fără bucurie, este o pierdere 
de viață. 

Când "dau" dragoste fac loc de locuire pentru tine. Prin 
dragoste ia naștere spațiul. Prin simţirea de tine eu creez 
un loc, un spatiu, o lume în care să locuim împreună, unde 
să te ating și să mă las atins de tine. In acest spațiu ia 
naștere focul, căldura, arderea, mișcarea. 

Dacă nu aloc suficient spaţiu, suficient loc, focul se sufocă 
și se stinge. Atunci înseamnă că nu am dragoste de dat 
pentru tine, ci de luat - îţi iau spațiul, îl acaparez. 

Dacă aloc prea mult spaţiu, atunci focul poate fi mistuitor 
sau ne putem pierde, rătăci unul de altul. 

Dragostea înseamnă apropiere - asta presupune spațiu 
pentru a mă putea apropia pentru a te atinge. 

Suntem împreună atunci când suntem apropiaţi unul de 
altul, când eu îţi fac loc în mine și tu îmi faci loc în tine -— 
când te primesc și mă primești. Dar pentru a te putea 
primi, este necesar să-ți fac/dăruiesc întâi loc. 

Dragostea înseamnă chemare, invitație. Dragostea mea 
pentru tine este o invitație, iar tu ești invitatul meu. 

Dacă locul pe care ţi l-am dăruit în mine este prea mare, 
chemarea se transformă în strigăt de disperare. Dacă locul 
este ocupat, chemarea amuţește. 


Este o deosebire mare, chiar dacă cu greu detectabilă, 
între  polaritatea  prindere-desprindere și  polaritatea 
atașare-detașare/uitare, caracteristice timpului, iubirii. La 
fel, între polaritatea apropiere-distanţare și 
agățare/cramponare (dependenţă)-separare/îndepărtare 
(rupere) caracteristice spațiului, dragostei. Iar acest lucru 
poate crea confuzii ideatice și valorice, precum și devieri 
atitudinale, pentru că termenii, constructele lingvistice au 
putere de structurare atitudinală mai ales prin sensurile 
implicite, conotative, decât prin cele denotative, explicite. 


Unii dintre acești termeni sunt întâlniți ca sinonime în 


dicționare, dar există nuanțe care fac o diferență 
semnificativă. 

De exemplu, în cazul termenilor "prindere" și "atașare", 
diferenţa este că în "prindere" accentul este pus implicit 
mai mult pe intenţionalitatea, volitivul, alegerea persoanei 
(ca în "ne prindem de mână", "te prind în braţe"...), în 
timp ce în "atașare" accentul cade implicit pe o stare sau 
mod de a fi (ca în "sunt atașat de ceva", "m-am atașat de 
cineva"...). 

Prinderea și desprinderea fac trimitere la o dinamică 
atitudinală a persoanei (ca într-un dans unde prinderile și 
desprinderile se succed pentru a permite mișcarea, 
curgerea), în timp ce atașarea și detașarea semnifică stări 
diferite. Atașarea ar semnifica mai degrabă o situație de 
fapt (fixă, nedinamică, chiar dacă are caracter provizoriu, 
nepermanent), de dependenţă (cu funcție de proteză) 
fizică sau afectivă, în timp ce detașarea ar reprezenta o 
situație de independenţă (cu sensul de nelegat, de sine 
stătător, chiar absent). 


De asemenea, în cazul termenilor "apropiere" și "agățare", 
apropierea implică alegere, iar agățarea implică 
accidentalul, apropierea implică respect, agățarea, nu. 
"Cramponarea" păstrează caracteristicile agăţării, dar nu 
mai este prezent accidentalul, ci din contra, o 
hiperintenție cu lipsă de respect (ca în mă agăț de 
cineva/ceva sau mă cramponez de cineva/ceva). 

Polaritatea termenilor  "apropiere-distanțare" implică 
amândouă respect și alegere (ca în dinamica afectiv- 
sexuală), în timp ce polaritatea termenilor "cramponare- 
separare" implică amândouă ideea de forță exercitată fie 
asupra legării, fie asupra ruperii legăturii. Implică 
atitudine de forțare, de impunere, deci de lipsă de respect. 


Nu putem fi nicicând (în afara timpului) undeva (într-un 


loc, spațiu) și nu putem fi cândva (în timp) niciunde (în 
afara spaţiului, în niciun loc). Fie suntem nicicând 

niciunde, fie cândva undeva. Putem să ne referim la 
spațiu-timpul perceput în mod empiric sau la ceea ce se 
numește  hiperspațiul-hipertimpul conceput teoretic, 
legătura dintre timp și spațiu este aceeași. 


Când ne îndreptăm atenţia undeva (de exemplu, cu 
ajutorul telescopului Hubble sau altul), cu cât ne uităm 
mai departe în adâncul universului, cu atât ne 
uităm/vedem mai mult în trecutul său - cu atât ne uităm 
mai mult la atunci, nu la unde. Se pare că atenţia privește 
mai mult timpul, nu spaţiul. Când suntem atenți la ce 
facem aici, suntem atenți acum - suntem în prezent. Nu 
putem face acolo, ci întotdeauna aici. Am făcut acolo, deci 
am făcut atunci - în trecut. Nu putem privi decât din 
prezent spre trecut, atunci când ne uităm, când acordăm 
atenţie. Spre viitor este un efort de imaginaţie, de 
proiecție, de construcție virtuală. Când atenţia este 
îndreptată spre viitor, ea nu este atunci, nici acum și nici 
aici, ci este alt-undeva (în spaţiul virtual) unde 
"făptuiește", construiește ceva dorit, cumva în afara 
timpului... pierzând timpul. 


E foarte multă intenție în virtual. Intenţia este în afara 
timpului și spațiului, dar le consumă pe amândouă. 
Obsesionalul, de exemplu, prin hiperintenţie 
(hiperreflecție) în virtual, ajunge să aibă deficit de atenție 
și disfuncţionalități în activitate. Hiperintenţia afectează 
timpul și spațiul - capacitatea de a fi aici și acum, 
dragostea și iubirea. Intenţia fundamentală este vreau să 
fiu. Bucuria de a fi este intenția fundamentală. Mă bucur 
că sunt, mă bucur de ce este, pentru că sunt, așa cum 
sunt, pentru că este, așa cum este. Dacă această 
"capacitate" dispare sau lipsește (mai ales atunci când nu 
resimțim că avem un loc al nostru), atunci ea este 
compensată de o hiperintenţie care se opune la cine/ce 
este, cum este. Forțează prin voință, prin hiperintenţie o 

modificare a cine/ce este pentru a atinge un scop, pentru 
a realiza ceva, a deveni cumva... altfel decât este. Astfel, 
intenția fundamentală se transformă în intenţie de rang 
secund (intenție personală care se împotrivește la 
cine/ce/cum/că este), din "vreau să fiu" în "vreau să am", 
"vreau să fac/să acționez", "vreau să devin" etc. 


Când acționăm, când facem ceva, facem întotdeauna aici. 
Când privim, când ne uităm, când suntem atenţi la ce 
facem aici, este întotdeauna acum. Prin acțiune, prin faptă 
acumul este ancorat în aici. Putem astfel să înțelegem de 
ce atunci când vrem să ne eliberăm sau să fugim de trecut 
sau viitor, o facem mai ușor prin acțiune, când facem o 
muncă. Făcând ceva, facem loc, creăm spaţiu, un cosmos, 
o ordine, o coerență. Dacă acţiunea este automată, 
rutinieră, nu atrage atenția, prezentul - e doar un ritm 
fără timp într-un spaţiu liniar fără loc. Dacă acțiunea este 
aritmică, nonautomată, atrage atenţia, apare conştienţa -— 
atunci spațiul creat are loc, are un aici care invită/atrage 
un acum. Astfel este posibilă Prezenţa, atunci când este 
suficient loc. 


Cu alte cuvinte, legătura dintre iubire și dragoste este 
fundamentală - întotdeauna sunt amândouă, chiar dacă 
poate fi preferată mai mult exprimarea iubirii (atenţia, 
răbdarea/a acorda timp, ascultarea...) sau exprimarea 
dragostei (atingerea, respectul/a acorda spațiu, fapta/a 
dărui...). 

În prezenţă, în a fi prezent, sunt amândouă exprimate în 
egală măsură - sunt cu tine acum și aici, sunt prezent. 
Când sunt prezent, sunt cu trupul (spațiul propriu) într-un 
anumit spațiu/loc (aici) dar și cu atenţia (cu timpul meu) 
într-un anumit timp (acum). 

Pot exista și "disproporții". Pot să fiu cu trupul aici, dar cu 
atenţia în altă parte, precum pot fi cu trupul departe de 
tine, dar cu atenţia (gândul, dorința, grija...) la tine etc. 

Iubirea poate cădea în ispita rațiunilor conceptuale, a 
idealizărilor, a valorilor cultural-spirituale, 
intelectualizându-se, în timp ce dragostea poate cădea în 
ispita rațiunilor practice, empirice, a valorilor 
utilitare/funcționale  bioeconomice de tip schimb 
comercial, visceralizându-se. 

Astfel, iubirea se obiectualizează, devenind artefact 
mental, ideatic, iar dragostea se  obiectualizează, 
devenind artefact faptic, un bun de schimb, de a face troc, 
de a cumpăra. Iubirea, neîmplinită în bucurie, încearcă să 
compenseze (sublimeze?) luând calea cunoașterii prin 
explorare intelectuală, dă naștere ideilor în care apoi 
investește ca în proprii copii - propriile creații cu care se 
mândrește. Dragostea, neîmplinită în bucurie, încearcă să 
compenseze luând calea acțiunii utile, dă naștere 
realizărilor, scopurilor atinse (ca  surogate de 
sens/bucurie), sperând să primească la schimb împlinire. 


Să luăm ca exemplu concret somatizările: 


Atunci când simt că nu am timp să-mi rostesc "adevărul 
meu", acesta se împrăștie în gânduri și supraîncarcă 
sistemul nervos. Sunt prea multe semințe împrăștiate și 
înghesuite în același timp în spațiul mental, fiecare în 
competiție cu toate celelalte. Apare nervozitatea și 
nerăbdarea. A nu apuca să spun ce am de spus, a-mi 
rămâne ideea în gât creează la nivelul tiroidei o 
încărcătură și un blocaj deopotrivă. Problemele de/la 
tiroidă sunt suprimări de idei. Suprimarea propriilor idei 
poate fi din cauza faptului că sunt prea delicat pentru a-l 
întrerupe pe celălalt sau pentru a nu-l ofensa prin ce am 
de spus sau pentru că nu consider că ce vreau să spun 
este prea important etc. Astfel, ajung să nu exprim, să nu 
mă exprim, să nu spun ce am de spus și așa apar 
probleme ale sistemului nervos vizibile mai ales în 

funcționarea sistemului locomotor și pe piele, precum și 
probleme de funcționare ale tiroidei cu toate 
implicaţiile/complicaţiile ce rezultă de aici. 


Atunci când simt că nu am spaţiu, pentru că sunt prea 
lipit, atașat de mama (fără afecțiunea căreia nu cred că 
pot supraviețui), apare o disfuncţie a pancreasului. Sunt 
dependent sau în simbioză - inima mamei bate și pentru 
mine ca în uter. Astfel că ritmul meu cardiac este ca de 
sugar, alert (tahicardic) și tensiunea arterială este mică 
pentru că fluxul sanguin al mamei (viaţa ei) face pentru 
mine, nu am nevoie de un aflux de sânge mai mare pentru 
a mă pune în mișcare, să fiu autonom. De asemenea, am 
hipoglicemie, pentru că dulceaţa dragostei materne este 
prezentă și nici nu am nevoie de energie prea multă, că 
mama are grijă de tot. Atunci când sunt situaţii în care 
sunt nevoit sau solicitat să mă descurc singur, am 
senzația de leșin - îmi poate scădea și mai mult tensiunea 
și glicemia. Sunt bine legat de mama prin cordonul 
ombilical. 

Dar dacă se întâmplă să simt că se rupe acest cordon sau 
că o pot pierde pe mama, poate apărea o disfuncţie 
pancreatică pentru a asigura energia pe care simt că 
trebuie să o am pentru funcționarea autonomă - 
hiperglicemia și chiar diabetul. În plus, hipertensiunea ar 
putea să-mi dea și ea puterea de care simt că am nevoie 
pentru a-mi controla, gestiona viața și cu care nu sunt 
obișnuit. Pot apărea și comportamente dependente, 
adictive ca surogate de mamă pentru a menține la nivel 
simbolic prezența permanentă a ei. De cele mai multe ori 
autonomia (desprinderea) este resimţită în aceste cazuri 
mai degrabă ca singurătate, ca starea de a fi orfan. 


Când tot ce fac trebuie să aibă un rost, pentru că așa am 


fost educat, atunci joaca este inhibată și glanda copilăriei, 
timusul (glanda bucuriei) se atrofiază sub asaltul 

seriozității treburilor utilitare. Apar, în consecință, 
fluctuații de dispoziție ca efect al lipsei de a fi în prezent, 
ceea ce generează o permanentă mișcare în timp, fie către 
nostalgia trecutului, fie către grija viitorului. Astfel, 
sistemul imunitar va fi fie deprimat, fie în alertă. Această 
stare conduce fie la insuficiență funcțională în sisteme, 
organe și răspuns de reacţie lent, diminuat, fie la exces 
funcțional în sisteme, organe și reactivitate crescută a 
răspunsului. Insuficiența funcțională poate conduce la 
pierdere de substanță (cum ar fi osteoporoza), excesul 
funcțional poate conduce la inflamații recurente, la exces 
de secreții și de masă celulară. 


În învățăturile înţelepciunii egiptene (Papyrus Insinger) 
este consemnat că "cea mai mică grijă sfărâmă oasele; 
ce-a mai mică bucurie întărește inima." 

Tot ce se face cu bucurie este întăritor și încântător. 
Pentru ca adevărul să nu se piardă în minte, el are nevoie 
ca inima să-l facă să sune. Prin sistola sa (contracția 
spațiului său), inima-i face vânt adevărului devenind cu- 
vânt. Prin cuvântul rostit cu/în bucurie, ne situăm în 
cântare - Aleluia este adevărul cântat în încântarea 
bucuriei (veșniciei). 


Pântecele este cosmosul, spaţțiu-timpul, casa unde în 
căldura căminului se reunește întregul univers în mișcare, 
aici e un permanent schimb (comerț), dialog, viață de 
relație între "universul exterior" și "universul interior”. Aici 
poate fi un loc al armoniei sau al dizarmoniei, digestiei sau 
indigestiei, integrării sau neintegrării/dezintegrării, al 
păcii sau al conflictului/războiului. Focul căminului poate fi 
cald și primitor sau fierbinte și mistuitor. De asemenea, el 
poate fi stins și locul să fie rece, îngheţat. 

Aici este un loc al lui împreună, un loc de împărtășire, de 
uniune. 

Dar dacă, de exemplu, există credința că "universul 
exterior" este un loc periculos, că ceva din acest univers 
poate să-mi facă rău într-un fel sau altul, atunci o să am 
repulsie, reacții de respingere la "toxicitatea" a ce primesc 
în pântecele, cosmosul meu ("universul interior"). 
Reacţiile pot fi de la vomă, diaree la febră, erupții cutanate 
sau simptome mai grave. La fel se întâmplă, dacă înghit 
ce nu-mi place (dacă simt că nu am spaţiu de retragere, 
de mișcare). 


În concepţia isihastă a părintelui Ghelasie de la Frăsinei, 
prin buric intră "energiile de viață ale naturii". Postura 
preferată a practicanţilor isihiei, atunci când sunt în 
rugăciune, este în genunchi, cu capul plecat și privirea 
ațintită pe buric, pentru că Hristos (Fiul) a coborât în lume 
și, ca Pantocrator, este 'buric al universului" (în ortodoxie, 
când se face semnul crucii, când se spune "în numele 
Fiului", cu primele trei degete unite se atinge buricul). 


Când venim pe lume, ne legăm de cosmosul, lumea 
interioară a mamei prin cordonul ombilical în ziua a opta 
de sarcină. În felul acesta "ne racordăm" la univers prin 
intermediul mamei. Când ne naștem, prin buric dezvoltăm 
un "cordon ombilical" cu cosmosul, lumea exterioară, cu 
"universul exterior" în care sălășluim, cu Natura 
(Pachamama la indigenii din Anzi) de la care primim 
"energiile de viață". Dezvoltându-se în pântecele mamei, 
fătul este în contact intermediat cu întregul univers. Dacă 
mama este în relație bună (în pace, nu în conflict, nu în 
război/în apărare) cu lumea exterioară, atunci și 
pântecele ei (lumea interioară) este în armonie și fătul va 
dezvolta încrederea primordială. Relația cu universul, ca 
lume primitoare (ca o mamă) este consecința acestei 
încrederi dezvoltate în pântecele mamei. Dar dacă, de 
exemplu, mama nu are o relație bună cu lumea, pentru că 
o considera periculoasă (plină de microbi "răi" și/sau alte 

substanțe/fenomene dăunătoare), atunci  încordarea 
abdominală va obtura curgerea "energiilor de viață" ale 
naturii prin buric și pântecele mamei va fi o lume agitată, 
nesigură, temătoare. In felul acesta fătul nu va dezvolta 
încrederea primordială și se va simți temător în lumea în 
care se va naște. Nu se va simți bine primit în această 
lume, încrederea va fi șubredă, relaţiile cu ceilalți și cu 
întreaga natură vor fi dominate de teamă și suspiciune. 
Predispoziția la inflamații și infecții vor fi simptomele cele 
mai vizibile ce vor arăta această relație conflictuală cu 
lumea. 


Alte exemple la acest nivel, pornind de la deficit sau exces 
de timp sau spaţiu, ar fi următoarele. 

Dacă este vorba despre un deficit de timp în relația mea 
cu o sarcină sau cu ceilalți (simt că nu am suficient timp), 
atunci nu am răbdare și senzaţia va fi de "nervi la stomac". 
E ca și cum aș vrea să procesez mai repede, dar nu am 
ce, pentru că evenimentele se mișcă prea încet sau ceilalți 
se împotrivesc voii mele. Dacă am exces de timp, simt 
"neliniște în stomac", adică plictiseală. As vrea să 
procesez ceva, dar nu am sau nu știu ce. Așa pot apărea 
la stomac, de exemplu, hiperaciditate, gastrită, ulcer. 
Dacă este un deficit de spațiu, dacă nu sunt lăsat să mă 
desfășor, dacă mi se impune, atunci simt revoltă și furie 
localizată în ficat, precum și afecțiuni la acest organ. Dacă 
este un exces de spațiu, dacă nu este nimeni aici cu mine, 
atunci simt mânie localizată în splină. Tulburarea 
funcționării splinei o poate afecta pe cea a ficatului. 
Ideea că universul este periculos și că viața este în pericol 
(sentimentul că nu am/mi se face loc pe lumea asta, că 
nu sunt primit, dorit), că este necesară o permanentă 
vigilenţă de a mă apăra, îmi supraepuizează rinichii prin 
exces de funcţionare. De asemenea, autoconstrângerile 
rezultate din această permanentă înarmare și stare de 
gardă, îmi afectează plămânii - libertatea de relaţie. Dar 

și picioarele, atunci când este afectată libertatea de 
mișcare. În special articulațiile se rigidizează la încordarea 
de apărare, iar ideile fixe, rigide (spaţiul îngust) fibrozează 
țesuturile. 


În subsol sunt rădăcinile ce ajung în potenţialitatea infinită 
de unde porneşte instinctualitatea generatoare -— 
intenționalitatea primordială, "vreau să fiu", "vreau să 
fie", pofta de a fi a fiinţei. 

Aici, timpul prin mișcare ciclică se face ca un spațiu, iar 
spaţiul prin pulsaţie ritmică se face ca un timp. 


Potenţialitatea multidirecţionalității timpului (Yang) poate 
face trecerea de la linearitatea temporală (trecut-prezent- 
viitor, unde prezentul reprezintă deplasarea punctului pe 
linie) la tridimensionalitatea temporală (unde trecutul, 
prezentul și viitorul sunt toate trei coordonate așa cum 
sunt coordonatele spaţiului înălțimea, lungimea și 
adâncimea, astfel că deplasarea se poate face în oricare 
din cele trei direcţii - prezent-viitor-trecut sau prezent- 
trecut-viitor sau viitor-trecut-prezent sau trecut-viitor- 
prezent etc.). 


Potenţialitatea pulsaţiei spațiului (Yang), ca sistola și 
diastola inimii sau ca dilatarea și contractarea în 
alternarea inspiraţie-expirație, creează ritm, o deplasare 
înainte și înapoi sau sus-jos sau stânga-dreapta, ca un 
pendul, ca valurile mării. Această mișcare creează 
deplasare prin care se punctează evenimente ca direcție 
de orientare în "timp". Ritmul (vibrația) este timpul 
spațiului, echilibrul său, adică măsura sa, ca în muzică. 
Prin ritm, spațiul apare liniar ca timpul. Prin ritm spațiul 
se mișcă. Mișcarea (deplasarea, acțiunea, viteza) este 
timpul spațiului. 

Câteva exemple la acest nivel pornind de la deficit sau 
exces de timp sau spaţiu ar fi următoarele. 

Deficitul sau excesul de spațiu îmi poate crea sentimentul 
de lipsă de sprijin, datorită lipsei de structurare a spaţiului 
- vezica urinara și rectul pot fi afectate, de exemplu, 
tonicitate slabă a vezicii urinare și încordare rectală. 
Sentimentul dominant este că nu am pe ce să mă bazez, 
să mă așez, să stau. Pot fi în lentoare energetică, fie în 
acțiune agresivă, competitivă. Deficitul de spaţiu poate fi 
datorat faptului că nu mi-a fost lăsat, că am fost înghesuit 
fie psihic, fie fizic. Excesul poate proveni de la experiența 
că nu a fost nimeni aici, prea mult gol. 

Pofta de viață este afectată. Vreau să fiu nu este afirmat, 
ci condiționat, jetul energiei de viață este slab, iar 
continența slabă. Se alternează între lipsa de tonus și 
contracții  spastice. Este prezent un deficit de 
intenționalitate, de inițiativă, de dorință de a fi. 


Deficitul de timp poate crea la nivelul acesta o inhibiție de 
generare Yin (energie dependentă de timp, de acordare 
de timp, adică de atenţie, de iubire - de Yang) și un exces 
de generare Yang (energie dependentă de spațiu, de 
acordare de spaţiu, adică de îmbrăţişare, de dragoste -— 
de Yin). Adică la sentimentul că nu am timp sau nu este 
timpul, organele genitale feminine intră în deficit de 
funcționare (se inhibă capacitatea de procreare), în timp 
ce organele genitale masculine intră în exces de 
funcționare (se excită capacitatea de procreare). Excesul 
de timp poate inversa tendinţele. 


Pentru a ne naște din nou, este necesar să trăim murirea, 
fenomenul de a muri. Asta înseamnă să trăim tot ceea ce 
simţim în acele momente. Ele nu pot fi imaginate, nu pot 
fi simulate. De aceea este necesar ca acest proces să fie 
trăit pe viu... 

Acest proces include rupere, desprindere, abandon, 
părăsire, precum și toate simțurile asociate. Le simțim în 
toată ființa și cu toată ființa. Dar majoritatea covârșitoare 
a oamenilor se amorțesc, adică se mortifică pentru a nu 
simți. 

Sunt multe procedee de mortificare. Unele sunt atitudinal- 
intelectuale, altele atitudinal-comportamentale, altele se 
referă la ingerarea de substanţe. 


Există în om o frică fundamentală de simțţire la care 
reacționează reflex prin a scăpa cât mai repede de ea. 


Emoţie înseamnă ceea ce pune în mișcare (din latinescul 
"emotio" - "ceea ce mișcă"). 
De ce (ne) "mișcă" ceea ce numim emoție? 


Când spunem că avem o emoție, întotdeauna simţim 
ceva. Îi punem sau nu un nume, o etichetă, dar în esență 
aceasta este o simţire. Ceva din lumea fenomenală 
interioară sau exterioară în dinamica (schimbarea) sa 
exprimă ceva ce ne impresionează într-un fel - ne atinge 
într-un anume fel. Capacitatea de a fi atinși este 
capacitatea de a simţi, de a avea emoții. Este 
oportunitatea de a le trăi. 

În primul rând, această oportunitate este tot timpul 
prezentă. Tot timpul simțim ceva, fie că doar simţim că 
suntem sau... că simţim că nu suntem. 


Când suntem departe de cineva drag, simțim ceva ce îl 
denumim dor, când ne despărțim de cineva drag, simțim 
ceva ce denumim durere, tristețe, când ne certăm cu 
cineva, simțim ceva ce numim furie, când ne întâlnim cu 
cineva drag, simțim ceva ce numim bucurie... 


Ce facem însă când această oportunitate apare? 

Din momentul în care simțim acea emoție, ea ne atrage 
atenţia și caută să-și facă un loc în noi. Ni se pune în față 
ca fiind semnificativă și importantă pentru noi - caută 
atenția noastră. Și, de asemenea, își face loc în corpul 
nostru, pentru a ne atinge. Iar noi facem tot posibilul să 
scăpăm de ea, fie prin abaterea atenţiei pentru a-i nega 
existența sau importanţa, fie ne străduim prin intenţie să 
o reprimăm, să o alungăm, fie să o anihilăm prin disecţia 
analizei intelectuale sau încordare corporală. Uneori, ne 
folosim de energia ei să creăm artefacte intelectuale, idei 
poetice sau de altă natură. Când o simțim în corp, atunci 
ne punem în mișcare pentru a o drena, pentru a consuma 
cât mai repede această energie, eventual în producerea 
de artefacte fizice cu valoare estetico-culturală sau social- 
utilitară. Indiferent dacă emoția se arată la nivelul atenţiei 
sau în spațiul corpului nostru sau în amândouă, ea nu este 
bine primită și intrăm automat în reacția de respingere. O 
respingem prin instrumentele intelectuale sau prin 
acțiunile fizice. 

În cazul emoțiilor etichetate ca negative, s-ar putea spune 
că aceste atitudini sunt justificate de instinctul de 
conservare, de disconfortul creat, de nocivitatea și 
toxicitatea lor, de efectele lor dăunătoare asupra calității 
vieţii. 

Este o justificare aparent logică, dar falsă. 

De ce este falsă? 

Pentru că la fel facem și în cazul emoțiilor pe care le 
numim, încântare, extaz, bucurie... 


Să luăm exemplul bucuriei. 

În momentul în care simțim ceea ce numim bucurie, 
simţim și conștientizăm în ființa noastră o cantitate de 
energie ce tinde să crească și să ne cuprindă sau să se 
infuzeze în întreg spaţiul corpului și să capteze întreaga 
atenţie a minţii. Acest fenomen este valabil pentru orice 

simţim, pentru întreaga paletă de emoții de la durere la 
bucurie. 

Dar bucuria, ca și durerea, este resimțită ca o doză 
intensă de viață. Ce facem când simțim asta? 

Majoritatea oamenilor jubilează la simţirea bucuriei și urlă 
la durere. În latină "jubila" înseamnă "a ţipa de bucurie”. 
Nu este diferit de a te tângui, a urla, a ţipa de durere. Este 
o descărcare a acestei energii prin mișcări corporale, 
precum și prin glăsuire vocală ca un șuvoi de idei și 
imagini ce ţâșnesc afară împachetate sub formă de 
cuvinte sau interjecţii în cazurile de intensitate extremă. 


Oamenii au dezvoltat de-a lungul timpului forme de 
descărcare colectivă (jubileuri) în formule culturale a 
acestor emoţii, a acestor energii. În timp, funcția de 
detensionare energetică a fost înlocuită, cel puţin parțial, 
de funcția de celebrare cu sens istoric, mai detașată 
emoțional. De aceea, pentru descătușarea energiilor 
blocate de-a lungul timpului a apărut nevoia unor 
adjuvanţi sub forma drogurilor, pe lângă cea inițială a 
povestirilor mitologice în expresie verbală și corporală - 
dansul. Funcţia acestora era aceea de stimulare și de 
creare a unui fond comun emoțional care să se constituie 
în liantul ce ține comunitatea unită într-o trăire comună. 
Este vorba despre nevoia ca la o celebrare, sărbătoare 
anume, participanţii să aibă aceeași "încărcătură" 
emoțională, să fie pe aceeași "lungime de undă". 

Această strategie de "creare de stare" poate fi constatată 
la evenimente culturale în grupuri mari de oameni 
(ritualuri cultice, spectacole culturale, petreceri), dar și la 
întruniri mai restrânse (ritualul meselor în comun sau 
consumul de substanţe care să inducă o anumită stare). 
Este reproducerea "reglementată cultural" la nivel social a 
nevoii de descărcare emoțională. Doar că apare un fel de 
condiționare emoţională legat de participarea la o anumită 
acțiune. În aceste acțiuni formale, social-culturale, 

"trebuie" să ai o anumită stare, emoție pentru a participa 
la ele. La înmormântare "trebuie" să fii trist, la petrecere 
"trebuie" să fii vesel, la o întâlnire "trebuie" să fii entuziast 
etc. Avem de ales să ne prefacem ca și când am fi în acele 
stări, ceea ce este posibil, dar cu un consum uriaș de 
energie sau să ni le inducem artificial, atunci când acestea 
nu există în mod natural. 

Apare în acest fel un conflict între starea naturală a unei 
persoane într-o situație dată și regulile social-culturale 
impuse pentru acel tip de situaţii. Dacă am emoția 
"corespunzătoare", nu mă mai prefac, nu mă mai strădui, 
nu mai depun efort, mă comport ca atare în mod ușor, 
așa-zis autentic. Imi vine să fac ușor acel lucru, deci am 
impresia, senzaţia că sunt eu însumi. Problema este că 
acea stare nu este provocată de o emoție reală, ci de 
substanțe care creează "ca și cum-uri" senzoriale - ceea 
ce conduce la dependenţă. Voi simţi, de exemplu, "ca și 
cum" sunt relaxat și bucuros după ce beau două pahare 
cu vin. Fără asta, sunt în starea în care se întâmplă să fiu 
în acel moment, dar care să nu corespundă situației și 
astfel pot să le stric dispoziția celorlalți. Apelul la 
substanțe (sau alte strategii, cum ar fi activități), nu este 
doar pentru a stimula producerea de "emoţii", ci și de a le 
inhiba, reprima, dizolva pe acelea (adevărate) care nu 
corespund situaţiei. 

Deci, problema își are originea în necesitatea socială de a 
fi în starea potrivită pentru a corespunde situației sociale 
respective, de a putea să te integrezi social. De-a lungul 
istoriei societăților umane, consumul de substanțe și 
activități care induc stări a fost promovat social, religios- 
politic pentru a controla trăirile persoanei (ca element al 
grupului), din nevoia de siguranţă. 


În timp, această practică s-a "secularizat", devenind un 
procedeu cotidian în încercarea individuală de a manipula 
stările de dispoziție, de a ne "crea", fie "buna dispoziție", 

fie "reaua/proasta dispoziție" dacă situaţia o "cere". Așa- 
zisa nevoie de autenticitate este condiționată de nevoia 
fundamentală de a fi în acord, de a fi coerent. Doar că în 
cazurile descrise mai sus se realizează un acord/o 
coerenţă parțială (și aceasta prin "instrumente" cu costuri 
prea mari și care pot avea efecte de multe ori contrare 
scopurilor), de exemplu doar între situație, 
expresie/comportament și stare, nu și emoție - aceasta 
fiind negată sau reprimată. Cu cât societățile sunt mai 
dezvoltate și mai diversificate, nevoia de control este 
asigurată de "pâine și circ" pentru a asigura controlul. Se 
"stârnește" prin impresia creată de spectacol, de dramă 
"chef", "poftă", "dorință" și apoi se asigură posibilitatea de 
a le satisface. 


Indivizii acestor societăți nu mai sunt capabili de a trăi 
stări reale, pentru că au reprimat emoțiile care le puteau 
"produce" în mod natural, ca fiind inadecvate social. Astfel 
că acești indivizi "amputaţi" sau "civilizați" au nevoie de 
spectacole și drame (și alte instrumente, fie formal- 
culturale, fie informal-cotidiene) ca să le creeze stări prin 
care să aibă senzaţia că trăiesc... ceva. Să spună "m-am 
simţit extraordinar de...", căci în mod ordinar, adică 
obișnuit, nu simt că trăiesc - nu sunt nici vii, nici morți. 
Acest simptom caracterizează decadenţa unei societăți, 
care întotdeauna se caracterizează pe sine ca o civilizație 
perfect dezvoltată. 


În "Minunata lume nouă" Aldous Huxley face o descriere 
nuanțată a acestor dezacorduri între emoţiile naturale și 
stările de coerență artificiale între comportament și 
dispoziție. 


Dar de ce această nevoie de descărcare a emoției? 
De ce să descărcăm, de exemplu, bucuria după ce abia 
am apucat să o simţim? 

Toată viața ne dorim bucurie, căutăm prin diverse 
strategii să o producem, să o dobândim și... când o simțim 
în ființa noastră, ne vine să o descărcăm imediat? 

Pare o atitudine contradictorie... 

Pentru a înțelege această contradicție aparentă este 
necesar să coborâm (sau să urcăm?) de la nivelul social- 
cultural la cel individual, personal. Este necesar să vedem 
mai clar ce se petrece de fapt la nivelul simţirii personale. 


Din toate dialogurile pe tema simţirii bucuriei (și a altor 
emoții, dar aici ne interesează bucuria pentru că la nivelul 
ei se întâlnește contradicția despre care am vorbit) s-a 
desprins un numitor comun. 

Acesta poate fi sintetizat în următorul dialog tipic. 


"- Ce simți acum concret, când spui că simți bucurie? 

- Imi vine să sar în sus, să alerg, să o strig... 

- Ce anume vrei să strigi? 

- Ce simt. 

- Ce anume simţi? 

- Ceva vibrează, arde în mine... 

- Şi ce faci tu cu ceea ce "vibrează" în tine? 

- Păi, nu știu ce să fac. Pot să fac ceva? O exprim, o 
descarc... 

- Poţi s-o lași acolo unde o simţi? 

- Unde? În mine? 

- Da... 

- Păi, simt că mă copleșește, că e prea mult, prea plin... 
- Că te inundă? 

- Da. Mă inundă... și mă încleștez să nu mă omoare. 

- Bucuria te omoară? Adică ce simţi? 

- Că mă sufocă, că mă pierd... că nu o să mai fiu eu. 

- Dacă bucuria îţi inundă întreaga ființă, tu dispari? 

- Da, așa simt, că nu mai am loc... 

- Tu, ca să fii, trebuie să ai un loc al tău gol de orice 
simţire, chiar și de bucurie? 

- Pare ciudat, dar așa este. Parcă nu putem coexista în 
același loc, ori eu ori ea..." 


Ceea ce reiese din acest dialog tipic este că simţirea unei 
emoții peste o anumită măsură, intensitate tinde să 
copleșească ființa, inundând-o. A copleși înseamnă a 
cuprinde din toate părțile. Te simţi năpădit, năvălit, 
invadat, inundat așa cum un burete se umple la refuz cu 
apă. 

Sentimentul este că ești doborât, că ești pradă. 

Cine? 

Eu. 

Dacă las, de exemplu, bucuria să mă inunde, apare ideea 
că nu voi mai fi eu, ci devin bucurie. Dar la ce bun, dacă 
eu sunt nimicit? 

Avem aici de-a face cu o idee/credință bine înfiptă în 
adâncul nostru, că dacă nu păstrăm separarea dintre eu 
și non-eu (între eul cunoscător/trăitor și ceea ce este de 
cunoscut/de trăit), dispărem. Cu toate că în analogia cu 
buretele, acesta nu devine apă, ci doar plin de apă, dar nu 
se îneacă, nu se distruge, nu se degradează - rămâne 
același burete pe care poţi să-l storci de apă și să-l îmbibi 
la loc. 


În cazul de față este vorba despre eu și simţirea mea, 
despre eu și a simți. Dar eu sunt cel care simt, cel care 
conjugă acest verb. Cum pot crea o astfel de separare? 
De exemplu, dacă din "eu sunt", "eu simt că sunt" 
scoatem/separăm pe eu, ar fi ca o viață fără eu, fără 
subiectul trăitor, iar dacă scoatem verbul, ar fi ca un eu 
fără viață, fără trăire, singur... 


Noi încercăm să drenăm din preaplinul, preamultul simţirii 


(chiar dacă aceasta este bucuria după care tânjim) pentru 
a nu face septicemie de bucurie, de trăire, de viață... 

O facem în multe feluri. Le denumim în genere modalități 
de exprimare. Exprimăm bucuria (și alte emoții), adică o 
exteriorizăm, o dăm afară prin cuvinte, povești, gesturi, 
mișcări, fapte pentru a nu ne copleși. 


Interesant este că termenul copleșire provine din 
latinescul "complexire" care înseamnă "a îmbrățișa". A 
îmbrățișa o emoție, a o simţi, a o trăi în definitiv necesită 
a o lăsa să mă copleșească, să mă inunde. Ea, orice 
emoție ar fi, caută să-și facă loc în ființa mea, îmi caută 
atenţia ca un copil... 

Dar eu ce fac? 

Caut să scap imediat de ea printr-un act ejaculator pe 
care-l denumim satisfacție. Satisfacția este o descărcare 
imediată, o consumare a emoţiei pe care o denumim act 
de trăire. 


Mulți actori utilizează emoţiile simţite, generate în viața 
din afara scenei pentru a da "trăire" personajelor pe care 
le joacă. Folosesc acest "carburant" pentru a excela 
profesional, dar este pe de o parte secătuitor și, pe de 
alta, creează dependență ca predilecție de 
descărcare/drenare a trăirilor. Alți oameni apelează la 
drenaje ca workaholism, logoree, ticuri etc. sau la 
amorțirea _trăirilor care tind să fie copleșitoare 
(împovărătoare) prin substanțe anestezice sau prin 
abaterea/evitarea atenţiei. 

O emoție (orice nume i-am pune) vrea atenţie (să-i 
acordăm timp, să fie iubită) și să fie îmbrăţișată (să fie 
primită, să aibă loc, să i ne dăm - vrea dragoste, adică tot 
spaţiul pe care îl avem de dat). 


Un alt aspect al paradoxului eului este nevoia de 
identitate, de a fi identic cu, de a aparține unui grup 
fiinţial, conceptual sau fizic. Pentru că dacă scoatem 
verbul din propoziție, eul se crede în siguranță de a nu fi 

nimicit, dar rămâne singur. Atunci, pentru a rezolva 
problema singurătăţii, el încearcă să găsească (sau să 
creeze?) un numitor comun cât mai mare prin a fi identic 
cu, încercând cu disperare să mențină la numărător 
elementul de distincție, de separare pentru a nu dispărea 
în anonimatul numitorului comun. Este un efort continuu 
de a menţine acest echilibru fragil, dar este o tensiune pe 
care el o numește dezvoltare de sine, lupta pentru viață, 
afirmarea, realizarea vieții... 


Se poate spune că trăim într-o permanentă ambivalență 
existenţială, în care fugind de simţire pentru a nu fi 
nimiciți, ne găsim singuri, separați de propria ființă și 
viață, apoi fugim de singurătate, căutând să ne 
identificăm, să introducem în noi numitor comun (de 
regulă prin proprietăți conceptuale sau fizice) pentru a ne 
apropia de ființa celorlalți, dar evitând propria ființă. 
Facem asta prin cramponarea și dependența posesivă, de 
multe ori cu disperare. 

Evităm astfel contactul, trăirea, simțirea propriei ființe, a 
emoțiilor, prin posedarea conceptuală și fizică a fiinţei 
celuilalt. În felul acesta, la adăpost de propriile emoții 
nimicitoare, eul poate simţi, gusta adierea emoțiilor 
celuilalt. Le poate atinge, se lasă atins pentru că acestea 
nu-l pot inunda, pentru că separarea între eu și tu este 
asigurată ontologic - ființa ta, ce simţi tu, emoția ta te 
poate nimici doar pe tine. 


Dacă actorii buni infuzează din propriile emoții cu viață 
personajul pe care-l joacă, ceilalți oameni (spectatorii) 
caută să extragă trăire din ceilalți care își trăiesc emoțiile, 
pentru a da un pic de viață personajului care cred că sunt, 
fără însă a se pune în pericolul nimicitor reprezentat de 
emoții - pierderea individualității, a unicităţii pe care ei 
cred în mod eronat că o asigură prin separare. 

Uneori, în cazuri patologice, chiar noi suntem cei care 
încearcă să provoace, să determine în ceilalți simţiri, trăiri 
pentru a gusta și noi din ele. Ceva de genul trăiește tu, 
riscă tu să am și eu puțin de la tine, dar în siguranţă. 

În cazuri subpatologice, cu toții preferăm să trăim intens 
emoțiile personajelor din cărți sau filme în siguranța 
fotoliului. Este un surogat, o simulare, ceva virtual, ca un 
vis erotic adolescentin. Doar că rezultatul trăirii acestui vis 
este o poluție, iar poluția nu generează spermatozoizi, 
este sterilă, nu este generatoare de viață. Dar bun și așa 
decât nimic... 


Ce este de făcut sau de ne-făcut pentru a ieși din simulare 
și a intra în viață, în a trăi ființa pe viu? 


În primul rând, să renunțăm la ideea, credința că eu, tu, 
el/ea avem nevoie de timp și spațiu pentru a fi. Pentru 
asta, este necesar să renunțăm la a ne mai identifica cu 
corpul (spaţiul) sau mintea (timpul). Noi, ca eu, tu, el/ea, 
suntem dincolo de spaţiu și timp. Originea noastră este 
chiar dincolo de veșnicie și ființă și ne "naștem" ca eu 
sunt, tu ești și el/ea este. Concesionăm astfel din ființă 
pentru a trăi ce este, adică ce ni se oferă. Noi trăim ce 
este, acordând timp (atenţie, iubire) și acordând spaţiu, 
făcând loc (dragoste) fiinţei să curgă, să se miște, să se 
schimbe. Este necesar să nu ne cramponăm de ființă, să 
nu o captăm, posedăm, fixăm în limite. Să nu-i punem 
graniţe și garduri pentru a nu fugi. Dacă facem asta, ființa 
poate bălti, nu se împrospătează, își pierde din vigoare, 
îmbătrânește oprindu-i curgerea. 


Este necesar, deci, să trăim desprinderea. Dar ne este 
greu, căci ne aduce aminte de traumele inevitabile ale 
despărțirii. Toţi trăim asta de exemplu când ne despărțim 
de clipa prezentă și ne este frică să ne implicăm în 
următoarea clipa prezentă pentru a nu suferi iar 

despărțirea. Dar este inevitabilă această curgere în timp 
și spațiu a ființei - implicare deplină și desprindere în 
pace. 


La nivel biologic, această curgere, schimbare și schimb 
este reprezentat cel mai sugestiv de sânge. Oxigenul din 
alveole se leagă (prinde) de fierul din sânge, apoi se 
desprinde de acesta pentru a intra în celule, iar dioxidul 
de carbon din celule se leagă de fierul din sânge pentru a 
se desprinde de acesta, intrând în alveole și tot așa. Dacă 
am personifica, am putea spune că se petrece o adevărată 
promiscuitate. Există în corp un permanent schimb. La 
nivel de societate, comerțul este sângele. Dacă este oprit, 
pot apărea necroze. Circulația bunurilor și mărfurilor, 
precum și a monedei de schimb este necesară 
supraviețuirii. Captarea și acumularea acestora într-un loc 
(blocarea curgerii), poate crea blocaje și disfuncţii în 
întregul sistem. O acumulare prea mare într-un loc poate 
crea un deficit în altul. Să zicem, prea mult țesut adipos 
subcutanat și prea puțin calciu în oase. Prea bogați într- 
un loc, prea săraci în altul. Inflaţie într-un loc, recesiune 
în altul. Hipertrofie într-un loc, hipotrofie în altul. Toate 
acestea se pot întâmpla atunci când suntem prea "fideli", 
prea atașați, cramponaţi de ființă, când nu-i dăm drumul, 
când nu o lăsăm să fie cum este ea - cândnu ne 
desprindem. 

Este posibil, însă, să alegem atitudinea de detașare. Ca să 
nu mai trăim desprinderea în mod dureros, alegem să nu 
mai fim implicați. Ce s-ar întâmpla dacă fierul din sânge 
sau oxigenul din alveole nu s-ar mai implica și ar avea o 
atitudine detașată? Ar mai crea aceste elemente legături 
stabile pentru a se face transportul de oxigen la celule? 


Detașarea,  neimplicarea sunt metode de apărare 


preventive la durerea desprinderii, dar efectul este 
dezastruos pentru trăire. E ca și cum la naștere, știind că 

la un moment dat o să mă desprind, despart de trup, de 
viața aceasta, aleg să nu mă implic deloc în viață, să nu 
iubesc, să nu mă bucur etc. ca să n-am ce pierde. Dacă 
nu trăiesc deloc (nu investesc?), nu am ce pierde, nu 
sufăr. Matematic, nu ies pe minus - e o economie prin 
reducerea cheltuielilor. Pare logic, dar nu psihologic și nici 
ontologic. Majoritatea oamenilor care se asigură în acest 
fel în fața pierderii, ajung să facă atacuri de panică, să le 
fie frică de moarte, de pierderea vieții, tocmai pentru că 
nu au trăit-o. Intenţia inițială a procedurii nu-și atinge 
efectul scontat. Poate că intenţia prea mare (frica de frică 
sau de durere prea mare) este cauza... 


Concluzia este că permeabilitatea, spargerea zăgazurilor 
este soluția și nu ridicarea zidurilor pentru a nu fi atacați 
și prădați. Nu putem fi prădaţi, pentru că nu avem nimic 
al nostru. Când spunem ființa "noastră", este vorba doar 
de o concesionare pe o perioadă relativă de timp și pentru 
o anumită "suprafață", "volum", spaţiu din ființă. 
Concesionăm pe o anumită durată un teritoriu (corpul). 
Dar prin corpul "nostru", prin acest teritoriu pe care 
credem că îl administrăm trece constant ființă. Ca imagine 
concretă, prin acest spațiu al corpului trece constant ceea 
ce numim materie - protoni, electroni, cuante, energie, 
oricum am vrea să o categorisim. Acestea intră și ies 
constant în și din acest spațiu, este o trecere permanentă 
de ființă prin acest teritoriu. Atitudinile noastre de a 
păstra, de a crea o permanenţă, de a nu ne desprinde pot 
crea blocaje în flux. Opoziția noastră la schimbare, la 
schimb, deci la pierdere, la desprindere ne creează 
suferință. In concluzie, este necesar să trăim implicarea 
cu bucurie, în mod deplin. De asemenea, desprinderea 
este necesar să o trăim tot deplin. Detașarea și 
neimplicarea nu sunt trăire, ci ele sunt neviață. 

Dacă avem această "imagine" despre ființă și 
"nonimagine" despre eu, tu, el/ea, atunci putem crea mult 
mai ușor un context în care putem fi liberi de reacțiile de 
apărare împotriva emoţiilor despre care am vorbit ceva 
mai înainte. 

Nu este însă obligatoriu să adoptăm această viziune, 
această paradigmă pentru a trăi emoțiile. 


Putem aborda trăirea emoţiilor fără un cadru cosmogonic 
specific în felul următor. 


Atunci când emoția este generată de un exces sau deficit 
de timp, de atenție, de iubire, ea apare predilect în spaţiul 
mental ca idee, imagine, scenariu ca ceva persistent sau 
repetitiv, atrăgător sau respingător. 

Atunci când emoția este generată de un exces sau deficit 
de spațiu, căldură, dragoste, ea apare predilect în corp ca 
senzație percepută ca plăcută sau neplăcută. 


Când apare ca idee, imagine, scenariu 
atrăgător/respingător reacția obișnuită este să facem 
ceva cu corpul nostru la modul conștient. Dacă este o 
imagine respingătoare încercăm să ne mișcăm, să facem 
efectiv ceva pentru a ne abate atenția de la aceasta. Dacă 
este atrăgătoare, de asemenea apare o agitaţie fizică în 
corp, ca o nerăbdare de a pune în aplicare sau de a 
obține/a împlini respectivul "obiectiv". 

Ceea ce "vrea" acea idee, imagine, scenariu/film este 
atenție, o atenție totală. O atenţie fără intenţie. Fără 
intenţia de a o îndepărta, de a o rezolva într-un fel. Dacă 
este o idee, "vrea" să o reflectăm, dacă este o imagine, 
"vrea" să o contemplăm, dacă este o poveste, un scenariu, 
un film, "vrea" să o urmărim cu interes. Dacă o 
personificăm ca și copil sau femeie, am putea să 
înțelegem mai bine ce "vrea" de la noi - disponibilitatea 
de a fi acum, prezenți. Dacă, de exemplu, filmul este 

horror, să ne uităm la acesta până la capăt. Să nu ne 
împotrivim și să spunem "eu nu pot să văd așa ceva...". 
Dacă este o grijă, să îl/o lăsăm să o spună - să nu spunem 
"eu nu vreau să aud asta, nu vreau să știu". Este necesar 
să nu încercăm "să rezolvăm problema", să nu 
intenționăm nimic. 

Timpul, atenţia acordată ideii prin reflecţie, imaginii prin 
contemplare, poveștii prin urmărire cu răbdare și interes, 
este ca o ploaie de iubire peste seminţele ființei "noastre". 
Fiecare se va dezvolta în felul său. Cele efemere vor 
dispărea, se vor dizolva sub aceasta ploaie de atenție. 
Altele vor prinde rădăcini. Aceste rădăcini vor străpunge 
pământul, spațiul, trupul nostru. Adică vom simți în corp 
senzații, pe care le denumim în mod obișnuit intuiții. In 
latină "intueri" înseamnă "a privi la/în/din". Intuiţia 
înseamnă a privi în interior sau cu interiorul, în corp sau 
cu corpul. Este o privire nemediată, este o "atingere" 
directă a ce cunosc, cumva cu ce cunosc, prin ce cunosc. 
Când spun că intuiesc ceva, văd ce cunosc din interiorul a 
ce cunosc. De aici caracterul de concret al intuiției, deci 
de certitudine, de neîndoielnic a ceva dinainte dat, ca pe 
un tot gata conturat. 


Când emoția apare ca senzaţie plăcută sau neplăcută în 
corp, reacția noastră obișnuită este să-i acordăm atenţie 
excesivă cu intenţia conștientă fie de a i ne opune, deao 
îndepărta, de a o face să dispară, fie de a o amplifica. 
Dacă este o senzație plăcută, încercăm să nu ne mișcăm, 
ne oprim din orice pentru a o capta. Cumva, fugim după 
ea în corp - devenim hărțuitori. Prin hiperatenţie se 
manifestă o  hiperintenţie sâcâitoare, cicălitoare care 
parcă impune "să fii - să fii — să fii..." Efectul este că o 
inhibăm sau o facem să fugă. 

Dacă este o senzație neplăcută, prin hiperatenţie și 
hiperintenție ne împotrivim, ne încordăm mental să o 
facem să dispară, să o transformăm, să o îmblânzim... 

Efectul este că o amplificăm, devine mai intensă, se 
"încăpățânează" să fie și să facă ce "vrea". 

Ce "vrea" senzația, este spațiu de desfășurare, "vrea" tot 
terenul (corpul) ca loc de joacă. 

Dacă am personifica-o ca și copil sau bărbat, atunci am 
putea înțelege mai bine ce "vrea" de la noi. Ea vrea 
respect, a-i oferi spațiul de desfășurare, libertatea de 
mișcare în teritoriu, fără reguli, garduri, adică fără a 
interveni, fără a fi intruzivi, dar a fi aici, prezenți, să nu 
plecăm, să stăm cu ea. Dacă este o senzație plăcută, 
avem tendința să o sufocăm printr-o cramponare prea 
mare - nu lăsăm spaţiu de respiraţie. Dacă este o senzație 
neplăcută,  intervenim cu critici, cu opresiune 
respingătoare creând revolte din partea 
copilului/bărbatului. Senzația (copilul/bărbatul) vrea să fie 
acceptată, lăsată să fie necondiționat - vrea dragoste 
necondiționată. 

Senzația (copilul/bărbatul) este invazivă, penetrează, 
străpunge corpul. Cu cât ne opunem acesteia, cu atât 
simţim că ne siluiește. Este necesar să i ne predăm, să-i 
lăsăm spaţiu de manifestare, să ne lăsăm copleșiți 
(îmbrățișaţi) de ea și de asemenea să o acceptăm, 
primim, îmbrățișăm. Dacă îi facem loc acolo unde ea 
apare, într-un loc oarecare în corpul nostru și nu 
intervenim asupra ei în niciun fel și nu o limităm doar la 
acel loc pentru a nu se extinde, atunci îi vom simţi energia 
ca pe o infuzie ce se va răspândi în tot corpul, ca pe o 
inundație de trăire ce ne va penetra ființa. Percepția de 
neplăcut sau plăcut va alterna în mod ambivalent până la 
transcenderea acestei percepții dihotomice, devenind 
trăire pură. 

Senzațiile ca emoţii sunt semințe adânc înfipte în sol 
(corp) ce nu suporta înghesuiala. Unele dintre ele, lăsate 
să se desfășoare în prezența căldurii (apropieri, primirii, 
dragostei) se vor topi, dar altele având spațiu și fiind 
hrănite prin îmbrățișare de sol, vor crește și vor străpunge 

solul ieșind ca tulpini și ramuri în minte dezvoltând frunze 
ca înțelesuri ("simţire înțelegătoare" după Părintele 
Stăniloaie), adică devin sentimente. Deseori sunt 
confundate cu intuiţia, dar sentimentele nu "văd", sunt 
"oarbe", cunosc pe "pipăite", prin cuprindere, includere, 
îmbrățișare direct întregul de cunoscut, într-un mod 
inexplicabil dar dincolo de orice dubiu, ca în expresia "am 
sentimentul că...". Sentimentul înfășoară, "înghite" și 
astfel conţine ceea ce este de cunoscut, cumva el devine 
acel cunoscut. 


Lăsând senzaţia să crească ea ne oferă un înţeles de trăire 
a ființei. Lăsând ideea să crească, să se dezvolte, să 
prindă rădăcini în corp, ea ne oferă o ancorare în concretul 
fiinţei, în trăirea acesteia. Astfel sămânţa cu rădăcină 
(intuiţia) și sămânța cu tulpină, ramuri și frunze 
(sentimentul) pot să se unească pentru a deveni o 
întregime în dansul ființei. Frunzele sunt pentru a capta 
lumina, pentru a face fotosinteza și a hrăni cu trăire 
întreaga plantă. Lumina este bucuria cu care este 
întreținută planta. Este sensul ei. Sensul ființei este 
bucuria trăirii. Ea este întotdeauna prezentă pentru că 
este totdeauna în/la prezent, în acum și aici - unește 
timpul și spaţiul în veșnicie. 


Dacă timpul și spaţiul, iubirea și dragostea, atenţia și 
căldura sunt "dependente" de libertate, bucuria (veșnicia) 
este "dependentă" de gratuitate, de degeaba, de lipsa de 
scop, rost. 


Mă pot întreba... 

Cât spaţiu îi las eu celuilalt? 

Cât timp? 

A oferi spațiu și a oferi timp... 

Ce simt când mi se oferă spaţiu/loc și timp/răbdare? 

Dacă celălalt nu simte că are un loc al lui, cum să pot eu 
avea un loc în viaţa lui? 

Eu am loc, spațiu în viața mea? 

Sau e doar un gol și simt nevoia să-l umplu? 


Când am loc, când am timp, atunci invit și am răbdare. A 
oferi timp înseamnă răbdare. A oferi timp înseamnă iubire. 
Și celălalt simte asta. Dacă nu este răbdare, atunci se 
simte presat. Golul trebuie imediat umplut -— precipită 
nerăbdarea. A avea un gol, nu este spaţiu, ci vid. In 
spațiu, focul poate să ardă, e căldură acolo - e dragoste. 
În vid, se stinge. Vidul sufocă, e lipsit de aer... 

Grabă, pripire... 

Se întâmplă asta atunci când simt un gol interior, un vid 
ce necesita umplere imediată... 

Când am spaţiu în mine, simt că am loc să stau, să respir 
- simt (că am) dragoste... 

Când nu simt (că am) acel spațiu în interior (dragoste), 
atunci nu am nimic de oferit, doar cer. Nimeni nu se simte 
bine la mine pentru că eu nu ofer loc (că nu am loc), eu 
doar atrag în vidul interior. Acesta te suge, te sufocă. Toţi 
se simt forțați de această forță a vidului... 

Ca să se simtă bine, trebuie să simtă că au loc, că sunt 
primiți, invitați, nu băgați cu forța într-un loc (ca în 
pușcărie). 


În patologie aceste lucruri legate de timp-iubire, spațiu- 
dragoste și bucurie-veșnicie-sens sunt evidente din punct 
de vedere existențial. 

În special în anxietate, în atacul de panică și în depresia 
autentică (cea provenită din pierderea relaţiei). 


În anxietatea generalizată persoana resimte lipsa de sens 
a vieţii. Totul se sfârșește, totul trece, nimic nu este 
permanent, ce rost mai are să mă bucur? Fără bucurie, 
viața e resimţită ca o povară de sarcini fără rost. Apare 

astfel o epuizare, pentru că nu mai am carburantul oferit 
de bucurie. Nevoia de permanență mă împiedică să mă 
bucur de clipa prezentă și la orizont nu mai văd nicio 
speranță. Se produce astfel sindromul depresiv-anxios. 
Fac totul mecanic, trag de mine să funcţionez, mă forțez. 
În felul ăsta lucrurile se agravează din ce în ce mai mult. 
Deci, curgerea timpului (nepermanenţa) este văzută ca o 
piedică a permanenţei (veșniciei) bucuriei și astfel apare 
refuzul și în consecință capacitatea de a mă bucura de 
clipa timpului vieții mele. Asta conduce la lipsa de sens și 
la anxietatea generalizată și sindromul depresiv-anxios. 
De multe ori golul de sens poate fi bine acoperit la cei 
foarte bine adaptați social-economic de satisfacţii și 
veselii, dar atunci când viața le arată printr-o situație sau 
printr-un eveniment sau accident ceea ce au refuzat sau 
evitat să vadă până atunci, vor intra în șoc. 


În atacul de panică, apare o resimțire a lipsei de timp. Nu 
mai am timp, este pe sfârșite sau se poate termina 
oricând. Nu am apucat să trăiesc. Nu simt că am suficient 
timp, înseamnă că nu simt că iubesc. Iubirea este blocată 
de frică, de frica de pierdere a timpului/vieții/iubirii. De 
aceea vreau să o păstrez sau să acumulez, să obțin cât 
mai mult, să am rezerve... 

În atacul de panică apare o grabă, o nevoie de viteză care 
dă senzaţia că pot să apuc în timp util. Panica se poate 
declanșa, de exemplu, dacă tramvaiul stă pe loc sau 
merge prea încet sau întârzie când aștept în stație. Astfel, 
când aștept intru în panică pentru că am nevoie de viteză, 
mă grăbesc. Am senzația că nu mai apuc, că o să întârzii 
și o să pierd... Viața. 

De asemenea, pot intra în panică atunci când sunt singur, 
neînsoțit. Am nevoie de atenţia cuiva, adică de senzaţia 
de iubire din partea cuiva. Dacă ies afară cu cineva în 
locurile în care mă apucă panica, nu mai intru în panică. 
La fel și dacă vorbesc la telefon cu cineva. Important este 

să menţin atenția cuiva asupra mea. Cum nu mai am 
această atenţie, intru în panică. Senzaţia este că dacă 
primesc atenție, primesc iubire, primesc deci timp. 
Iubirea înseamnă cunoaștere în expresia ei de suprafață. 
A ști, în esenţă este iubire. Nu poți ști, nu poți fi conștient 
decât în timp - în iubire. De aceea, oamenii care simt că 
nu au timp/iubire au frică de necunoscut, de nou, de 
schimbare, pentru că îl percep ca pe lipsă de iubire, lipsă 
de timp, lipsă de viață - nimicnicie. Adică simt că îi 
omoară, că îi anihilează. 


În cazul depresiei autentice, atunci când pierd dragostea, 
locul de locuire cu celălalt, trupul lui - adică în cazul morții 
sau despărțirii de el -, spațiul lumii este resimţit ca vid, 
ca pustiu. Lumea devine un pustiu pentru mine, devine 
deșertăciune. Un vid pe care nimic nu-l poate umple sau 
un spaţiu infinit de mare plin de nimeni în care dragostea 
mea se face foc mistuitor ce poate arde întreaga lume... 

Dacă nu mă nimicesc, atunci va trebui să îndur lipsa de 
sens a lumii și a mea în ea. Nimic nu mai are sens fără 
el/ea, totul este fără valoare, deșert... Așa că, fie încerc 
să sting acest foc mistuitor cu diverse patimi, fie încerc să 
astup acel vid cu patimi. Nu numai că am o incapacitate 
de a mă bucura, dar chiar refuz să mă bucur fără el/ea, 
care nu mai €... Singura vioiciune pe care pot să o mai 
permit este o furie nestăvilită pe lume care se 
încăpățânează să mai fie după ce el/ea nu mai sunt, 
precum și o furie pe ceilalți care sunt doar pentru a astupa 
gaura neagra din mine. Aceasta se întâmplă datorită 
faptului că refuz, nu îmi mai dau voie să mă bucur. 
Consider asta un sacrilegiu. Idolatria persoanei pierdute, 
atașamentul, fidelitatea fanatică față de ea îmi face spațiul 
interior arid, deșertic, nimic nu supraviețuiește acolo. 
Orice intră viu acolo este sacrificat pe altarul idolului. Dacă 
nu găsesc victime de sacrificat, mă voi sacrifica pe mine, 
mă voi tortura pe mine. Voi considera astfel că aduc jertfa 

cuvenită  idolului. Depresia este fie pierderea 
spațiului/dragostei, fie mai degrabă pustiirea acestuia cu 
foc nimicitor... 


Cum rezolv astea? 
Ce am de făcut? 
Care ar fi soluțiile? 


Dacă renunţ la a mai acapara, poseda timpul, clipele vieţii 
mele sau ale altora, dacă aș lăsa să curgă acest timp, 
această viață, atunci disponibilitatea către clipa prezentă 
și toate care pot urma după ea va fi întreagă. Mă voi putea 
bucura pe deplin pentru că voi fi dispus să mă desprind de 
clipa care trece (de trecut), precum și nu voi mai evita 
clipele care pot veni (viitorul). Astfel voi fi disponibil 
pentru prezent și să-mi redobândesc capacitatea de a mă 
bucura. Prin trăirea clipei prezente, mă bucur. Prin bucurie 
trăiesc veșnicia. Atunci simt că am tot timpul posibil, toată 
viața, iubirea posibilă - ceea ce va face imposibilă 
resimțirea faptului că nu am timp/viață. 


Dacă renunţ la orice apărare, granițe, obstacole pe care le 
pun între spaţiul interior și cel exterior în credința că cel 
exterior ar putea fi amenințător pentru cel interior și dacă 
nu aș mai face această separare în ideea de a mă proteja, 
de a-mi delimita propriul, proprietatea asupra spațiului, 
atunci voi resimţi că spaţiul meu este cât universul. Voi 
putea să îi primesc pe toți, căci vor avea loc din belșug -— 
voi avea dragoste pentru absolut toți. Pentru asta este 
necesar să renunţ la ideea de pericol, că ceva periculos 
pentru mine poate să fie. De asemenea, este necesar să 
renunţ la nevoia de identitate fie prin apartenenţă 
(atașate), fie prin separare (proprietate/proprium). 
Această nevoie este generată de ideea/credința că dacă 
nu ești de-finit (deci clar de-limitat, separat), nu exiști, nu 
ești tu. In concluzie, este necesară renunțarea la această 

idee care stă la baza tuturor idealurilor de dezvoltare de 
sine, de creștere de sine, de specificitate, de a fi special. 
Această identitate limitează spațiul și împuţinează până la 
dispariție dragostea. 


De asemenea, este necesară renunţarea la scop, sens, 
rost -— la întrebările "de ce?", "pentru ce?". Toate acestea 
blochează bucuria. Bucuria este trăirea gratuită. Este de 
frumusețe, este d'aia. Este necesară redescoperirea 
jocului... în joacă, în degeaba. Numai așa putem să ne 
simţim liberi, creativi. Numai așa avem acces la veșnicie 
- joaca eternă... 


Prea adesea utilul, folosul interferează în plăcere, în joc, 
în degeaba, blocând apariția bucuriei sau suprimând-o. 
De exemplu: 

Citesc o carte care-mi place. Eventual cu lanterna pe sub 
plapumă să nu mă vadă mama... Imi place atât de mult, 
încât nu îmi vine să o las din mâini. Dacă vine cineva și 
îmi spune să o las deoparte că nu-mi folosește la nimic și 
să mă culc, voi tânji după ea... Dacă vine cineva și îmi 
spune că e bine că o citesc, că îmi va folosi ce învăţ din 
ea, eventual voi da examen, atunci "mi-a stricat plăcerea" 
- foarte posibil să o las deoparte sau chiar s-o arunc... 
Sau 

Mănânc o prăjitură. Și o savurez... 

Dacă vine cineva și-mi spune că nu-mi face bine, că e 
toxică, atunci voi spune eventual "ce păcat... e așa de 
bunăăă..." Dar dacă vine și îmi spune că e bine să mănânc 
acea prăjitură, că are vitamine și face bine la nu știu ce..., 
atunci mi-a stricat plăcerea, parcă nu mai are același gust, 
aceeași savoare... 

Exemplele pot continua la nesfârșit. Sunt la îndemâna 
oricui. 

Este de remarcat că utilul, de folosul strică savoarea, 
plăcerea, gratuitul, degeaba-ul, etc. - împlinirea, care se 
pare că vine din ceva fără folos, din ceva gratuit. Doar așa 
putem să ne bucurăm pe deplin. Altfel, vom flămânzi. Vom 
fi veșnic nesătui, nesatisfăcuți, frustrați... 


Bineînțeles că multe din cele pe care le facem gratuit, în 
joacă pot avea efecte benefice, nebenefice sau nocive. Dar 
ele vor fi efecte secundare, nu căutate, țintite. Apariția 
scopului, care este o ţintă de atins, generează presiune, 
efort... Afectează ușurătatea cu care în mod spontan, în 
joacă facem un lucru, pentru că apare presiunea atingerii 
unui rezultat, al unui efect... Fără această presiune, este 
ușor ca respiratul, în timp ce cu presiune și respiratul 
devine un efort. 

O viață trăită fără scop este o viață trăită în bucurie. Când 
mă bucur simt că trăiesc, eu, liber, în joacă, simt sens în 
asta. Altfel, nu mai simt sensul și încep să mă întreb 
despre sensul vieții - să-l caut, să mi-l găsesc, să-l văd, 
să descopăr pentru ce/cine trăiesc... dar ajung să nu mai 
trăiesc. 


Este adevărat că fac și lucruri cu scop. Dar acestea privesc 
acțiunile care conduc la rezultate folositoare pentru mine, 
folositoare pentru supraviețuirea mea sau a celor dragi 
mie. Deci rezultatele sunt folositoare mie sau celor dragi 
și nu ceea ce fac eu este folositor pentru atingerea 
rezultatelor (scopurile). 

Nu eu și ce fac eu trebuie să fie folositor unui scop, ci 
scopul, sensul, rezultatul îmi este mie de folos (sau poate 
nu, caz în care este bine să-l pun sub semnul întrebării). 
El este pentru mine, nu eu pentru el - eu însumi sunt fără 
de folos, eu sunt de frumuseţe... 


Obsesia culturală de a găsi ceva util în orice, în a nu pierde 
timpul cu joaca, cu plăcerea, cu a râde (ca prostul), ci în 

a fi serios și încrâncenat tot timpul, pus pe treabă cu scop, 
cu rost, cu sens... conduce inevitabil la a resimţi că nu ai 
timp și spațiu suficient, că îţi lipsește iubirea și dragostea. 
Culmea este că iubirea și dragostea sunt inutile, dar fără 
ele simțim că viața pe care o trăim este fără rost - o viață 
irosită... 


66. O abordare teologală 


În comentariile din diversele scrieri mai mult sau mai puţin 
spirituale, sunt trecute sub tăcere cele trei mari acte ale 
Hristosului. Poate pentru că așa se poate vorbi în mod egal 
de Krishna, Zarathustra, Buddha și Hristos ca de marii 
avatari ai Divinităţii, fără a discrimina între ei. 

Dar niciunul dintre aceștia sau alţii nu a îndeplinit, precum 
Hristos, toate cele trei acte fundamentale - Moartea, 
Învierea și Înălțarea. În ceea ce privește nașterea din 
fecioară sau fenomene precum "imaculata concepție", 
erau idei destul de răspândite în vechime în cadrul 
miturilor despre zei și eroi (Mithra se naște dintr-o piatră 
sau dintr-o fecioară), deci ele nu sunt un element 
distinctiv. Pe de altă parte, mitul mitraic (nu și cultul) ar 
fi ca o profeție în spațiul indo-iranian pentru venirea 
Hristosului, reflectat în episodul magilor din Evanghelia 
după Matei. Înălţarea/răpirea la cer a lui Ilie și Enoch nu 
a fost precedată de moarte și înviere. Mulţi au murit dar 
nu au înviat, alții au murit și au fost înviați (de exemplu 
Lazăr), dar nu s-au înălțat. În mitul lui Ossiris, acesta este 
omorât și tăiat în bucăţi de Seth, este recompus trupește 
de sora și soția sa Issis pentru a reîntregi sălașul sufletului 
și a trece Dincolo în împărăția morților - deci nu învie cu 
adevărat și nu se înalță. 

Doar Hristos este cel care săvârșește toate cele trei acte. 
Pe de altă parte, oamenii pun mult accent pe minunile 
"medicale" ale lui Hristos sau fizice (cum este mersul pe 

apă) sau socio-economice (cum sunt hrănirea mulţimii), 
dar nu prea acordă atenția cuvenită acelor trei minuni care 
au directă legătură cu cele trei acte fundamentale. 
Acestea sunt prima și ultimele două: transformarea apei 
în vin la Nunta din Canna, transformarea vinului în sânge 
la Cina cea de Taină și transformarea sângelui în apă pe 
cruce (apă care a țâșnit din rana făcută de suliță). 

Ele sunt cele trei "minuni gratuite" pe care Hristos le-a 
făcut. Adică acelea pe care nu le-a făcut la cerere și/sau 
care s-au făcut în conformitate cu credința beneficiarilor. 
La Nunta din Canna a fost rugat de Maica Sa. Apa aceea 
pe care a transformat-o este apa pe care oricât ai bea-o, 
tot însetat rămâi. Nu te satură. Ea reprezintă viața 
comună, o viață însetată după împlinire, după bucurie. 
Dar bucuria este trăirea Veșniciei sau veșnicia din fiecare 
clipă a vieții. Bucuria este reprezentată de vin. Vinul este 
Vestea Împărăției - "Bucuraţi-vă!" 

La Cina cea de Taină, Bucuria se transformă în viață, adică 
în sânge pentru a se dărui - dau viață pentru voi. Este un 
act de iubire. Cea mai mare după cum spune El - a-ţi da 
viața (timpul) pentru prietenul/aproapele tău. 

Pe cruce vinul este oțeţit, este actul și amarul distanţării 
(plecării), dar nu pentru mult timp, ci cu speranţa Invierii. 
Pe cruce, prin moarte, își dă trupul (spaţiul). Este un act 
de dăruire, de dragoste, căci se face prin asta izvor de apă 
vie din care cine bea nu mai însetează. Asta înseamnă că 
apa aceasta este viața (timpul) veșnică (bucuriei) - 
Împărăția Sa. 

Prin moarte, și-a arătat dragostea Sa, dăruind Tot. Prin 
Învierea Sa, ne-a promis Atenţia (Iubirea) Sa veșnică — 
"Voi fi tot Timpul cu voi”. 

Prin Înălţarea Sa, ne promite Veșnicia (Bucuria), pentru 
că se duce să pregătească locașe de locuire pentru cei 
care vor să se bucure împreună cu El - care vor să bea 
împreună cu El din "fructul viței" în Impărăţia Sa. 

A murit ca om (ca Fiul Omului și-a dat/dăruit viața ca trup 
și sânge -  Dăruirea), a înviat ca șarpe 
(puterea/înțelepciunea șarpelui asklepian de înviere a 
morților — blândeţea/răbdarea/atenţia tămăduirii; puterea 
șarpelui de aramă, ridicat de Moise pe stâlp în pustie, la 
care când muribunzii priveau rămâneau în viață, trăiau — 
Numeri: 21, 4-9) și S-a înălțat ca înger (Mila Păcii — "[cel] 
prealuminat fiește pace..."). Pentru lucrarea dăruirii 
(dragostei) și a tămăduirii (iubirii) este necesară smerenia 
- jertfa laudei. Prin jertfa laudei se poate avea acces la 
bucurie. Bucuria este premisa pentru primirea păcii - Mila 
Păcii. 

Înălţarea este Bucurie - care este trăirea Veșniciei. Iar 
pentru a ne face părtași la aceasta, înălțarea Sa este și 
garanţia pogorării Sfântului Duh, Mângâietorul, care toate 
le împlinește, care toate ne învață și ne însoțește spre 
Calea, Adevărul și Viaţa. 

Deci, lnălțarea Sa este o distanțare necesară pentru 
trimiterea Sfântului Duh, care este Viul, Trăirea în Sânul 
Ființei Dumnezeiești. Acesta este Insoțitorul, Părtașul pe 
drumul adevărului vieţii către Hristos. El este adevărata 
Apă Vie a veșniciei (adevăratul Botezător, curăţitor de 
toată  neviața/păcatul înrobitor) - Bucuria. El se 
simte/arată ca foc și apă în aceeași măsură. El este 
Îndrumătorul pe Cale, pentru a ne feri de devieri și rătăciri 
de la drum, El este Învățătorul, cel care ne arată Adevărul 
desfăcând legăturile falsităților, eliberându-ne. El este 
Trăirea/Bucuria cu/în care ne întâlnim cu Viața - Hristos. 
Doar să-L primim, căci El este Darul pe care ni L-a făcut 
Hristos .- Dar care ne dăruiește  Veșnicia 
(Bucuria/Implinirea/Sensul) Vieţii. 

De aceea, în-duhovnicirea este scopul oricărui trăitor, 
adică trăirea cu/în Bucurie - în Sfântul Duh. 

Crucea este Iubirea Tatălui, Dragostea/Harul Fiului și 
Părtășia/Bucuria Sfântului Duh. Amin (Să Fie [în] 
Fiinţa/Lumina - Lumea Nelimitării, Yeh). 

67. Despre nașterea din nou (Învierea) 


Apropo de "simţire înțelegătoare"... 

A înţelege în franceză este "comprendre" care înseamnă 
și a cuprinde. 

A înțelege prin sentiment înseamnă a te lăsa cuprins. 

De asemenea, tot în franceză, a îmbrățișa este 
"embrasse" care mai înseamnă și a săruta. 

A mă lăsa îmbrățișat, a mă lăsa sărutat... 

Putem înțelege mai bine ce înseamnă "sărutul morții", 
îmbrăţișarea ei și ce înseamnă trăirea pe viu a muririi 
prezenți fiind, nu amorţiți... 


Așa cum copilul pentru a se naște necesită din partea lui 
a fi complet prezent, o implicare, un efort conștient de a 
trăi "calvarul" procesului de naștere, tot așa este necesar 
să trăim pe viu murirea, adică tot ce simțim în acest 
proces, pentru a ne naște din nou ca înviere, nu ca 
reîntrupare. 


De obicei, atunci când simţim durere (simţiri de 
intensitate mare) căutăm să scăpăm de ele, nu să le 
trăim. Dacă nu reușim să le descărcăm cumva, să le 
anesteziem apelăm la anestezicul "natural" și leșinăm (în 
cazul durerilor fizice (senzaţiilor corporale) sau înnebunim 
(plecăm departe, în alta parte, în cazul suferințelor 
psihice, mentale). De aceea, drogurile sunt un adjuvant 
de a nu înnebuni sau de a fi sfârșit de durere fizică. 
Ambele însă, împiedică trăirea deplină a ceea ce se simte, 
a ce este de trăit în viață. 


Cumva, viața este o pregătire, un antrenament, o 
exersare a acestor trăiri, pentru a fi cât mai apți de a trăi 
murirea, adică renașterea, nașterea din nou întru 
înviere... 

"Nu știți că, pentru a cuceri moartea, trebuie numai să 
mori?" (Evanghelia Desăvârșirii, 43. A doua zi în 
Yerushalayim: smochinul sterp; Puterea - origini cerești 
sau pământești; Frica și cucerirea morţii) 


De exemplu, coma de lungă sau de foarte scurtă durată 
în care intră omul înainte de moarte, nu este altceva decât 
un refuz de a trăi murirea. Nu vrea să se facă asta în 
prezenţa lui (aceasta desprindere). 

Cumva își amputează "știul" și "simtul" care sunt cele 
două "braţe", "organe" personale cu care el trăiește în 
Creație... 

Oamenii vor să fie ajutaţi "să facă față" simțţirilor din 
diverse situații. A face față, adică a se opune la ce trăiesc, 
a trece peste etc.. 

Mai important este "să faci spate", să lași să se treacă 
peste tine, prin tine, a nu te opune, a te preda (m-a dat 
pe spate) - a trăi... 


Când simţi că acest corp te limitează, te apasă, când îl 
simţi ca o închisoare, când simţi că trupul îți e mormânt, 
că nu ai loc în el, că te înghesuie, înseamnă că nu ai lăsat 
loc în el trăirilor, că ai refuzat să trăiești. L-ai mortificat 
prin toate mijloacele de a te apăra, de a te dezvolta... 
Astfel trupul nu miroase a mir (pacea duhului), ci pute a 
duhoarea nevieții, a putreziciunii... 


Dacă Numele Părintelui este Eu Sunt, Numele Fiului este 
Sunt Eu. 

Dacă stau cu fața la Sunt (la Mama în braţe - Yeh), întreb 
"Cine Eu Sunt?". Cine este în spate, iar Cine este Eu-Ce- 
Trei, cele trei Seminţe/Cuvinte generative ale Tatălui/Eh 
(Simt-Știu-Vreau). Şi așa Simt-Știu-Vreau în Mama, în 
Sunt (Yeh) le Trăiesc ca Dragoste-lubire-Lumină în 
"Mine". Și atunci mă întorc cu fața spre Părinte, în brațele 
(Trăirea) Mamei fiind, iar Numele meu devine "Sunt Eu 

Cine(va)". Adică, în Sânul Mamei fiind, Simt-Dragoste, 
Știu-lubire, Vreau-Lumină - Mă nasc (a doua oară) în 
Sfântul Duh. Sunt Pruncul în Brațele Maicii (Sunt/Yeh) 
ţinut în Dragoste-lubire-Lumină cu fața către Părinte. 
Atunci am răspunsul la întrebarea fundamentală "Cine Eu 
Sunt?" - "Sunt Eu Cineva)". 

Când sunt la prima naștere, în întrebare, (mă) întreb "ce 
simt?", "ce știu/cred?", "ce vreau/văd?" 


În nașterea a doua (nașterea din nou) răspund "Simt- 
Dragoste", "Știu-lubire", "Vreau-Lumină" - adică Sunt Eu 
(în) Cine(va), sunt în Sfântul Duh, sunt înduhovnicit. 
Particip la Dialogul dintre Eh și Yeh (Eu și Sunt), Dialogul 
Părintesc, devin fruct copt, rodul copt în Relaţia (Sfântul 
Duh/Dialogul) "Părinților" (Eh Yeh). Adică particip la 
Răspunsul Mamei. Pentru asta, nu mai trebuie să stau cu 
fața spre Ea, spre Fiinţă, să mă cramponez de Fiinţă, să o 
posed, să devin una cu ea, ci să mă las Ei, să mă 
încredinţțez ei, iar asta se face cu spatele, mă las în brațele 
ei și privesc spre Necunoscut, acolo unde privește și ea — 
atunci Văd. Icoana Maicii Domnului cu Pruncul este 
imaginea "Nașterii din Nou", cea de a doua. Pentru a ne 
naște din nou, este necesar să ne încredințăm Fiinţei, la 
Tot ceea ce Este, o încredințare totală, cu toate riscurile — 
nu ne mai apucăm noi de Fiinţă, ci ne lăsăm ţinuţi de Ea. 
Când ne apucăm noi de ea, nu avem încredere decât în 
noi. Nu avem încredere în ea. Iar în spatele nostru este 
necunoscutul amenințător - ne uităm cu frică peste umăr 
în spate și apoi ne agățăm cu disperare de Mama. Când 
ne încredem, ne întoarcem și astfel Vedem. 


Maxima încredințare în Sunt este deci des-prinderea totală 
de Sunt - încredințarea în mormânt, "Pântecele Sacru" 
sau "Brațele Maicii", când las să pierd totul, chiar și ceea 
ce percep ca "propria ființă". Abia atunci pot avea 
Răspunsul, adică Bucuria, Trăirea Simt-Dragoste-Știu- 

Iubire-Vreau-Lumină. Atunici Văd, pentru că sunt eu în Eu 
Sunt. 

Aceasta este Calea pe care ne-a arătat-o Fiul (Voia 
Nelimitării) prin care îl putem vedea pe Părintele care este 
EhYeh/Eu Sunt (Cel Nestrămutat, Veșnicul Binecuvântat). 


Necesitatea "des-prinderii" de Fiinţă poate fi înțeleasă mai 
bine dacă o comparăm cu persoana care se îneacă. 
Aceasta se zbate, încercând să apuce și să se țină de apă 
(Fiinţa). În felul ăsta ea de fapt se adâncește mai rău în 
adânc, creând goluri în apă (goluri de ființă). Dacă se lasă 
moale, apa (Ființa) îl ţine, îl duce. 


Aceeași comparație, dar de data aceasta, cu salvatorul, 
cel care știe să înoate. În disperarea lui, cel care se îneacă 
se apucă cu încordare de salvator și îl pune pe acesta în 
pericol de înec. Salvatorul aici este Viaţa, Fiinţa. Inecatul 
de Viață se apucă cu disperare de Viață sufocând-o. Este 
necesar, pentru a-l salva, ca salvatorul să îi tragă un pumn 
acestuia pentru a-l lasă inconștient, pentru ca acesta "să 
se lase moale" și dus, ţinut. Moartea are acest rol ultim. 
În ultima clipă a procesului muririi, ne lăsăm duși. Unii, 
nici atunci nu se lasă, ci mor înțepeniți, în împotrivire. 


Cramponarea de viață, de ființă sufocă viața, ființa, o 
ucide - ucide trăirea, bucuria. Și atunci apare senzaţia de 
moarte ca soluție salvatoare. 


Asta arată că realitatea este în expresia "eu sunt în viață" 
sau "eu stau, pășesc pe Fiinţă" sau "Viaţa, Ființa mă ţine", 
nu în expresia "eu mă ţin în viață (prin ceea ce fac sau nu 
fac)" sau "eu fac să fiu". Mai degrabă se poate observa din 
exemplul de mai sus că "eu fac să nu mai fiu în viață..." 

68. Despre Existenţă 


Care este diferența dintre "lume" și "viață"? 
Ce este "viața"? 


Fiinţa Este. Tot ce Este. 

Cum apare ce îmi apare în ec-sistenţă ţine de ce și cum 
interpretez eu, de cum mă raportez, la ce proiectez sau 
introiectez etc. - lumea fenomenală. 


Nu există ființă (ontologic) decât în expresia Eu Sunt. 
Apoi, existența este creată în "Spaţiul-Timpul" dintre Eu și 
Sunt prin verbele "Simt", "Știu" (Cred, Cunosc), 
"Vreau/Văd". Prin aceste verbe/cuvinte este creată 
Existența (Creaţia). Răspunsul "Fiinţei" este "rezonanța" 
acestor verbe în/pe Ea (în Sunt). La "Simt" răspunsul este 
"Spațiu", "Căldură", "Dragoste"; la "Știu", răspunsul este 
"Timp", "Iubire", "Adevăr"; la "Vreau/ Văd" răspunsul este 
"Lumină", "Pace" 

Aici nu este nicio separare, pentru că nu este nicio 
ameninţare. Nu există ameninţare, nu există pericol. 
Există împreună. Pentru a fi împreună este necesară 
unicitatea. Dar unicitatea nu este dată de separare cum 
fals gândesc oamenii obiectualizând, conceptualizând. 
Unicitatea constă doar în expresia "Doar eu simt că sunt 
eu". Deci doar în/prin verbul simt. Răspunsul Fiinţei apare 
ca o ardere de a fi, ca o căldură sfâșietoare. Aceea este 
dragostea. Poate fi re-simţită ca o durere/arsură/mistuire 
și interpretată ca o singurătate pentru că doar eu 
(singularul) singur simt asta în raport cu ființa. Dar 
dragostea poate fi revărsată și împărtășită. Ființa poate fi 
împărtășită pentru că este doar una. Să ne imaginăm de 
exemplu pe noi înșine în existență și în raport cu ființa ca 
pe niște vaci (unicităţile) pe o pajiște, neîmpărțită și 
neseparată în parcele individuale, deci toată laolaltă. Noi 
putem să ne plimbăm "împreună" pe ea, să ne raportăm 

la ea cum vrem. Dacă vrem să facem a noastră o bucată 
din ea, apare tendința de separare. Vreau să am o bucată 
de ființă (de pajiște), numai a mea. Și ridic un gard de 
împrejmuire și încep să mi-l apăr de alţii. Uite așa începe 
separarea, prin "al meu", "doar" al meu (exclusivitate) — 
așa încep să exclud. Și așa se naște nevoia de asigurare 
a siguranţei posesiei "doar al meu-lui". Incep deci prin 
iluzia că pot separa ceva imposibil de separat și de avut, 
ridicând garduri și apoi având grijă să le apăr. De cine le 
apăr? De celelalte unicității, fără de care mă simt singur 
și cu care nu mai împărtășesc ființa, ci o împart, o separ, 
trasez graniţe. Și ajung să pun distanţe între unicitatea 
care sunt și celelalte unicității. Distanţele nu sunt spații 
existenţiale, ci îndepărtări de existență, pentru că 
răspunsurile care "ră-sună" aici sunt goluri de ființă. Iar în 
acele goluri îmi închipui vedenii. Pot să-mi închipui chiar 
că Fiinţa și Existența sunt dușmani care vor să-mi fure 
parcela (ființa "proprie") de pajiște. Sau dușmanii pot fi 
orice proiectez eu în spațiul existențial. 


"Doar eu" este ontologic. Doar eu simt că sunt. Altul "mă" 
poate ști, vedea, "mă" simte (adică prin răspunsul ființei 
- dragostea care se revarsă din spațiul creat de trăirea pe 
care eu o am prin "eu simt că sunt". Împărtășim împreună 
aceste răspunsuri ale ființei cea una. Nu avem o ființă a 
noastră, doar a noastră. Trupul, de exemplu, este doar o 
reprezentare a existenţei, un spaţiu-timp creat de verbele 
conjugate de Eh (Eu, Părintele absolut) și răspunsurile 
Ființei care devin acest trup/materie/structură/informaţie. 
Fizica cuantică arată că ceea ce numim materie, substanţă 
este o aparență a unui "spaţiu" gol. Vidul cuantic ca 
"suprafață" de potenţială rezonanţă la cuvintele spuse. 
Acest dialog între Eu și Sunt reprezintă Sfântul Duh - Viul 
existenţei. Fiul este Voia/Intenţia primordială prin care s- 
au conjugat verbele (simt/știu/vreau sau văd) de către 
Părintele absolut (Eu). Reprezentat geometric, centru unei 

sfere este Eu (Părintele), suprafața sferei este Ființa 
(Sunt), raza sferei a apărut la intenţia Lui Eu care este Fiul 
(și care ulterior se întrupează în aceasta rază ca 
făgăduință, străbătând întreaga sferă, Creaţie). Volumul 
dintre centru (Nimicul absolut) și Totul infinit care este 
suprafața sferei este Sfântul Duh, Existenţa, Viul, Viaţa, 
Veșnicia, Dialogul ("Dumnezeu este o sferă cu centrul 
pretutindeni și suprafața nicăieri" cum spunea un călugăr 
anonim într-o culegere apărută în secolul XII). 


Noi cine suntem? Ce suntem? Vacile Domnului pe Pajiște 
(Fiinţa infinită)? 

Da. Doar că tradițional ni se spune oi. Din când în când o 
oaie se mai dă păstor sau chiar crede că este pusă să vadă 
de celelalte. Noi suntem centrele de pretutindeni din 
suprafața de nicăieri. După Chipul Centrului Unic suntem 
unici. Asemenea ne putem raporta la Fiinţă. Sau altfel... 
Și ce "facem" noi "aici" pe "Pajiște"? 

Dacă "primim" Intenţia/Voia (Fiul) ne situăm, ne raportăm 
la Fiinţă în "Raza" (Dialogul - Sfântul Duh) care dă rod pe 
"Pajiște" (Fiinţă) ca "Dragoste", "Iubire", "Lumină". În acel 
"Loc" găsim roadele astea și cu ele ne hrănim. 


Ce înseamnă a ne hrăni? 

Înseamnă a "trăi", a ne "bucura" de roade. Căci dulci sunt 
acestea în grădina existenţei. 

Prin simt mănânc (trăiesc) dragoste, prin știu/cred 
mănânc (trăiesc) iubire/adevăr, prin vreau/văd mănânc 
(trăiesc) lumină/pace. 

Pe toate le primesc, pe toate le înghit, pe toate le mănânc, 
adică asta înseamnă că pe toate le trăiesc. Iar a trăi, 
înseamnă a mă bucura. 

În bucurie fiind, cu bucurie şi prin bucurie mă înfrupt din 
ce e - adică în/cu/prin Sfântul Duh. 

69. Despre bine și rău 
"Întotdeauna răul are un sens, binele nu are niciunul" 


Pare fără sens citatul... 

Asta arată că în conformitate cu ce afirmă, citatul este 
"bun". 

Cumva, ceea ce se spune aici este contraintuitiv, 
împotriva pre-judecăţilor culturale. 


Dumnezeu a spus întâi "să fie" și apoi a spus "e 
bine/frumos" că e. 

El nu a spus "ar fi bine sau e bine să fie". Asta ar fi 
însemnat să spună "cum" să fie. "Ar fi bine" se referă la 
"cum" să fie ceva. Ori asta ar însemna, ca ceva care este, 
să fie (mai bine) altfel decât este. Când spun să fie, spun 
CE să fie. Când spun e bine (să fie), spun cum să fie, în 
ce fel să fie, întotdeauna altfel decât e. Deci când spun că 
vreau să fie bine, mai bine, spun nu e bine așa cum e, nu 
este bine că e așa, dar ceea ce e, fiind așa, spun de fapt 
că nu e bine că e. Deci întotdeauna când spun "e bine să", 
spun că e bine într-alt fel decât e. Neg, mă împotrivesc, 
refuz ce e. 


Când spun că e bine, atunci afirm că prin faptul că e 
(ceva/cineva) e bine. Binele deci se fundamentează pe a 
fi. Dacă ceva e e bine. Când spun "e bine să" sau "ar fi 
bine să" sau "ar fi mai bine să", atunci spun că așa (cum 
este) nu este bine și dacă nu este bine înseamnă că este 
nebine, "rău". Și încep să argumentez de ce nu este bine 
așa cum e și de ce ar fi mai bine altfel. Argumentez cum 
ar fi mai bine, dar mai binele nu este. Pe ce îmi bazez eu 
atunci argumentaţia? Doar pe cum este ceva pe care eu 
nu îl consider bun. Spun că acesta nu artrebui să fie (așa). 
Mă împotrivesc la ceea ce este. "Ar fi bine", "e bine să" 
mă conduc spre a mă împotrivi la ceea ce este, la lupta, 

războiul cu "a fi", cu "ce e". Bine-nţeles făcând ceva, un 
"mai bine". 

De unde știu eu "mai binele" din moment ce acesta (încă) 
nu există, ca să nu întreb de unde știu că va fi "mai bine" 
sau chiar "bine"? Omul nu vede niciodată binele la 
prezent. Mereu zice că "(tot) înainte era mai bine" sau 
speră la un mai bine în viitor. Dar, cum spunea Bob Dylan, 
"nu știu cum se face că în fiecare dimineață mă trezesc 
tot azi". Deci nu exista ieri și mâine, există doar azi unde 
nu este niciodată bine, pentru că se poate mai bine 
altcândva decât azi, deci niciodată. Şi oamenii vor găsi un 
milion și mai bine de justificări logice și pragmatice ca să 
argumenteze de ce nu este bine sau suficient de bine ce 
e. "Mai binele" devine astfel răul "binelui că e". Mai binele 
se luptă cu ceea ce este. 


Mai binele vine cu ideologia evoluției, a progresului, a 
ajutorului, a salvării, a dreptăţii, a... orice. Are întotdeauna 
o semnificație, o direcție, un sens. Dar să pun din nou 
întrebarea: de unde știe? Nu putem ști decât ce e. Putem 
ști ce nu e? Desigur, putem să ne imaginăm. Dar ce 
înseamnă a imagina? Ce imaginăm când imaginăm? Păi, 
uneori "mai binele", alteori "mai răul", mai ales că pe 
ultimul se spune că este "bine" să-l pui în față. Unii 
vorbeșc despre "rău și bine". Din titlu îl pun în față, ca și 
cum întâi este răul și apoi vine binele sau mai binele ca o 
corecție, ca o îndreptare a greșelii. Vechea ideologie a 
antagonistului. Este necesar eroul negativ pentru a 
emancipa și chiar a exista cel pozitiv. La alţii cumva parcă 
răul este ontologic și mai puternic decât binele. Și într-un 
fel așa e, dacă ceea ce este, a fi-ul are nevoie de 
îmbunătăţire, de corecție, de perfecționare etc. Bine este 
ceea ce este și rău este orice împotrivire la asta, indiferent 
de modalitate și intenție. Revenind la imaginare, toate 
modificările imaginate sunt pe CUM va fi ce e, la viitor, iar 
imaginarea se va axa pe instrumental și stilistic a ceea ce 

va fi, nu pe a fi sau a nu fi ceea ce e, la prezent. Referitor 
la puterea de creaţie a imaginaţiei, ea își are originea în a 
"spune" ce să fie, nu cum să fie. De exemplu, "să fie 
ploaie", nu să imaginez modalitățile de a determina ploaia. 
Puterea imaginaţiei stă în a spune să fie ploaie șia o 
"vedea" cu toate simțurile în momentul în care o spun. Și 
dacă o spun, este bine să o fac la timpul prezent, să spun 
este ploaie. Deci puterea ei stă în afirmație, nu în 
argumentaţie. Argumentarea este lipsită de putere, 
pentru că se străduie să aducă justificări că ceva merită, 
este (mai) bine să fie decât ce e. Argumentarea, deci, 
încearcă să justifice, să îndreptățească uzurpatorul (mai 
binele care nu e) pentru ocuparea locului celui care e (de 
drept). De drept, pentru că pur și simplu e. 


Nu prea este corect politic. 

Cu ce drept ceea ce e este mai degrabă decât ceea ce nu 
este încă și care poate ar fi mai bine să fie? 

Nu știu. 

Răspunsul este unul singur: că e. 


Bert Hellinger spune că prima dintre legile conştiinţei 
colective afirmă că orice membru al grupului are acelaşi 
drept de apartenenţă (ca oricare altul). Adică asta 
înseamnă că orice membru are dreptul de a face parte, de 
a fi în grup. Dar ce se poate observa la nivelul unui grup 
(familie, gintă, trib etc.) este valabil la nivelul Totului, în 
cadrul a Tot ceea ce este. 

Tot ce este este un grup, o mulţime de a fi. Dreptul de a 
fi în acest Tot a fost dat, "certificat", "legiferat", 
"legitimat" prin "Da", "Să fie", iar dovada de netăgăduit 
constă în faptul că este. Nimeni nu poate exclude pe 
nimeni odată ce a fost "afirmat", odată ce este. Acest 
drept nu este unul dobândit după merite. Asta ar 
presupune ca cineva să preexiste meritului de a fi. Acest 
lucru ar conduce la absurdul de a fi înainte de a fi pentru 

a face ceva ca să merite să fie, ceea ce ne aduce în același 
punct. Cum pot să fac să merit să fiu înainte de a fi? Deci 
este imposibil să meriţi să fii sau să nu fii. Dacă ești, atunci 
ai dreptul inalienabil, ontologic de a fi și nimic, niciun a 
face/a nu face sau a avea/a nu avea (fapte "bune" sau 
"rele", calități, însușiri "pozitive" sau "negative" etc.) nu 
are puterea de a anula "certificatul de naștere" în 
"grupul", "mulțimea" lui a fi, în Totul. Adică nicio faptă 
neconformă, incorectă, nedreaptă, "rea" etc., nu poate 
anula acest "fapt" ontologic, dar de asemenea, nicio faptă 
"bună" nu aduce un drept în plus, "mai" mare, mai 
merituos pentru a fi. 

De aceea, excluderea unei persoane, fie din existență prin 
moarte, fie prin exil din comunitate, din societate prin 
izolarea în pușcărie sau alt fel de excludere, fie din 
memorie prin uitare, negare, rușinare, îndepărtare etc., 
este un act de separare, de neiubire. Iubirea este uniune, 
unire, adunare (biserică, trup hristic, adică comuniune, 
împărtășire în comunitate) la un loc, deci în dragoste. 
Dragostea este un loc de locuire comună, de împreună la 
un loc, acest loc fiind totul. 

Nimic și nimeni nu este lăsat pe dinafară pentru că nu 
există "în afara" Totului, nu este decât Este și ceea ce este 
este comun, în comuniune cu Tot ce este. Nu există 
"nimicnicia" lui Tolkien în care a fost exilat Melkor decăzut 
în Morgoth. Astfel, excluderea, este un act de separare 
"înăuntrul" acestui Tot, este un act de a pune graniţe în 
cadrul Fiinţei, este o fărâmiţare în "trupul" acesteia. In 
acest fel apare un dezechilibru lăuntric în Tot ce e. De 
aceea separarea între rai și iad este o erezie la adresa 
iubirii și dragostei, la adresa uniunii, a lui împreună. De 
aceea apocatastaza lui Origen se aşează pe iertarea 
totală, pe dispariția tuturor granițelor, pe împreună. 
Pedeapsa iubirii este iertarea, iar cea a dragostei este 
îmbrățișarea. Cum spunea un cuvios avva cândva, 
"arzăte-ar Dumnezeu să te ardă cu dragostea Lui cea 

mare". Dragostea, foc cumplit și pârjolitor, ce mistuie 
toate granițele, toate zidurile, toate separările. A 
îmbrățișa înseamnă a face spațiu de locuire, un împreună. 
Dragostea înseamnă includere nu excludere. Dacă exclud 
ceva sau pe cineva, pe orice motiv mai mult sau mai puțin 
rațional în conformitate cu legile și normele morale social- 
religioase ale unui grup, constituie o împotrivire la această 
lege a iubirii și dragostei care este o lege a incluziunii. 


Dreptatea lui Dumnezeu (a universului, a Tot ce e sau cum 
vrem să-i spunem) împlinește această lege. "Dreptatea 
omului" este legea excluderii. Doar el poate face asta cu 
sine sau cu altul, doar el (se) poate exclude de rușine, 
vinovăție, frică, furie și orgoliu, dar mai ales impunând 
"binele" cu forța, nu doar altuia, ci și sieși prin ceea ce se 
numește de obicei supraeu. Dacă un grup familial spune 
Hellinger se rușinează cu un membru, strămoș criminal, 
bețiv sau nebun și încearcă să-l treacă "sub tăcere", să-l 
excludă din memoria grupului, urmașii, membrii grupului 
vor simţi repercusiunile acestui act. Judecătorii vor suferi 
"pedeapsa dreptăţii" lor. Pentru a înțelege fenomenul, 
putem să ne gândim la o lege a fizicii newtoniene. Când 
împing într-un perete, acesta "mă împinge" cu o forță 
egală cu a mea. Deci, când mă împotrivesc la ce este, 
când încerc să împing "acel este" în afara lui este mă voi 
simţi eu însumi/însămi dat afară din este, orice ar însemna 
acel este, ca situație concretă. Dar cum nu există un afară, 
voi crea doar granițe, doar linii de demarcaţie imaginare, 
iluzorii, însă cu puterea de a aduce tensiune și conflict. 

Când trasez o graniță, stabilesc un conflict acolo unde nu 
este, dar acesta se va manifesta într-o tensiune. Granițele 
sunt tensionate și favorizează conflictul. Granița 
simbolizează siguranţa. Siguranţă față de ce? Faţă de ce 
este? Faţă de "restul"? Față de Tot restul care este în afara 
de "mine", de "noi"? Așa avem noi senzaţia de a fi în 
siguranță. Așa creăm străinul, dușmanul, toxicul, 

dăunătorul, menţinându-l la graniță, "afară", "simţindu- 
ne" în siguranță. E "drept" așa. Ce e al nostru e al nostru 
și ce e al vostru e al vostru (asta când nu considerăm că 
e tot al nostru...). Mintea noastră este învățată să traseze 
granițe, demarcații, de-finiri pentru a categorisi, pentru a 
discrimina - așa înțelege ea, prin discriminare, prin 
separare. 

A înţelege ceva este un proces natural de includere, se 
exprimă prin asimilare, integrare, digerare - cunoașterea 
e iubire, includere, unire, nu separare. Putem înţelege de 
ce cunoașterea binelui și răului a condus la suferință, la 
separare, la împărțire, la judecată, la discriminare între 
bine și rău. De ce este necesar să transcendem binele și 
răul pentru mântuire, pentru revenire la a fi, la uniune, la 
viață, adică la bucurie. lar acest lucru se face prin 
includere, nu prin excludere, pentru că nu mă pot bucura 
decât împreună. Când mă bucur, ies în "afara" mea către 
altul și fac asta prin "pedeapsa iubirii", prin includere, prin 
îmbrăţișare, prin primire. 

Putem începe prin a nu mai exclude. Concret asta ar 
însemna să nu ne mai apărăm. A te apăra înseamnă a 
exclude ceva pe care îl consideri ameninţător. Cum poate 
"un a fi" să fie ameninţător la "un alt a fi'? Cum poate "un 
a fi" să anuleze, să scoată din a fi "un alt a fi"? A fi 
înseamnă "Da", "să fie". Cum poate asta să amenințe un 
alt "Da", "să fie"? Pot să îmi închipui asta, pot să cred asta. 
Dacă fac asta, voi stabili ideologia pericolului la adresa lui 
"a fi" și atunci voi și simţi nevoia de siguranţă și voi 
considera necesar să mă apăr pentru a fi în siguranță. Dar 
aceasta va rămâne un deziderat, pentru că niciodată nu 
mă voi simți în siguranţă, voi fi mereu în apărare, în luptă, 
în război, cu arma la picior până mă voi obișnui cu această 
stare perpetuă de tensiune. Voi considera această stare 
senzaţie de siguranță și mă voi simţi în pericol în starea 
de relaxare. Incordarea de a fi va fi scopul meu și stăpânul 
meu va fi instinctul de supraviețuire. De aceea, este greu 

- foarte greu, aproape imposibil - ca omul să se lepede 
de credința lui în apărare. Este religia lui, idolul său în fața 
căruia se supune total, fanatic. Li este extrem de dificil să 
abandoneze această credință, pentru că se va simți el 
însuși abandonat (de sine). De aceea, metoda Letting Go, 
care înseamnă a se preda el însuși, o resimte ca pe un 
abandon de sine. Nu este de mirare că eliberarea este 
adesea văzută în a nu fi: pentru că această stare de 
tensiune și conflict constante nici nu reprezintă a fi-ul, iar 
"a nu fi'-ul (nefiinţa) îl scoate, îl scutește de dilema 
libertate-responsabilitate în care se află prin puterea de a 
alege. Îl sustrage din fața aparentului paradox că a te 
preda, a nu te mai apăra, a te lăsa invadat te eliberează, 
te salvează de neviață, de netrăire și, deci, conduce la 
înviere. 

Deci, în momentul în care mă împotrivesc, exclud și încalc 
legea iubirii și a dragostei. Când mă apăr, fac asta, când 
judec fac asta, când pedepsesc fac asta, când mă simt 
nedreptăţit fac asta, când îmi impun dreptatea fac asta... 
Când nu las tot ce e să fie așa cum e, cum vine și cum 
pleacă. 

Îmi închipui că împotrivindu-mă la ceva ce e, la ce e, adică 
încercând să-l fac să nu fie, îmi asigur să fiu, fac să fiu. 
Îmi închipui deci că prin a face ceva să nu fie, fac să fiu. 
Și mai clar, încerc să fac se fie prin a nu fi. 

Uimitor... 

Care ar fi soluția? 

Să las tot ce e să fie așa cum e, cum vine și cum pleacă. 

De ce? 

Pentru că, dacă e, e bine. 


În "Fapte" (11: 7-9) Dumnezeu îi spune lui Petru "unghie 
şi mănâncă." El îi răspunde "Nicidecum, Doamne, căci 
nimic spurcat sau necurat n-a intrat vreodată în gura 
mea." Dar Dumnezeu îi zice că "Cele ce Dumnezeu a 
curăţit, tu să nu le numeşti spurcate." 

Omul este cel ce pune nume. Omul definește și creează 
separare de-numind, acordând nume, concepte și astfel 
creează separare, granițe. El numește spurcat, nociv, 
dăunător, toxic, vătămător etc. ceea ce el vede ca "părți" 
ale Totului. In felul ăsta le categorisește și "știe" să se 
ferească de ele. Dacă intră în contact cu ceva nociv poate 
să îi dăuneze, îl poate face să nu "mai" fie. Iarăși 
întrebarea: poate ceva ce este să facă altceva ce este să 
nu mai fie? "Mai" este întotdeauna la viitor, nu la prezent. 
La prezent este doar "este". "Să (nu) mai fie" se referă la 
viitor, care nu este. Apărarea este întotdeauna pentru 
viitor. Chiar pericolul imediat este un pericol din viitorul 
imediat. Deci dacă în prezent sunt, este imposibil să nu 
fiu. Să nu "mai" fiu este o referire la viitor, o închipuire. 

Dacă numesc ceva spurcat, periculos, atunci voi crede că 
este așa și se va face mie după credința mea, pentru că 
mă voi împotrivi, mă voi război cu "dușmanul" sau mă voi 
feri, voi evita, mă voi izola de nocivitate pentru a nu fi 
contaminat, a nu intra în mine. Iată și teoria contagiunii, 
a infectării... Iată și teoria luptei cu boala, cu cotropitorii, 
fie aceștia germeni, fie alte entități sau substanțe 
otrăvitoare. Dar boala în sine este o luptă pentru apărarea 
"patriei" corporale sau teritoriale. Deci boala este o 
apărare la graniţe sau pe ceea ce numesc a fi propriul 
teritoriu. Ce fac când mă apăr? Mă împotrivesc, exclud 
(febra furiei de exemplu, crima "justificată", îndreptățită), 
sunt în conflict. Când este pe "propriul teren", conflictul 
este în "interior" (repulsie, greață, scârbă etc.), o parte 
din mine se luptă, este în conflict cu o alta pe care vrea 
sa o exileze în exterior. Un a fi cu un alt a fi, încercând 
fiecare să-l facă pe celălalt să nu fie. A face să nu fie este 
imposibil. Dar încercarea de a face asta are repercusiuni 
în trăirea concretă de viață. Apare ceea ce denumim, 
tensiune, suferință, dezechilibru, adică efectele bolii. 
Boala constă în această încercare și își are originea în 

credința nestăvilită în ideologia siguranţei oferită de 
separare, de izolare (băgăm în carantină și ne băgăm în 
carantină). Față de ce ne separăm? Față de ce ne putem 
separa? De ce este? Păi, ne putem separa de ceva care nu 
este? Și atunci? Cum ne putem separa de ce este? 
Luptând cu ce este, nu ne împotrivim la ce este, la a fi? 
E "bine" să ne împotrivim la ce e? 

E "rău" să nu ne împotrivim? 


Discriminarea se bazează pe comparaţie între ceva și 
altceva. Ea este o critică la adresa felului de a fi. Ea este 
întotdeauna justificată de un mai bine, mai mult sau altfel 
decât așa. Ceva sau cineva este mai bun, mai puţin bun, 
mai puţin, mai..., mai rău decât altceva sau altcineva. 
Din asta rezultă de obicei, ca reacție de apărare, isteria cu 
foamea ei nestăvilită după atenție și acceptare și frica ei 
extremă față de orice judecată, chiar orice opinie 
nevinovată sau părere diferită, pe care le resimte ca pe o 
constrângere extremă. 

Nevoia de acceptare și iubire (așa cum este ea înțeleasă, 
de obicei ca supunere și recunoaștere a unui fel, unui 
cum) din partea celorlalți la  intensități disperate 
predispune la autodistrugere. 


De ce această nevoie extremă de a primi iubire, atenţie, 
recunoaștere, preţuire, acceptare etc. conduce mai 
degrabă la moarte decât la viață? Și asta la modul cel mai 
concret, nu doar la figurat. De ce nevoia de corectitudine 
și dreptate duce pe termen mediu și lung la contrariul a 
ce intenționează? De ce îndreptăţirea duce la război, la și 
mai multă nedreptate? 


Hristos spunea că, atunci când îți dai sângele tău (viața 


ta) pentru un aproape (pentru un prieten), mergi spre 
înviere. Este ce a făcut El. 

Când iubiții se dăruie unul altuia se naște o viață. Ei mor 
unul pentru și prin altul la nivel de spermatozoid și ovul în 
vederea vieții noi. 

Deci, când nu mai dărui nimic, dar vreau cu disperare să 
primesc atenţie, acceptare, iubire, îmbrăţișare..., atunci 
se inversează procesul - nu mai este prin dăruire (sânge 
sau trup/celula reproducătoare), prin moarte spre viaţă, 
ci este prin viață spre moarte. 


Pentru că vreau viață pentru mine, vreau sânge, vreau 
carne, vreau sex, vreau atenție, vreau îmbrăţișare, vreau 
iubire... Alerg cu disperare, cu furie să le captez, să le am, 
dar tot ce primesc conduce la moarte, pentru că tot ceea 
ce prind, ce strâng în mâini omor (ca și copilul care 
strânge la piept puișorul de găină). Omor viața pe care o 
posed, omor iubirea pe care o posed. De aceea posedarea 
vieții, a iubirii conduce la disperare și moarte. Pentru că 
viața posedată, avută, nu mai este liberă și moare. Dacă 
este liberă, dacă este lăsată liberă viaţa, iubirea circulă, 
se dă de la unul la altul, duce la viață, la înviere, la și mai 
multă dragoste. 

Deci atunci când dau/dărui dragoste, dragostea e vie și 
conduce la și mai multă dragoste. Dacă primesc dragoste 
sau viață sau orice, dacă dărui mai departe se înmulțește, 
nu se împuținează. Dacă primesc, nu mă îndatorează, 
pentru că nu este pentru propria posesie, nu este pentru 
mine. De aceea nu trebuie să merit ce primesc. E ca să 
dau mai departe. Las să treacă prin mine, nu o rețin, nuo 
posed, nu o iau în proprietate, nu o fac a mea. Iubirea, 
viața, nu pot fi proprietatea cuiva. Doar le lăsăm să treacă 
prin noi. Dacă le tâlhărim și vrem să le facem ale noastre, 
pierdem bucuria și astfel iubirea devine disperare și viața 
devine moarte. 


Bucuria este o renaștere în fiecare "clipă", este o pâlpâire, 
o pulsaţie, o înviere permanentă, o înviere veșnică, este 

veșnicia vieții, este viața veșnică. Când mă bucur sunt 
copleșit de viață, nu am cum să nu împărtășesc, nu am 
cum să nu dărui. Dacă nu am CE să dărui, dacă nu am CE 
să primesc, mă bucur de faptul că Sunt Eu. Și nimic, niciun 
CE-va nu este mai mult decât asta. Este mai "mult" decât 
Totul. Dacă mă bucur că eu sunt, voi împrăștia bucuria în 
jurul meu, în Totul, voi împrăștia viață, iubire, dragoste, 
bucurie, deci înviere. Voi fi izvor de apă vie, voi fi "Viţa de 
Vie(ață)", voi avea sevă, sucul bucuriei, "substanța de 
carne" a trăirii. Nu voi mai "bea lapte", mă voi înfrupta din 
"carne", voi avea acces direct la viață. 

Ori-CE putem avea, nu este pentru a păstra, ci este pentru 
a da. Este ca un joc de volei în cerc. Dai mingea de la unul 
la altul. Joaca este o bucurie. Dacă păstrezi mingea, s-a 
terminat jocul. Dacă transformi jocul în competiţie, jocul 
nu mai este joacă, ci se transformă în muncă, în chin, în 
suferință, are un scop, o utilitate, vrei sa dobândești ceva 
- să câștigi ceva, să acumulezi câștiguri, merite... pentru 
care ești în stare să renunțţi la bucurie, la joacă. 


Întotdeauna putem "avea" bucurie, pentru că întotdeauna 
suntem atunci când suntem și nimic nu ne poate împiedica 
să fim atâta vreme cât suntem. Deci întotdeauna ne 
putem bucura că suntem, dacă asta este important pentru 
noi, dacă prețuim asta. Dacă nu preţuim asta, dacă 
considerăm alt-Ceva mai important, dacă vrem "mai 
mult", dacă considerăm insuficient că suntem, cum 
suntem, ce avem, adică dacă suntem nemulțumiți că 
suntem, cum suntem, cu ce avem, atunci bucuria piere. 
Nu mai prețuim că suntem și alergăm după ceva... "mai 
mult". Nici noi nu știm după ce... Pentru că CE altceva ar 
putea fi? De aceea nu vom găsi niciodată acel alt-CEva 
mai "mult", nu vom găsi suficient de "multul" care să fie 
pe măsura "sunt-ului", care să îl umple. Pentru că Totul 
este "infinit" de mic față de "eu sunt", față de nimicul, 
niciun CEva-ul absolut. 

În Ceva eu mă pot reflecta, dar dacă mă identific cu ceva, 
orice ar fi acest ceva, mă văd împuţinat și limitat, mă văd 
infinit de mic. Dacă îmi văd reflexia într-un bob de nisip 
sau într-un fir de praf, mă văd cumva întreg, dar infinit de 
mic. Dacă mă voi identifica cu acea imagine mă voi simți 
limitat, insuficient. Dacă mă voi atașa de acea imagine voi 
muri ca Narcis, prizonier al reflexiei sale. Dacă voi încerca 
să îmi protejez făptura reflectată, mititică și neajutorată, 
voi cădea în grijă și suferință. 


Toate acestea conduc la neajunsuri, la nemulțumire. 
Nemulțumirea scade prețuirea. Nu pot să preţuiesc ceva 
de care nu sunt mulțumit. Mulţumirea este cheia către 
bucurie. Mulțumirea de orice generează în mod natural și 
nu forțat recunoștință pentru orice. 


Omul nu se naște nemulțumit, el caută argumente pentru 
a fi nemulțumit. Nemulțumirea este întotdeauna logică, 
justificată de ceva, are un "de ce" și un "pentru că" 
întotdeauna, ea are sens, rost. Nemulțumirea este 
întotdeauna  îndreptățită.  Mulțumirea nu, ea este 
întotdeauna nejustificată,  neîndreptăţită, ea este 
întotdeauna gratuită, degeaba, fără rost, fără scop. E ca 
viața, e ca "eu sunt", degeaba. 


"Tot ce este e bine pentru că e, nu este pentru că e bine." 


Dincolo de "bine și de rău", dincolo de "Pomul cunoașterii 
binelui și răului" este "Pomul vieţii", prin ale cărui roade, 
gustându-le, intrăm în veșnicie. 

Adică, doar dacă trecem de "bine și de rău", de a judeca 
în acești termeni, putem avea acces la Pomul vieţii, care 
este Bucuria. Judecata (împărţirea, separarea) ne 
împiedică să ne bucurăm, să fim mulțumiți și să prețuim 
ce este - să primim și să ne bucurăm de ce este, că este. 

70. Și... despre plictiseală 


Când fugim de trăirea durerii, de intensitatea simţirii, a 
faptului că suntem vii, deci vulnerabili la trăirea vieții și a 
muririi, a bucuriei și a pierderii, atunci renunțăm la a fi 
prezenţi în propria poveste de viață. Facem totul pentru a 
nu fi prezenți, la a fi împreună cu ce simțim. Nu vrem să 
fim aici și acum pentru a simți asta. Invățăm să stăm 
deoparte, alături. Nu vrem să fim atinși. Dacă reușim să 
facem asta, atunci aproape nimic nu ne mai atinge, 
aproape nimic nu ne mai mișcă, aproape nimic nu mai are 
valoare. Și așa viața noastră parcă nu mai are valoare, 
este fără sens și... goală, vidă, plictisitoare. 

Pe de altă parte, ca atitudine interioară, noi nu facem 
nimic, nu actăm nimic, ca nu cumva să fim prinși în 
mrejele vieții și să ne expunem acesteia - putem să ne 
ardem. Deci, ne abţinem de a face ceva, de a conjuga 
vreun verb. 

Dar stând aici, deoparte, parcă nu simţim nimic. Culmea... 
Nu asta am urmărit? Păi, da, dar doar să nu mai simţim 
durere și vulnerabilitate. Iar acum fiind deoparte și 
departe de viață, căci ne poate dăuna prin durere și 
vulnerabilitate în anumite situații, nu o mai simţim. E 
firesc, atâta vreme cât stăm pe malul celălalt al vieţii să 
nu o simţim, să suferim de para-viață, de para-trăire, a fi 
pe dinafara ei... 

Afară unde? Căci nici morţi nu suntem - nici în ființă, nici 
în neființă. Cuvântul folosit adesea este cel de "mă simt 
suspendat". Este o stare de așteptare. Aștept să SE 
întâmple ceva, undeva în viață, atât de puternic, de 
incitant, de extraordinar, încât să poată ajunge și la mine, 
pe malul asta, dincoace de viață. 

Ce fac eu aici? 

Privesc la ce se întâmplă pe malul vieții. Ce povești de 
viață se derulează acolo. Intotdeauna ale altora. Niciodată 
ale mele. Și cumva mă hrănesc privindu-le, ascultându- 

le. Puțin din viața, din trăirea lor ajunge și la mine. Trăiesc 
la subzistență cu firimiturile ce rămân după trăirile altora. 
E un fel de voaiorism. Voaiorismul este safe, nu trebuie să 
mă expun, dar depind de ce fac alții. Ei sunt actorii. Eu 
doar spectator. Dacă nu SE întâmplă nimic, dacă ei nu fac, 
dacă ei nu spun, eu flămânzesc. Am nevoie de ei. Am 
permanentă nevoie să îi ascult cum se laudă sau se 
lamentează de viața lor, să privesc dramele altora în filme 
sau în știri de orice fel. Altfel, risc să mă omoare 
plictiseala. Pe malul ăsta dincoace de viață și dincolo de 
moarte aștept ceva să mă stimuleze, preocupându-mă 
între timp cum să-mi "omor timpul" prin diverse tehnici 
care mai de care mai ingenioase. Că de, nefiind cu 
adevărat mort, ci doar neviu, singurul tovarăș de care nu 
am putut scăpa este timpul vieții mele. Am scăpat de 
trăirea vieții, dar nu de viața însăși. Timpul este din 
nefericire prezent și este torturant. Mă arde. Timpul este 
tot timpul cu mine atâta timp cât sunt. Acest lucru este 
resimțit cumplit și poartă un nume - plictiseală. 


M-am extras din existență ca să nu mai sufăr și unde m- 
am dus? Unde mă pot duce? Ca un melc, m-am retras în 
cochilie și doar privesc pe fereastră spre existență să văd 
ce mai e pe acolo. Dacă nu se întâmplă nimic în fața 
acesteia, îmi fac de treabă prin cochilie pentru a face să 
treacă timpul mai repede. Mă învârt ca un titirez ca să-mi 
omor timpul. De ce fac asta? De ce vreau să-mi omor 
timpul? Ce îmi face mie timpul? E prea mult? Și ce 
înseamnă de fapt timp? Și cum se poate omori timpul prin 
a face? Atunci când fac ceva, dispare? Ce dispare când 
dispare timpul? Dar eu nici nu vreau să fac ceva pe malul 
vieţii, că este periculos, poate să doară. Așa că îmi fac de 
lucru pe aici, pe suprafața cochiliei, mă duc de colo-colo 
pe malul ăsta, așa cum se leagănă elefantul când stă pe 
loc sau cum se bâţăâie tigrul în cușcă. Mă mișc fără sens. 

De fapt are sens. Vreau să fac să treacă timpul. Încă o 
dată, de ce fac asta? Ce se întâmplă dacă nu fac asta? 


Toţi cei care sunt în situația asta, nu au stat nici măcar o 
clipă să vadă ce se întâmplă. Imediat au început să se 
bâțâie fizic sau mental, au încercat să se miște într-un fel 
sau să privească la ceva în mișcare, pentru a își abate 
atenţia. De la ce? In realitatea fenomenală, timpul este 
durata unei acțiuni. Cât durează o acţiune este timpul în 
care se întâmplă. Acțiunea "mănâncă" timp, ia timp... 
consumă, omoară timp. Fără nicio acțiune, ce mai e 
timpul? Mai e? 

Dacă nu fug prin orice bâțâială, dacă stau puţin voi afla 
grozăvia. Timpul nu se mai scurge, nu mai pleacă, nu se 
mai duce nicăieri. El se ducea cu acțiunile, acolo unde 
duceau acestea, într-un loc anume sau nicăieri. Acum, 
dacă stau, stă și el. E mereu prezent, mereu aici. Este și 
un aici. Timpul parcă nu mai e timp. Parcă este un loc. Un 
loc în care eu știu. Ce știu? Știu că sunt. Doar atât. Nimic 
altceva. Și mai e ceva aici, când stau eu singur știind că 
sunt - simt că sunt. Doar știu că sunt și simt că sunt. Cum 
este asta? Doar să fii, să știi că ești și să simţi că ești? E 
cumplit de intens. Parcă mă nimicește. Mă nimicește să 
fiu și să știu că sunt și să simt că sunt? De ce aș crede 
asta? Când doar sunt și știu că sunt și simt că sunt, se 
întâmplă ceva groaznic. Încep să simt în corp o ardere, o 
vâlvătaie, o turbulenţă extrem de intensă și în același timp 
fină, delicată, ce pleacă din plexul solar, din zona 
diafragmei, din vârful inimii spre tot corpul, făcând să 
vibreze toate celulele. Incep să îmi simt extrem de intens 
propriul corp din interior. Nu sunt obișnuit cu asta. Sunt 
obișnuit să MA simt dinspre exterior, când sunt mângâiat, 
bătut de vânt, bătut de soartă, atins de ceva, prin 
încordarea efortului în acţiuni, în fine, prin percepții. 

Dar eu am ajuns aici, tocmai pentru că nu mai vreau să 
mă expun acestora. Dar am căzut din lac în puț. Am fugit 
de viață și am dat de mama ei. Am fugit de trăirea 
existențială și m-am retras în A Fi. Din existenţă în ontic. 
Iar aici simt efectiv că parcă ard. Unde să mă mai duc? Aș 
putea să fac să nu mai fiu deloc? Și dacă nici asta nu 
vreau? Dacă vreau să fiu, fără să știu că sunt și să simt că 
sunt, și nici să trăiesc viața asta, să fiu actorul ei, cum 
fac? Ce balet complicat trebuie să fac ca să reușesc asta? 
Dar ce este așa de rău, de cumplit în ceea ce resimt în 
plictiseală? Arderea aia, fierberea aia... ce e? Nu este ea 
intensitate de a fi? Nu este ea știu și simt că sunt? Nu 
resimt eu atunci iubire și dragoste? Nu sunt eu atunci 
prezent acum și aici? Da. Simt foarte intens timpul și 
spaţiul. Cu ce nu vreau să stau? Cu iubirea și dragostea. 
Nu vreau să știu că sunt, să simt că sunt, mă disperă 
iubirea și dragostea pe care le resimt prin toți porii. Vreau 
să fiu distras de la astea, dar într-un mod safe, fără să fiu 
nevoit să trăiesc, să mă expun vieţii mele existenţiale, să 
îmi asum acțiunile mele, să mă implic. 

Cuvântul cheie este distracție. Ceva să mă distragă și de 
la a ști de mine, de la a simţi că sunt, dar și de la durerea 
și chiar bucuriile vieţii. 

"Ce faci când simți că te plictisești?" este o întrebare care 
poate fi formulată în felul următor: "Ce faci când știi că 
ești, simţi că ești, resimţi iubire și dragoste?" Nu este 
nevoie să fie toate, e suficientă și una din ele. Știu și simt 
că sunt sunt ontologice și singulare, motiv pentru care 
sunt percepute, interpretate ca singurătate, în timp ce 
iubirea și dragostea sunt existenţiale și mă împing spre a 
mă transcende în viață, în existență, spre lume, spre 
ceilalți, mă expun, mă vulnerabilizează. 

Distracţia este o extracție și din ontologic și din existență. 
Dar ce poate avea această eficiența de distragere? 
Trebuie să fie mereu altceva, nu monoton, stimulant, 
excitant, dar nu profund, interesant, dar neimplicant. 

Trebuie să fie mereu pe muchea de cuțit a superficialității 
pentru a nu cădea, fie în trăire, fie în fi-ire. 


Cei care au trăit durerea prin pierdere, așteaptă să fie 
distrați. Aceștia se așează la geamul spectatorului și vor 
să fie distrați de bufonii lumii. Nu vor să se implice, nu vor 
să acteze, să își conjuge viața, ei vor să privească cum 
trăiesc alţii, dacă se poate interesant, stimulant și să aibă 
și ei ceva într-un mod confortabil și sigur. Să riște alții 
trăirea, iar ei să culeagă ceva filtrat, neintoxicat de trăire. 
Tot timpul sunt flămânzi de trăire și stau cu mâna întinsă, 
poate le pică ceva, poate SE întâmplă ceva. Ei nu 
"întâmplă" niciodată - e periculos. În plus, nici nu pot sta 
așa degeaba, că îi apucă știul și simţitul de a fi și au 
încurcat-o și mai rău. "Mă plictisesc singur/ă" este adesea 
expresia lor motivatoare de distracție, dar și frica cea mai 
mare. 


Cei care au trăit durerea fizic, fiind violentați, nu mai vor 
să trăiască umilirea, nimicnicirea pe care au simțit-o când 
au fost pasivi, primitori, la diateza pasivă. Ei sunt continuu 
la diateza activă. Tot timpul fac ceva, cu scop sau fără. 
Sunt mereu în mișcare. Ei acționează asupra altora, 
asupra a orice, doar să fie în mișcare. Dacă stau puțin 
"simt un motoraș în plexul solar care se învârte tare-tare". 
Așa descriu ei simţirea de a fi, dar imediat ies din stare 
printr-o acțiune oarecare. Statul degeaba "sună" a 
pasivitate, a primi bătaie, umilință, a fi nimicit. E o mare 
frică de a nu mai fi acolo. Când stau, le este frică că nuo 
să mai fie, că o să dispară, ca atunci... De aceea, dau tot 
timpul la pedale, sunt ei cei care fac, care nimicesc, care 
orice, doar să facă ca să fie sau mai bine spus ca să nu se 
întâmple să fie nimiciți. Ei trebuie să controleze totul, să 
facă totul, nu pot să lase nimic să fie. Sunt foarte acționali 
în existență, dar nu implicați. Nu trăiesc nimic, nu primesc 
nimic, doar fac. Câtă vreme fac, sunt fără a se simți că 

sunt. Simţirea este destul de nasoală - de exemplu, poţi 
simţi durerea. Și asta la modul cel mai concret. Dar nu 
asta este problema, cu asta sunt obișnuiți. Cu umilirea, cu 
nimicirea propriei valori au ei ceva. 


Ce numesc primii plictiseală și ce numesc ultimii neliniște, 
este ce încearcă toți cei care meditează, străduindu-se să 
nu fie  ispitiți de  ec-sistență. Dar când apare 
plictiseala/neliniștea fug mâncând pământul prin orice 
mijloace de distragere. Mijloace de distragere de la a fi, a 
ști și simți că sunt, a resimțţi iubire și dragoste. 

Dar culmea este că ce numesc ei plictiseală/neliniște nu 
este starea de care fug, ci fuga de ea. Și asta pentru că 
nu au stat o clipă să vadă cum/ce este, ci au zbughit-o 
instantaneu. Această strădanie de extragere din stare, de 
împotrivire la stare numesc ei plictiseală/neliniște. Nu este 
necesar decât a sta în stare, a nu mai fugi. A sta în 
plictiseală/neliniște, a gusta din ea - a fi-i, a ști-simţi că 
sunt, a re-simți iubire-dragoste, a lăsa asta să fie, a nu 
face nimic altceva. Atât. Aşa vor vedea că, ceea ce 
numesc ei plictiseală, ceea ce îi omoară e ceea ce îi "ţine" 
vii, îi bucură, iar ceea ce îi nelinişteşte, îi linişteşte, pentru 
că este dincolo de orice dubiu şi îndoială. 
Plictiseala-neliniștea este cheia către fi-ire și existență, 
către Eu sunt acum aici. 

Și este la îndemâna tuturor... 

